Küsimused ja vastused – Riigikantselei kommunikatsioonikeskus – 16. aprill 2020 kell 11

Fookuses: 2x2 reegli täitmine müügi- ja teenindussaalides, muudatused kaubanduskeskuste, poodide ja söögikohtade töös

**Kas kaupmehed, apteekrid ja teised peavad hakkama jälgima, kui palju inimesi müügisaali siseneb?**

Alates 4. aprillist tohib kauplustes, apteekides, postkontorites, pankade teenindussaalides, sideettevõtete esindustes ja mujal olla korraga vaid nii palju kliente, et nende vahele jääks 2 meetrit ruumi. Kliendid võivad liikuda üksi või äärmisel juhul kahekesi.

Kui pead kauplust, apteeki või muud klientidele avatud teenindus- või müügisaaliga ettevõtet, toimi järgmiselt.

1. **Arvuta** välja, kui palju inimesi teenindus- või müügisaali mahub, kui neile peab jääma 2 meetrit vahet.
2. **Reguleeri** uksel inimeste **sissepääsu**. Kui vaja, luba inimesi sisse jaokaupa, et müügi- või teenindussaalis ei oleks korraga liiga palju rahvast.
3. Jälgi, et sissepääsu juurde **ei tekiks rahvasumma**. Kui sissepääsu juures tekib järjekord, tuleta inimestele meelde, et nad hoiaks üksteisega vähemalt 2-meetrist vahet.
4. Varusta müügi- või teenindussaal **antiseptikuga**. Paiguta see kohta, kus antiseptikut enim vajatakse.
5. **Teavita** kliente selgelt, kus antiseptik asub, vastasel korral ei tohi kliente müügi- või teenindussaali lasta.

Need nõuded kehtivad kuni eriolukorra juhi korralduse muutmiseni ning nende nõuete vajalikkust hinnatakse hiljemalt iga kahe nädala järel.

Nõuete eiramine võib kaasa tuua sunniraha 2000 eurot.

**Millised piirangud on kehtestatud kaubanduskeskustele, söögikohtadele, baaridele ja meelelahutusasutustele?**

1. märtsil **suleti** eriolukorra juhi korraldusel **kaubanduskeskused**.

**Kaubanduskeskustes jäid endiselt avatuks**

* toidupoed,
* apteegid,
* telekommunikatsiooniettevõtete müügikohad,
* pangakontorid,
* pakiautomaadid,
* kauplused, kus müüakse või laenutatakse abivahendeid ja meditsiiniseadmeid abivahendi kaardi või meditsiiniseadme kaardi alusel.

Kaubanduskeskustes asuvatest **söögikohtadest** on lubatud toitu üksnes kaasa müüa.

**Poodi minejal tuleb pidada kinni** [**2 + 2 reeglist**](https://www.kriis.ee/sites/default/files/eriolukord/koroonavalem22esta4bleed5mm0.pdf):

1. poes käia eelistatult üksi või kahekesi,
2. hoides teistest klientidest vähemalt 2 meetrit vahet.

Poed peavad panema **sisse- ja väljapääsu(de) juurde desovahendi**. Kaubandustegevuse seaduse § 21 lõike 3 alusel teeb riiklikku järelevalvet kaupleja tegevuskohale sätestatud nõuete täitmise üle oma haldusterritooriumil valla- või linnavalitsus.

**Söögikohad, baarid ja teised meelelahutusasutused** tuleb kell 22 külastajatele sulgeda. Pärast seda kellaaega on lubatud ainult toidu kaasamüük ja kojuvedu.

**Muud meelelahutusasutused** (näiteks keegel, piljard, vesipiibukohvikud ja täiskasvanute klubid) on suletud.

[4. aprillist kehtib kord](https://www.kriis.ee/et/uudised/muugi-ja-teenindussaalides-tuleb-jalgida-inimeste-arvu-ja-need-tuleb-varustada), mille alusel peavad kaupmehed müügi- või teenindussaali **pindala järgi välja arvutama, kui palju kliente** tohib nende poes korraga olla, et 2 + 2 reegel oleks täidetud.

Poed, postkontorid, apteegid ja teenindusettevõtted peavad tagama, et **ka ukse taga ootavad inimesed järgiksid 2 + 2 reeglit** ega tekiks järjekordi, kus inimesed seisavad koos tihedamalt.

**Kas juuksuri-, massaaži- ja ilusalongid on kavas sulgeda?**

**Saaremaal ja Muhumaal** on juuksuri-, massaaži- ja ilusalongid **suletud** alates 29. märtsist.

**Mujal Eestis**

* **tuleb sulgeda kaubanduskeskuses** asuvad juuksuri-, massaaži- ja ilusalongid;
* väljaspool kaubanduskeskust asuvad salongid võivad tööd **jätkata** eeldusel, et seal **pööratakse piisavalt tähelepanu hügieenile**, kaitsmaks nii oma töötajaid kui ka kliente.

Tutvu palun ka Terviseameti [juhistega ilu- ja isikuteenuse osutajatele koroonaepideemia ajal](https://www.terviseamet.ee/sites/default/files/Nakkushaigused/Juhendid/COVID-19/juhis_ilu-_ja_isikuteenuste_osutajatele_covid-19_levikuperioodil.pdf) nii eesti kui ka vene keeles.

**Mis on inimeste liikumisele ning kaubanduskeskustele, poodidele ja söögikohtadele kehtestatud piirangute põhisisu?**

**Avalikes kohtades ja siseruumides** (välja arvatud kodus)

1. tuleb hoida teiste inimestega **vähemalt 2 meetrit vahet**,
2. tohib koos viibida **kuni 2 inimest**.

Avalikud kohad on mängu- ja spordiväljakud, rannad, promenaadid, tervise- ja matkarajad jt. Piirang ei kehti peredele ja neile, kes täidavad avalikke ülesandeid.

**Kaubanduskeskustes** jäävad avatuks ainult

* toidupoed,
* apteegid,
* sideettevõtete müügikohad,
* pangakontorid,
* pakiautomaadid,
* kauplused, kus müüakse või laenutatakse abivahendeid ja meditsiiniseadmeid.

Kaubanduskeskuste söögikohtades on lubatud ainult **toitu kaasa müüa** (välja arvatud siis, kui söögikohta pääseb tänavalt või parklast otse).

Kõigis **avatud poodides ja teeninduspunktides** tuleb tagada **desinfitseerimisvahendite olemasolu**. Kaupmees peab paigutama desinfitseerimisvahendid kohta, kus neid enim vajatakse ja kliente nende asukohast **selgelt teavitama**. Kui seda infot ei ole, ei tohi kliendid poe müügisaali, apteeki, postkontorisse jne siseneda.

**Söögikohad ja baarid** tohivad olla avatud kuni kella 22ni (välja arvatud toidu kaasamüük ja kojuvedu).

**Meelelahutus- ja lõbustuskohad** on suletud.

Eriolukorra meetmete järgimine on iga inimese **kohustus**. Ainult nii kaitseme koroonaviiruse eest iseend ja oma lähedasi ning kõige haavatavamat osa Eesti elanikest: meie vanemat põlvkonda ja krooniliste haigustega inimesi.

Küsimuste korral vaata veebilehte **kriis.ee** või helista numbril **1247**.

**Kuidas saavad oma tööd teha need, kelle töös on vaja korraga rohkem kui kahe inimese osalemist?**

Kuidas saavad oma tööd teha näiteks ehitajad, sidekaablite vedajad, mobiilimastide hooldajad, torustikupaigaldajad ja teised, kes **töötavad mitmekesi**?

Piirangute eesmärk on **kaitsta inimeste tervist** ja neid rakendatakse siis, kui seda on võimalik mõistlikult teha. Mitmekesi koos töötades tuleb arvestada kõiki ohutusreegleid. Selline erand kehtib ka avalike ülesannete täitmise korral.

Töökohal tuleb **kasutada desinfitseerimisvahendeid**, **välismaalt saabunutel tuleb jääda kaheks nädalaks koju** ja hoolega oma **tervist jälgida**. Töötingimuste muutmisega peavad olema nõus töölepingu mõlemad pooled.

**Kontoris** töötades peab arvestama, et vahemaa kolleegiga oleks **vähemalt 2 meetrit**, oluline on tööruumi pidev tuulutamine ja korrapärane puhastus. Koju tuleb saata kolleegid, kes on

* haiged;
* riskirühmas;
* kokku puutunud võimaliku nakatunuga.

Eriolukorra juhi korraldus ütleb, et keelatud on avalikus kohas viibida ja liikuda rohkem kui kahel isikul üheskoos, välja arvatud juhul, kui seda ei ole võimalik mõistlikult tagada: [https://www.valitsus.ee/sites/default/files/pm2045k\_1.pdf.](https://www.valitsus.ee/sites/default/files/pm2045k_1.pdf)

**Kuidas peab töö ümber korraldama tootmisettevõte, kus inimesed töötavad üksteisele lähemal kui 2 meetrit?**

Eriolukorra juhi korraldust hoida teiste inimestega 2 meetrit vahet ja liikuda kahekaupa on **lubatud eirata** juhul, kui seda **ei saa mõistlikult korraldada**.

Kui töötajad järgivad hügieeninõudeid, kellelgi ei ole haigusnähte ning kõik kasutavad desinfitseerimis- ja kaitsevahendeid, siis on **tootmisprotsessis erand** lubatud.

Tööruume tuleb korrapäraselt **õhutada ja puhastada**.

**Mis saab suurettevõtetest, kas need pannakse seisma?**

**Eriolukorra lisameetmed**

* Suurettevõtted jätkavad tööd tavapäraselt, järgides Terviseameti soovitusi.
* Töötajad peavad teineteisest olema **vähemalt 2 meetri kaugusel**, välja arvatud siis, kui seda pole võimalik mõistlikult tagada.
* Avalikus ruumis (mängu- ja spordiväljakul, rannas, promenaadil, tervise- ja matkarajal, siseruumis) tuleb teiste inimestega hoida **vähemalt 2 meetrit** vahet, välja arvatud kodus ja siis, kui seda pole võimalik mõistlikult tagada.

**Mis on kaubanduskeskus?**

**Kaubanduskeskustes kehtib üldine liikumispiirang.**

**Kaubanduskeskus** on hoone, kus on koos **vähemalt kolm kauplust või teenindusettevõtet** ja kuhu saab siseneda ühise sissepääsu kaudu.

Piirang kehtestatakse, kuna mitme kaupluse ja teenindusettevõttega keskus loob võimalused viiruste levikuks.

**Millisel juhul tohib ostukeskuses olla avatud pood, mis ei ole toidupood?**

Kaupluste sulgemise nõue kehtib keskusele, kus on vähemalt kolm kauplust või teeninduskohta. Kaubanduskeskuse pood/teenindusettevõte **võib jääda avatuks**, kui sellel on **tänavalt eraldi sissepääs** või kui **sinna pääseb ühisruume läbimata**, näiteks otse parklast. Avatuks võivad jääda ka kaubanduskeskuse juures asuvad toitlustusasutused, kuhu saab minna tänavalt.

Näide 1. Kui kaubanduskeskus paneb kinni terve II korruse ja esimesel korrusel jääb lahti vaid üks pood, siis on tegemist poega, millel on õuest eraldi sissepääs. See pood võib jääda avatuks.

Näide 2. Kui kaubandusekeskuses asuv pood eraldatakse vaheseinaga nii, et sinna pääseb otse välisuksest, võib see pood jääda avatuks.

Korralduses toodud piirangud **ei kehti**

* toidukauplustele,
* apteekidele,
* kauplustele, kus müüakse või laenutatakse abivahendeid ja meditsiiniseadmeid vastava kaardi alusel,
* pangakontoritele,
* telekommunikatsiooniteenuste osutajatele,
* pakiautomaatidele,
* söögikohtadele, kus müüakse toitu ainult kaasa.

Eesmärk on **piirata paljude inimeste koosviibimist**, kuna see soodustab viiruse levikut.

**Kas söögikohad, mis ei asu kaubanduskeskustes, võivad olla lahti?**

**Söögikohtades ja baarides**, mis ei asu kaubanduskeskustes, saab kohapeal süüa **kuni kella 22ni**.

**Pärast kella 22** on neis lubatud ainult **kaasamüük või kullerteenus**.

Söögikohad ja baarid, mis asuvad kaubanduskeskuse juures, kuid millele on **ligipääs ka tänavalt**, võivad olla avatud kella 22ni.

**Kaubanduskeskustes** asuvates söögikohtades ja baarides on lubatud **ainult** **kaasamüük või kullerteenus.**

**Kas poed, mis ei asu kaubanduskeskustes, võivad olla lahti?**

Jah, **eraldi asuvad poed**, näiteks ehituspoed, aianduspoed jt, võivad olla lahti.

Ka **eraldi asuvad kaubanduspinnad** võivad olla lahti. Saaremaa ja Muhumaa puhul on piiranguid rohkem, vt [https://www.valitsus.ee/et/uudised/eriteade-saaremaa-ja-muhumaa-eriolukorra-taiendused](NULL).

**Kas kaubanduskeskuses asuvas söögikohas võib kohapeal süüa?**

Ei, kaubanduskeskuste söögikohtades võib **toitu ainult kaasa müüa**, kohapeal süüa ei või.

**Restoranid, baarid ja kohvikud**, mis asuvad küll kaubanduskeskuse juures, kuid millele on **ligipääs ka tänavalt**, võivad olla **avatud kella 22ni** (nagu eraldiasuvad toitlustusasutused).

**Kas toidupoes võib edasi müüa ka muud kaupa, näiteks riideid, kosmeetikat, köögitarbeid ja pesuvahendeid?**

Jah, **kõigi toodete müüki võib jätkata**.

Kaubanduskeskuste sulgemisega ei soovita piirata mitte kaubavalikut, vaid vältida paljude inimeste kogunemist.

**Kas ma saan kaubanduskeskuses minna apteeki, kui see asub ülemisel korrusel?**

Jah, kaubanduskeskuse **apteeki saab minna.** Toidupoodi, apteeki või teistesse avatud kohtadesse minekuks hoitakse **kaubanduskeskuste ühisruumid lahti.**

**Kas toidukullerid võivad söögikohtadest tellimusi koju viia ka pärast kella 22?**

Jah, inimesed võivad toitu kaasa osta ja toidukullerid tellimusi koju viia ka pärast kella 22.

**Kas pitsarestoranid võivad edasi töötada?**

Pitsarestoranidele kehtivad toitlustusasutuste reeglid:

* ostukeskustes on lubatud üksnes kaasamüük,
* eraldi sissepääsuga restoran võib olla avatud kuni kella 22ni,
* pärast kl 22 on lubatud vaid kaasamüük või kullerteenus.

**Millised reeglid kehtivad kohvikutele, mis pakuvad vaid kohvi ja saiakesi?**

Kohvikutele kehtivad toitlustusasutuste reeglid:

* ostukeskustes asuvates kohvikutes on lubatud vaid kaasamüük,
* väljaspool ostukeskusi võivad kohvikud olla lahti kella 22ni,
* pärast kl 22 on lubatud vaid kaasamüük või kullerteenus.

**Kui poodi saab siseneda nii kaubanduskeskusest kui ka tänavalt, kas pood võib olla avatud kullerteenuse jaoks?**

Kaubanduskeskuses asuv pood ja söögikoht tohivad olla avatud juhul, kui neisse on **tänavalt või parklast eraldi sissepääs**.

Kaubanduskeskusesse avanev uks tuleb **hoida suletuna**. Kuller siseneb eraldi sissepääsu kaudu.

**Kas kaubanduskeskuste väiksemad poed, kus müüakse toitu (nt juustupood), võivad lahti jääda?**

Toidukauplus on mistahes suuruses pood või müügilett, kus müüakse toidukaupa, näiteks Biomarket, Juustukuningad, Matsimoka jt. Need võivad kaubanduskeskustes lahti jääda.

**Kui kaubanduskeskuse söögikohal on eraldi sissepääs tänavalt või parklast, siis kas seda võib pidada eraldi söögikohaks?**

Söögikoht, kuhu saab siseneda **otse tänavalt või parklast** keskuse **ühisruume läbimata**, on kaubanduskeskusest eraldiseisev söögikoht.

See võib olla **avatud** kuni **kella 22ni** ja seal võib kohapeal süüa. Kliendid peavad üksteisest olema vähemalt 2 meetri kaugusel.

**Pärast kella 22** võib söögikoht toitu üksnes kaasa müüa.

**Kas lemmikloomapoed võivad kaubanduskeskustes lahti jääda?**

Kaubanduskeskuses asuv loomapood võib **jääda lahti**, kui sinna pääseb **eraldi sissepääsu** kaudu **tänavalt või parklast**.

Eraldi asuvad loomapoed võivad jääda avatuks.

Kui kaubanduskeskuse loomapoes on hooldatavaid loomi, võivad seal käia omanikud ja poe töötajad.

**Loomatoidupood** on loomapood ja **ei kuulu toidupoodide hulka** ka siis, kui seal müüakse näiteks kuivtoitu või pasteeti.

Loomaomanikel tuleb leida **eraldi sissepääsuga loomatoidupood** või tellida oma lemmikule toit **e-poest**.

**Kas alkoholipood võib kaubanduskeskuses avatuks jääda ka siis, kui seal ei ole eraldi sissepääsu?**

Alkoholipood on seaduse mõttes toidupood ja see võib olla avatud ka kaubanduskeskuses.

**Kas kaubanduskeskus võib kliendi-WC-d sulgeda?**

Ei või. Kaubanduskeskustes tuleb lahti jätta kauplustesse või teeninduskohtadesse minekuks vajalikud **ühisruumid**.

Terviseamet soovitab **jätta avatuks WC-d**, kuid pesta ja desinfitseerida neid sagedamini. Soovitatav on panna WC-sse kätepesujuhend.

Palun tutvu Terviseameti veebilehel juhendiga „[Soovitused tõhusaks puhastamiseks ja desinfitseerimiseks](https://www.terviseamet.ee/sites/default/files/Nakkushaigused/Juhendid/COVID-19/soovitused_tohusaks_puhastamiseks_ja_desinfitseerimiseks_taiendatud_18.03.2020.pdf)“.

**Kui keskuses on peale toidupoe ainult üks pood (nt lillepood), kas see võib lahti jääda?**

Jah. Kaupluste sulgemise nõue kehtib keskusele, kus on **vähemalt kolm kauplust või teeninduskohta**. Kõnealuses keskuses võib ka lillepood lahti jääda.

**Kas poed võivad jääda avatuks, kui kaubanduskeskus eraldab need üksteisest vaheseinaga?**

Avatuks võib jääda vaheseinaga teistest eraldatud kauplus või teeninduskoht, kuhu pääseb **otse tänavalt**.

**Kas ja millised piirangud tulevad rehvivahetuskohtadele ja autotöökodadele?**

Praegu ei ole plaanis nende tööd piirata: neile kehtivad **samad nõuded mis teistele ettevõtetele**.

Inimesi peaks olema teenindusruumides võimalikult vähe ja kliendid peavad olema piisavalt eraldatult.

**Enne kui hakatakse teenindama uut klienti**, peab ettevõte

* tagama isikukaitsevahendite ja antiseptikute piisava kasutamise,
* tagama ruumide piisava puhastamise ja tuulutamise,
* jälgima, et klientidel ja klienditeenindajatel ei oleks haigusnähte.

Maanteeamet on soovitanud naastrehvide vahetamisega mitte kiirustada, kuna aprillis on oodata muutlikku ilma ja temperatuur võib langeda miinuskraadideni. **Suverehvidele ülemineku aeg on paindlik** ja politsei ei tee aprillis kindlasti kellelegi naastrehvidega sõitmise eest trahvi.

**Mis saab ehitus- ja aianduspoodidest, samuti riide-, raamatu- või mööblipoodidest, mis ei asu kaubanduskeskustes?**

**Väljaspool kaubanduskeskusi asuvad poed jäävad avatuks.** Kaupmehed peavad müügi- või teenindussaali pindala järgi välja arvutama, kui palju kliente tohib nende poes korraga olla, et täidetud oleks 2+2 reegel.

Kaubanduskeskuses tohib jääda avatuks pood,

* kuhu on tänavalt või parklast eraldi sissepääs ja
* kuhu minekuks ei ole vaja läbida üldkasutatavaid ruume.

**Kas väljaspool kaubanduskeskusi asuvad ilusalongid tohivad jäävad avatuks? Kuidas saab sealne teenindaja täita 2-meetrise vahe hoidmise nõuet?**

Väljaspool kaubanduskeskusi asuvad **ilusalongid** tohivad jääda avatuks juhul, kui neis järgitakse Terviseameti soovitusi

* kasutada isikukaitsevahendeid ja antiseptikuid,
* puhastada ja tuulutada ruum pärast iga klienti,
* saata haigusnähtudega inimesed koju või arsti juurde,
* piirata salongis viibivate inimeste arvu,
* tagada klientide eraldatus.

Sealjuures Saaremaal ja Muhumaal on alates 29. märtsist suletud kõik ilu- ja massaažisalongid.

**Kuidas antakse ärile teada, et see tuleb kinni panna? Kust saab näiteks Tallinna Nõmme turu juurikamüüja teada, et ta ei tohi reedest enam müügipunkti avada, juhul kui ta selle keelu alla käib?**

Ettevõtjatega suheldakse **erialaliitude** kaudu. Erialaliidud on näiteks Eesti Kaubandus-Tööstuskoda, Eesti Kaupmeeste Liit ning Eesti Väikeste ja Keskmiste Ettevõtete Assotsiatsioon.

Lisaks teavitatakse ettevõtjaid **meedia** vahendusel.

Turu müügipindade rentnikke peab teavitama **turu omanik**.

**Kes teeb järelevalvet kaubanduskeskuste osalise sulgemise üle?**

Seda riiklikku järelevalvet teeb **valla- või linnavalitsus**, jälgides kaupleja tegevuskohale sätestatud nõuete täitmist oma haldusterritooriumil.

Vaata selle kohta lähemalt [kaubandustegevuse seaduse](https://www.riigiteataja.ee/akt/715219?leiaKehtiv) § 21 lõikest 3.

Kaupmehed peavad müügi- või teenindussaali pindala järgi välja arvutama, kui palju kliente tohib nende poes korraga olla, et täidetud oleks 2+2 reegel. **Politsei- ja Piirivalveamet** teeb järelevalvet selle üle, kas 2 + 2 piirangut järgitakse.

**Kuidas jälgitakse piirangute täitmist?**

Loodame, et Eesti inimesed mõistavad **vajadust käituda vastutustundlikult**. Väga tähtis on viiruse levik inimeselt inimesele tõkestada.

**Politseinikud** koos partneritega patrullivad avalikes kohtades pidevalt. Kui nad näevad rikkumisi, juhivad nad inimeste tähelepanu praegu kehtivale korrale.

Lisateave nõuete kohta: [www.kriis.ee](https://www.kriis.ee/et/tase-igapaevaelu-eriolukorra-ajal).

**Kuhu teada anda, kui näen piirangute rikkumist?**

Kui keegi märkab, et piiranguid rikutakse, tuleb sellest teada anda kas

* kohalikule omavalitsusele,
* otse kohalikule politseile,
* munitsipaalpolitseile,
* turvaettevõttele või
* helistada numbril 112.

Eelkõige on politsei ülesanne kutsuda inimesed korrale ja viidata praegu kehtivatele nõuetele. Kui korralekutsumine ei aita, on eraisikule võimalik määrata sunniraha 2000 eurot. Ettevõtjale on võimalik määrata sunniraha kuni 9600 eurot, kui ei täideta eriolukorra juhi seatud reegleid.

**Mis saab siis, kui pood, asutus või inimene kehtestatud piiranguid ei täida?**

Kui keegi märkab, et piiranguid rikutakse, tuleb sellest **teada anda** kas

* kohalikule omavalitsusele,
* otse kohalikule politseile,
* munitsipaalpolitseile,
* turvaettevõttele või
* helistada numbril 112.

Eelkõige on politsei ülesanne kutsuda inimesed korrale ja viidata praegu kehtivatele nõuetele. Kui korralekutsumine ei aita, on võimalik määrata sunniraha 2000 eurot. Ettevõtjale on võimalik määrata sunniraha kuni 9600 eurot, kui ei täideta eriolukorra juhi seatud reegleid.

**Kui kaua kaubanduskeskusi ja vahemaa hoidmist puudutavad piirangud kehtivad?**

Piirangud vaadatakse üle iga kahe nädala järel, et hinnata nende mõju viiruse leviku tõkestamisele.

**Mis saab turgudest ja turuhoonetest, kas need tuleb sulgeda või jäävad avatuks?**

**Liikumispiirangud turgudele ei laiene, seega jäävad need avatuks.**

Turu müüjad peavad järgima Terviseameti nõudeid, st tagama

* isikukaitsevahendite piisava kasutamise ja
* piisava puhastamise.

Samuti tuleb jälgida, et müüjatel ja klientidel ei oleks haigusnähte.

Turu kliendid peavad hoidma üksteisega 2 meetrit vahet.

**Turuhoonetes** kehtib üldine piirang, et inimesed peavad seal hoidma üksteisega 2 meetrit vahet. Kui kinnises turuhoones müüakse **üksnes toidukaupa**, võib seal kauplemist jätkata eeldusel, et kauplejad

* puhastavad kauplemispindasid piisavalt ja
* tagavad klientidele antiseptikud.

Kui kinnises turuhoones on müügil ka riided, vastab turuhoone **kaubanduskeskuse tunnustele** (palju eri liiki kaupade müüjaid) ja **tuleb sulgeda.**

**Kuidas peaks pood suutma tagada nõuet, et inimeste vahel peab olema 2 meetrit? Valitsuse otsuses on ähvardus, et pood suletakse, kui ta seda nõuet ei täida.**

Loodame, et inimesed mõistavad vajadust käituda vastutustundlikult, et viiruse levik inimeselt inimesele tõkestada.

Poe omanik saab jälgida poodi **sisenevate inimeste arvu** ja seda vajaduse korral piirata.

Lisaks on võimalik **tuletada klientidele meelde** kohustust hoida 2 meetrit vahet.

**Kas tanklatele kehtivad mingisugused lahtioleku- või müügipiirangud?**

**Tankla poeosa** võib olla avatud ööpäev läbi.

**Tankla kohvikuosa**

* tuleb kell 22 kohapealseks tarbimiseks sulgeda,
* on lubatud pärast kl 22 kasutada ainult kaasamüügiks ja kullerveoks.

**Kas kinnistele turuhoonetele laienevad kaubanduskeskustele kehtestatud piirangud? Kui jah, siis millised?**

Turuhoonetes kehtib üldine piirang, et inimesed peavad seal hoidma üksteisega **2 meetrit vahet**.

Kui kinnises turuhoones müüakse üksnes toidukaupa, võib seal **kauplemist jätkata** eeldusel, et kauplejad

* puhastavad kauplemispindasid piisavalt ja
* tagavad klientidele antiseptikud.

Kui kinnises turuhoones on müügil **ka riided**, vastab turuhoone kaubanduskeskuse tunnustele (palju eri liiki kaupade müüjaid) ja **tuleb sulgeda**.

**Kuidas jäävad lahti postkontorid?**

* Inimkontaktide vähendamiseks postiasutustes palub Eesti Post klientidel külastada neid ainult äärmise vajaduse korral ning võimalusel **eelistada iseteeninduskanaleid** (e-pood, e-teenindus, pakiautomaat).
* Avatuks jäävates postkontorites **piiratakse** eriolukorras **teenindussaalis korraga viibivate inimeste arvu**, et vähendada nakkusohu riski nii klientide kui ka oma töötajate jaoks.
* Alates 27.03 on **suletud järgmised kaubanduskeskustes asuvad postkontorid**: Arsenali (Tallinn), Finesti (Tallinn), Järvakandi, Järve keskuse (Tallinn), Kristiine keskuse (Tallinn), Kvartali keskuse (Tartu), Laagri, Lasnamäe (Tallinn), Luha (Võru), Mustamäe (Tallinn), Mustika (Tallinn), Narva Tempo keskuse, Pirita (Tallinn), Pähklimäe (Narva), Raadi (Tartu), Rae (Tallinn), Sauga, Tabasalu, Viimsi.
* Kõik ülejäänud ostukeskustes asuvad postkontorid jäävad avatuks, kuna on **olemas keskusest eraldiseisev sissepääs või kuna sama linna piires puudub teine postiasutus**. Samuti jäävad avatuks kõik eraldiseisvad postkontorid.
* Avatuks jäävad ka need **16 kohalikku postkontorit**, mis asuvad väikses kaubanduskeskuses ja mille saadetisi ei saa sama linna piires ümber suunata: Kambja postkontor, Elva postkontor, Lihula postkontor, Mustla postkontor, Sindi postkontor, Võhma postkontor, Kehra postkontor, Keila postkontor, Maardu postkontor, Paldiski postkontor, Jõhvi postkontor, Kohtla-Järve postkontor, Iidla postkontor, Tapa postkontor, Kunda postkontor ja Kohila postkontor.

Rohkem teavet leiad [Omniva veebilehelt](https://www.omniva.ee/koroonaviirus).

**Kas restoranidele on kirjeldatud täpsemad nõuded, kuidas anda kaup kliendile üle? Kas on näiteks määratud inimeste arv, kes võivad korraga töötada restorani köögis?**

Restoranidel tuleb järgida **üldisi nõudeid tööandjatele**, sealhulgas

* tagada tööpindade piisav puhastamine,
* jälgida töötajate tervist,
* võimaldada käte regulaarset pesu või desinfitseerimist,
* korraldada töö nii, et töötajad puutuksid omavahel kokku võimalikult vähe.

Täpse juhendi leiad [Veterinaar- ja Toiduameti kodulehelt](https://vet.agri.ee/sites/default/files/juhis_kauplustele_kaubanduskeskustele_ja_toitlustusettevotetele_26.03.2020.pdf).

**Kuidas kaitsta oma töötajaid nakatumise eest?**

**Jälgi töötajate tervist.**

* **Haigusnähtudega** töötaja saada 14 päevaks koju.
* **Haigestunuga kokku puutunud** töötajad peavad jälgima oma tervist ja jääma haigusnähtude tekkimise korral 14 päevaks koju.

**Jälgi puhtuse hoidmist ja kaitsevahendite õiget kasutamist.**

* Võimalda töötajatel vähemalt iga 2 tunni järel **käsi pesta** (vee ja seebiga vähemalt 20 sekundit). Kui kätepesu ei ole võimalik, tuleb käsi **desinfitseerida** vähemalt 70% etanoolipõhise desovahendiga. Nähtavalt määrdunud käed tuleb kindlasti pesta.
* Klientidega kokku puutuvatel töötajatel on soovitatav kanda lisaks tekstiilkinnastele **kummikindaid**. Enne kinnaste kasutamist ja pärast nende eemaldamist tuleb käed desinfitseerida. NB! **Ühekorrakindaid ei pesta ega desinfitseerita**. Need tuleb nt kassast lahkudes käest võtta: ühe käe kindaga tuleb võtta teise käe kinda peopesa ja randme vahelisest osast sõrmedega kinni ja tõmmata kinnas käest nii, et see läheks pahupidi (saastunud pool jääks sissepoole). Seejärel tuleb kindad panna pealt suletavasse kotti.
* **Kaitsemaski** ei tohi kanda kauem, kui tootja on ette näinud.
* Pärast iga vahetust tuleb **tööriided (sh tekstiilkindad) pesta** maksimaalsel kangale lubatud pesutemperatuuril ja **puhastada tööjalanõud**.

**Muuda töökorraldust.**

* Töötajad peavad hoidma klientidega vähemalt **2-meetrist vahemaad**.
* Minimeeri **riskirühmadesse kuuluvate töötajate** (eelkõige vanemaealiste ning krooniliste haiguste ja immuunpuudulikkusega töötajate) kokkupuudet klientidega.
* Kui võimalik, korralda töö **ühes vahetuses**. Mitme vahetuse korral väldi eri vahetuste töötajate kokkupuudet.

**Juhendid ja soovitused**

[Terviseameti trükised ja juhendid](https://www.terviseamet.ee/et/COVID-19-trukised)

[Veterinaar- ja Toiduameti soovitused toidukäitlejale](https://vet.agri.ee/et/uudised/soovitused-toidukaitlejatele-seoses-koroonaviirusega)

[Tööinspektsiooni soovitused tööandjale ja töötajale](https://www.ti.ee/est/koik-uudised/uudised-detailne/?tx_news_pi1%5Bnews%5D=636&cHash=a7cd1949c8ad9c4538b6ded563b8a729)

**Kuidas saab teenindusettevõtte töötaja kaitsta ennast ja kliente?**

Töötajal tuleb järgida tavapäraseid hingamisteede nakkuste ennetamise abinõusid.

* Aevastades või köhides tuleb suu ja nina katta **pabertaskuräti** (hiljem visata prügikasti) või **varrukaga**.
* Käsi tuleb pesta **vee ja seebiga** või puhastada alkoholi sisaldava **desovahendiga** (eriti tähtis on see pärast köhimist või aevastamist). Desovahendid peavad poodides olema kättesaadavad nii klientidele kui ka töötajatele.
* **Silmade, nina ja suu puudutamist** tuleb **vältida**. Viirus levib ka pesemata käte kaudu.

**Kuidas ennetada koroonaviiruse levimist kauplustes, kaubanduskeskustes ja toitlustuskohtades?**

Kauplustes ja toitlustuskohtades tuleb vältida koroonaviiruse levikut inimeste kokkupuute ja esemete kaudu, mistõttu

* on kaubanduskeskustes avatud ainult **toidupoed**, **apteegid**, **sideettevõtete müügikohad**, **pangakontorid**, **pakiautomaadid** ning kauplused, kus müüakse või laenutatakse **abivahendeid ja meditsiiniseadmeid**;
* tuleb järgida **2 + 2 reeglit**: liikuda võib kas üksi või kahekesi ja tuleb hoida vähemalt 2-meetrist vahet;
* on toitlustuskohtades lubatud **toitu ainult kaasa müüa ja koju vedada** ja nii kohvikud, restoranid kui ka baarid tuleb **sulgeda hiljemalt kell 22**;
* peavad kaupluste **sisse- ja väljapääsude juures** olema **desovahendid**;
* on **meelelahutuskohad** (nt keegli-, piljardi- ja *bowling*'u-saalid, vesipiibukohvikud ja täiskasvanute klubid) **suletud**.

Kauplustes ja toitlustusasutustes on soovitatav:

* vältida **kassatšekkide ja sularaha** üleandmisel füüsilist kokkupuudet;
* müüa **valmistoitu** (nt saiakesed, vorstid, kommid, küpsised, pähklid või salat) ainult pakendatult ja pakendada võimaluse korral ette ka **valmistoidu iseteeninduslettides** müüdav lahtine valmistoit. Valmistoitu tuleb pakendada eraldi ruumis või 2 meetrit klientide liikumisteest eemal. Ühekorrapakendid (nt kohvitopsid) ei tohi olla klientidele vabalt kättesaadavad;
* järgida **tavapäraseid toidu käitlemise nõudeid** ja tagada, et kõik toitu käitlevad töötajad on läbinud toiduhügieenikoolituse;
* mitte korraldada **tootetutvustusi**, sh toidu degusteerimisi;
* **puhastada ja desinfitseerida tavapärasest sagedamini** kõiki sagedasti puudutatavaid ja toiduga kokku puutuvaid pindu (sh müügilette);
* tagada kõigile kohapeal teenust osutavatele isikutele (nt seadmete paigaldajad või remontijad) **käte pesemise ja desinfitseerimise võimalus**;
* **koristada** ja **tuulutada** ruume tavapäraselt. Puhastusvahendi kasutamisel ja **puhastusgraafiku** koostamisel tuleb lähtuda puhastusvahendi kasutusjuhendist;
* visata jäätmed (sh isikukaitsevahendid), mis võivad olla viirusega saastunud, **teistest jäätmetest eraldi** ja hoida neid suletud kotis. 72 tunni pärast võib need visata olmejäätmemahutisse.

[Loe lähemalt:](http://www.terviseamet.ee/sites/default/files/Nakkushaigused/Juhendid/COVID-19/juhis_kauplustele_kaubanduskeskustele_ja_toitlustusettevotetele_31032020_.pdf) Terviseameti käitumisjuhised kauplustele, kaubanduskeskustele ja toitlustusasutustele, sh restoranidele ja kohvikutele

**Kuidas toimida toitlustusettevõttes, et vältida koroonaviiruse levikut?**

Toitlustusettevõttes peab

* asetama lauad nii, et klientidel oleks võimalik hoida üksteisest vähemalt **2 meetri kaugusele**;
* puhastama ja võimaluse korral desinfitseerima **lauad** ja **toolid** iga laudkonna järel. **Laudlinu** on soovitatav mitte kasutada või tuleb laudlina iga laudkonna järel vahetada;
* hoidma **söögiriistu** nii, et need ei puutuks kokku ühegi võimaliku viiruskandjaga;
* loobuma toidu serveerimisest **Rootsi lauas**;
* pakkuma võimaluse korral kohapeal toitlustamise asemel **kaasamüüki** ja **kojuvedu**;
* pakkuma klientidele **käte pesemise võimalusi** ja asetama **desovahendid** klientide liikumisteedele nähtavasse kohta;
* asetama desinfitseerimis- ja pesukohtade juurde **piltjuhised**.

**Kuidas toimida kauplustes, et vältida koroonaviiruse levikut?**

Kaupluses peab

* vältima inimeste kogunemist;
* **puhastama tavapärasest sagedamini** iseteeninduspulte ja -kassasid, ostukärusid ja -korve, kaalusid jms. Näiteks iseteeninduspulte ja -kassade ekraane on soovitatav puhastada pärast iga kasutuskorda;
* võimaluse korral tuletama klientidele siseraadios meelde, et nad hoiaksid üksteisest vähemalt **2 meetri kaugusele** (sh kassajärjekorras) ja **väldiksid kauba asjatut puudutamist**;
* korraldama **kassade töö** nii, et klientidel on võimalik hoida 2-meetrist vahemaad nii üksteise kui ka kassapidajaga;
* soodustama **e-poe** olemasolu korral selle kasutamist.

**Millal tuleb käsi pesta?**

Käsi tuleb pesta:

* enne töö alustamist;
* enne kuumtöödeldud või valmistoidu käitlemist;
* pärast kuumtöötlemata toidu käitlemist või valmistamist;
* pärast jäätmete käitlemist;
* pärast koristamist;
* pärast tualeti kasutamist;
* pärast nina nuuskamist, aevastamist või köhimist;
* pärast söömist, joomist või suitsetamist;
* pärast raha käsitsemist.

**Kas käte desinfitseerimiseks võib täitepudelis kasutada 80% viina?**

**Ei, seda ei tasu teha.**

Registreerimata ja kontrollimata desinfitseerimisvahendil **ei pruugi olla tegelikke desinfitseerivaid omadusi**. Seetõttu pole kindel, et alkohol Sind haiguse eest kaitseb.

Asi on selles, et peale alkoholi muudavad desinfitseerimisvahendi tõhusaks veel mitu koostisosa. Need aeglustavad vahendi aurustumist pinnalt või parandavad pinna märgumist, et tagada **üheminutiline kontaktaeg**. See aeg on viirusevastaseks toimeks hädavajalik.

**80% viin üksi ei pruugi bakterit või viirust tappa**, sest aurustub liiga kiiresti.

Kui kasutad desinfitseerimiseks kanget alkoholi, võid haigustekitajat küll (ajutiselt) nõrgestada, kuid see võib muutuda alkoholi suhtes vastupanuvõimeliseks. See tähendab, et alkohol võib kaotada desinfitseeriva mõju.

**Kas kauplustes on lubatud teha inventuuri, remonti või komplekteerida internetitellimusi? Seda ei teeks mitte kaubanduskeskuse valdaja, vaid üürnik ise, et e-kaubandus püsima jääks.**

Jah, seda **on lubatud** teha.

Kaubanduskeskuses olevasse kauplusesse on lubatud minna selle omanikel ja töötajatel, seega saavad nad teha seal inventuuri, komplekteerida e-poe tellimusi jms.

**Kas tänavakaubandus on lubatud? Kui jah, siis milliste piirangutega tuleb arvestada?**

Jah, tänavakaubandus on lubatud.

Kinni tuleb pidada **Terviseameti juhistest**:

* tagada kõigi pindade piisav puhastamine;
* piirata poes (leti ääres) olevate klientide arvu miinimumini;
* tagada klientide eraldatus, et nad saaksid järgida nõuet hoida 2 meetrit vahet;
* jälgida, et ei klientidel ega klienditeenindajatel poleks haigusnähte.

**Kas kauplused võivad praeguses olukorras teha e-poes müügikampaaniaid? Pakile järele minnes puutub inimene ju kokku teiste inimestega.**

E-poodides on lubatud kampaaniaid teha, kuna e-poest ostmine ja pakiautomaadist kauba kättesaamine on **inimesele palju ohutum** kui kaubanduskeskusse minek.

**Pakiautomaatide** kasuks räägib ka tõsiasi, et enamik neist asub õues, kus inimesi on vähe ja nakatumisrisk väiksem. Omniva näiteks puhastab automaatide puutetundlikke ekraane regulaarselt.

Pakiautomaati saad kasutada ka nii, et ei puutu ühiskasutatavate pindadega otse üldse kokku:

* ekraani on võimalik kasutada **kinnastega** ja
* kauba eest saad tasuda **kontaktivaba viipemaksega**.

Samuti on e-poest kaupa ostes võimalik tellida kauba **kojutoomine kontaktivabalt**.

**Haige inimene ei tohi** kindlasti oma pakile järele minna. Vajaduse korral saab ta paki hoiutähtaega pikendada, kuni on terveks saanud.

Lisaks tuleb järgida **2 + 2 reeglit**: avalikus kohas tohib koos liikuda kuni 2 inimest ja teiste inimestega tuleb hoida vähemalt 2 meetrit vahet.

**Kas pandeemia ajal peaks poodides maksma üksnes kaardiga, et vältida viiruse levikut sularaha kaudu?**

Jah, tõepoolest **soovitame maksta**

* eelkõige viipemaksega (ajutiselt on selle limiit 50 eurot) või
* pangakaardiga tavalisel moel.

**Kui võimalik, ära sularaha kasuta.**

Kui oled siiski sunnitud sularahas tasuma, jälgi hoolega kätehügieeni.

Koroonaviirus võib säilida saastunud metall-, plast- ja roostevabal pinnal kuni 72 tundi, poorsel materjalil (paber, papp) kuni 24 tundi.

**Kui teenindusettevõttesse sisenes haigusnähtudega inimene, siis kas talle on võimalik rakendada mingeid piiranguid?**

**Ettevõtjal on kohustus** jälgida, et ei töötajatel ega ka klientidel poleks haigusnähtusid.

Haigusnähtudega inimese **teenindamisest võib keelduda** ja paluda tal lahkuda.

Kui ta keeldub lahkumast, tuleb kutsuda turvatöötaja või politsei.

**Kuhu peaks pöörduma tööandja, kellel tuleb panna poodi klientide jaoks desovahendid, kuid kel pole võimalik neid kusagilt osta?**

Ettevõtjal tuleks esmalt **püüda leida desinfitseerimisvahendite tootja või edasimüüja**, kellelt need osta.

Eestis toodavad desinfitseerimisvahendeid Desintech OÜ, Baltiachemi OÜ ja Goodpoint Chemicals OÜ, nüüd ka alkoholitootja Punch Drinks OÜ.

**Terviseameti kodulehel** on [Eestis desinfitseerimisvahendeid pakkuvate ettevõtete](https://www.terviseamet.ee/et/uuskoroonaviirus/desinfitseerimisvahendid-ja-pakkujad) loetelu koos kontaktandmetega.

Kui ettevõte probleemile ise lahendust ei leia, soovitab Terviseamet pöörduda **valitsuse töörühma** poole, kes tegeleb isikukaitse- ja desinfitseerimisvahendite hankimisega. Töörühma juhib riigihalduse minister Jaak Aab.

**Kas tätoveerija tohib tööd jätkata?**

**Saare- ja Muhumaal ei tohi tätoveerija tööd jätkata.**

**Mandri-Eestis on see lubatud** eeldusel, et enne iga uue kliendiga tegelemist tagatakse

* isikukaitsevahendite ja antiseptikute piisav kasutamine ning
* ruumide piisav puhastamine ja tuulutamine.

Ühtlasi peab ettevõtja jälgima, et kliendil ega ka klienditeenindajal ei oleks haigusnähte.

Inimesi peab olema teeninduse ruumides võimalikult vähe ja kliendid peavad olema piisavalt eraldatud.

**Kas müügiesindajatel on lubatud käia ka praegu mööda poode (sh toidupoode), kus nad puutuvad kokku nii töötajate kui ka ostjatega? Nad liiguvad kogu Eestis ja võivad sedasi viirust edasi kanda.**

Kui müügiesindajal tekivad **haigusnähud, tuleb tal kindlasti jääda koju**.

Kui tal ei ole haigusnähte ning ei ole ka võimalik kaugtööd teha või praegu ringisõitmist piirata, tohib ta tööd jätkata.

Tal tuleb tööd tehes **järgida kõiki hügieenireegleid**:

* kasutada isikukaitsevahendeid ja desovahendeid ning
* hoida nii kaupluse klientide kui ka töötajatega 2 meetrit vahet.

**Keda võin teavitada, kui näen, et pood ei täida eriolukorra nõudeid?**

Kui kauplus ei täida eriolukorra ajaks kehtestatud nõudeid, **võid teavitada**

* valla- või linnavalitsust,
* munitsipaalpolitseid või
* politseid.

Riiklikku järelevalvet kaupleja tegevuskohale seatud nõuete täitmise üle teeb valla- või linnavalitsus.

**Kas pärast 15. maid alustavad haridusasutused täismahus õppetööga koolihoonetes?**

Ei, tõenäoliselt ei alga koolihoonetes 18. mail täismahus õppetöö.

Õppetööd korraldades tuleb haridusasutustel järgida kehtivaid **liikumis- ja kogunemispiiranguid**.

Haridus- ja Teadusministeerium soovitab üldhariduskoolidel **kuni suvevaheaja alguseni**

* seirata õpilaste edasijõudmist,
* vajaduse korral pakkuda juhendamist individuaalselt ja väikestes rühmades,
* korraldada arenguvestlusi ja õppepäevi.

**Mida peaksid seoses koroonaviirusega silmas pidama toidutootjad?**

**Koroonaviiruse leviku ennetamiseks tuleb**

1. vältida lähikontakti,
2. järgida ohutu toidukäitlemise praktikaid,
3. puhastada ja desinfitseerida pindu,
4. tagada hügieenivõimalused ning
5. järgida tavapäraseid koristus- ja ventilatsiooninõudeid.

**Enda töötajate kaitsmiseks jälgi nende terviseseisundit.**

* Võimaluse korral soovita töötajatel hoida üksteisega vähemalt 2 meetrit vahet.
* Minimeeri riskirühmadesse kuuluvate töötajate kokkupuudet teiste töötajatega.
* Nakkusohu korral tee ettevõttes puhastus ja desinfektsioon, et vältida haiguse levikut töötajate hulgas.

**Loo töötajatele rohkesti võimalusi käte desinfitseerimiseks ja pesuks.**

* Käsi tuleks pesta sooja vee ja seebiga vähemalt 20 sekundit ja vähemalt iga 2 tunni järel.
* Käsi tuleb pesta ja desinfitseerida ka enne ja pärast kummikinnaste kasutamist.
* Desinfitseerimisvahendid peavad olema töötajate liikumisteedel nähtavas kohas.

**Tööriideid (sh tekstiilkindaid) peske võimaluse korral peale igat vahetust.**

* Peske rõivaid kangale lubatud kõrgemail temperatuuril.
* Puhastage peale igat vahetust ka jalanõud.
* Võimaluse korral kasutage ühekordseid tööriideid.

Lisateavet saab [Veterinaar- ja Toiduameti kodulehelt](https://vet.agri.ee/et/ennetustoo/covid-19/juhised-toidukaitlejatele-seoses-koroonaviirusega/juhised-toidutootjatele-seoses).

**Kas ja kuidas on tagatud veterinaarjärelevalve?**

Veterinaar- ja Toiduamet on võimaluste piires **lükanud edasi** kõik plaanilised järelevalvetoimingud, mis nõuavad **kohapealset kontrolli**.

**Lihakäitlemisettevõtetes ja piiridel jätkub tavatöö**. Senisest ulatuslikumalt tehakse **kontaktivaba järelevalvet** (tõendavad dokumendid, video- ja fotomaterjal, toidu tootjate e-keskkonnad jms). Kaubavahetuse jätkumise huvides väljastatakse sertifikaate maakondade keskustest.

Klientidega **suheldakse telefoni ja kirja teel ning e-kanalites**, et kaitsta nii oma töötajaid kui ka kliente. Erand on vajaduspõhised kontrollid ja ohtudele reageerimine.

Ka klientidel **palub amet kõik võimalikud toimingud teha e-kanalites**.

* Andmeid ja taotlusi saab edastada riiklikus alkoholiregistris ja kutselise kalapüügi registris.
* Maaeluministeeriumi kliendiportaalis saab esitada väljaveosertifikaatide taotlusi.

Amet on **valmis reageerima ohuolukordadele**, nagu loomataud, toidutekkeline haiguspuhang ja loomade väärkohtlemine.

Veterinaar- ja Toidulaboratoorium **jätkab loomahaiguste laboratoorseid uuringuid** ja **toidu nõuetekohasuse hindamist**.

* See tähendab, et kõik laborisse toodud proovid analüüsitakse.
* Vastu võetakse ka jahimeeste võetud organi- ja vereproovid ning loomapidajate võetud proovid, mida soovitakse analüüsida loomahaiguste suhtes.

Koroonaviirus, selle ennetamine, tunnused ja levimisviis

**Kui palju on Eestis koroonaviirusse nakatanuid ja kui palju neist on haiglas?**

**15. aprilli seisuga** on Eestis koroonaviirusega inimesi

* diagnoositud 1400,
* haiglaravil 147,
* juhitaval hingamisel 10,
* surnud 35,
* haiglatest välja kirjutatud 117.

Alates 31. jaanuarist on kokku tehtud 33 967 koroonaviiruse **testi**.

Enim nakatunuid on jätkuvalt vanusegrupis 55-59 (11%), järgnevad 45-49 ja 50-54 kumbki 10%.

**Eesti** andmetega **koroonakaardi** leiab veebilehelt <https://www.terviseamet.ee/koroonakaart>.

Nakatunut ehk positiivse proovi andnud inimest **teavitatakse** alati **telefoni** teel. Testi tulemust saab inimene kontrollida patsiendiportaalis [http://www.digilugu.ee](http://www.digilugu.ee/).

Terviseamet rõhutab, et oluline on **kaitsta vanemaealisi ja kroonilisi haigusi põdevaid** inimesi, kellel võib haigus kulgeda raskemalt.

Enam kui 80%-l juhtudest põeb inimene viirust kergelt.

Haigus levib **piisknakkusena lähikontakti teel** ja suudab pindadel elus püsida kuni 72 tundi.

Lisainfot koroonaviiruse kohta leiab aadressilt <https://www.terviseamet.ee/et/uuskoroonaviirus>.

**Kust saab otse teavet koroonaviirusest tingitud olukorra kohta?**

Koroonaviirusest tingitud eriolukorra kohta saab **ööpäev läbi** küsida Häirekeskuse **tasuta** infotelefonilt **1247**.

**Kuidas vältida koroonaviirusesse nakatumist ning mida teha selle kahtluse korral?**

* **Pese käsi** sooja voolava vee ja seebiga, vajaduse korral kasuta alkoholipõhist desinfitseerimisvahendit.
* **Väldi kontakti**. Hoia vähemalt 2 meetrit vahet inimestega, kes köhivad või aevastavad. Kui seisad haigusnähtudega inimese lähedal, võid ka ise haigestuda.
* **Ära katsu silmi, nina ja suud.** Kui puudutad neid mustade kätega, siis võib viirus kanduda ka sinule edasi.
* **Jälgi oma tervist** ja **püsi kodus**. Kui sul on palavik, köha ja hingamisraskused, otsi varakult abi. Helista **perearstile** või perearsti nõuandeliinile **1220** (eriolukorras on kõne tasuta).
* Kui sul on **kerged hingamisteede haigusnähud**, järgi hoolikalt tavapäraseid kätehügieeni nõudeid ning püsi kodus, kuni oled tervenenud.
* Kui **aevastad või köhid**, siis kata oma suu ja nina ühekordse salvrätiga. Viska see kohe prügikasti ja puhasta käed. Kui sul ei ole salvrätikut, kasuta oma varrukat (küünarvarre osa), aga **mitte paljast kätt**.
* Kui katad oma suu ja nina, takistab see pisikute ja viiruste levimist. Kui aevastad vastu paljast kätt, siis võivad pisikud ja viirused sattuda sinu kaudu teistele inimestele ja esemetele.

**Millest sai puhang alguse?**

Uus koroonaviirus SARS-CoV-2 on tõenäoliselt loomset päritolu, kuid uuringud selle kohta veel käivad.

**Kuidas erineb koroona gripist?**

Peale koroona levib praegu gripp, mis on hooajaline haigus, seetõttu on oluline teha vahet koroonal (COVID-19) ja gripil. Kuigi koroona kohta on veel liiga vähe täpset teavet, saab võrrelda kahe haiguse peamisi tunnuseid.

**Haigusnähud** USA haiguste kontrolli ja ennetamise keskuste (Centers for Disease Control and Prevention) teabe põhjal:

* **gripp** – palavik, köha, kurguvalu, lihasvalu, peavalu, tilkuv või kinnine nina, väsimus, mõnikord oksendamine või kõhulahtisus,
* **koroona** – palavik, köha, hingamisraskused.

**Gripi haigusnähud** avalduvad äkitselt. Enamik grippi haigestunuid terveneb vähem kui kahe nädala jooksul. Mõnel haigestunul (nt USAs sel hooajal 1%) põhjustab gripp tõsiseid tüsistusi, sh kopsupõletikku. Gripihaigestumus on igal aastal väga sarnane.

**Koroona haigusnähud** ei ole seni täiesti selged. Samuti ei ole veel teada, kui tõsiselt need haigusnähud avalduvad, kui paljudel koroonaviirusega inimestel on väga kerged nähud või puuduvad need üldse. Enamik koroonaviirusega nakatumise juhtumeid on kerged.

**Nakatumine**

Koroona on gripist nakkavam. Iga koroonaviirusega nakatunud inimene nakatab keskmiselt 2,2 inimest, iga gripiviirusega nakatunu aga keskmiselt 1,3 inimest.

**Haigestumus**

Koroona- või gripiviirusega nakatumise korral on kõige suurem haigestumisoht inimestel, kes

* on üle 60aastased,
* on nõrgenenud immuunsusega,
* põevad kroonilisi haigusi.

Iga kaasnev haigus suurendab haigestumise riski.

Gripp on palju ohtlikum lastele (eriti väikestele) ja rasedatele, kes võivad haigestuda raskelt.

Koroonaviirusega nakatunud lastel on tavaliselt kerged nähud või puuduvad need hoopis. Ei ole teada, kas koroonaviirus kujutab rasedatele tõsist ohtu.

Koroonasse **haigestunud patsientidest** 83–98%-l tekib **palavik**, 76–82%-l **kuiv köha** ja 11–44%-l **väsimus** või **lihasvalu**. Vähem esinevad koroona haigusnähud on peavalu, kurguvalu, kõhuvalu ja kõhulahtisus.

Hiina haiguste kontrolli ja kaitse keskuse (Chinese Center for Disease Control and Protection) andmetel olid koroona haigusjuhtudest 81% kerged (sh haigusnähtudeta juhud), 14% mõõdukad kuni rasked ning 5% kriitilised.

Kriitiliste juhtumite puhul ilmnes patsientidel hingamispuudulikkus, septiline šokk ja mitmete elundite talitlushäired või -puudulikkus. On andmeid, et teisel haigusnädalal võib seisund halveneda, ja seetõttu tuleb inimestel oma seisundit hoolega jälgida ning püsida haiguse ajal kodusel ravil.

**Suremus**

**Koroonasse** suremus erineb piirkonniti ning sõltub vanusest ja muudest teguritest.

Hiina haiguste kontrolli ja kaitse keskuse andmetel oli Hubei provintsis koroonasse suremus 2,9%, muudes Hiina provintsides 0,4%. Kõige enam on ohustatud vanemaealised – üle 80aastaste suremus oli 15%, 70–79aastastel 8%, 60–69aastastel 4%, 50–59aastastel 1%, 40–49aastastel 0,4%, 10–39aastastel 0,2% ning mitte ühtegi surma ei täheldatud alla 9aastaste laste seas.

Kuigi koroonasse suremus ei ole täpselt teada, näitab enamik uuringuid, et see on grippi suremusest suurem.

**Ravi**

**Grippi** suremus oleks suurem ilma selle ravi ja vaktsineerimiseta. Gripi raviks on mitu retseptiravimit, mis toimivad kõige paremini ühe või kahe päeva jooksul pärast haigusnähtude ilmnemist. Samuti on ravimeid, mida antakse viirusekandjaga kokku puutunud inimestele gripi ennetamiseks. Olemas on gripivaktsiinid, mis tekitavad immuunsust.

**Koroona** jaoks ei ole kindlat ravi ega ühtegi heakskiidetud viirusevastast ravimit, kuigi mitut ravimit katsetatakse. Arstid saavad soovitada tavapäraseid abinõusid: puhata, võtta valu ja palavikku vähendavaid ravimeid ning tarbida rohkesti vedelikke. Koroonaviiruse vastu ei ole veel vaktsiini.

**Vältimine**

USA haiguste kontrolli ja ennetamise keskused soovitavad igasuguste gripilaadsete viiruste, sh koroonaviiruse vältimiseks

* pesta käsi seebiga vähemalt 20 sekundit,
* mitte katsuda nägu pesemata kätega,
* vältida kontakti haigetega,
* haigestumise puhul viibida kodus,
* desinfitseerida sageli pindu ja esemeid.

**Hooajalisus**

Gripi levik väheneb kevadel ning suureneb sügisel külmemate ilmadega. Ei ole teada, kas ja kuidas ilm koroonaviirust mõjutab. Isegi kui viiruse levik kevadel väheneb, võib see sügisel suureneda.

Riskirühmade hoidmise ja viiruse leviku piiramise kohta vaata lähemalt Tervise Arengu Instituudi artiklitest:

* [Miks tuleb vanemaid ja krooniliste haigustega inimesi eriti hoolsalt kaitsta?](https://www.tai.ee/et/instituut/pressile/uudised/4703-miks-tuleb-vanemaid-ja-krooniliste-haigustega-inimesi-eriti-hoolsalt-kaitsta)
* [TAI vanemteadur Kristi Rüütel: igaüks saab panustada viiruse leviku piiramisele](https://www.tai.ee/et/instituut/pressile/uudised/4702-tai-vanemteadur-kristi-rueuetel-igaueks-saab-panustada-viiruse-leviku-piiramisele)

**Kui tõsine haigus on koroonahaigus?**

**Koroona haigusnähud** ja nende **raskusaste** on väga erinevad. Mõnel inimesel puuduvad haigusnähud, mõnel tekib raske kopsupõletik, riskirühma kuuluvatel inimestel võib haigus lõppeda surmaga.

Kõige sagedasemad haigusnähud on:

* palavik (89,9%)
* kuiv köha (67,7%)
* väsimus (38.1%)
* röga (33,4%)
* hingamisraskused (18,6%)
* kurguvalu (13,9%)
* peavalu (13,6%)
* lihas- ja liigesvalu (14,8%)
* krambid (11,4%)
* iiveldus ja oksendamine (5.0%)
* ninakinnisus (4,8%)
* kõhulahtisus (3,7%)
* veriköha (0,9%)
* silma sidekesta ärritus (0.8%).

**Enamikul** koroonaviirusesse nakatunutest **kulgeb haigus kergelt** ja nad paranevad.

Viiruse riskirühma kuuluvad vanemad ja krooniliste haigustega inimesed, kellel esineb sagedamini raske haigusvorm.

**Mida koroonaviirus organismiga teeb – kas ta kahjustab mingeid organeid, näiteks kopsu?**

Koroona **haigusnähud** ja nende **raskusaste** on väga erinevad. Mõnel inimesel puuduvad haigusnähud, mõnel tekib raske kopsupõletik, riskirühma kuuluvatel inimestel võib haigus lõppeda surmaga.

**Enamikul** koroonaviirusesse nakatunutest **kulgeb haigus kergelt** ja nad paranevad.

Viiruse riskirühma kuuluvad vanemad ja krooniliste haigustega inimesed, kellel esineb sagedamini raske haigusvorm.

**Millised on juhised enda tervisliku seisundi jälgimiseks?**

Kui puutusid kokku mõne koroonaviirusesse nakatunuga, siis jälgi oma tervist **14 päeva** jooksul.

Kui Sul tekib palavik 38°C, köha või hingamisraskused, **helista oma perearstile** ja teavita teda sellest.

**Mida pean tegema, kui mul tekivad haigusnähud?**

Kõige tähtsam on **jääda kohe koju** seniks, kuni arst ütleb, et nakkusoht on kadunud. Järgi kõiki koduseid nakkusohu vältimise reegleid.

* Helista kohe oma **perearstile**. Tema annab sulle sõltuvalt olukorra tõsidusest soovitused, mida järgida.
* Perearst korraldab Sulle koroonaviiruse proovi võtmise, kui see on vajalik. Ära kutsu selleks kiirabi, ära mine perearstikeskusse ega EMOsse.
* Puhka ja ravi ennast hoolega.

Täpsemad juhised leiad veebilehelt [http://www.koroonaviirus.ee](http://www.koroonaviirus.ee/).

**Kuidas käituda nakatumiskahtluse korral?**

Kui Sul on **haigusnähud** (peamiselt köha ja palavik) ja Sa kahtlustad, et oled nakatunud koroonaviirusesse, siis **helista** oma **perearstile**.

Kui Sa ei saa perearsti kätte, siis helista **perearsti nõuandetelefonile 1220**.

Võid kasutada ka hindamiskeskkonda [**koroonatest.ee**](https://koroonatest.ee/). Seal saad lihtsatele küsimustele vastates teada, mida edasi teha.

Haiguskahtluse korral tuleb **14 päeva** oma tervist jälgida.

Raskes seisundis haigestunule kutsu **kiirabi** telefonil **112**.

**Kas ma saan Eestis mõnes veebikeskkonnas hinnata oma koroonasse haigestumise võimalikkust?**

Jah, **enesehindamiskeskkonnas** [koroonatest.ee](https://koroonatest.ee/) saab lihtsatele küsimustele vastates hinnata koroonaviirusega nakatumise ohtu. Keskkonnas antakse inimesele hindamistulemuste põhjal ka **edasised soovitused**.

Veebilahendus sündis Garage48 ja Accelerate Estonia korraldatud häkatonil, mille eesmärk oli luua arendusi koroonakriisi lahendamiseks. Idufirma Montonio Finance töötas koostöös Sotsiaalministeeriumi ja Terviseametiga välja veebipõhise hindamisküsimustiku.

**Miks tuleb vanemaid ja krooniliste haigustega inimesi eriti hoolsalt kaitsta?**

Koroonahaigus võib kulgeda **raskemini üle 60aastastel** või **kroonilisi haigusi põdevatel inimestel**, kuna nende organism ja immuunsus võivad olla nõrgemad.

Kroonilised haigused on näiteks diabeet, südamepuudulikkus, kõrge vererõhk, kasvajad, kroonilised neeru- ja maksahaigused, immuunpuudulikkus, astma ja kroonilised kopsuhaigused.

Koroonaviirus **levib inimeselt inimesele peamiselt piisknakkuse kaudu**.

Seetõttu tuleb vanemaealiste ja kroonilisi haigusi põdevate inimestega **lähikontakti vältida** nii palju kui võimalik.

Vanavanemate juurde **ei ole soovitatav viia ka terveid lapsi**, sest nende haigestumine on suur oht vanavanematele.

**Kas rasedad on koroonaviiruse riskirühm?**

Praeguste teadmiste põhjal **ei ole rasedatel suurem oht** koroonaviirusesse nakatuda ning haigestumise korral **ei põe** nad **raskemini**. Ei ole ka teada, et viirus leviks emalt veel sündimata lapsele või sünnituse ajal. Rasedatele kehtivad üldjuhised.

**Kas koroonaviirus levib kortermaja ventilatsioonisüsteemi kaudu?**

Koroonaviirus ventilatsioonisüsteemi kaudu **ei levi**. Kõige enam nakatutakse **lähikontaktis piisknakkuse teel**, kui piisad satuvad inimese limaskestadele, näiteks ninna, suhu või silma. Nakatuda võib ka piiskadega saastatud **pindade kaudu**, näiteks puudutades ukselinki ja seejärel oma nägu.

Euroopa Haiguste Ennetamise ja Tõrje Keskuse andmetel ei ole praegu usaldusväärseid tõendeid selle kohta, et viirus levib ventilatsiooni kaudu. Tartu Ülikooli keskkonnatervishoiu dotsendi Hans Orru sõnutsi on nakatumisel määrav ka sissehingatav **viirusosakeste hulk**.

Nakatumiseks peab olema **haigega lähikontaktis** või **viibima koos** väikeses suletud ruumis. Kogus, mis võiks kanduda naabritelt ventilatsioonisüsteemi kaudu, ei ole tavaolukorras nakatumiseks piisav.

Alati tuleb aga **ruume tuulutada**, et vähendada viirusosakeste hulka nii haigestunud kui ka tervete inimeste ruumides.

Avalikes ruumides tuleb tuulutada ööpäev läbi, see ei lase viirusosakestel ja saasteainetel kuhjuda.

Koroonaviirus on küll võimeline kinnituma õhuaerosoolidele, kuid viirusosakeste hulk väheneb õhus suhteliselt kiiresti. Ajakirjas New England Journal of Medicine ilmunud uuringu põhjal on kolme tunni möödudes koroonaviiruse osakestest alles kuuendik.

**Kui üks abikaasadest köhib eilsest, aga palavikku ei ole, siis kas teine abikaasa võib tööle minna või peab ta samuti koju jääma?**

Võimaluse korral peaksid mõlemad abikaasad jääma 14 päevaks koju.

**Kui töötaja koroonaviiruse proov on osutunud positiivseks, kas tööandja peaks sellest teavitama kõiki tema kolleege või ainult neid, kes on nakatunuga kokku puutunud? Millised abinõud tuleb kasutusele võtta?**

Kui **töötaja** saab teada, et tema koroonaviiruse proov oli positiivne, siis tuleb tal sellest kohe **teavitada tööandjat**.

Praeguse eriolukorra ajal peab tööandja saatma **nii haigestunud kui ka haiguskahtlusega töötajad koju** karantiini.

Selleks selgitab tööandja välja töötajad, kes on haigestunud kolleegiga **viimasel kahel nädalal** töökohal kokku puutunud. Nemad peavad samuti **14 päevaks koju jääma** ja hoolikalt oma tervist jälgima. Kui sel ajal tekib inimesel palavik või köha, tuleb tal võtta ühendust oma perearstiga.

Need töötajad, kes haigestunuga otse kokku ei puutunud, võivad jätkata oma igapäevatööd, kuid peaksid oma tervist hoolikamalt jälgima.

Tööandja peab tagama, et **tööl kasutatakse nakkuse piiramiseks**

* vajalikke kaitsevahendeid,
* tuulutatakse ruume ja
* puhastatakse hoolega pindu.

**Mida peab tegema, kui kaubandusettevõttes jääb töötaja haigeks? Kas pood tuleb kinni panna?**

* Kui töötaja haigestub töövälisel ajal, siis peab ta püsima kodus 14 päeva ning võtma ühendust oma perearstiga, kes saadab vajadusel ta testimisele ja avab haiguslehe. Haigestunud töötaja võib tööle naasta pärast 14 päeva möödumist, tingimusel, et tal ei ole palavikku, köha, nohu ega muid respiratoorseid sümptomeid. Kui arst on töötaja haiguslehe lõpetanud, siis võib töötaja tööle naasta ja tööandjal ei ole õigust nõuda töötajalt täiendavat testi.
* Kui töötaja haigestumine ilmneb tööajal, siis peab töötaja viivitamatult koju minema, võtma ühendust oma perearstiga ja püsima kodus 14 päeva. Kui haigestunud töötaja saab positiivse COVID-19 diagnoosi, peab ta sellest tööandjat teavitama. Tööandja peab seejärel kohe kaupluse sulgema vähemalt 48 tunniks ja viima läbi desinfitseerimise. Lisaks tuleks välja selgitada haigestunud töötajaga lähikontaktis olnud inimesed ning paluda ka neil 14 päeva kodus olla. Täpse juhise leiate siit: <https://www.terviseamet.ee/sites/default/files/Nakkushaigused/Juhendid/COVID-19/kaubandusettevotete_juhis_12.04.20-2.pdf>.

**Kuidas peab käituma suurtööstuse, näiteks tehase töötaja konveieri ääres, kui tal ilmnevad haigusnähud (köha, kurguvalu jms)? Kelle poole pöörduda ja mida teha?**

Kui **töötajal ilmnevad haigusnähud** (köha, hingamisraskused ja/või palavik), mis võivad viidata ägedale hingamisteede nakkusele, sealhulgas koroonaviirusele, siis peaks ta

* jääma viivitamatult koju ja
* võtma ühendust perearstiga, kes korraldab vajaduse korral testimise viiruse suhtes.

Tema **töökaaslased** peaksid

* jälgima oma tervist,
* enda ja teiste kaitsmiseks järgima hügieeninõudeid ja pesema sageli käsi,
* haigusnähtude korral samuti jääma koju ja võtma ühendust oma perearstiga.

**Kui mu töökaaslasel tuvastati testiga koroonahaigus, siis kas nüüd olen ka mina haige? Mida peaksin edasi tegema?**

Haigestunuga lähikontaktis olnud isikud peavad **14 päeva kodus** oma tervislikku seisundit jälgima. Ülejäänud töötajad võivad tööle naasta pärast tööruumide puhastamist ja desinfitseerimist.

**Kas haigusnähtudega kodutud võivad vabalt avalikes kohtades ringi käia?**

**Varjupaikades** ja **turvakodudes** viibivad inimesed, kes on **nakatunud koroonaviirusega**, samuti nendega lähedalt kokku puutunud inimesed **ei tohi** oma viibimiskohast **lahkuda**, vaid peavad püsima isolatsioonis.

Liikumispiirang kehtib neile alates haiguse diagnoosimisest kuni tervenemiseni.

Varjupaigast või turvakodust tohivad nad **lahkuda ainult tervishoiutöötaja või politseiniku korraldusel**, samuti elu ja tervist ohustava hädajuhtumi korral. Kui vaja, viiakse need viiakse inimesed haiglaravile.

Kuna inimestel on vaja varjupaigas või turvakodus elada, tuleb seal **haiged** ja nendega lähedalt **kokku puutunud inimesed** teistest **eraldada**.

Teised varjupaigas või turvakodus viibijad peavad toimima samamoodi nagu viirusnähtudeta inimesed, kes elavad koos nakatunuga, kuid ei puutu temaga vahetult kokku.

Varjupaigas või turvakodus viibides peab inimesele olema tagatud **igapäevane söök** ning muu **vajalik abi**.

**Politsei kontrollib** varjupaigas või turvakodus liikumispiirangu järgimist.

Eestis on 18 varjupaigateenuse pakkujat. Varjupaikades on kokku 626 kohta:

* Tallinnas – 264,
* Tartus – 52,
* Narvas – 61,
* Pärnus – 62.

Ainult täisealistele turvakoduteenust pakkuvaid asutusi on 3 – Narvas, Haapsalus ja Raplas.

**Kui palju saab inimene trahvi, kui ta liikumispiirangut rikub?**

Me peame kõik koos viiruse levikut tõkestama.

Hoiame üksteist ja **kui oleme haiged**, siis **püsime kodus** ja **ei lähe välja** haigust levitama.

Kui meie lähikonnas on keegi haige, kes ei ravi end kodus püsides, siis juhime tema tähelepanu sellele, et meil kõigil on ühine vastutus viiruse levikut tõkestada.

**Südametunnistus on parim sunnimeede**.

Kui keegi rikub eriolukorra juhi antud korraldust, siis seaduse mõistes on see **haldusrikkumine**. Koduspüsimise kohustuse eiramise korral on ette nähtud **sunniraha 2000 eurot**.

Politsei loodab, et Eestisse välismaalt naasnud inimesed mõistavad koduspüsimise kohustust ning käituvad vastutustundlikult.

Politsei ja Piirivalveamet saab teha selle kohustuse tagamiseks pistelisi kontrolle, võttes inimesega otse ühendust. Samuti saab Politsei ja Piirivalveamet nõude täitmist kontrollida näiteks liiklusjärelevalve käigus.

**Kui inimene saabus äsja välismaalt Eestisse, siis kas kodus viibimise kohustuse ajal tohib ta käia näiteks terviserajal jalutamas?**

Inimene, kellel on kohustus püsida kodus, ei tohi puutuda kokku teiste inimestega. Seepärast **ei peaks** ta jalutama rahvarohkel terviserajal.

Avalikes kohtades ja siseruumides (välja arvatud kodus) tuleb hoida teiste inimestega **vähemalt 2 meetrit vahet**. Avalikud kohad on mängu- ja spordiväljakud, rannad, promenaadid, tervise- ja matkarajad jms. Avalikus kohas tohib koos viibida **kuni kaks inimest**.

Piirang ei kehti peredele ja avalike ülesannete täitjatele.

**Kes väljastab Soome tööandjale esitamiseks karantiinitõendi?**

Eestis ei ole kehtestatud karantiini ja sellise nimetusega tõendit ei väljastata.

Inimene saab võtta haigestumise korral **haiguslehe**. Kui ta peab hooldama haigestunud lähedast, siis tuleb võtta **hooldusleht**.

**Millal võib inimene ühiskonnaellu tagasi tulla, kui tema haigusnähud on möödunud?**

Inimene on **nakkusohtlik kuni 14 päeva** pärast haigusnähtude avaldumist.

Inimene tunnistatakse terveks, kui tal **puuduvad**

* palavik vähemalt kaks päeva,
* hingamisteede haiguse nähud (eelkõige köha ja kurguvalu) vähemalt üks päev.

Tervenemise ja ühiskonnaellu tagasipöördumise üle otsustab **perearst**.

**Mida soovitate tööandjale seoses töötajatega, kes on viibinud välismaal või kellel on olnud kokkupuude koroonaviirusega nakatunuga?**

Töötajatel võiks võimaldada **jääda koju 14 päevaks** pärast

* kokkupuudet koroonaviirusega nakatunuga ja/või
* ohupiirkonnast Eestisse naasmist.

Kui inimene tuleb ohupiirkonnast ja **kahtleb oma terviseseisundis**, ent tal pole mingeid haigusnähte ega kokkupuudet nakatunud inimestega, siis tuleks tal võtta ühendust oma tööandjaga ja temaga kokkuleppel jääda koju ja/või teha kaugtööd.

Arsti kaalutletud otsusel on võimalik saada **haigusleht**. Märtsist maini **hüvitab riik töötaja esimesed kolm haiguspäeva** kõikide töövõimetuslehtede puhul. Haiguslehe alusel maksavad tööandja (alates 4. päevast) ja Eesti Haigekassa (alates 9. päevast) töötajale töövõimetushüvitist.

Kui Eestis kindlustatule on väljastatud välisriigis haigestumist tõendav dokument (välisriigi arsti tõend), siis hüvitab Eesti Haigekassa selle samamoodi. Välisriigi arsti tõend tuleb esitada tööandjale, kes lisab sellele tööandja tõendi ja esitab dokumendid Eesti Haigekassale.

Kui Eesti Haigekassas kindlustatu vajab **Euroopa Liidus ootamatult arstiabi**, saab ta seda Euroopa ravikindlustuskaardi esitamisel võrdsetel tingimustel selles riigis elavate kindlustatud inimestega. Samuti hüvitab Eesti Haigekassa Euroopa Liidus tekkinud ravikulud haiglaravi või arstivisiidi esitatud raviarvete alusel tavakorras.

**Väljaspool Euroopa Liitu** tehtud tervishoiukulude hüvitamiseks tuleb inimesel pöörduda oma reisikindlustuse andja poole.

**Inimene tuli välisreisilt ja püsib kodus, kuid tööandja kodus töötamist ei võimalda ja perearst keeldub haiguslehte avamast, sest haigusnähte ei ole. Mida teha?**

Tööandja peab säilitama töötajale kuue kuu keskmise töötasu seni, kuni ta on töötaja jälle tööle lubanud.

**Viiruse leviku ennetamiseks on soovitatud kontoriruume ka õhutada. Kuidas õhku puhastada, kui kontoris on üldventilatsioon ja aknaid ei saa avada?**

Kui ruume ei ole võimalik tuulutada, tuleks desinfitseerimisvahendiga regulaarselt **pindu puhastada**.

Pindadel oleva koroonaviiruse hävitamiseks on tõhus kasutada mikroorganismide vastaseid lahuseid (biotsiide). Üks levinuim neist on etanool. **70% etanooli sisaldusega lahus** on piisav, et puhastada pinnad koroonaviiruse saastusest.

Koroonaviirus ei levi mitte ventilatsioonisüsteemi kaudu, vaid peamiselt lähikontakti kaudu nakkuskahtlase inimesega, kellel on nakkusele iseloomulikud nähud (eelkõige köha). Viirus levib lähikontakti kaudu **haige inimese kehavedelikega** (verega, roojaga, uriiniga, süljega, spermaga).

Kui koroonasse nakatunud inimene köhib, aevastab või räägib, satuvad õhku viirust sisaldavad piisakesed. Need on üpris rasked ja seetõttu ei kandu õhus kuigi kaugele. Seni teadaolevalt võivad viiruspiisakesed kanduda kuni 2 meetri kaugusele. Piiskade raskuse tõttu ei ole ka tõenäoline, et need kanduksid pindadelt õhuvooluga edasi.

See, kui kaua **viiruspiisakesed pindadel säilivad**, sõltub ümbritseva keskkonna õhutemperatuurist ja keskmisest niiskusest. Toatemperatuuril (22–25 kraadi) ja 40% suhtelise niiskuse juures säilib viirus kuni neli-viis päeva. Mida kõrgem on temperatuur ja suurem suhteline niiskus, seda kiiremini viirus hävib.

**Kas võin tellida välismaalt postipakke või saan niimoodi nakkuse?**

Internetist tellitud postipakke võid ilma viirusesse nakatumist kartmata vastu võtta ja avada.

Uut tüüpi koroonaviirus COVID-19 ei levi välismaalt saabuvate kaupadega.

**Millised liikumispiirangud on minul ja minuga koos elavatel inimestel, kui mul on diagnoositud koroonaviirus?**

Kui Sul on diagnoositud koroonaviirus, pead **püsima kodus kuni tervenemiseni**. Tervenemine tähendab, et vähemalt viimased 48 tundi ei ole Sul olnud palavikku ja vähemalt viimased 24 tundi ei ole olnud köha ega kurguvalu.

Et hoida ära viiruse levik, on **Sul keelatud** haiguse ajal oma elukohast lahkuda. Kodust võid lahkuda üksnes tervishoiutöötaja või politseiametniku korraldusel või juhul, kui kodus oleks ohus Su elu või tervis.

Kui mitte kellelgi pole võimalik tuua Sulle koju eluks hädavajalikku (toit, ravimid), pöördu palun abi saamiseks telefoni või e-kirja teel oma **kohaliku omavalitsuse poole**.

Kui Sul endal haigusnähte ei ole, aga Sa **elad koos inimesega, kellel on diagnoositud koroonaviirus**, võid kodust lahkuda ainult siis, kui

* lähed tervishoiutöötajana täitma tööülesandeid või osutad muid hädaolukorra lahendamiseks vajalikke teenuseid;
* lähed kodu lähedalt hankima igapäevaseks toimetulekuks vajalikke kaupu (nt toit, ravimid) ja keegi teine Sind selles aidata ei saa;
* Sul on välistatud igasugune kokkupuude koroonaviirusesse haigestunud inimesega;
* soovid olla õues.

Igal juhul **järgi avalikus kohas kehtivaid piiranguid**: hoia teiste inimestega vähemalt 2 meetrit vahet, liigu üksi või kahekesi (piirang ei kehti perega liikudes). Lisaks pead kandma kaasas isikut tõendavat dokumenti.

Politsei- ja Piirivalveametil on õigus teha liikumispiirangute täitmise üle järelevalvet. Kui inimene nõudeid ei täida, on võimalik määrata talle kuni 2000 euro suurune sunniraha.

Vaata ka 28. märtsi korraldust: [https://www.riigiteataja.ee/akt/326032020007](NULL).

**Kas hooldekodude elanikud tohivad praegu avalikus ruumis liikuda, näiteks minna linna või külla jalutama?**

**Alates 3. aprilli õhtust ei tohi hooldekodude elanikud hooldekodude territooriumilt lahkuda.**

Hooldekodu territooriumilt tohivad lahkuda ainult need elanikud, kellel **pole haiguse tunnuseid** ja kes tahavad **minna koju**. Sel juhul tuleb arvestada, et **enne eriolukorra lõppu** nad enam hooldekodusse **tagasi ei pääse**.

Neile hooldekodude elanikele, kes on juba **eraldi paigutatud** (koroonaviirusega nakatunud või nakatunutega kokku puutunud) kehtivad ranged **liikumispiirangud**. Nemad tohivad kokku puutuda vaid nende hooldekodu töötajatega, kes kasutavad isikukaitsevahendeid. Vajaduse korral viiakse hooldekodu elanik hooldekodust haiglaravile või ravitakse teda kohapeal.

Lisaks on patsientide kaitseks kehtestatud hooldekodudele külastuskeeld, et vältida patsientide nakatumist.

Need nõuded **kehtivad** kuni **eriolukorra juhi korralduse muutmiseni** ning nende vajalikkust hinnatakse hiljemalt iga kahe nädala järel.

**Kas on alust Lõuna-Eestis ringleval jutul, et eeter aitab koroonaviirusse nakatumise vastu?**

Sel rahvajutul **ei ole** mingit **alust**. Eetrit juuakse joobe saamise eesmärgil, ent juba **30ml** tekitab **tõsiseid tervisekaebusi** ning **60ml** võib olla **surmav**.

**Kas ruumide tuulutamine aitab viirusest hoiduda?**

Koroonaviirus **levib piisknakkuse teel**. Praeguste teadmiste põhjal ei saa välistada koroonaviiruse levikut ruumis piiskade aurustumisel tekkivate peenosakeste kaudu.

Viiruse leviku igakülgseks tõkestamiseks tuleb ruume korralikult **õhutada**. See on eriti oluline hoolekandeasutustes ja tööruumides, kus töö eriolukorra ajal jätkub.

**Millise seadistusega peab hoone ventilatsioonisüsteem praegu töötama?**

Mitteeluruumides ja hoolekandeasutustes **ei tohi eriolukorra ajal** ventilatsioonisüsteemi **välja lülitada** isegi siis, kui hoone pole kasutuses.

Ventilatsioonisüsteem peab ka **õhtul** ja **nädalavahetusel töötama** kas projekteeritud tootlikkusega ehk tavapärasel päevarežiimil (100%) või vähendatud tootlikkusega (vähemalt 40%). Vähendatud tootlikkusega töötav ventilatsioonisüsteem tuleb projekteeritud tootlikkuse režiimile lülitada **vähemalt kaks tundi enne** hoone või hoone osa **kasutamise algust**.

Kauplusladudes ja ostukeskustes on kasutusel ringlusega ventilatsioonisüsteemid. Need tuleb **lülitada täielikult välisõhu peale**, et vältida võimalikku viiruste ringlemist ventilatsioonisüsteemi kaudu.

Ka muudes ventilatsioonisüsteemides tuleb üle vaadata õhu **sissepuhke ja väljatõmbe seadistused**, et süsteem tõmbaks õhku välja ilma seda tagasi suunamata.

Kui hoones pole sisekliimat tagavaid ventilatsioonisüsteeme, tuleb ruume **tugevalt tuulutada**. Seda tuleks teha **vähemalt kord tunnis** ja **15 minuti jooksul** enne mitme inimese koosviibimist.

Ruumipõhine ringlusõhuga **jahutus- või kütteseade** (näiteks puhurkonvektor, *fan-coil*, *split*-seade) **tuleb välja lülitada**, välja arvatud juhtudel, kui see on vajalik ruumis kindla temperatuuri tagamiseks või kui seadet pole võimalik välja lülitada.

Sel juhul tuleb tagada pidev õhuvool läbi seadme. Kui *fan-coil* (ventilaatoriga kütteseade) töötab, siis tuleb see seadistada nii, et ventilaator vahepeal välja ei lülituks. Nii ei kogune viirus filtrisse.

**Millal võib inimese lugeda koroonaviirusest paranenuks ja kuidas seda kindlaks tehakse?**

Uuringud on näidanud, et haigestunud inimene on **nakkusohtlik 7–14 päeva** pärast haigusnähtude tekkimist.

Seetõttu tuleb **isolatsioonis** olla **14 päeva**.

**Isolatsioonist** võib **väljuda**, kui inimene on

* vähemalt **48 tundi** ilma palavikuta ja
* vähemalt **24 tundi** ilma ägedate viirushaiguse nähtudeta.

Kui palavik ja köha püsivad veel ka 14ndal päeval, siis tuleb olla **kodus nende möödumiseni** ja seejärel veel kaks päeva.

Kui inimene on olnud **haiglaravil**, siis sõltub terveks tunnistamine tema seisundist. Haiglad soovitavad enamasti olla kodus veel **kaks nädalat** pärast haiglat.

See ei kehti nende inimeste kohta, kel on kerged haigusnähud, aga kes on mingil põhjusel siiski haiglas ravil olnud.

Viirus võib olla laboratoorselt tuvastatav isegi kuni 37 päeva, kuid patsient ei ole enam nakkusohtlik.

14-päevases **isolatsioonis tuleb püsida** ka siis, kui kõik haigusnähud on mõne päevaga kadunud. See aitab ennetada haiguse levimist.

Nii **kodusel ravil** kui ka **haiglas** saab kõiki juhiseid **perearsti** või **raviarsti** käest.

**Arsti soovitusi tuleb järgida**.

**Kui tihti uuendab Terviseamet oma kodulehe infot ja koroonakaardi statistikat?**

Terviseamet uuendab koroonakaardi andmeid **iga päev** ajavahemikus kell 10-12. Selleks ajaks on laekunud Terviseametisse nii analüüsitud testide hulk kui ka andmed Eesti haiglates ravil olevate inimeste kohta.

**Kas ja kuidas tuleks puhastada poest ostetud kaupa?**

Poest ostetud **marju, köögi- ja puuvilju** tuleb pesta põhjalikult **sooja veega**. **Seepi** või **nõudepesuvahendit ei ole soovitatav** kasutada.

**Kilepakendid** võib üle pesta **seebiveega** või kasutada **desovahendit**, **paberpakendeid** võib puhastada **desovahendiga**.

Koroonaviirus **levib** inimeselt inimesele **piisknakkuse kaudu**, peamiselt lähedases kontaktis inimesega, kellel on haigusnähud, eelkõige palavik, köha ja hingamisraskused.

Viirus püsib **pindadel kuni 72 tundi**. Seega on oluline võimalikus kokkupuutes olnud **pindu puhastada ja desinfitseerida**.

Teadusuuringute põhjal koroonaviirus **toidu kaudu ei levi**. Koroonaviirused vajavad paljunemiseks peremeesorganismi ehk looma või inimest ega saa toidus paljuneda.

**Milliseid ravimeid kasutatakse koroonahaiguse raviks Eestis? Kas ka meil kasutatakse malaariaravimit nagu mõnes teises riigis?**

Koroonaviiruse **spetsiifiline ravi puudub**, võimalik on leevendada ainult haigusnähte. Maailma Terviseorganisatsioon ei ole veel soovitanud ühtegi ravimit, mida võtta raviskeemi. Mõnes riigis on katsetatud malaariaravimit, kuid Eestis eksperimentaalset ravi ei praktiseerita.

**Kas korteriühistud peaksid ühiskasutatavaid pindu, näiteks trepikodade käsipuid ja liftinuppe desinfitseerima?**

Terviseamet soovitab kortermajades uksekäepidemeid, trepikäepidemeid, liftinuppe jne desinfitseerida **vähemalt kord päevas**. Viirused hävitab selline desinfitseerimisvahend, mille etanoolisisaldus on üle 70%.

Korteriühistud saavad pakkuda ka käte desinfitseerimise võimalust. Mitmed kortermajad on seda juba teinud. Kindlasti ei tohi aga unustada pärast koju saabumist käsi hoolikalt pesta. Rohkem soovitusi leiate [Terviseameti juhistest](https://www.terviseamet.ee/sites/default/files/Nakkushaigused/Juhendid/COVID-19/soovitused_tohusaks_puhastamiseks_ja_desinfitseerimiseks_taiendatud_18.03.2020_0_0.pdf).

**Kas koroonaviirus levib toidu kaudu?**

Teadusandmete põhjal inimesed **toidu kaudu koroonaviirusega ei nakatu**.

Koroonaviirused vajavad paljunemiseks peremeesorganismi ehk looma või inimest ega saa toidus paljuneda.

**Kas inimesed võivad koroonaviirusega nakatuda ka koduloomade kaudu?**

Praeguste teadmiste põhjal **ei ole loomad inimesele nakkusohtlikud** ja seetõttu on **loomapidajail ohutu** nende eest **hoolitseda**: neid sööta, ravida jne.

Maailmas on testitud tuhandeid lemmikloomi ning vaid kolmel juhul on koroonaviirust põdeva inimese lemmiklooma proovidest leitud koroonaviiruse tekitaja SARS-CoV-2 genotüübi jääke. Mitte ühegi juhtumi puhul **ei saa kinnitada, et looma haigestumise põhjuseks oli koroonaviirus**.

Praeguste teadmiste alusel võime öelda, et viirusejäägid loomade organismis on olnud põhjustatud keskkonna saastumisest (looma organism on nagu iga teine pind, millele viirus võib ladestuda).

Ka kriisiolukorras **tuleb tagada loomade heaolu** ning neid ei tohi jätta hooletusse.

**Millised õigused on karantiinis hooldekodul piirata oma elanike liikumist? Kas elanikke võib näiteks takistada toast lahkumast, lukustades nende ruume?**

**Hooldekodu** peab tagama, et **haigestunud** ja **terved** inimesed **kokku ei puutuks**. Selleks tuleb hooldekodudes koroonaviiruse diagnoosi ja haigusnähtudega hoolealused tervetest eraldada.

Kui hooldekodus on **haigestunuid**, on **hoolealuste liikumine** tubade ja osakondade vahel **keelatud**.

Piiranguid tuleb hoolealustele selgitada ja vajadusel üle korrata. Alates 3. aprillist 2020 kuni **eriolukorra lõppemiseni** on hoolealustel **keelatud lahkuda** hooldekodu territooriumilt.

Hooldekodust tohib **koju minna** üksnes **haigusnähtudeta inimene**, kes ei saa sinna naasta enne eriolukorra lõppu.

**Hea tervise juures** olevad hooldekodu elanikud **peavad saama õues käia**. Kindlasti ei ole õige haigustunnusteta inimesi lukustada kinnistesse ruumidesse.

Kui **hooldekodul sobivat õueala ei ole**, võib eriolukorra juht koostöös hooldekoduga kehtestada **väljas viibimiseks mõne muu ala**.

**Kui üks pereliige on nakatunud, siis mida peavad tegema ülejäänud? Mida teha, kui nakatunut pole võimalik teistest eraldada?**

Nakatunu peab kindlasti püsima **kodus kuni tervenemiseni**.

Ka **pereliikmed** peavad jääma **14 päevaks koju**, kuna nad on vahetult haigega kokku puutunud. See aitab vältida viiruse edasist levikut.

Kui pereliikmel tekib sel ajal palavik või köha, tuleb **pidada nõu perearstiga**.

Nakatunud pereliige tuleb **eraldada nii palju kui võimalik** ja temaga peaks suhtlema vaid üks inimene.

Kodus tuleb iga päev hoolega **puhastada** kõiki katsutavaid **pindu** ning **tuulutada tuba**.

Testimine viiruse suhtes

**Kas Saaremaal kavandatav rahvastikupõhine testimine koos sero-epidemioloogilise uuringuga tähendab kõigi saarlaste masstestimist?**

Rahvastikupõhine sero-epidemioloogiline (st viiruse antikehasid määrav) **uuring ei tähenda kindlasti kõikide saaremaalaste testimist**, vaid testimiseks moodustatakse esinduslik valim. Testimisega loodetakse saada teavet selle kohta, kui paljud inimesed on koroonahaiguse läbi põdenud. Uuringu tulemuste alusel on lihtsam otsustada, millal ja milliseid eriolukorra piiranguid on Saaremaal võimalik leevendada.

Vabariigi Valitsus ootab Sotsiaalministeeriumilt, Terviseametilt ja teadusnõukojalt 14. aprilliks infot selle kohta, milline võiks olla niisuguseks uuringuks sobivaim test. Testile on seatud tingimuseks, et see peab olema **kvaliteetne, tõenduspõhine ja saadaolevatest parim**.

Plaanitavas **uuringus osalemine on vabatahtlik**. Muudes korralduslikes küsimustes pole veel kokku lepitud.

**Mida kavandatav sero-epidemioloogiline uuring näitab?**

Sero-epidemioloogilised uuringud **võimaldavad määrata verest viiruse antikehi**.

Kui viirus on organismi pääsenud ja inimesel on tekkinud haigusnähud, siis umbes 5–10 päeva pärast nähtude ilmnemist hakkab organism viirusega võitlemiseks tootma antikehi. Seetõttu ei ole mõtet teha antikehade testi haiguse varajases staadiumis. Samal põhjusel ei saa antikehade testi tulemusi võtta aluseks, et otsustada kodus püsimise vajaduse üle.

Maailma Terviseorganisatsiooni (WHO) ning Haiguste Ennetamise ja Tõrje Euroopa Keskuse (ECDC) hinnangul võib aga antikehade määramine olla vajalik selleks, et **hinnata elanikkonna immuunsust** (vastupanuvõimet viirus(t)e suhtes) hilisemate sero-epidemioloogiliste uuringute käigus.

Sotsiaalministeerium ja Terviseamet hakkavad analüüsima, kuidas ja milliste testidega on võimalik seda uuringut läbi viia.

**Kas koroonahaiguse läbipõdemine annab selle haiguse vastu immuunsuse ja kui kaua see võib kesta?**

Praegu aktuaalne koroonaviiruse tüüp tekkis alles 2019. aasta detsembris. Niisiis on see veel **liiga uus, et immuunsuse tekkimise kohta midagi kindlat öelda**.

Seniste viiruste ja ka teiste koroonaviiruste põhjal võib aga oletada, et inimestes võiksid tekkida kaitsvad antikehad.

**Milliseid teste praegu koroonaviirusega nakatumise varaseks tuvastamiseks kasutatakse?**

Kuna koroonaviiruse puhul on tegemist RNA-viirusega, soovitavad Haiguste Ennetamise ja Tõrje Euroopa Keskus (ECDC) ning Maailma Terviseorganisatsioon (WHO) kasutada molekulaarseid uuringuid, **mis tuvastavad praegu leviva koroonaviiruse tüübi RNA-d** (viiruse geneetilist teavet kandev ribonukleiinhape). Sellisteks uuringuteks on vaja korraliku varustusega laboreid, oskuslikke spetsialiste ja mitmeid reagente. Paraku on aga testisoovijaid rohkem kui teste teha suudetakse.

**Välja on töötatud mitmeid kiirteste, mille tulemuse saamiseks kulub vaid 10–30 minutit**. Et tagada testitulemuste usaldusväärsus, tuleb kiirtestide tulemuste paikapidavust aga kliiniliselt kontrollida. Seda tehakse mitmete Euroopa Komisjoni liikmesriikide haiglalaborites ning uuringuid rahastavad Euroopa Komisjon ja selle liikmesriigid. WHO koroonatestide võrdluslabor kontrollib praegu kauplustes müümiseks mõeldud uuringukomplekte.

Lisaks WHO-le, Euroopa Komisjonile ja selle liikmesriikide ametkondadele teeb ECDC kiirtestide valideerimisel tihedat koostööd ka laboridiagnostikat arendava mittetulundusliku asutusega FIND ([[https://www.finddx.org](https://www.finddx.org/)]).

Testimist puudutavate uuringute tulemuste avaldamine teadusartiklites peaks üsna pea tooma selgust, kuidas koroonat määravad kiirtestid toimivad, millised on nende piirangud ning millised testid on kasutamiseks piisavalt ohutud ja usaldusväärsed. Kohe pärast tulemuste selgumist antakse neist ka liikmesriikidele teada.

**Kellele, kuidas ja miks tehakse koroonatest?**

**Koroonatest tehakse ennekõike**

* vanemaealistele inimestele,
* krooniliste haigustega inimestele,
* igas vanuses haigusnähtudega inimestele,
* igas vanuses mis tahes meditsiinilise näidustusega inimestele,
* kõikidele viirushaiguse tunnustega haiglaravil olevatele inimestele.

**Juhuvalimi alusel testitakse ka**

* haigusnähtudeta tervishoiutöötajaid,
* sotsiaal- ja hoolekandeasutuste töötajaid,
* Politsei- ja Piirivalveameti ning Päästeameti töötajaid,
* teisi n-ö eesliinil olevaid inimesi, kes oma töö tõttu võivad olla ohuks riskirühmadele.

**Testimise vajalikkuse üle otsustab perearst**, kellele on selleks antud konkreetsed juhised, milles perearstid ja Terviseamet on ühiselt kokku leppinud. Juhised aitavad arstil koroonaga seotud otsuseid langetada. Perearst arvestab kõikide juhistes toodud soovitustega ning hindab iga patsiendi juhtumit eraldi. **Otsustamisel arvestab arst patsiendi haigusnähtude, üldise tervisliku seisundi ja kõikide kaasnevate haigustega**. Kui vaja, suunab perearst patsiendi proovivõtmisele. Inimese riskirühma paigutamine ning otsuse tegemine on arsti kohus ja vastutus, mida ei saa ega pea tegema inimene ise.

Testimise põhimõtete järgimine on vajalik selleks, et kasutada säästlikult isikukaitse- ja laborivahendeid ning mitte liigselt koormata tervishoiutöötajaid. Peame hoolitsema, et tervishoiusüsteem saaks toimida ka kaugemas tulevikus. Selleks peame vältima olukorda, kus kõik kaitsemaskid ja kaitseriietus on ära kasutatud testimisteks ning neid ei jätku enam eesliinil töötavatele arstidele ja õdedele või operatsioonipersonalile.

Testimise korraldus on praegu muutumas, anname selle kohta infot järk-järgult. Samuti vaadatakse olukorra muutudes üle arstidele antud juhised.

Haigestumise või muu tervisemure korral on inimese esmane kontakt perearst või perearsti nõuandeliin 1220.

**Kus asuvad regionaalsed testimiskohad ja kuidas neid ära tunda?**

Hetkel saab läbi autoakna tasuta koroonaviiruse testi teha Tallinnas, Tartus, Pärnus, Kuressaares, Viljandis, Narvas, Paides ja Kohtla-Järvel.

Testi tegemiseks tuleb Sul esmalt **helistada oma perearstile**. Tema hindab, kas test on vajalik või mitte ja vajaduse korral kirjutab **digitaalse saatekirja**. Seejärel helistatakse Sulle testimiskeskusest ning lepitakse kokku testimise täpne aeg ja koht. Testimisele tuleb kaasa võtta **isikut tõendav dokument**. Testimiseks vajalik ninaneelu proov võetakse Sinult sõidukist väljumata. Testi tulemuse saad teada telefoni teel kahe tööpäeva jooksul ning vastus läheb Sinu digilukku.

**Miks kõiki koroonatesti soovijaid ei testita?**

Iga koroonakahtlusega inimese testimine oli mõttekas hetkel, kui püüdsime takistada viiruse Eestisse sissetoomist, et kõik haigusjuhud võimalikult kiiresti avastada, nakatunud inimesed eraldada ning seeläbi viiruse edasist levikut vältida.

Nüüd, kui nakatunute arv Eestis ja kogu maailmas on hüppeliselt kasvanud, on **testimiskomplektide ja vajalike isikukaitsevahendite varud kogu maailmas otsakorral ning hinnad seetõttu kõrged**. Niisiis **peame tegutsema säästlikult** ning tervishoiusüsteemi ülekoormuse vältimiseks keskenduma viiruse leviku aeglustamisele, raskete juhtumite õigeaegsele avastamisele ning nende ravile.

Ennekõike peame kaitsma suuremas ohus olevaid inimesi. Riskirühma kuuluvatena testitakse ennekõike eakaid, kroonilisi haigeid, nõrga immuunsüsteemiga inimesi ja viirushaiguse tunnustega haiglaravil olevaid inimesi.

Juhuvalimi alusel testitakse ka haigusnähtudeta tervishoiutöötajaid, hoolekandeasutuste töötajaid, Politsei- ja Piirivalveameti ning Päästeameti töötajaid ja teisi n-ö eesliinil olevaid inimesi, kes oma töö tõttu võivad riskirühmi ohustada.

Laustestimine pole otstarbekas ka seetõttu, et **tulemus peegeldab vaid testimise hetkel valitsevat olukorda** ega välista positiivset tulemust näiteks järgmisel päeval. Seega **võib negatiivne testitulemus luua inimesele petliku turvatunde**. Veelgi enam, **testimise tulemus ei anna inimesele ka vajalikku infot oma tervise eest hoolitsemiseks**, kuna praeguseks pole veel välja töötatud ravimit, mis just koroonat raviks. Seega jääks haigel ka positiivse tulemuse korral üle vaid tavapäraste külmetushaiguste sümptomite leevendamine.

Kui oled haigestunud, tuleb Sul helistada oma perearstile või perearsti nõuandeliinile 1220. Testimisvajaduse üle otsustab perearst, võttes aluseks Sinu tervisliku seisundi ning arstidele antud juhised.

Kui Sinul või su lähedasel on tekkinud õhupuudus või hingamisraskused, helista kiirabisse numbril 112.

Pea meeles, et koroona leviku aeglustamiseks on kõige olulisem vältida kehalist kontakti kõikide, eriti haigusnähtudega inimestega, järgida tavapäraseid hügieenireegleid ning haigena püsida kodus vähemalt haigusnähtude kadumiseni.

**Mida teha testimisele pääsemiseks?**

* Eduka testimise üheks eelduseks on sümptomite avaldumine. Reeglina avalduvad sümptomid 5-6 päeva pärast nakatumist. Mõningatel juhtudel on inimene nakkusohtlik 1-2 päeva enne sümptomite avaldumist.
* Kui sul on avaldunud sümptomid, **helista oma perearstile**! Perearst hindab testimise vajalikkust ja annab tervisenõu.
* Kui perearst otsustab, et testimine on vajalik, edastab ta elektroonse tellimuse laborisse (saatekiri on näha digilugu.ee) ning sealt helistatakse Sulle, et leppida kokku testimise aeg ja koht. **Jää kõnet ootama!** Testimine toimub ka nädalavahetustel ja riiklikel pühadel.
* Võta kaasa **isikut tõendav dokument** ja **sõida autoga õigeks ajaks kokkulepitud kohta**! Ninaneelu proovi saab anda vaid elektroonse saatekirja saanud inimene kokkulepitud ajal ja kohas isikut tõendava dokumendi alusel. Ilma nendeta ei ole mõtet kohale tulla. Testima tasub tulla üksi, ilma kaassõitjateta.
* **Oota vastust!** Sulle helistatakse kahe tööpäeva jooksul. Vastused kantakse ka digilugu.ee keskkonda.
* Kui Sinu proov osutub positiivseks, siis **püsi kodus ja järgi perearsti eelnevalt antud soovitusi**! Tervise halvenemise korral võta uuesti ühendust perearstiga või kutsu kiirabi, helistades numbril 112.

**Mida teha haigestumise korral?**

* Kui oled haigestunud, **helista oma perearstile**! Perearst hindab testimise vajalikkust ja annab tervisenõu. Kui testimine on vajalik, saadab perearst tellimuse laborisse ning sealt helistatakse Sulle, et leppida kokku testimise aeg ja koht. **Oota kõnet!**
* Veendu, et perearstil oleks Sinu telefoninumber, muidu pole kõnekeskusel võimalik Sinuga ühendust võtta.
* **Võta kaasa isikut tõendav dokument ja sõida autoga õigeks ajaks kokkulepitud kohta!** Ninaneelu proovi saad anda dokumendi alusel proovivõtupunktis autost väljumata. Testitakse vaid perearsti digitaalse saatekirjaga ja eelregistreeritud inimesi. Testima tulles ära võta pereliikmeid autosse kaasa.
* Kui Sul ei ole võimalik autoga proovivõtupunkti minna, siis lepitakse telefoni teel kokku aeg, millal proovivõtja saab Sulle koju tulla.
* Pärast prooviandmist **püsi kodus ja oota vastust**. Vastuse saab kuni kahe tööpäeva jooksul. Positiivse vastuse korral Sulle helistatakse. Vastused lähevad ka digilukku.
* **Kui Sinu proov on positiivne, siis püsi endiselt kodus ja järgi perearsti soovitusi!**
* **Tervise halvenemise korral võta ühendust oma perearstiga või kutsu kiirabi, helistades numbril 112.**

Lisainfo: [<https://synlab.ee/algab-perearsti-saatekirjaga-koroonaviiruse-laiendatud-testimine/>].

**Kes peab otsustama koroonaproovi tegemise või sellest keeldumise üle?**

Koroonaproovi tegemise vajadlikkuse üle otsustab **perearst**, kellel on selleks piisav pädevus ja konkreetsed tegutsemisjuhised.

Raskes seisus haigestunule tuleb kutsuda **kiirabi**.

Pea meeles, et arsti on vaja teavitada välismaalt tulekust ja võimalikust kokkupuutest koroonaviirusega nakatunuga.

**Miks pandi Kuressaare testimispunkt vahepeal kinni ja siis jälle avati?**

Kuna Kuressaare haigla on üks oluline osa Eesti tervishoiusüsteemist ning abivajaduse teave liigub läbi Häirekeskuse, oleks Kuressaare haigla pidanud Terviseametit testimispunkti avamisest eelnevalt teavitama. Teavitamata jätmine takistas info liikumist Häirekeskuse ja teiste tervishoiusüsteemi osaliste vahel.

Praegusel tervishoiu valmisoleku tasemel on ülioluline tegevuste koordineeritus ja eelteavituse toimimine. Terviseameti esindajad on haiglaga neil teemadel vestelnud ning usuvad, et koostöö ja infovahetus sujub edaspidi ladusalt.

**Kui apteeker on välismaalt tulnud ja tugevate haigussümptomitega, siis kuidas saab töötajat testimisjärjekorda panna, et kaitsta teisi töötajaid ja külastajaid?**

Välismaalt tulnud haigusnähtudega inimene peab koju jääma. Tervishoiutöötajate testimise süsteem on hetkel väljatöötamisel.

**Kas on mingi võimalus teha tasulist koroonaviiruse testi? Kui ei, siis miks? Ehk olen viiruse enesele teadmata juba läbi põdenud ja olen nüüd nakkusohtlik.**

Vabariigi Valitsus on otsustanud, et praegu ei ole võimalik tasulist koroonatesti teha, et vältida testimiskomplektide otsa lõppemist.

llma haigusnähtudeta inimeste testimist ei peeta otstarbekaks, kuna testitulemus näitab olukorda vaid testimise hetkel ja negatiivne tulemus võib luua petliku turvatunde, mis ei välista nakatumist lähitulevikus.

Juhuvalimi testimist on kavas rakendada vaid nn eesliini töötajatele, kes võivad nakkust edasi kanda riskirühmas olevatele inimestele. Keskendutakse riskirühmadele, tervishoiutöötajatele ja teistele elutähtsaid teenuseid osutavatele inimestele.

Inimene loetakse nakkusohtlikuks 14 päeva alates haigusnähtude ilmnemisest. Tervenemise üle otsustab perearst.

**Kas raviarst ja nakkuskliinik otsustavad riskirühmainimesele koroonatesti tegemise vajaduse, kui inimene on viidud nakkushaiglasse ning tal on diagnoositud RS-viirus, kuid tal on ka koroonatunnused?**

Jah, testimisvajaduse üle otsustab raviarst.

**Tööandja nõuab töötajalt koroonaviiruse testi, perearst testi teha ei taha. Ettevõttes on sadu töötajaid. Mida teha?**

Tööandja ei tohi testimist nõuda. Tööandja peab hindama, kas ta saab võimaldada kaugtööd.

**Mida tähendab positiivne ja negatiivne koroonaviiruse testi tulemus?**

Kui Sind on testitud koroonaviiruse suhtes ja test osutub positiivseks, siis on kindel, et Sul on koroonanakkus.

Kui test on negatiivne, siis jälgi oma tervist veel 14 päeva jooksul või kuni haigusnähtude avaldumiseni. Negatiivne tulemus ei pruugi tähendada, et Sul ei ole koroonanakkust, vaid tegu võib olla peiteajal saadud valenegatiivse tulemusega. Peiteajal ei näita test positiivset tulemust.

**Kas koroonatesti negatiivne tulemus tühistab 14-päevase liikumispiirangu nõude?**

Ei tühista, nõue 14 päeva kodus püsida kehtib edasi.

**Kui kaua läheb Terviseametil aega koroonaviiruse testitulemuste teadasaamiseks, arvestades proovi võtmise hetkest? Kas inimesele helistatakse ainult juhul, kui vastus on positiivne või igal juhul?**

Positiivse proovi andnud inimestele helistatakse kindlasti. Tulenevalt suurest töökoormusest võtab testide tegemine ja tulemustest teavitamine aega, kuid enamasti on tulemused teada kahe tööpäeva jooksul.

Negatiivse proovi korral sisestatakse analüüsi vastus inimese digilugu.ee lehele, sest kõiki inimesi läbi helistada ei jõuta. Digilugu.ee lehele saab siseneda kasutades ID-kaarti või Mobiil-IDd.

**Kui kiiresti jõuab viiruseproovi vastus digilukku? Väidetavalt on juhuseid, kus reedel võetud proovi kohta info puudub, ent pühapäeval võetud proovi vastus on juba teada.**

Testi tulemuse info saadetakse perearstile, kes sisestab selle lehele digilugu.ee. Positiivse testitulemusega inimesi teavitatakse lisaks ka telefoni teel.

**Mis on koroonaviiruse kiirtest ja miks seda Eestis ei kasutata?**

Praeguste teadmiste ja tehnoloogia juures **on ainus usaldusväärne viis uue koroonaviiruse nakkusjuhtumite varaseks avastamiseks koroonaviiruse RNA** (ribonukleiinhappe) **määramise uuring**. Selleks võetakse patsiendi ninaneelust vatitikuga proov. RNA määramise uuringuid teevad Eestis suuremad haiglalaborid, Terviseameti labor ja SYNLAB Eesti OÜ.

Müügil olevad nn seroloogilised kiirtestid põhinevad veres sisalduvate antigeeni või antikehade määramisel, kuid need testid **ei ole usaldusväärsed ega võimalda hinnata patsiendi nakkusohtlikkust**. Nimelt kulub viimaste uuringute kohaselt koroonaviiruse vastaste esimeste antikehade tekkeks 5–10 päeva alates haigusnähtude avaldumisest. Seetõttu annavad niisugused kiirtestid palju valenegatiivseid vastuseid, kuigi tegelikult on patsient ka kogu antikehade tekkimisele eelneval ajal väga nakkusohtlik.

Neid asjaolusid arvestades ei soovita Maailma Terviseorganisatsioon (WHO) ning Haiguste Ennetamise ja Tõrje Euroopa Keskus (ECDC) antikehi määravaid kiirteste koroona diagnoosimiseks kasutada. Mõlema asutuse hinnangul võivad sellised testid osutuda kasulikuks aga hilisemate sero-epidemioloogiliste (veres leiduvate viirusevastaste antikehade) uuringute tegemiseks, et **hinnata elanikkonna immuunsust**. Praeguse seisuga on erialaspetsialistid ja teadlased siiski seisukohal, et usaldusväärseid sero-epidemioloogilisi uuringuid saab teha üksnes laboritingimustes.

Ka Eesti Terviseamet on hoiatanud, et kõik testid on tegelikult meditsiiniseadmed ja **kodus kasutamiseks sobivaid teste praeguseks veel olemas ei ole**. Lisateavet vaata [Terviseameti kodulehelt](https://www.terviseamet.ee/et/uudised/terviseamet-arge-ostke-ega-kasutage-internetis-reklaamitavaid-sars-cov-2-teste).

Kui kiirtesti tootja või tema volitatud esindaja asub Eestis, siis peab ta testi müügile paiskamisest Eesti Terviseametit teavitama. Kui tootja asub mõnes muus riigis, siis on levitajal kohustus veenduda, et testi tootja oleks kõik nõuded täitnud. Teavitamiskohustust levitajal ega ka müüjal pole. Sellest hoolimata soovitab Terviseamet kõigil sissevedajatel Terviseametit sellistest testidest teavitada, kuna **liikvel on väga palju võltsinguid**.

Isikukaitsevahendid - maskid jms

**Mida on kõige olulisem teada maskidest?**

• Maski kandmine **vähendab viiruse levikut**, kui seda kanda sellistes **siseruumides, kus on koos hulk inimesi**. Maski kandmine vähendab võimalust, et sotsiaalsete kontaktide, köhimise ja aevastuste kaudu jõuavad nakkuse piisad teiste inimesteni. Samuti võib maskist olla tervele inimesele abi, kui mõni viirusekandja tema suunas köhib või aevastab. Maski kandmine aitab viiruse eest hoiduda ainult siis, kui järgitakse ka teisi hügieenireegleid ja välditakse lähikontakte.

• Maski ei ole üldjuhul mõtet kanda **kodus ega õues.**

• Suu ja nina kaitsmine kinnistes **rahvarohketes siseruumides** aitab alati. Inimesed, kes tahavad maski kanda, võivad ühekordsete maskide puudumisel teha soovi korral ise riidemaski, millega katta nina ja suu avalikes siseruumides. Isetehtud maski kasutamine vähendab mõningal määral riski, et nakkusekandja annab viiruse edasi teistele, ning osaliselt kaitseb ka maskikandjat ennast, kui tal veel viirust pole.

• Isetehtud maski puhul tuleb meeles pidada, et **see ei ole isikukaitsevahend** ega ole samaväärne meditsiinilise maskiga.

• Enda tervise kaitsmiseks ja viiruse leviku pidurdamiseks **on peamine pesta käsi, järgida hügieenireegleid** ning väljas liikudes h**oiduda lähikontaktidest ning täita 2+2 reeglit**. Igasuguse haiguse kahtluse korral tuleb jääda koju.

**NB! Diagnoositud viirusekandja või lihtsalt tõbine inimene peab püsima kodus ja hoiduma lähikontaktidest teiste inimestega, sõltumata sellest, kas tal on olemas mingi mask või mitte.**

**Mis on kaitsemask?**

Kaitsemaskiks peetakse tavamõistes nii meditsiinilist kaitsemaski kui ka muid hingamisteede kaitsevahendeid, näiteks maske ja respiraatoreid.

Kasutusotstarbe järgi liigitatakse maskid kaheks:

* isikukaitsevahendid - maskid, mis kaitsevad inimest väljast ähvardava ohu eest,
* meditsiinilised kaitsemaskid - maskid, mis on mõeldud eelkõige selleks, et kaitsta patsienti meditsiinilise protseduuri ajal. Näiteks selle eest, et arsti või kirurgi hingamisteedest pärit osakesed ei jõuaks patsiendini.

Väliskeskkonnas lenduvate osakeste eest kaitsevad filtreerivad poolmaskid. Kaitsemaske jaotatakse klassideks selle järgi, kui hästi need filtreerivad. FFP2 klass tähendab, et see filtreerib 95% osakesi, mille läbimõõt on 0,3 µm ehk 0,0003 millimeetrit või enam. FFP3 kaitseklassi mask filtreerib vähemalt 99% õhus leiduvatest osakestest. Neid maske tohib kanda kuni kaheksa tundi.

**Mida teha, kui mul ei ole spetsiaalset kaitsemaski?**

Kes tahab maski kanda, kuid seda ei õnnestu osta, see võib ise teha riidemaski. Isetehtud riidemask vähendab mõningal määral riski, et nakkusekandja annab viiruse edasi teistele ning osaliselt kaitseb ka maskikandjat ennast, kui tal veel viirust pole. Isetehtud maski puhul tuleb meeles pidada, et see ei ole isikukaitsevahend ega ole samaväärne meditsiinilise maskiga.

**NB! Inimene, kel on tuvastatud koroona või kel on viirushaiguse nähud, peab püsima kodus ja vältima kontakte teistega sõltumata sellest, kas tal on mask või mitte.**

**Kui palju kaitseb isetehtud mask?**

Isetehtud maski puhul on kõige olulisem materjal. Sõltuvalt kasutatud materjalist võib mask kinni pidada 30–50% peentest osakestest. Isetehtud maski kandes tuleb lisaks täita kõiki teisi ennetavaid meetmeid: pesta käsi, hoida teiste inimestega distantsi. Oluline on meeles pidada, et igakordne maski puudutamine kätega suurendab maski saastumist ja seeläbi haigestumise ohtu. Oluline on pöörata tähelepanu ka silmade kaitsele ja mitte hõõruda neid kätega, sest avatud limaskesta kaudu võib viirus samuti leida tee organismi.

**Mida on oluline silmas pidada isetehtud maski puhul?**

Isetehtud maski materjal niiskub väga kiirelt. Niiske mask tuleb välja vahetada, sõltuvalt valitud materjalist 2–3 tunni järel. Üks inimene vajab päevas umbes 4–5 maski, kui on vaja näiteks tööl käia.

**Kuidas teha ise mask ja milliste nõuetega peaksin arvestama?**

Isetehtud maski puhul tuleb silmas pidada, et kuigi suu ja nina kaitsmine kinnistes rahvarohketes siseruumides on alati abiks, ei ole isetehtud mask samaväärne meditsiinilise maskiga ega takista samaväärselt viiruse levikut, küll aga võib sellise maski kandmine koos teiste ennetavate meetmetega vähendada sissehingamise kaudu nakkuse saamise ohtu ning teiste nakatamist.

Tarbijakaitse ja Tehnilise Järelevalve Amet annab järgmised soovitused isetehtud maski valmistamiseks:

* Riidemask peab olema õmmeldud **mitmekordsest riidest**, mis kannatab 60 kraadist pesu ja kuumutamist.
* Maskiks sobivad muuhulgas näiteks puhastuslappide ja mikrokiududega rätikutes kasutatavad materjalid, tihedam nõude kuivatusrätiku kangas, antimikroobsete omadustega padjapüür.
* Materjal peab olema selline, millest saab **mugavalt läbi hingata**.
* Maski materjal ei tohiks olla liiga jäik, vaid **naha vastas mugav**. Tuleb arvestada, et maski pidev kohendamine vähendab oluliselt maskikandmise efektiivsust.
* Mask tuleb kinnitada kõrvade taha ning kinnitamiseks saab kasutada **kummipaela**. Kummipaela asemel võib kasutada ka riidest igasse nurka kinnitatud paelu, aga sellisel moel on maski keerulisem kinnitada.

Tarbijakaitse ja Tehnilise Järelevalve Ameti **juhendi kaitsemaski tegemiseks** leiad [siit](https://www.ttja.ee/sites/default/files/failid/dokumendid/kuidas_valmistada_kodus_kaitsemaska_210x297_est.pdf). **Põhjalikumad soovitused** maski tegemiseks eraisikutele ning meditsiinilise maski tegemiseks ettevõtjatele leiad [siit](https://www.ttja.ee/sites/default/files/failid/dokumendid/ttja_juhend_ikv_tootmine_1.04.2020.pdf).

**Millistest reeglitest tuleb kinni pidada maski kandmisel?**

Maski kandmisel tuleb silmas pidada järgmist.

* Mask peab olema **korralikult näo ees** nii, et suu ja nina on kaetud. Kui maskil on traat, siis on see maski ülemises servas. Traadi peab vajutama korralikult ümber nina. Maski alumine serv on lõua all.
* Kui mask on korra näolt alla või üles tõmmatud või seda on käega korduvalt kohendatud ja katsutud, tuleb mask välja vahetada.
* Apteekides müüdava kaitsemaski maksimaalne kandmise aeg on **kolm tundi**. Seejärel on soovitatav maski vahetada, sest selle pealispind võib viirust edasi kanda.
* Mask ei tohi olla niiske. **Niiske mask** tuleb välja vahetada.
* Kasutatud mask tuleb visata kaanega prügikasti või panna kinnisesse kilekotti. Mitte mingil juhul ei tohi kasutatud maski jätta kuskile vedelema.

Kaitsemaski õiget paigaldamist vaata [siit videost](https://www.youtube.com/watch?v=Nu3I5_b3_j8&feature=emb_title).

**Kas isetehtud maski saab korduvalt kasutada?**

Jah, kuid riidemaskid peavad olema õmmeldud mitmekordsest riidest ja neid peab saama pesta kõrgel temperatuuril. Maski tuleb pesta vähemalt 60 kraadi juures. NB! Kasutatud maskid tuleb koguda kinnisesse plastkotti või karpi. Kindlasti ei tohi jätta kasutatud maski vedelema.

**Millal oleks mõtet kanda maski?**

Maski ei ole üldjuhul mõtet kanda ei kodus ega õues. Õues piisab, kui hoiad teistega 2-meetrist vahet. Kodus ei ole mõistlik maski kanda, sest kui üks pereliige on haigestunud ja teised pereliikmed ei ole püsivalt eraldatud, siis leiab viirus tõenäoliselt ikka tee pereliikmete nakatamiseks.

Maski kandmisest on kasu ühiskondlikes ruumides (poed, apteegid, meditsiiniasutused, ühistransport), kus liigub palju inimesi. See võib vähendada võimalust, et köhides või aevastades jõuab piisknakkus teiste inimesteni. Nina ja suu katmine on sellises kohas sobiv ettevaatusabinõu. Samuti võib maskist abi olla tervele inimesele, sest see vähendab mõnevõrra võimalust, et läheduses köhivalt inimeselt jõuab viirus pritsmetega terve inimeseni koguses, mis põhjustab nakatumise ja haigestumise.

**Kellele on mõeldud meditsiiniline mask ja mis on selle otstarve?**

Meditsiiniline ehk kirurgimask on ühekordne mask. Meditsiinilised maskid on mõeldud eelkõige patsiendi kaitsmiseks meditsiinilise protseduuri ajal, et näiteks arsti või kirurgi hingamisteedest pärit osakesed ning sülg ei satuks meditsiinilise protseduuri käigus patsiendi peale ja sisse ega põhjustaks sedasi lisatüsistusi ja -haigusi.

Meditsiinilist maski soovitame kanda ka nakatanud inimestel, et vältida köhimisest ja aevastamisest tekkinud piiskade levimist. Meditsiiniline mask võib mingil määral kaitsta ka otseste mikroosakeste eest või takistada enda näo katsumist. Viiruse eest meditsiinilised maskid täielikku kaitset ei paku, kuid sellest hoolimata vähendavad nakatumise riski mitu korda.

Meditsiiniline mask kaotab niiskeks muutudes kaitseomadusi ning kui mask korra juba eest võetakse, siis seda uuesti kasutada ei tohi. Samuti ei ole mask mõeldud jagamiseks ning seda tohib kasutada vaid üks inimene. Ka siis, kui mask vaid korraks lõua alla tõmmatakse või eest ära võetakse, tuleks see ära visata ja kasutada uut.

Pärast maski eemaldamist peab pesema hoolega käsi, sest saastunud mask võib kanda haigustekitajaid. Pärast maski eemaldamist võib nägu puudutada vaid siis, kui käed on korralikult pestud.

**Kus tohib maske müüa ja mis info peab maskiga kaasas olema?**

Maske võib müüa igal pool – apteekides, ehituspoodides, tervisepoodides, toidupoodides, e-poes. Oluline, et inimesele antakse õiget infot - inimene peab teadma, mida ta ostab, mille eest see kaitseb ja kuidas maski kasutada. Seepärast peab tootega olema kaasas toote info (nimetus, vastavus standardile ja info kaitseomaduste kohta), eestikeelne kasutusjuhend ja importija andmed.

Näiteks praegu enamikes apteekides müügil olevatel maskidel peab olema kirjas: Kaitsemask Standard EN 149:2001+A1 2009 Kaitseklass FFP1

Kui kaitseomaduste kohta info puudub, võib seda reklaamida ainult kui näomaski.

Haiglate, kliinikute, pere- ja eriarstide ning apteekide töökorraldus

**Mulle oli juba ammu määratud eriarsti vastuvõtu aeg, kuid nüüd lükkub kõik edasi. Millal ma lõpuks arstile saan ja mida pean selleks tegema?**

Kui Sul on jätkuvalt vaja eriarsti juurde minna, siis Haigekassa on saatnud tervishoiuasutustele juhendi, milles palutakse **hiljemalt kaks päeva enne planeeritud vastuvõttu** patsiendiga ühendust võtta.

**Haiglal on kolm võimalust:**

* Esitaks on võimalik pakkuda patsiendile kaugvastuvõttu telefoni või videokõne teel. Kaugvastuvõtte tehakse kõikidel eriarsti erialade ja haigekassa tasub nende eest.
* Teiseks on arstil jätkuvalt õigus vastavalt inimese terviseseisundile patsient vastu võtta. Sul ega sinu lähedastel ei tohi olla viirussümptomeid, et hoida enda ning arsti tervist.
* Kolmandaks on arstil või tervishoiuasutusel võimalus vastuvõtt edasi lükata. Kui vastuvõtt edasi lükatakse, on haiglal soovitav võimaluse korral anda patsiendile kohe uus aeg või võtta patsiendi kontakt ja anda talle uus aeg teada siis, kui eriolukorrast tulenevad piirangud on leevenenud ja on teada, millal saab taas patsiente vastu võtta.

Kui uued ajad avanevad, saavad eriarsti tavavastuvõtule enne need patsiendid, kelle vastuvõtt edasi lükati. Haigekassa Facebooki lehel on link tagasisideküsitlusele, kus uuritakse, kuidas need inimesed, kes kaugvastuvõtul käisid, sellega rahul on.

**Mul on eriolukorra kehtimise ajal tekkinud vajadus minna eriarsti vastuvõtule. Mida teha?**

Kui Sul on eriolukorra ajal tekkinud vajadus eriarsti vastuvõtuks siis:

* Võta ühendust oma perearstiga ehk perearst on Sinu esimene kontakt.
* Perearstil on omakorda mitu võimalust. Esiteks saab ta patsiendiga suhelda, täpsustada tervisemuret ja suurema osa hädade korral aitabki inimest tema perearst.
* Kui perearstil on täiendavaid küsimusi eriarstile, saab perearst teha e-konsultatsiooni, mille eest tasub Haigekassa. E-konsultatsiooni saab hetkel teha 23 erialal.

Kui eriarst ja perearst peavad eriarsti vastuvõttu vajalikuks, saab eriarst, kes e-konsultatsiooni tegi, patsiendi ravi üle võtta. Seejärel on arvestades patsiendi tervisemuret eriarsti otsustada, kas ta kutsub inimese enda juurde vastuvõtule või korraldab kaugvastuvõtu.

**Kuidas on eriolukorras reguleeritud ravimite müük apteekidest? Kas on mingeid piiranguid?**

Sotsiaalministri otsusega on ravimite kättesaadavuse tagamiseks vähendatud ajutiselt ravimite väljakirjutamise ja väljamüügi koguseid, et ennetada ravimite massilist kokkuostmist praeguses eriolukorras.

1. märtsist jõustusid järgmised muudatused:

* tervishoiutöötajal on lubatud kirjutada ravimeid välja kuni kaheks kuuks;
* apteegist võib väljastada ravimit ainult ühe korduvretsepti alusel ja kuni kaheks kuuks;
* apteegist ravimit väljastades tuleb arvesse võtta varem välja ostetud ravimikoguseid ja väljastada ravimit üksnes juhul, kui juba soetatud ravimist ei jätku pideva ravi puhul järgnevaks kaheks ravikuuks või fikseeritud ravikestuse puhul ravi lõpuni;
* erandjuhul võib ravimi apteegist väljastada kui inimese elu või tervis satuks ravimi väljastamata jätmisel ohtu. Ravimi väljastaja peab väljastamise põhjuse dokumenteerima;
* käsimüügiravimeid võib apteegis ostjale väljastada kuni kaks pakendit ühe ravimi kohta.

**Kas apteegid peavad eriolukorras oma tööd ümber korraldama?**

Loomulikult peavad ka apteegipidajad ja apteekrid tegema kõik võimaliku, et nakatumisohtu vähendada. Vaja on kaitsta nii apteekreid, kui ka eesliini tervishoiutöötajaid ja patsiente, kes apteeki tulevad. Apteegis tuleb järgida tavapäraseid ettevaatusabinõusid.

Viirus levib inimeselt inimesele piisknakkuse kaudu, peamiselt lähedasel kontaktil nakkuskahtlase inimesega, kellel on nakkusele iseloomulikud nähud, eelkõige köha. Apteeker peab hoidma klientidega distantsi, võimalusel kasutama kaitsekindaid ja vajadusel kaitsemaski. Samuti on mõistlik korraldada apteegi töö ringi: piirata inimeste vaba liikumist riiulite vahel, desinfitseerida sageli katsutavaid pindu, piirata inimeste mitme kaupa sisenemist jne.

Suur osa apteeke ongi oma töö selliselt ümber korraldanud, et vähendada nakatumisvõimalust.

Terviseameti kodulehel on kõik juhendid, millest ka apteegid peavad lähtuma: <https://www.terviseamet.ee/et/COVID-19-trukised>.

Ka ravimiamet on välja töötanud soovitused nii apteekrite kui patsientide kaitsmiseks: <https://www.ravimiamet.ee/kkk-%E2%80%93-covid-19-ja-apteegid>.

**Kas apteegireform viiakse lõpuni, kui paljud kohad jäävad apteegita, kuidas ravimid kätte saadakse?**

1. märtsi seisuga on Eestis 487 üldapteeki ja kaks e-apteeki. Kõigile nõuetele vastab 20. märtsi seisuga 239 apteeki ja üks e-apteek. Enamik nõuetele mittevastavaid apteeke asub suurtes linnades, kus on olemas ka nõuetele vastavad apteegid. Ravimiamet menetleb praegu 155 tegevusloa taotlust apteegi avamiseks või olemasoleva apteegi nõuetele vastavusse viimiseks. Asulaid, kust võib apteek kaduda, on kaks – Lihula ja Kohtla-Järve Oru linnaosa.

Alates 19. märtsist vähendati ajutiselt ravimite kättesaadavuse tagamiseks ravimite väljakirjutamise ja väljamüügi koguseid. Tervishoiutöötaja võib uue korra järgi välja kirjutada krooniliste haiguste ravimeid kuni kaheks kuuks. Korduvretsepti puhul võib apteek väljastada ravimit ainult ühe retsepti alusel ja kuni kaheks kuuks. Käsimüügiravimeid võib ühele ostjale väljastada kuni kaks pakendit ühe ravimi kohta.

**Kui mul ei ole ravikindlustust, siis kas pean ise tasuma oma ravi COVID-19 haiguse puhul?**

Ravikindlustamata inimeste vältimatu abi eest tasub ka COVID-19 haiguse korral haigekassa.

**Kuidas minna arstile või apteeki?**

Praegu on soovitatav vältida kokkupuuteid teiste inimestega ja **teha vaid vältimatuid käike**.

Seetõttu kaalu, **kas saaksid arstilkäigu edasi lükata**. Kui arstile minek on vältimatu, toimi järgmiselt.

* Pöördu **telefoni teel** tervishoiuteenuse osutaja või perearsti poole, kellelt saad täpsemad juhised. Vali arsti juurde minekuks **liikumisviis**, kus puutud kokku võimalikult väheste inimestega.
* Kui vajad erakorralist arstiabi, kutsu endale **kiirabi**.

Kui kuulud koroonaviiruse riskirühma, **palu apteegis käia pereliikmel**. Retseptiravimite ostmiseks vajab ta Sinu isikukoodi. Leppige kokku, et pereliige **desinfitseerib** ravimipakendi või kilekoti, millega ta asjad Sulle toob. Ravimi võib ta jätta Sulle näiteks ukse taha või postkasti, et minimeerida nakatumisohtu.

**Kas ja milline hüvitis laieneb meditsiinitöötajatele ja nende peredele juhul, kui meditsiinitöötaja peaks saama tervisekahjustuse või surema tööülesannete täitmise tulemusel?**

Riik ei ole selleks puhuks eraldi hüvitist ette näinud. Tervishoiutöötaja töötab töölepinguseaduse alusel ja saab ka hüvitist vastavalt sõlmitud lepingule, seega sõltub see tööandja ja töötaja vahelistest kokkulepetest.

**Millistel kaalutlustel on Terviseamet peatanud erameditsiiniasutustes plaanilise ravi?**

Plaanilise ravi peatamisega soovitakse piirata nakkusohtlikke kontakte, et tõkestada koroonaviiruse levikut. Samuti tuleb isikukaitsevahendite nappuse tõttu kasutada olemasolevaid võimalikult mõistlikult ja kokkuhoidlikult. Ühtlasi valmistub Terviseamet juhuks, kus võib vaja olla ka nende tervishoiutöötajate töökäsi, kes eratervishoius vabanevad. Valmis peab olema ka selleks, et eratervishoiu isikukaitsevahendite varu võidakse vajaduse korral anda esmatasandi tervishoiu ja haiglate tarbeks. Kui haigestunute arv peaks märgatavalt suurenema, tuleb erakliinikute pinda kasutada ajutise haiglana. Tegemist on erakorralise otsusega praeguses kriisiolukorras. Soovime taastada plaanilise ravi niipea epidemioloogiline olukord seda võimaldab.

**Miks on peatatud plaaniline hambaravi? Kust hambavalu korral abi saab?**

Hambaravikabinetis tekib protseduuride käigus pidev aerosoolipilv, mis katab kõik esemed kuni viie meetri raadiuses. Sellises keskkonnas on **oht nakkuse levikuks väga kõrge** ning ka nõuded isikukaitsevahenditele on kõrgendatud. Sellest tulenevalt lükati edasi plaaniline ravi ja **tagatakse vaid esmaabi.**

Ägeda hambahaiguse korral **konsulteeri esmalt oma hambaarstiga**, kes saab Sind nõustada telefoni teel ja vajadusel kirjutada välja ravimid või osutada võimalusel vältimatut abi. Ägeda hambahaiguse korral on võimalus pöörduda tasuta vältimatu hambaravi saamiseks **kindlate kliinikute poole**, kellel on Haigekassaga leping - kontaktid leiad [Haigekassa lehelt](https://www.haigekassa.ee/uudised/valtimatu-hambaravi-inimestele-tagatud). Ohutuse tagamiseks on vajalik eelregistreerimine ja kohapealne triaaž.

**Kui erakliinikud saavad jätkata vältimatu abi pakkumist, siis millised teenused sinna alla lähevad?**

Plaaniline ravitegevus peatatakse, et tõkestada nakkuse levikut ning hoida kokku isikukaitsevahendeid. Plaanilise abi lõpetamisel tuleb hinnata **iga üksikjuhtumit eraldi**. Lõpuni tuleb teha selline plaaniline ravi, mille katkestamine halvendaks haiguse edasist kulgu või seaks ohtu inimese tervise. Plaanilise ravi jätkamise üle otsustab arst. Riik usaldab praeguses raskes olukorras oma arste. Kui arsti hinnangul ohustab ravi katkestamine mingilgi moel patsiendi tervist või halvendab paranemise prognoosi, on plaanilise raviga jätkamine lubatud. Juba planeeritud operatsioonide toimumine on kliiniku otsustada.

**Kas erakliinikutes plaanilise töö peatamine puudutab ka rasedaid, kes on kliiniku kliendid?**

Raseduse jälgimist ei loeta plaaniliseks tööks, seega **peab** erakliinikus raseda jälgimine **jätkuma**. Kui kliinikul ei ole isikukaitsevahendeid, tuleb rasedad suunata haiglatesse jälgimisele. Eesti Naistearstide Selts, Eesti Ämmaemandate Ühing, Eesti Lastearstide Selts ja Eesti Perinatoloogia Selts on koostanud **soovitused normaalse raseduse jälgimiseks** Eestis koroonaviiruse epideemia ajal. Rasedate jälgimine jätkub [selle juhendi](https://www.ens.ee/s%C3%BCnnitus-raseda-ja-vasts%C3%BCndinu-j%C3%A4lgimine-covid19-epideemia-ajal) alusel. Soovituste järgi võiks raseduse ajal toimuda neli kontaktvisiiti ja vähemalt kolm telefonivisiiti.

**Kas erakliinikud peavad katkestama ka plaanilised kaugkonsultatsioonid?**

Ei, kaugkonsultatsioonidega võib jätkata ja neid tuleb eelistada füüsilistele vastuvõttudele.

**Kuidas tasustatakse haiglatesse appi läinud eratervishoiuasutuste töötajaid?**

Kõik tervishoiutöötajad, kes suurenenud vajaduse tõttu abi osutavad, peavad saama tasu sarnastel alustel. Tasustamine lepitakse kokku vastavalt olukorrale kas haigla-, üldarstiabi osutamise lepingu või muu lahenduse alusel.

**Kuidas hüvitatakse erakliinikutele plaanilise ravi peatamise tagajärjel saamata jäänud tulu?**

Neil eratervishoiuasutustel, kellel on leping Haigekassaga, tuleb pöörduda Haigekassa poole ja lahendada rahastamise küsimus koostöös. Ülejäänutel on võimalik kasutada riigi poolt välja töötatavaid muid meetmeid.

**Kas tervisekontrollid kuuluvad plaanilise töö hulka ja on seega katkestatud?**

Tervisekontrollide tegemist jätkatakse kohe pärast eriolukorra lõppu, seni hindab tööandja koos töövõtjaga tervist ütluste põhjal. Töötervishoiuteenuse osutajatel lubatakse tervisekontrolle teha elualadel, kus tervisenõuded on seotud rahvusvaheliste konventsioonide (näiteks meremehed ja piloodid) ja eriseadustega. Perearstid tervisekontrolle ei tee.

**Mis on valveperearstikeskused ja millist abi seal osutatakse?**

Perearstide plaanilised vastuvõtud ja ennetustöö on peatatud. Jätkub imikute jälgimine ja vaktsineerimine ning raskelt haigestunud patsientide ravi.

Terviseamet on koostöös Eesti Perearstide Seltsiga määranud **valveperearstikeskused kõikides maakondades**. Nii valmistutakse olukorraks, kus perearst või kõik perearstikeskuse töötajad haigestuvad ja keskus peab töö peatama ning nimistu teenindamise üle andma. Valvekeskusi käivitatakse vastavalt vajadusele järk-järgult.

Väljaspool perearstikeskuse tavapärast tööaega on haigestumisel Sinu **esmane kontakt endiselt perearsti nõuandeliin** 1220, kust suunatakse Sind vajadusel valveperearsti poole.

Perearstiga tuleb võtta ühendust **telefoni teel**, kohale kutsutakse Sind üksnes juhul, kui arst seda vajalikuks peab ja Sinu tervis seda nõuab.

**Kui mu arstiaeg tühistati, kuidas ma sellest teada saan ja mida pean ise tegema?**

* Kui olid pannud omale **eriarsti aja**, kuid vastuvõtt jäetakse koroonaviiruse tõttu ära, **võtab raviasutus Sinuga ise ühendust**, kui uued graafikud saavad pärast eriolukorra lõppu paika. Palun ole telefonitsi kättesaadav ja ära unusta oma telefoni laadida.
* Võimaluse korral pakutakse Sulle **telefoni- või videokonsultatsiooni**. Kui see võimalik ei ole, annab arst või raviasutus Sulle **uue aja**.

**NB!** Kui Sulle antakse uus aeg, ei tohi raviasutus selle eest haigekassale arvet esitada. Raviarveid saad vaadata patsiendiportaalist [**digilugu.ee**](https://www.digilugu.ee/login).

**Olen helistanud retsepti pikendamiseks perearstile/eriarstile, kuid ei saa teda kätte. Mida teha?**

Sinu esimene kontakt tervisemure korral on ikka **perearst**, kes saab pikendada ka **enamikku eriarsti väljakirjutatud retsepte**.

Kindlasti vaata enne helistamist üle perearsti tööajad ja **varu kannatlikkust**. Telefonid võivad olla tavapärasest kauem hõivatud, kuna haigeid on palju – peale koroonaviiruse on liikvel ka hooajalised viirused.

Osa perearstikeskustes on võimalik **retsepti saamise või pikendamise soov saata e-kirjaga**.

**NB!** Palun ära jäta retsepti pikendamist päevale, mil ravimid Sul juba otsa saavad – parem pikenda retsept juba nädal-paar varem.

**Kuhu peaks koroonatesti tegemiseks pöörduma välismaalane, kellel pole Eestis perearsti?**

Nii Eestis viibiv välismaalane kui ka kõik teised, kel ei ole oma perearsti, peavad haigestumisel pöörduma lähima perearstikeskuse poole. Seejärel otsustab sealne perearst, kas koroonatest on vajalik või mitte.

Kõik ägedate hingamisteede haiguse nähtudega arsti poole pöördumised on võrdsustatud vältimatu abiga ja selle eest tasub Haigekassa.

Psühholoogiline abi ja nõustamistelefon, lasteabiliin, ohvriabi

**Kust saada kriisiolukorras psühholoogilist esmaabi ja tuge läbipõlemise vastu?**

Lisaks infole eriolukorra mõjude kohta erinevatel elualadel pakub kriisiinfotelefon 1247 ka psühholoogilist esmaabi. Abi osutamiseks tehakse koostööd sotsiaalkindlustusameti ohvriabi kriisitelefoni 116 006 spetsialistidega. Telefonilt saab nõu, kuidas kriisis enda ja teiste vaimset tervist hoida. Samuti on oodatud inimeste kõned, kes on mures oma lähedaste pärast ning soovivad arutada, kuidas pakkuda neile paremat emotsionaalset tuge. Helistama on oodatud kõik, sealhulgas eesliinil viirusega võitlevad arstid, õed, politseinikud, päästjad, õpetajad jne, et toetada nende töövõime säilimist ja ennetada nende läbipõlemist. Inimesi nõustatakse ööpäev läbi eesti, vene ja inglise keeles. Neid inimesi, kes ei soovi või ei saa helistada, nõustatakse ka veebivestluse teel aadressil www.palunabi.ee. Abi ja nõuandeid leiad ka veebilehelt <https://peaasi.ee/>.

**Kust saab abi inimene, kes on saanud peksa, kogenud vaimset või seksuaalset vägivalda, langenud hooletuse või halva kohtlemise ohvriks?**

Helistada tuleks ohvriabi kriisitelefonile, kõne on helistajale tasuta ning abi antakse ööpäev läbi. Ohvriabi kriisitelefonile helistaja võib soovi korral jääda anonüümseks. Abi osutatakse eesti, vene ja inglise keeles. Kui helistada ei ole võimalik või kui inimene ei soovi telefoni teel enda murest rääkida, saab kasutada ka veebinõustamist veebilehel [palunabi.ee](http://palunabi.ee/). Ka ohvrite veebinõustamine töötab ööpäev läbi ja kolmes keeles. Ööpäevaringne kriisinõustamine telefoni ja veebi teel aitab ohvritel jõuda neile vajaliku abini. Näiteks saab kannatanu politseipatrulli juuresolekul või pärast nende lahkumist võtta ühendust kriisitelefoniga, et saada esmast nõustamist ja leppida kokku kohtumine ohvriabitöötaja juures. Välismaalt saab Eesti ohvriabi kriisitelefoni kätte numbril +372 614 7393.

**Kuhu peaks pöörduma hädas olevad lapsed ja täiskasvanud, kui on vaja nõu ja abi laste asjus?**

Lasteabitelefon **116 111** töötab üle Eesti ööpäev läbi, vastatakse nii eesti kui vene keeles, vajadusel ka inglise keeles. Kõned on kõigile helistajatele tasuta, mobiiltelefonilt saab helistada ka siis, kui kõneaeg on otsas. Oodatud on kõik pöördumised, mis on seotud lastega, lapsi puudutavate teemadega või kui on vaja teatada abivajavast lapsest. Pöörduda võivad nii lapsed ise kui ka täiskasvanud – lapsevanemad, sugulased, spetsialistid, naabrid, sõbrad, tuttavad. Aga ka kõik teised, kellel on vaja laste asjus nõu.

Nõu saab küsida ka e-kirja teel, kirjutades e-posti aadressile info@lasteabi.ee. Samuti võib kasutada veebinõustamist lasteabi kodulehel [www.lasteabi.ee](http://www.lasteabi.ee/).

Pöördumistele vastavad kogenud nõustajad, kes esmalt selgitavad välja pöördumise põhjuse ning jagavad nõuannet ja juhiseid, kuidas olukorras toimida. Kui lapse turvalisuse huvides on vaja kiiret sekkumist, tehakse koostööd politsei, Sotsiaalkindlustusameti lastekaitseüksuse ja piirkonna lastekaitsetöötajaga. Soovi korral saab pöörduja jääda anonüümseks. Juhul, kui pöördumisest selgub, et lapse heaolu ja turvalisus on ohus, on lasteabitelefon kohustatud info edastama vastavatele spetsialistidele. Kõik pöördumised salvestatakse.

Lasteabitelefoni leiab ka Facebookist ja nutiseadmetest äpina, kasutades mõlemas otsingusõna „Lasteabi“.

Põhivajadused - toit, side, küte, elekter, kütus, sularaha

**Kas Eestis on tagatud piisav toiduvaru? Kas toit saab poodidest otsa?**

Toiduvaru on piisav ning riik hoolitseb selle eest, et seda vajadusel suurendada. Toiduvaru hoidjad on Maaeluministeeriumile kinnitanud, et kokkulepitud laoseis on alati olemas.

Toidupoed jäävad avatuks. Üldiselt on kaupluste ladudes vähemalt kuu varu. Kui mõni toidugrupp on poest otsas, siis seda vaid ajutiselt, ja kaupa tuuakse uuesti poelettidele paari päeva jooksul. Et tarned ei katkeks, on alustatud on konsultatsioone mitme liiduga, kes kannavad hoolt toiduga varustamise eest. Praegu ei ole teada, et mõni toidutootja või -töötleja oleks oma tegevuse peatanud, seega on toiduga varustatus kindlustatud ja toidutootmine isevarustamise tarbeks toimib.

**Kas ma peaksin endale teatud toidu- ja esmatarvete varu koguma?**

Poed on öelnud, et kaubad otsa ei saa, tarneahelad toimivad ja kaupadega varustamine jätkub. Praeguse eriolukorra kehtestamise eesmärk on eelkõige see, et inimesed puutuksid üksteisega võimalikult vähe kokku. Seepärast võiksite perele koju varuda toiduaineid korraga kaheks nädalaks, et vähendada poeskäikude sagedust ja vältida liigset kokkupuudet teiste inimestega.

Üldised soovitused:

* hoia kodus toitu, mida su pere sööb;
* arvesta toidu koju varumisel kõigi pereliikmete erivajadustega (nt lapsetoit, lemmikloomatoit);
* võimalusel ära varu koju toiduaineid, mis tekitavad janu;
* võimalusel hoia kodus ka toitu, mida pole vaja jahedas säilitada ning mille valmistamiseks pole vaja vett keeta (konservid, küpsised jms).

Loe lisaks: [http://olevalmis.ee](http://olevalmis.ee/) –> peatükist "Kriisiolukordadeks valmistumine koos pere ja kogukonnaga" (<https://olevalmis.ee/valmistumine-kriisiolukordadeks/kriisiolukordadeks-valmistumine-pere-ja-kogukonnaga/>). Lisaks lae alla mobiilirakendus „Ole valmis!“ ning tutvu selle soovitustega.

**Kas sideteenused (telefon, internet) jätkuvad?**

Praegu ei ole mingit põhjust arvata, et tekiks häireid telefoni- või internetiteenustes.

**Kas elekter ja soojus jõuab inimesteni?**

Praegu ei ole ette näha probleeme inimeste varustamisel elektri ja soojaga.

**Kas kütust jätkub?**

Praegu kütuse tarneahelad toimivad, ettevõtetel on ka endal tagavara. Lisaks on riigil 90 päeva bensiini ja diislikütuse varu.

**Kas sularaha jätkub?**

Jah, sularaha jätkub. Sularahakäitlusettevõte G4S on lubanud sularahaautomaate piisavalt täita ka olukorras, kus nõudlus on ajutiselt suurenenud. Eesti Pank on valmis täitma kõik pankade soovid sularaha juurde saamiseks.

**Kas peaksin sularaha välja võtma?**

Selleks ei ole põhjust. Viirusepuhangu ajal soovitab Eesti Pank inimestel võimaluse korral maksta kaardiga viibates (viipemaksed on viiruse leviku tõkestamisel eriti mõistlikud) või nutitelefoniga. Kommertspangad on tõstnud viipemakse limiidi 50 euroni makse kohta. Inimesed, kes saavad oma pangakaardi siduda mobiiltelefoniga läbi Apple Pay või Google Pay rakenduse, saavad mobiiliga tasuda ka 50 eurot ületavaid summasid.

Kindlasti tasub jälgida hügieenireegleid, kui oled kasutanud sularaha või kaardimaksel terminalis PIN-koodi sisestanud.

**Mida peavad silmas pidama inimesed, kes pakuvad toidu kojuvedu koduses karantiinis olevatele inimestele?**

Teistele inimestele toidu koju viimisel tuleks järgida järgmisi põhimõtteid.

* Veendu, et oled terve ja tunned end hästi.
* Desinfitseeri või pese käsi enne ja pärast poeskäiku.
* Külmkapis või sügavkülmas hoiustamist vajavad tooted vii tellijale võimalikult kiiresti, ilma et need liiga palju soojeneks või üles sulaks.
* Osta kaup lähimast poest, et toidu vedamisele ei kuluks liiga palju aega.
* Ära kahjusta, lõhu ega mulju tootepakendeid.
* Anna toit üle kontaktivabalt, st ära puutu kokku kauba tellijaga.
* Toidu üleandmisel hoia tellijaga vähemalt 2 meetrit vahet.

**Kuidas saab üksik inimene, näiteks eakas, kel pole lähedasi, tellida koju toitu ja ravimeid?**

Esmalt tuleks ühendust võtta **kohaliku omavalitsusega**, kes aitab korraldada toidu ja ravimite toimetamise kõigi abivajajateni. Kohalike omavalitsuste kontaktid leiad [valla- või linnavalitsuste kodulehekülgedel](https://www.eesti.ee/est/kontaktid/kohalikud_omavalitsused).

Lisaks pakuvad toidu ja ravimite kättetoimetamisel abi vabatahtlikud. Veebist leiab näiteks tugikeskkonnad **Helpific** või **Kogukond aitab**.

* Helpificust saad abi küsida, kui registreerid nende [kodulehel](http://helpific.com/et) oma kasutajakonto ja sisestad abisoovi. Kui arvutit kasutada pole võimalik, saab abi küsida ka telefonil (+372) 5660 4642.
* Abisoovi saab esitada ka veebilehel [kogukondaitab.ee](http://kogukondaitab.ee/et/) ning jätta sinna oma kontaktandmed. Abi saab küsida ka telefonil (+372) 7168 068, mis töötab kell 9-18.

Töötukassa teenused, toetused ja hüvitised, pension

**Kas Eesti Töötukassa esindused on avatud? Milliseid teenuseid ei osutata?**

Ei, Eesti Töötukassa maakondlikud bürood on eriolukorra ajal **suletud**.

Eesti Töötukassa **nõustab** Sind ning võtab vastu avaldusi ja küsimusi muudel viisidel:

* telefonidel 15501 ja 669 6513,
* e-posti aadressil info@tootukassa.ee,
* Skype'is: tootukassa,
* veebilehel [https://www.tootukassa.ee](https://www.tootukassa.ee/).

**Peatatud** on suurema osa Eesti Töötukassa teenuste pakkumine.

**Praegu toimuvad ainult**

* veebikoolitused ja individuaalõpe,
* tööalane rehabilitatsioon telefoni või videokonverentsi teel juhul , kui Sinu rehabilitatsiooniteenuse meeskond on selle Sinuga varem kokku leppinud.

**Kus ma saan end töötuks registreerida ning taotleda töötuhüvitist või -toetust?**

**Töötuks registreeri** ning hüvitist ja toetust taotle e-töötukassas veebilehel <https://www.tootukassa.ee/>. Avalduse võid esitada ka e-posti, tavaposti või telefoni teel.

**Töövõime hindamise ja töövõimetoetuse** taotlus esita samuti kas e-töötukassas, e-posti või tavaposti teel. Vajaduse korral saadame Sulle taotluse raamatu postiga.

NB! Kui esitatad avalduse või taotluse e-postiga, allkirjasta see enne digitaalselt.

**Küsimuste korral**

* helista infotelefonile 669 6513 või 15501,
* kasuta kodulehte [http://www.tootukassa.ee](http://www.tootukassa.ee/) või
* saada e-kiri aadressile info@tootukassa.ee.

**Kas sotsiaalkindlustusameti klienditeenindused jäävad avatuks?**

Ei, Sotsiaalkindlustusameti **klienditeenindused on suletud**.

**Sinu küsimustele vastatakse**

* infotelefonil 612 1360 esmaspäevast reedeni kell 9–18,
* e-posti aadressil info@sotsiaalkindlustusamet.ee.

**Kuidas ma saan praeguses olukorras pensioni taotleda?**

Pensioni saamiseks esita avaldus digitaalselt allkirjastatuna **e-posti aadressil** info@sotsiaalkindlustusamet.ee.

Avaldus esita

* kuus kuud enne pensionile jäämist juhul, kui soovid hakata vanaduspensioni saama pensioniõiguse tekkimise päevast alates;
* hiljemalt kolme kuu jooksul pärast pensionile jäämist.

Lisainfot saad internetist: <https://www.sotsiaalkindlustusamet.ee/et/pension-toetused/pensioni-taotlemine>.

**Kuhu pöörduda, kui perel hakkab raha otsa saama, sest tööd pole ja toetusskeemid pole tuttavad?**

Kui Su pere vajab abi, pöördu kohaliku omavalitsuse sotsiaalosakonna või sotsiaalteenistuse poole.

**Kellelt saab abi töövõtulepinguga inimene, kellel on praegu töö peatunud ja sissetulekut ei ole?**

Kui **töövõtulepinguga** töötanud inimese töö on peatunud (leping ei ole lõpetatud, kuid sissetulek puudub), siis soovitame tal taotleda kohalikult omavalitsuselt **toimetulekutoetust**.

Kui tema **töövõtuleping** on aga **lõpetatud**, on tal õigus taotleda Eesti Töötukassast **töötutoetust** ja **töötuskindlustushüvitist** juhul, kui ta on

1. viimase 36 kuu jooksul töötanud vähemalt 12 kuud
2. võlaõigusliku lepinguga ja
3. nüüd kaotanud töö.

**Kuidas kavatseb riik lahendada töötuks jäänud juhatuse liikmete ja võlaõiguslike lepingute alusel töötajate hüvitise probleemi?**

**Töötuskindlustushüvitisele** on tõepoolest õigus ainult inimesel, kes on

* viimase 36 kuu jooksul töötanud vähemalt 12 kuud
* võlaõigusliku lepingu alusel ja
* nüüd kaotanud töö.

Võlaõiguslik leping on näiteks käsundusleping ja töövõtuleping.

Eesti Töötukassa **ei hüvita** võlaõigusliku lepingu alusel töötava inimese töötasu **tööandjale**.

Kui võlaõigusliku lepinguga inimesel ei ole enam tööd, on tal võimalus

1. **registreerida end töötuna** ja
2. **taotleda** töötuskindlustushüvitist või töötutoetust.

NB! Vahel tuleb ette, et **käsundus- või töövõtulepingu** alusel tehtav töö **vastab töölepingulise suhte alusel tehtava töö tunnustele**. Sel juhul võib kokkuleppel tööandjaga olla võimalik vormistada selline leping ümber töölepinguks. Kui kokkulepe on saavutatud, peavad tööandja ja töövõtja allkirjastama töölepingu seaduse nõuetele vastava töölepingu ning tegema vastavad muudatused ka töötamise registris. Ümbervormistamisel tuleb arvestada töösuhte tegeliku algamise aega. Loomulikult tuleb sel juhul arvestada ka tööjõumaksude tasumisega.

Töövõimetushüvitiste maksmine - haiguspäevad, hoolduslehed

**Kas mul on võimalik saada haigusleht, et tööle mitte minna, kuigi mu tervis on korras?**

Kui Su tervis on korras ja Sa ei ole ühegi koroonahaigega kokku puutunud, pole arstil põhjust haiguslehte anda. Jälgi oma tervist, tee võimaluse korral kaugtööd ja hoia teistest inimestest eemale.

Kokkupuudet koroonahaigega käsitatakse haigestumisena. Seega saab arst anda Sulle

* **haiguslehe**, kui kokkupuude oli Sul endal, või
* **hoolduslehe**, kui kokkupuude oli Su lapsel.

Haigus- ja hooldushüvitist makstakse tavapärasel moel.

NB! Haigus- või hoolduslehe saab arst väljastada ainult siis, kui tööandja on Su ametlikult tööle registreerinud ja Su ravikindlustus kehtib.

**Millises määras ja milliste haiguspäevade eest saab töötaja hüvitist? Millised on hoolduslehe hüvitised?**

**Haigushüvitis**

Märtsist kuni maini hüvitab Sulle **esimesed kolm haiguspäeva** Eesti Haigekassa. Hüvitist hakatakse eeldatavasti maksma alates maist, sest praegu on selleks vajalikud õigusaktid alles kinnitamisel. Selle hüvitise määr sõltub Su töövõimetuslehe liigist.

**4.–8. haiguspäeva** töötasu hüvitab Sulle tööandja ja **alates 9. haiguspäevast** teeb seda Eesti Haigekassa. Need hüvitised arvutatakse Su viimase kuu keskmise palga põhjal. Sa saad hüvitisena 70% oma keskmisest töötasust.

Hüvitiselt peetakse kinni tulumaks.

Loe [haigushüvitistest lähemalt](https://www.haigekassa.ee/inimesele/haigekassa-huvitised/haigushuvitis).

**Hooldushüvitis**

Hoolduslehe alusel maksab Eesti Haigekassa hooldushüvitist esimesed

* **14 haiguspäeva vanemale**, kellel on haigestunud alla 12-aastane laps või alla 19-aastane puudega laps;
* **7 haiguspäeva** teiste perekonnaliikmete põetajale.

Hüvitise suurus on 80% hoolduslehe võtja keskmisest töötasust. Hüvitiselt peetakse kinni tulumaks.

Raske haiguse (kasvajad jms) korral kehtivad teistsugused hooldushüvitise maksmise reeglid.

Loe [hooldushüvitisest lähemalt](https://www.haigekassa.ee/inimesele/haigekassa-huvitised/hooldushuvitis).

**Lisainfot** saad Eesti Haigekassa telefonil 669 6630.

**Kuidas makstakse haigushüvitist Eestis karantiini kehtestamise korral?**

Karantiini kehtestamise korral makstakse töötavatele inimestele haigushüvitist järgmiselt:

* esimese 3 haiguspäeva eest hüvitist **ei maksta**,
* 4.-8. haiguspäevani maksab hüvitist **tööandja**,
* 9.-16. haiguspäevani maksab hüvitist **Eesti Haigekassa**.

**Mul ei ole praegu tööd ega ravikindlustust ning eriolukorra tõttu ei ole mul võimalik tööle minna. Kas mul on õigus saada töövõimetushüvitist?**

Ei. Töövõimetushüvitist (näiteks haigus- või hooldushüvitist) makstakse ainult töötavale inimesele, kellel on kehtiv ravikindlustus.

**Olen Eesti ravikindlustusega kaugsõiduautojuht. Kas saan arstiabi, kui haigestun mõnes Euroopa riigis koroonasse?**

[Enamikus Euroopa riikides](https://www.haigekassa.ee/kontaktpunkt/arstiabi-valisriigis) osutatakse Eesti ravikindlustusega inimesele **vajaminevat arstiabi** võrdsetel tingimustel nendes riikides elavate inimestega. Vajaminevat arstiabi osutatakse ka koroonaviiruse puhul.

**Ravivajaduse** üle otsustab arst.

Arstiabi saamiseks peab Sul kaasas olema **Euroopa ravikindlustuskaart** või selle asendussertifikaat. Kui Sul ei ole kumbagi, pead haiglasse või arsti juurde sattumise korral kohe taotlema Euroopa ravikindlustuskaardi asendussertifikaadi.

Lisateavet leiad [Eesti Haigekassa veebilehelt](https://www.haigekassa.ee/uudised/eestis-ravikindlustatud-inimestele-vajaminev-arstiabi-euroopas-tagatud).

**Kuidas saan arstiabi, kui mul ei ole ravikindlustust?**

Koroonaviiruse kahtluse ja ägeda haigestumise korral **rahastab** Eesti Haigekassa **ka ravikindlustuseta inimese arstiabi**.

Kui arvad, et oled nakatunud, võid telefoni teel võtta ühendust perearsti või **lähima perearstikeskusega**. Sealt suunatakse Sind vajaduse korral testimisele ja juhendatakse, kuidas tervisemurede korral toimida. Arve esitatakse Eesti Haigekassale ja Sa ise seda tasuma ei pea.

**Ravikindlustuse saamise** kohta leiad lisateavet [Eesti Haigekassa veebilehelt](https://www.haigekassa.ee/inimesele/ravikindlustus#tab-d2558).

**Millal makstakse välja 1.–3. haiguspäeva hüvitis?**

Eesti Haigekassa maksab eriolukorra ajal avatud haiguslehtede puhul **haigushüvitist ka esimese kolme haiguspäeva eest**. Makseid alustatakse **hiljemalt mais**, kui Riigikogu on kinnitanud lisaeelarve ja Vabariigi Valitsus on andnud asjakohase korralduse.

Hooldushüvitist makstakse endiselt alates esimesest haiguspäevast.

Lisateavet leiad Eesti Haigekassa [veebilehelt](https://www.haigekassa.ee/uudised/haigekassa-hakkab-eriolukorras-tasuma-esimeste-haiguspaevade-eest).

**Minu haigusleht algas 13. märtsil või hiljem. Miks ma pole veel haigushüvitist saanud?**

Eesti Haigekassa peab haigushüvitise välja maksma **30 päeva jooksul pärast haiguslehe lõpetamist**. Siiani on inimesed hüvitise kätte saanud kõigest paari päeva jooksul ja on selle kiirusega harjunud.

Praegu võtab haigushüvitiste väljamaksmine tavapärasest rohkem aega, sest

* **haiguslehti** on eriolukorra tõttu **tavapärasest rohkem** ja
* haigekassa ootab Vabariigi Valitsuse korraldust, millest selguksid 1.–3. haiguspäeva hüvitamise põhimõtted.

Kindlasti makstakse haigushüvitised välja seadusega lubatud 30 päeva jooksul. See puudutab haiguslehti, mis on avatud eriolukorra ajal (alates 13. märtsist) ja mille alusel makstakse hüvitist ka esimese kolme haiguspäeva eest.

NB! **Hoolduslehe, sünnituslehe ja lapsendamislehe** alusel makstakse hüvitist tavapärasel moel olenemata lehe alguskuupäevast.

**Kas inimene tohib saada kolme esimese haiguspäeva eest topelttasu (st maksavad nii tööandja, kui haigekassa)?**

Osa tööandjatest hüvitavad oma töötajale juba varasemalt esimest kolme haiguspäeva.

Vabariigi Valitsus on otsustanud hüvitada alates 13. märtsist eriolukorra ajal avatud haiguslehtede puhul esimesed kolm päeva.

Haigekassa makstav hüvitis ei sõltu sellest, kas tööandja samuti tasub esimest kolme päeva või mitte. Seega - haigekassa hüvitise saamine ei anna tööandjale automaatset nõudeõigust oma töötaja vastu. Kas tööandja küsib töötajalt topelt makstud hüvitise tagasi, sõltub nende omavahelisest kokkuleppest.

Töötamine, lähetused, tulu deklareerimine

**Mida peab minu tööandja eriolukorra ajal teisiti tegema ja millega arvestama?**

Esmatähtis on töökohal kasutada **desinfitseerimisvahendeid**.

**Kontoris** on tähtis

* inimestel hoida soovitatavat kaugust vähemalt 2 meetrit,
* pidevalt ruume tuulutada,
* korrapäraselt ruume puhastada.

Vaata [SIIT](http://www.terviseamet.ee/sites/default/files/Nakkushaigused/Juhendid/COVID-19/soovitused_tohusaks_puhastamiseks_ja_desinfitseerimiseks_taiendatud_08.04.2020.pdf) Terviseameti soovitusi tõhusaks puhastamiseks ja desinfitseerimiseks.

Töölt tuleks **koju saata** kõik, kes

* on haiged,
* võivad olla mõne nakatunuga kokku puutunud,
* kuuluvad riskirühma.

NB! Välismaalt saabunud kolleeg peab jääma kaheks nädalaks koju ja hoolega oma tervist jälgima.

**Töötingimuste muutmisega** peavad nõus olema nii tööandja kui ka töövõtja.

Teiste inimestega tuleb hoida **vähemalt 2 meetrit** vahet ka

* avalikus kohas, need on näiteks õues asuvad mängu- ja spordiväljakud, rannad, promenaadid ning tervise- ja matkarajad;
* siseruumis (välja arvatud kodus).

Avalikus kohas tohib **koos viibida kuni kaks inimest**. See nõue ei kehti koos olevatele pereliikmetele ja avalike ülesannete täitjatele.

**Kas ma pean töötama pärast välislähetusest naasmist kodus?**

Kui Sa tulid tagasi lähetusest või puhkuselt välismaal, tuleb Sul tõesti **jääda 14 päevaks koju**.

Sellel liikumispiirangul on ka **erandeid**, näiteks ei kehti see meditsiinitöötajatele.

Lisateavet saad eriolukorra juhi korraldusest: <https://www.riigiteataja.ee/akt/316032020007>.

**Kas tööandja saab kehtestada sundpuhkuse, palgata puhkuse, eriolukorra vms, et töötajad peaksid palgata kodus olema?**

Kõige tähtsam on see, et kui töötaja on naasnud välismaalt, siis tuleb tal oma tööandjaga **kokku leppida**, kuidas ta edasi töötab.

Kõige mõistlikum oleks võimaldada **töötada kodust**, st leppida kokku kaugtöö tegemises.

Kui see võimalik ei ole, siis tuleb saavutada **muu kokkulepe**.

**Sundpuhkust** seadus ette ei näe, kuid töötaja ja tööandja võivad kokku leppida, et töötaja viibib näiteks 2 nädalat kodus.

Tööandja peab maksma keskmist töötasu töövõimelisele ja töö tegemiseks valmis olevale töötajale, kes ei tee tööd järgmistel põhjustel:

* tööandja ei anna talle tööd,
* tööandja ei ole teinud töö tegemiseks vajalikku toimingut või on muul viisil töö vastuvõtmisega viivitanud,

välja arvatud juhul, kui töö andmata jätmise on põhjustanud töötaja süü.

**Tasustamata puhkuses** peavad töötaja ja tööandja kokku leppima. Kui töötaja ei ole sellise puhkusega nõus, kuid tööandja ei luba tal töökohale minna, peab tööandja maksma keskmist töötasu.

Töötajal ja tööandjal on võimalik omavahelisel kokkuleppel ka **töölepingu tingimusi muuta**. Näiteks võib kokku leppida, et sel ajal, kui töötaja on kodus ja tööd ei tee, saab ta väiksemat töötasu, kui töölepingus kirjas. Siiski ei tohi tööandja teha seda otsust üksi, vaid selleks peab nõusoleku andma ka töötaja.

Lisateavet saad töölepingu seaduse §-st 35: <https://www.riigiteataja.ee/akt/112072014146?leiaKehtiv>.

**Tööandjana soovin, et kaupa transportiv töötaja, kes tuli tagasi Eestisse ja läbis kauba transportides paljusid riike, jääks koju. Töötaja soovib aga alustada Eestis tööd ja ei ole nõus koju jääma. Mida teha?**

Soovitame leida lahenduse kokkuleppel töötajaga.

Kui kaubaveo autojuhil ei ole haigusnähte, ei kehti talle tõepoolest 14-päevane kodus püsimise nõue.

Tuleb arvestada, et kui töötaja ei tee tööd seetõttu, et tööandja ei anna talle tööd, peab tööandja maksma keskmist töötasu (vt töölepingu seaduse § 35).

Nii töötajal kui ka tööandjal on võimalus pidada nõu Tööinspektsiooniga, mille veebilehel on ka korduma kippuvate küsimuste loetelu: <https://www.tooelu.ee/et/tootajale/tookeskkond/Tookeskkonna-ohutegurid/Bioloogilised-ohutegurid/COVID-19>.

**Töötaja tuli Taist ja tööandja nõuab tööle minekut, mida teha? Kas töötajal on õigus keelduda tööle minemast?**

Jah, kui töötaja allkirjastas Eestisse saabudes piiril nõusoleku püsida 14 päeva kodus, siis ta **ei tohigi** tööle minna.

Võimaluse korral tuleks tal teha **kaugtööd**, näiteks kodukontoris. See tuleb tööandjaga kokku leppida.

**Kas ma võin tööle minekust keelduda?**

Töötaja kohustus on teha kokkulepitud tingimustel tööd.

Kui ta aga naasis välismaalt, tuleb tal arvestada Terviseameti soovitusi ja **püsida 14 päeva kodus**.

See ei tähenda automaatselt seda, et töötaja ei pea tööle minema. Ta peab andma tööandjale teada, et tuli välismaalt, ja temaga **kokku leppima**, kuidas edasine töötamine käib.

Töötajal ja tööandjal on **kokku leppimiseks hulk võimalusi**, sealhulgas

* kaugtöö (kodust),
* tasustamata puhkus,
* töölepingu seaduse §-de 35 ja 37 rakendamine,
* põhipuhkuse kasutamine. Kui puhkuse ajakava on tehtud, siis saab põhipuhkuse aegu muuta üksnes kokkuleppel. Kui töötaja ei soovi kasutada põhipuhkust, tuleb leida muu lahendus.

Loe ka töölepingu seadust: <https://www.riigiteataja.ee/akt/112072014146?leiaKehtiv>.

**Kust saab tööandja teada, et tema töötajad tulid välismaalt ja peaksid jääma koju, kui nad ei anna talle sellest teada?**

Eesti elanikena peame viiruse levikut tõkestama ja seda saame teha ainult **üheskoos**.

Hoiame üksteist. Kui oled haige või Sul on haigusnähte, ära mine tööle ega rahvarohketesse kohtadesse haigust levitama.

Kui meie lähikonnas (nt kolleegidest) on

* keegi **haige** või
* tulnud alates 17. märtsist **välisreisilt** ja arvab, et ei pea kodus püsima, siis igaüks meist saab tema **tähelepanu juhtida** sellele, et kõikidel inimestel ei ole raudne tervis ega korras immuunsussüsteem. Just sel põhjusel on vaja viiruse levikut tõkestada.

Südametunnistus on parim sunnimeede.

Ettevõtetes ja organisatsioonides on tähtis ka sisekommunikatsioon ning inimeste omavaheline hea suhtlus.

**Kuidas lahendada mure, kui riik on pannud koolid kinni, aga tööandja ei anna võimalust lastega kodus olla?**

Praeguses olukorras peavad tööandja ja töötaja üksteise vajadusi arvestama ning leidma **kokkuleppel mõistlikud lahendused**.

Kui töötaja saab töötada kodus, siis peaks ta seda tegema.

Kui ta ei saa oma tööd kodus teha, siis tasub kaaluda palgalise või palgata puhkuse võtmist. Samuti võib ta proovida leida abilise, kes aitaksid lapsi hoida. Siiski ei tohiks anda lapsi hoida vanemaealisele inimesele, sest tema on riskirühmas.

**Kuidas vormistada kodus viibimine näiteks selleks, et tegeleda kolme koolist koju jäänud lapse õppetööga?**

Tuleks püüda leida lahendus koostöös tööandjaga.

**Kui inimene ei saa töö laadi tõttu (kinnisvarahaldus) teha kaugtööd, siis kus saab ta fikseerida sellise olukorra ja taotleda riigi tuge 70% töötasu ulatuses? Kas seda tuleb teha koos tööandjaga?**

Kindlasti on oluline leida optimaalne lahendus kokkuleppel tööandjaga.

Toetusmeetmete kohta saab täpsemat teavet pärast seda, kui nende kohta on tehtud otsused Vabariigi Valitsuses ja Eesti Töötukassas.

**Kas riik hüvitab haiguslehe tõttu saamata jäänud 30% töötasust päästjatele, politseinikele ja kiirabitöötajatele?**

Ei, seda 30% riik neile ei hüvita, nagu ka mitte teistele, kes on haiguslehel.

Kõigile, kes on haiguslehel, hüvitab riik ühtmoodi 70% töötasust. Sellest ei ole kehtestatud ühtegi erandit.

**Kas võin keelduda lähetusest välismaale?**

**Tööandjal on kohustus** hinnata tööga seotud riske ka juhul, kui ta saadab töötaja välislähetusse. Seepärast peab ennekõike hindama riske tööandja ja tegema otsuse, kas töötaja on võimalik jätta lähetusse saatmata.

**Töötajal on õigus** keelduda tööst või peatada töö, mille täitmine

* seab ohtu tema või teiste isikute tervise või
* ei võimalda täita keskkonnaohutuse nõudeid, teatades sellest viivitamata tööandjale või tema esindajale ja töökeskkonnavolinikule.

Seega, kui Sa leiad, et sead välislähetusse minekuga ohtu oma elu või tervise, on **Sul õigus minekust keelduda**.

Vaata lähemalt töötervishoiu ja tööohutuse seaduse § 14 lõiget 5: <https://www.riigiteataja.ee/akt/12883561?leiaKehtiv>.

**Kas ja millal võib kasutada töölepingu seaduse § 37 ehk töötasu vähendamist kolmeks kuuks tööandjast mitteolenevate majanduslike asjaolude tõttu?**

Koroonaviiruse levik on üks neid ettenägematuid asjaolusid, mille korral võib tööandja ühepoolselt **vähendada** töötaja **töökoormust ja töötasu kolmeks kuuks** juhul, kui kokkulepitud töötasu maksmine on tööandjale ebamõistlikult koormav.

See on sätestatud töölepingu seaduse §-s 37.

Töötasu võib vähendada kuni Vabariigi Valitsuse kehtestatud **töötasu alammäärani** (584 eurot kuus või 3,48 eurot tunnis), aga ainult järgmistel tingimustel:

* tööandja ei saa anda ettenägematute, temast mitteolenevate majanduslike asjaolude tõttu töötajale kokkulepitud ulatuses tööd (siia alla ei lähe töömahu hooajalised muutused);
* kokkulepitud töötasu maksmine on tööandjale ebamõistlikult koormav. Töötasu ei tohi vähendada näiteks juhul, kui tööandjal ei ole võimalik anda kokkulepitud ulatuses tööd, kuid samas on tal piisavalt raha töötasu maksmiseks ja puudub tegelik vajadus töötaja töötasu muuta.

Loe ka töölepingu seadust: <https://www.riigiteataja.ee/akt/112072014146?leiaKehtiv>.

**Kuidas rakendatakse töölepingu seaduse § 37 ehk töötasu vähendamist kolmeks kuuks tööandjast mitteolenevate majanduslike asjaolude tõttu ja kas töötaja saab töösuhte üles öelda?**

Töötasu vähendamiseks tuleb tööandjal esmalt vaadata, kas tal on töötajale võimalik pakkuda **teist tööd**.

Kui teist tööd pakkuda ei ole või kui töötaja teise töö pakkumist vastu ei võta, **tuleb tööandjal teavitada** kavandatavast töötasu vähendamisest töötajate usaldusisikut või, kui usaldusisikut ei ole, siis otse töötajaid vähemalt 14 kalendripäeva ette.

Töötajatel on seega **võimalus kaasa rääkida**. Oma arvamus tuleb neil tööandjale esitada seitsme kalendripäeva jooksul pärast teate saamist.

Kui töötajad ei ole nõus töötasu vähendamisega, on neil **õigus tööleping üles öelda**, teatades sellest tööandjale ette viis tööpäeva. Töötajale makstakse töölepingu lõppemisel lisaks n-ö lõpparvele (väljateenitud töötasu ning aegumata ja kasutamata jäänud põhipuhkuse hüvitis) ka hüvitist ühe kuu keskmise töötasu ulatuses.

**Millistel juhtudel tuleb kõne alla koondamine?**

Koondamine võib kõne alla tulla siis, kui on **selge, et olukord ei parane** ja tööandjal ei ole võimalik tööd anda ega ka vähendatud töötasu maksta. Koondamine tähendab seega seda, et tööandja ütleb töölepingu majanduslikel põhjustel erakorraliselt üles.

**Koondamisega** on tegu juhul, kui

* töösuhte jätkamine kokkulepitud tingimustel muutub võimatuks töömahu vähenemise või töö ümberkorraldamise tõttu või muul töö lõppemise juhul;
* tööandja lõpetab tegevuse, kuulutatakse välja tema pankrot või lõpetatakse pankrotimenetlus (pankrotti välja kuulutamata) raugemise tõttu.

**Koondamiseks peab tööandja**

1. esitama töötajale kirjalikku taasesitamist võimaldavas vormis ülesütlemisavalduse ja põhjendama, miks ta töölepingu lõpetab;
2. järgima etteteatamistähtaegu.

Tööandja peab töötajale **koondamisest ette teatama** kindla arvu päevi sõltuvalt sellest, kui kaua on töötaja tööandja juures töötanud:

* alla 1 tööaasta – vähemalt 15 kalendripäeva,
* 1 kuni 5 tööaastat – vähemalt 30 kalendripäeva,
* 5 kuni 10 tööaastat – vähemalt 60 kalendripäeva,
* 10 ja rohkem tööaastat – vähemalt 90 kalendripäeva.

Need tähtajad tulenevad töölepingu seaduse § 97 lõikest 2.

**Tööandjal tuleb arvestada**, et kui ta teatab töötajale töölepingu lõpetamisest ette hiljem, kui on seaduses nõutud, või ei teata üldse ette, peab ta maksma töötajale selle eest hüvitist. Sellisel juhul tuleb tal maksta töötajale keskmist tööpäevatasu nende kalendaarsete tööpäevade eest, mis jäävad etteteatamistähtaja perioodi sisse ja mille võrra vähem ta töötajale töölepingu lõpetamisest ette teatas.

Kui tööleping lõpetatakse koondamise tõttu, on **tööandjal kohustus** maksta töötajale

1. n-ö lõpparve (väljateenitud töötasu ning aegumata ja kasutamata jäänud põhipuhkuse hüvitis),
2. koondamishüvitis, mis vastab töötaja ühe kuu keskmisele töötasule.

**Kas töötajal on õigus öelda, et kuna kool ja lasteaed on suletud ning ta ei saa oma lapsi üksi koju jätta, siis ta ei tule järgmised kaks nädalat tööle? Mis tasu ma selle aja eest töötajale maksma pean?**

Kujunenud olukorda saab vaadelda töölepingu seaduse §-s 38 kirjeldatud juhtumina.

Sel puhul on seadusandja ette näinud, et tööandja peab maksma töötajale **keskmist töötasu mõistliku aja eest**,

* mil töötaja ei saa teha tööd tema isikust tuleneval, kuid mitte tahtlikult või raske hooletuse tõttu tekkinud põhjusel, või
* kui töötajalt ei saa töö tegemist oodata muul, tema isikust mittetuleneval põhjusel.

Kuid see olukord ei saa kesta mitte 2 nädalat, vaid mõistliku aja. Selle aja jooksul korraldab töötaja oma laste hoidmise ja teeb tööandjale ettepanekud, kuidas oleks võimalik töökorraldust muuta. Seega peab tööandja maksma töötajale keskmist töötasu **kuni 2 esimese päeva** eest.

Seejärel peavad töötaja ja tööandja leidma **mõlemale sobiva lahenduse**, st sõlmima kokkuleppe kas

* kodust kaugtöö tegemiseks,
* tähtajaliselt osalise tööajaga töötamiseks,
* põhipuhkuse kasutamiseks või
* muul moel.

Töötajal ei ole niisiis seaduslikku alust nõuda kogu lasteasutuste sulgemise ajal kodus oldud aja eest tööandjalt keskmist töötasu.

Töötaja ja tööandja peavad adekvaatselt hindama riigis toimuvat ning arvestama ka teineteise huve, leides kokkuvõttes **mõistliku lahenduse**.

**Pean minema tööle, aga mul ei ole oma lapsi eriolukorra tõttu kuskile jätta. Mis vanuses lapse võin üksi koju jätta?**

Riik ei ole kehtestanud kindlat korda selle kohta, kui vana laps võib üksi kodus olla. Iga juhtum on erinev ning sõltub lapse küpsusest ja muudest asjaoludest.

Seda, kas jätta laps ajutiselt üksi koju, otsustab lapsevanem. Ta peab lähtuma lapse parimatest huvidest, hindama lapse küpsust ja kaaluma turvariske.

Oluline on tagada **lapse heaolu ja turvalisus**.

Üldiselt suudab teatud määral iseseisvalt tegutseda **kooliküpseks** saanud laps. Ta vastutab oma käitumise eest, teab, mis võib olla tervisele kasulik või kahjulik ja kuidas ohutult käituda. Samuti saab ta hakkama eneseteenindamisega (riietumine, söömine jms).

**Lasteaiaealise ja noorema lapse üksi koju jätmist tuleks vältida**, samuti nende pikaks ajaks jätmist kodus oleva algklassilapse hoolde.

Vajaduse korral soovitame lapsehoidmise abi paluda lähedastelt, ent võimaluse korral mitte vanemaealistelt.

Küsimustega lasteaedade ja -hoidude lahtioleku jms kohta pöördu palun kohaliku omavalitsuse poole.

**Kas ilusalongid ja massaažisalongid tuleb sulgeda? Kui ma seal töötan, siis kas pean tööl edasi käima?**

Saaremaal ja Muhumaal on alates 29. märtsist kõik ilu- ja massaažisalongid suletud. Muude piirkondade puhul on suletud kaubanduskeskustes asuvad salongid. Ülejäänute puhul **sellist otsust tehtud ei ole**. Iga sellise teenuse osutaja hindab oma riske ja otsustab, kas töötada on võimalik.

**Töötajal soovitame**

1. suhelda oma tööandjaga ja
2. haigena kindlasti mitte tööle minna.

**Teenuseosutajal** on keelatud korraldada töötube, tootetutvustusi ja muid üritusi.

Iluteenused on sellised, et nende osutajal ei ole võimalik vältida vahetut kokkupuudet kliendiga. Seetõttu võiksid teenuseosutajad **lähtuda** oma töös peale tavaliste hügieenireeglite ka **järgmistest soovitustest**.

* Iluteenindaja jälgib oma tervist. Kui tal ilmnevad haigusnähud, peab ta püsima kodus ja loobuma töötamisest. Kui selgub, et tema klient on haigestunud, siis tuleks töötajal samuti loobuda töötamisest.
* Tööprotsessi kujundades tuleb jälgida, et ruumis viibiks korraga võimalikult vähe inimesi.
* Kliendid peaksid tulema teenuseosutaja juurde täpselt kokkulepitud ajaks. Nii saab vähendada ootealal olevate inimeste arvu ja nende liigset kokkupuudet.
* Iga kliendi jaoks tuleb varuda lisaaega, et pärast teenuse osutamist desinfitseerida hoolikalt kliendiga kokkupuutes olnud tööpinnad ja tuulutada korralikult ruumid, kus teenust osutati.
* Salongi tulles ja sealt väljudes peaks klient pesema käed sooja voolava vee ja seebiga. Võimaluse korral tuleks käed desinfitseerida.
* Teenust osutades tuleb töötajal kasutada isikukaitsevahendeid (kaitsemask, kindad, vajaduse korral kittel).
* Teenust osutades tuleks töötajal hoiduda oma näopiirkonna puudutamisest.
* Soovitame salongidel eelistada maksevõimalustest kaardimakseid. Vältida tuleks kassatšekkide ja sularaha üleandmisel tekkivat füüsilist kontakti.
* Väljapanekutele soovitame toodete testreid mitte lisada.

**Kuidas peab käituma suurtööstuse töötaja, kui tal ilmnevad näiteks tehases konveieri ääres haigusnähud (köha, kurguvalu jms)? Kelle poole pöörduda ja mida teha?**

Kui tehase töötajal **ilmnevad haigusnähud** (köha, hingamisraskused või palavik), mis võivad viidata ägedale hingamisteede nakkusele, sh koroonaviirusele, siis peaks ta

1. minema viivitamatult koju ja
2. võtma ühendust perearstiga, kes korraldab vajaduse korral tema testimise koroonaviiruse suhtes.

Ka tema **kolleegid** peaksid jälgima oma tervist ja käituma haigusnähtude korral samamoodi nagu haigestunud töötaja.

Enda ja teiste kaitsmiseks peaksid kõik töökollektiivi liikmed **järgima hügieeninõudeid**, sealhulgas pesema sageli käsi.

**Avalikes kohtades ja siseruumides** (välja arvatud kodus) tuleb hoida teiste inimestega vähemalt 2 meetrit vahet. Avalikud kohad on mängu- ja spordiväljakud, rannad, promenaadid, tervise- ja matkarajad jms.

Avalikus kohas tohib koos viibida kuni 2 inimest. Piirang ei kehti peredele ja avalike ülesannete täitjatele.

**Kuidas toimida tuludeklaratsiooni esitamisel, kui inimesel pole võimalik seda interneti teel täita?**

Füüsiliste isikute tuludeklaratsioonide esitamise tähtaeg on 30. aprill, ent paberil tuludeklaratsioone võtab Maksu- ja Tolliamet vastu ka pärast seda, vähemalt mai lõpuni. Maksu- ja Tolliameti kliendibürood üle Eesti on suletud ja deklaratsioone saab esitada elektrooniliselt. Kui kuulud riskirühma ja Sul ei ole kodus võimalust elektroonilise deklaratsiooni esitamiseks, siis ära mine selle tegemiseks külla sugulastele või tuttavatele ega kutsu neid endale külla. Maksu- ja Tolliamet võtab vajadusel tuludeklaratsioone vastu vähemalt mai lõpuni ja sanktsioone sellega inimestele ei kaasne.

**Mida teha, kui eriolukorra ajal lõpeb vanemahüvitise maksmine, aga tööle naasta ei ole võimalik?**

Kui vanemahüvitis lõpeb, saab vanem lõpetada lapsehoolduspuhkuse ja tööle naasta. Kui see ei ole võimalik, siis tuleb eristada olukordi nende põhjuse järgi.

Kui tööandjal

* **ei ole tööd anda**, peab ta siiski lubama töötaja tööle tagasi ja maksma talle tasu ka töö mitteandmise korral. Tööandja võib töötasu vähendada, kuid töötajal on õigus sellega mitte nõustuda. Kui tööandjal ei ole tööd anda töölepingu seaduse § 37 olukorras ja töötaja ütleb lepingu üles, on töötajal õigus koondamishüvitisele. Kui töötaja ei ole palga vähendamisega nõus, siis töötajal on õigus leping lõpetada ja tööandja peab maksma hüvitist. Lisateave: [töölepinguseaduse §-d 35 ja 37](https://www.riigiteataja.ee/akt/112072014146?leiaKehtiv);
* on soov **töötaja koondada**, on eelisseisundis alla kolmeaastast last kasvatavad vanemad. Lapsehoolduspuhkusel oleva töötaja tohib koondada ainult siis, kui tööandja tegevus lõpeb (nt kuulutatakse välja pankrot).

**Mida teha, kui toidutööstusettevõttese tööle kandideerival inimesel on vaja esitada tööandjale tervisetõend, aga eriolukorra tõttu perearst tervisetõendit ei väljasta?**

Veterinaar- ja Toiduamet on välja töötanud **tervisedeklaratsiooni vormi** ja selle kooskõlastanud Sotsiaalministeeriumi ning Terviseametiga.

Deklaratsiooni täidavad toidutööstusesse tööle võetavad inimesed, kellel puudub nõuetekohane tervisetõend ja võimalus tervisetõend saada, kuna perearstide vastuvõtt on katkenud. Tervisedeklaratsioon asendab tervisetõendit ja tagab, et toidukäitlemisettevõtetel ei tekiks takistusi eriolukorras uute töötajate värbamisel.

Tervisedeklaratsioon kehtib seni, kuni Riigikogus võetakse vastu seaduspakett, mis kehtestab juriidiliselt sama süsteemi ehk vabatahtliku tervisedeklaratsiooni kasutamise.

Välismaalaste lühiajaline töötamine Eestis eriolukorra ajal

**Kui kaua võib Eestis lühiajaliselt töötada?**

Vabariigi Valitsus kavatseb teha Riigikogule ettepaneku pikendada põllumajandussektoris lühiajaliselt töötavate või põllumajandussektorisse tööle asuvate juba Eestis viibivate välismaalaste lühiajalise töötamise luba kuni 31. juulini 2020. Tööandja majandustegevus peab olema taime- ja loomakasvatus, jahindus või neid teenindav tegevusala (EMTAK A 01). Seadus jõustub alles pärast seda, kui Riigikogu selle heaks kiidab. Seega praegu veel ei kehti selle kohta eriolukorra tõttu erisusi, st kehtib tavakord.

Lühiajaliselt tohib töötada kas 365 või 270 päeva. Sellest pikemaks ajaks ei ole hetkel võimalik kellelegi töötamise õigust anda.

Lisateave välismaalaste seadusest: <https://www.riigiteataja.ee/akt/119032019083?leiaKehtiv>.

**Kas Eestis seaduslikult viibivate välismaalaste, kelle lühiajalise töötamise aeg on läbi, lühiajalist töötamist saab uuesti Politsei- ja Piirivalveametis registreerida?**

Politsei- ja Piirivalveamet alustas uuesti lühiajalise töötamise registreerimist. Selle eelduseks on asjaolu, et välismaalane viibib Eestis seaduslikult, tema maksimaalne lubatud lühiajalise töötamise aeg ei ole täis ja välismaalase tööandja seda soovib. Maksimaalne lubatud lühiajalise töötamise aeg on 365 päeva 455 järjestikuse päeva jooksul ja hooajatööde korral 270 päeva 365 järjestikuse päeva jooksul. Lühiajalise töötamise saab tööandja registreerida [Politsei- ja Piirivalveameti iseteeninduses](https://www.politsei.ee/et/iseteenindus).

**Mis saab neist välismaalastest, kes viibivad küll Eestis seaduslikult, aga kellel ei ole siin tööd?**

Välismaalastel, kellel ei ole enam Eestis tööd, soovitame esimesel võimalusel oma koduriiki tagasi pöörduda, kui piiriületused ja transport seda võimaldab. Ühtlasi palume senistel tööandjatel pärast töösuhete lõpetamist aidata kaasa välismaalaste koduriiki tagasipöördumisele.

**Olen välismaalane ja töötan Eestis. Tööandja teavitas mind, et tal ei ole võimalik mulle enam maksta Eesti keskmist palka, aga ma töötan endiselt täiskoormusega. Kas see on seaduslik ja lubatud?**

Juhul kui Sinu kui välismaalase lühiajaline töötamine on registreeritud või Sul on elamisluba töötamiseks, milleks kohaldub palgakriteerium, siis ei ole tööandjal õiguslikku alust maksta Sulle kriteeriumist väiksemat töötasu.

Kui Sa töötad endiselt täiskoormusel, on tööandjal kohustus maksta Sulle seadusele vastavat töötasu. Kui tööandja ei tee seda, **rikub ta seadust** ning Sul on õigus esitada selle kohta Politsei- ja Piirivalveametile e-kirja teel (aadressil ppa@politsei.ee) **kaebus**.

Lisateave välismaalaste seadusest: <https://www.riigiteataja.ee/akt/119032019083?leiaKehtiv>.

**Kui kaua võib Eestis viibida välismaalane, kelle viisa või viisavaba viibimisaeg lõppeb eriolukorra ajal?**

1. märtsil 2020 kuulutati Eestis välja eriolukord.

See välismaalane võib Eestis viibida kuni **eriolukorra lõppemiseni** juhul, kui

* ta viibis 12. märtsi 2020. aasta seisuga Eestis seaduslikult ja
* tema tagasipöördumine koduriiki on takistatud.

Pärast eriolukorra lõppu on tal 10 päeva aega korraldada Eestist lahkumine ja seda teha.

**Mis saab siis, kui ma olen välismaalane ning juba registreerisin Politsei- ja Piirivalveametis oma lühiajalise töötamise, kuid ei viibi praegu (17. märtsi seisuga) Eestis?**

Sellisel juhul **ei tohi Sa tulla Eestisse** isegi siis, kui Sul on viisa või viisavaba viibimise õigus.

**Miks Politsei- ja Piirivalveamet vahepeal peatas lühiajalise töötamise registreerimise taotluste läbivaatamise?**

Seda tehti eesmärgiga **säästa politsei ressurssi** eriolukorra lahendamise jaoks.

Samal põhjusel pikendati olemasolevaid registreerimisi.

**Kas riik sundsuunab inimesi, kes on eriolukorra tõttu tööta jäänud?**

Ei, seda Eesti riik ei tee.

**Mis saab siis, kui välismaalane eirab korraldust ja asub pärast lühiajalise töötamise registreerimise kehtivusaja lõppu siiski tööle, n-ö mustalt?**

Sellisel juhul karistatakse teda Eestis töötamise tingimuste rikkumise eest rahatrahviga kuni 1200 eurot (300 trahviühikut) või arestiga.

Tööandjat, kes on võimaldanud rikkuda välismaalase Eestis töötamise tingimusi, karistatakse rahatrahviga kuni 32 000 eurot.

Lisateave välismaalaste seadusest: <https://www.riigiteataja.ee/akt/119032019083?leiaKehtiv>.

**Kus saab tööandja esitada lühiajalise töötamise registreerimise taotlusi?**

Neid taotlusi saab esitada Politsei- ja Piirivalveameti iseteeninduses internetis: <https://etaotlus.politsei.ee/#/login>.

Majandus, ettevõtlus, pankade pakutavad laenuleevendused

**Millised ettevõtlussektorid on praegu kõige enam hädas?**

Koroonakriis puudutab kogu ettevõtlussektorit.

Praegu teame, et kõige kriitilisem on olukord **turismisektoris** (reisiettevõtlus, majutus, toitlustus; konverentside, seminaride, ürituste korraldamine).

Järjest keerulisemaks läheb olukord ka **transpordisektoris**, seejärel jõuavad probleemid **tööstusesse** ja **teenindussektorisse**.

Ettevõtete peamised probleemid on

* likviidsusprobleemid (laenukohustused, arvelduskrediit);
* töötajate tasustamine, kui kaugtöö pole võimalik;
* kuidas hoida ära töötajate koondamist (töökoormuse jaotamine, sundpuhkusele saatmine);
* paindumatud lahendused toetatud projektides tulenevalt Euroopa Liidu reeglitest;
* nõudluse vähenemine;
* ebaselgus, kuidas riik aitab ettevõtetel eriolukorras toime tulla.

**Kui palju maksab surutisest väljatulek?**

Summadest on praegu veel vara rääkida. Peale **lisaeelarve** ja **Euroopa Liidu toetuste** kasutamise on valitsusel võimalik **laenu võtta**, et surutisele tugevamini vastu seista.

Lähtume põhimõttest „Laenata tuleb raskel ajal“. Eriolukorra keerulisi asjaolusid arvestades ei pea me tabuks minna riigieelarvega suuremasse miinusesse kui seni.

Oluliste investeeringute tegemiseks tuleks liberaliseerida ka Euroopa Liidu eelarvereegleid, seda eriti Eesti-sugustele riikidele, kelle eelarvedistsipliin on siiani olnud väga hea.

**Mida plaanivad teha pangad ja kuidas nad aitavad hädasolevaid ettevõtteid?**

Pangad on kinnitanud soovi oma kliente aidata, et nad keerulise olukorraga hakkama saaksid.

Eesti Pank otsustas 25. märtsil langetada kommertspankadele kehtiva **süsteemse riski puhvri 1%-lt 0%-ni**. Sel moel vabaneb pankade jaoks 110 miljonit eurot, mida nad saavad kasutada, et katta võimalikke laenukahjumeid ja väljastada uusi laene.

Eeldatavasti jõustub muudatus 1. maist 2020.

**Kuidas lahendab riik olukorra, kui ettevõttel ei ole võimalik töötajatele palka maksta?**

Eesti Töötukassa nõukogu jõudis kolmapäeval, 18. märtsil 2020 kokkuleppele, et vältimaks raskustes ettevõtetes koondamist, plaanib Eesti Töötukassa **hüvitada kahe kuu jooksul 70% palgast**.

Plaani kohaselt hüvitatakse ettevõttele, kelle käive ja tulud on järsult vähenenud ja kelle töötajatele ei ole tööd anda, kahel kuul, ajavahemikul märtsist maini, 70% töötajate brutosissetulekust. Ka ettevõtte ise peab osalema hüvitise maksmises.

**Hüvitise saamiseks peab ettevõte vastama kolmele tingimusele**:

1. ettevõtte käive peab olema vähenenud vähemalt 30% võrreldes eelmise aasta sama perioodiga;
2. ettevõttel ei ole vähemalt 30% töötajatest tööd anda;
3. töötajate palka on vähemalt 30% vähendatud.

Taotlusi saab esitada tööandja, kuid märtsis taotlusi veel vastu ei võeta. Hüvitatakse aga juba ka märtsi eest.

Meede kehtib tagasiulatuvalt alates **1. märtsist 31. maini 2020**. Kompensatsiooni saab taotleda **kuni kahe kuu töötasu ulatuses**, ajavahemiku valib tööandja selle kolme kuu seest. Seega laieneb meede ka neile töötajatele, kes on 1. märtsil 2020 ja pärast seda saanud koondamisteate.

**Räägitakse, et riik plaanib ettevõtteid toetada lühi- ja pikaajaliste abipakettide kaudu. Mida need endast kujutavad?**

Vabariigi Valitsus võttis 19. märtsil 2020 vastu **lühiajalise meetmepaketi**.

Riigi raha suunatakse ettevõtete toetamiseks KredExi ja Maaelu Edendamise Sihtasutuse kaudu.

**Lühiajaline meetmepakett sisaldab** 1) Eesti Töötukassa tööturutoetust; 2) haigushüvitisi; 3) maksusoodustusi ja võimaldab maksuvõla ajatamist 18 kuuks; 4) kogumispensioni II samba sissemakse ajutist peatamist; 5) ärajäetud ürituste otseste kulude osalist kompenseerimist.

**Meetmepaketi sisu**

* **Lisatoetused KredExi kaudu**. Loe nende kohta rohkem aadressilt <https://kredex.ee/et/koroona>.
* **Eesti Töötukassa pakutav tööturutoetus vähenenud töötasu toetamiseks**. Kogusumma on 250 miljonit eurot ja toetuse taotlemise tingimused on järgmised:

1. toetust saab iga kvalifitseeruv tööandja kasutada kaks kuud ajavahemikul märtsist maini 2020;
2. toetust makstakse iga toetust vajava töötaja kohta ühes kuus kuni 1000 € brutosummana;
3. toetust makstakse arvestusega üldjuhul 70% töötaja eelmise 12 kuu brutopalgast, millele lisandub tööandja poolt töötajale makstav töötasu vähemalt 150 eurot brutosummana. Eesti Töötukassa ja tööandja tasuvad töötasult ja toetuselt kõik tööjõumaksud. Vt <https://www.tootukassa.ee/content/tootasu-huvitis>.

* Märtsist maini 2020 **hüvitab riik töötaja esimesed kolm haiguspäeva** kõikide töövõimetuslehtede puhul.
* Maaettevõtted saavad pöörduda Maaelu Edendamise Sihtasutuse poole, et saada **käendust** (kuni 50 miljonit eurot), **käibelaenu** (kuni 100 miljonit eurot) või **maakapitali** (kuni 50 miljonit eurot).
* Füüsilisest isikust ettevõtjatele on mõeldud **avansilise sotsiaalmaksu abimeede**.
* Kogumispensioni **II samba sissemaksed peatatakse ajutiselt**.
* Riik kompenseerib märtsis-aprillis toimuma pidanud, kuid COVID-19 tõttu ära jäänud **kultuuri- ja spordiürituste otsesed kulud kuni 3 miljoni euro ulatuses**.

Luuakse ka **pikaajaline abipakett**, mille eesmärk on aidata praegusest turušokist kiiresti taastuda. Pikaajaline pakett on plaanis ellu viia siis, kui lühiajaline pakett on tehtud ettevõtjatele kättesaadavaks.

**Eesti kehtestas piirikontrolli. Kuidas see mõjutab kaubandust?**

Kui on vaja ületada riigipiir, peab arvestama varasemast pikemate järjekordadega.

Riiki võib siseneda või seda läbida **rahvusvahelist kaubavedu tegev transport** ja **haigussümptomiteta inimesed, kes osutavad elutähtsat teenust**, näiteks tervishoiutöötajad.

Kui välismaalasel ei ole viiruse sümptomeid, tohib ta Eesti riiki siseneda ja siit läbi sõita, **et jõuda oma koduriiki**. Neile ei rakendu 14-päevane isolatsiooninõue, tingimusel et Eestist sõidetakse läbi **peatumata**.

**Kuidas toetab riik maksude maksmisega hätta sattunud ettevõtjaid?**

* Ettevõtjate rahalise seisu leevendamiseks peatab Maksu- ja Tolliamet (MTA) eriolukorra ajaks ettevõtete maksuvõlalt intressi arvestamise. Intressivabastus kehtib tagasiulatuvalt 1. märtsist 1. maini.
* Alates 1. maist vähendatakse intressimäära tähtajatult seniselt 0,06 protsendilt 0,03 protsendile. Edaspidi võidakse maksuvõlgade ajatamise korral intressimäära vähendada kuni 100 protsenti. Praegu on intressi võimalik vähendada kõige rohkem 50 protsenti.
* Riik tasub füüsilisest isikust ettevõtjatele (FIE) esimese kvartali sotsiaalmaksu avansilised maksed, et aidata ettevõtjal toime tulla kriisiga kaasnenud majandusraskustega. Riik kannab FIE ettemaksukontole MTA-s esimese kvartali sotsiaalmaksu avansilise makse. Juhul kui FIE on avansilise makse juba tasunud, saab ta seda raha kasutada, et katta mistahes praegune või edaspidine maksukohustus, ja võib sotsiaalmaksu avansilise makse küsida oma pangakontole.
* MTA on võlamenetluses võimalikult paindlik ja soovitab ettevõtjatel probleemide korral MTA e-keskkonna kaudu alustada maksuvõla ajatamist või anda maksuhaldurile muu kanali vahendusel oma raskustest teada. Kui maksukohustus on võimalik tasuda kuu jooksul, ei ole vaja MTA poole pöörduda ja võlga ajatada. MTA ei asu eriolukorra ajal tekkinud võlga tavapärases kiires tempos sisse nõudma (nt ei hakka kohe pangakontot arestima).
* Kui ettevõtja soovib osaleda riigihankel, taotleda riigilt või kohalikult omavalitsuselt toetusi või lubasid, on võla tasumine kindlasti oluline ajatada.
* Võla tasumine on tähtis ajatada ka siis, kui raskused on pikaajalised.
* Kõik deklaratsioonid tuleb korrektselt täita ja õigeks ajaks esitada, et riik oskaks hinnata ettevõtete tegelikku olukorda ja teha ettevõtete aitamiseks õigeid otsuseid.

**Kas ettevõtja võib maksud lihtsalt maksmata jätta?**

Ei või. Kui maksuvõlalt intressi arvestamine peatatakse, ei tähenda see üleüldist maksuvabastust. Mõistame, et erikolukord on toonud raske aja kõigile. Et tagada riigi toimimine, on aga väga tähtis, et kõik, kel vähegi võimalik, makse siiski tasuksid. Praeguses olukorras on see olulisem kui kunagi varem!

**Kuidas peaks käituma FIE?**

* Riik tasub füüsilisest isikust ettevõtjatele (FIE) esimese kvartali sotsiaalmaksu avansilised maksed, et aidata kriisiga kaasnevate majandusraskustega toime tulla. FIE-de esimese kvartali sotsiaalmaksu avansiline makse kantakse FIE ettemaksukontole MTAs. Kui FIE on avansilise makse juba tasunud, saab ta sellest katta praegused või edaspidised maksukohustused, ja võib sotsiaalmaksu avansilise makse küsida oma pangakontole.
* Nii FIE-dele kui ka teistele maksumaksjatele ei arvutata ega määrata kahe kuu jooksul, 1. märtsist 1. maini, maksuvõlgadelt intresse ja neid ei tule tasuda ka hiljem. Kui FIE on sattunud makseraskustesse, tuleb maksudeklaratsioon siiski korrektselt täita ja ka esitada – nii saab riik adekvaatse hinnangu ettevõtjate majandusseisust.
* Maksuvõla tekkimise korral soovitab MTA selle ajatada. MTA e-keskkonnast leiate ajatamise lihtsustatud võimaluse. Maksukohustuse saab e-MTAs ajatada ka siis, kui selle tasumise tähtpäev ei ole veel saabunud, kuid deklaratsioon on juba esitatud.
* Maksuvõlalt intressi arvestamine on 1. märtsist 1. maini peatatud, kuid see ei tähenda maksuvabastust. Makse peab endiselt maksma, kui see vähegi on võimalik.
* FIE-l tasub arvestada, et kui ta peatab Äriregistris oma tegevuse, peatub kahe kuu pärast ka tema ravikindlustus. Seega need, kelle ravikindlustus tuleneb FIEna registreerimisest, võiksid tegevust pigem mitte peatada.

**Kust saab ettevõtja ajakohast infot maksumuudatuste kohta?**

Kõik MTA teenindussaalid on eriolukorra tõttu praegu suletud.

* Maksu- ja Tolliamet avas eriolukorra maksuinfot koondava veebilehe <http://www.emta.ee/eriolukord>, kust ettevõtjad leiavad vastused enamlevinud küsimustele ja värsked uudised muudatuste kohta. Info veebilehel täieneb pidevalt.
* Vene keeles on korduma kippuvatele küsimustele vastatud veebiaadressil <https://www.emta.ee/ru/chrezvychaynaya-situacya>.
* Lisaküsimuste korral palume ettevõtjatel kirjutada meiliaadressil ariklient@emta.ee või helistada telefonil 880 0812. MTA vastab e-kirja teel viie tööpäeva jooksul, kiire küsimuse korral palun eelistage helistamist.
* Tolliteemadel saab infot, kui kirjutate meilile tolliinfo@emta.ee või helistate 880 0814.
* Kui teil on tehnilisi küsimusi või soovite saada juhiseid, kuidas tegutseda e-MTAs, kirjutage meilile e-maks@emta.ee või helistage telefonil 880 0815.
* Eraklientide küsimustele vastatakse meilil eraklient@emta.ee ja telefonil 880 0811.

**Milliseid täiendavaid teenuseid hakkab KredEx kriisiga seotud ettevõtetele pakkuma? Millal need ettevõtetele kättesaadavaks muutuvad?**

KredExi meetmete paketid on välja töötatud vastavalt kriisi kulgemise erinevatele võimalikele stsenaariumitele ning eesmärgiga aidata ettevõtete likviidsusprobleeme kas ennetada või pehmendada.

Vastavalt valitsuse otsusele hakkab KredEx juba kokku lepitud majanduspaketi raames pakkuma järgmisi uusi teenuseid vastavas järjekorras:

* Laenukäendus uute ja olemasolevate pangalaenude tagamiseks. Siin saab KredEx sihtotstarbelist toetust kuni 1 miljard eurot laenukäenduste andmiseks.
* Käibelaen - 500 miljonit eurot ettevõtetele käibelaenu andmiseks koroonapuhangust tingitud likviidsusprobleemide ületamiseks, sh vajaduse korral pangalaenu maksete tasumiseks.
* Investeerimislaen - 50 miljonit eurot ettevõtetele investeerimislaenu andmiseks ületamaks koroonapuhangust tingitud raskusi.

Need KredExi teenused hakkavad ettevõtetele avanema järk-järgult. KredEx hakkab käibelaene, investeerimislaene ja suuremates summades laenukäendusi andma pärast seda, kui lisaeelarvega on eraldatud KredExile selleks vajalik kapital ning Riigikogu on muutnud ettevõtluse toetamise ja laenude riikliku tagamise seadust. Otselaenude taotlusi hakkab KredEx vastu võtma 3. aprillist, ent väljamakseid ei tehta enne seadusemuudatuste jõustumist. Väiksemas summas laenukäenduste andmisega on juba alustatud.

Rohkem infot leiad siit: <https://kredex.ee/et/koroona>.

**Kas Eestis töötavad pangad on omavahel kokku leppinud mingid ühtsed põhimõtted, kuidas praeguses olukorras inimestele ja ettevõtetele vastu tulla?**

Kuigi detailides võib esineda erinevusi, võimaldavad kõik pangad Pangaliidu andmetel maksepuhkust nii laenude kui ka liisingute osas. Võimalike makseraskuste korral paluvad pangad aegsasti enne maksetähtaja ületamist panka pöörduda, et vältida võlgnevuste tekkimist.

**Mida teha, kui sissetulekute vähenemise tõttu ei suuda ma võib-olla oma laene praegu tagasi maksta?**

Nähes ette, et sissetulekute vähenemise tõttu võib tekkida raskusi laenumaksete õigeaegse või täismahus tagastamisega, võta viivitamatult ühendust oma laenuandjaga. Kiire tegutsemine veel enne võlgnevuste tekkimist annab hea pinnase kokkuleppele jõudmiseks. Samuti arvesta, et sulle on kasulik, kui sinu makseajalugu säilib korrektsena ja sinu kohta pole märget maksehäireregistris. Vaata lisa: <https://minuraha.ee/et/pangandus/laenud/makseraskustes-kaitumine>.

**Mida teha, kui ma olen jäänud võlgu laenu, järelmaksu, liisingu vm eest?**

Kõige olulisem on kohe probleemiga tegeleda ja laenuandjaga või ettevõttega, kellele oled võlgu jäänud, ühendust võtta. Mida kiiremini reageerid, seda suurem on võimalus saavutada mõlemale poolele sobiv kokkulepe. Samuti arvesta, et sulle on kasulik, kui sinu makseajalugu säilib korrektsena ja sinu kohta pole märget maksehäireregistris. Vaata lisa: <https://minuraha.ee/et/kui-laenu-tagasimaksmine-kaib-ule-jou>.

**Mis on laenupuhkus (maksepuhkus) ja millal saan ma seda kasutada?**

Laenupuhkus või ka maksepuhkus on kokkulepe pangaga mitte maksta teatud perioodil tagasi laenu põhiosamakseid. Sõltuvalt laenutüübist ning kokkuleppest panga või laenuandjaga võib see tähendada puhkust ka intresside maksmises (nt kui sissetulek on täiesti kadunud). Edasilükatud maksete summa jaotatakse ülejäänud laenuperioodile, vajadusel pikendatakse laenulepingu tähtaega. Laenulepingu muid tingimusi ei muudeta. Maksepuhkuse pikkus on eluasemelaenude puhul üldjuhul 3-12 kuud, liisingu ja tarbimisfinantseerimise lepingutel 3-6 kuud. Maksepuhkuse vormistamisel ei võeta üldjuhul teenustasu või rakendatakse tavapärasest väiksemat teenustasu. Mõningatel juhtudel olenevalt panga poliitikast võivad lisanduda kulutused lepingu muutmise tasude näol. Erijuhtumite puhul võimaldatakse kliendipõhiseid erisusi. Kui oled juba laenu tagasimaksmisega hilinenud ning seega oled laenuandjaga sõlmitud lepingu tingimusi rikkunud, siis võib laenuandja ka maksepuhkusest keelduda. Laenu- või maksepuhkust saab kasutada kokkuleppel oma laenuandjaga ning üldjuhul on selle põhjuseks ajutine sissetulekute vähenemine. Et uurida oma võimalusi, palun pöördu oma laenuandja(te) poole. Vaata lisa: <https://www.minuraha.ee/et/pangandus/laenud/makseraskustes-kaitumine>.

**Mida teha, et kaitsta oma pere rahaasju sissetulekute vähenemise eest?**

Sissetulekute vähenemine, töökoha kaotus või ebakindlus tuleviku ees võivad ohustada pea igat peret. Seetõttu on oluline omada ülevaadet oma või pere sissetulekutest ja kulutustest, laenukohustustest ning tagasimaksetähtaegadest ning mõelda läbi, millised kulutused annaks keerulise perioodil üleelamise nimel edasi lükata või tühistada. Kui sissetulekud on alles ning olukord võimaldab, tuleks panna kehvemateks päevadeks raha kõrvale, et toime tulla kõikvõimalike ootamatute olukordadega. Hea oleks kui rahaline puhver või meelerahufond kataks vähemalt 3 kuu kulutused, aga iga kõrvalepandud summa pehmendab lööki, kui teha tuleb ootamatu väljaminek või kui kriisi tõttu tuleb leppida sissetulekute vähenemisega. Vaata lisaks siit: <https://blogi.fin.ee/2020/03/3-lihtsat-sammu-mida-teha-rahaliste-raskuste-uletamiseks-ja-valtimiseks/>.

**Kas viitega ebakindlatele aegadele majanduses ja sellest tulenevatele võimalikele finantsprobleemidele võib pank nõuda eraisikult täiendavaid tagatisi eluasemelaenule?**

Eluasemelaenu tagatised on kokku lepitud laenulepingus. Poolte vaheliste kohustuste tasakaalu muutudes võib olla põhjust kokku leppida nii lepingu tingimuste kui sellega seotud tagatiste muutuses. Küll aga ei ole olukorras, mis ei ole eluasemelaenu saanud eraisiku kujundada, õigust laenu andjal nõuda täiendavaid tagatisi viitega üldisele majandusolukorra halvenemisele. See regulatsioon tuleb asjaõigusseaduse § 335 lõikest 3, mille kohaselt hüpoteegipidaja ei või nõuda täiendavat tagatist ega võla osalist tasumist, kui kinnisasja, millel asub füüsilise isiku põhiline eluase, väärtus väheneb kinnisasjade turuolukorra muutumise tõttu.

**Kuidas ma aru saan, mille eest minu sõlmitud kindlustus mind kaitseb?**

Kindlustustingimused lepitakse kokku kindlustuslepingus, kus on ka ära toodud millal ja mille eest konkreetne kindlustus Sind kaitseb. Arusaamatuste tekkimisel võta ühendust oma kindlustusandjaga (kui oled lepingu sõlminud kindlustusmaakleri või -vahendaja kaudu, võid ühendust võtta ka nendega). Lisainfot leiad veel siit: <https://www.minuraha.ee/index.php/et/kindlustus/probleem-kindlustusega>.

**Kas praegu on hea aeg pangast laenu võtta?**

Laenu võttes pead olema veendunud, et suudad tagasi maksta nii laenu põhiosa- kui ka intressimakseid nii järgnevatel kuudel kuni laenu täieliku tagasimaksmiseni. Mõistlik on omada paari kuu kulutuste, sh laenumaksete katteks puhvrit, mis aitab ootamatuste korral. Teades, et tulevik on ebakindel, ees ootab ilmselt koondamine või sissetulekute oluline vähendamine ning kulutuste tarbeks lisapuhver puudub, tasub väga hoolikalt läbi mõelda kuidas edaspidi laenumakseid tasuda või kuidas saab laenuvõtmist ehk pisut edasi lükata. Kui laenu on siiski kohe vaja võtta, siis on mõistlik oma rahaasjades inventuur teha ning igasuguste ootamatuste kaitseks kohe hakata koguma säästupuhvrit. Enne laenu võtmist tutvu enamlevinud küsimustega siin: <https://www.minuraha.ee/index.php/et/pangandus/laenud/intress-ja-muud-laenamisega-seotud-tasud>.

**Millised on leevendused väikelaenu võtnutele? Millised on leevendused kiirlaenu võtnutele?**

Maksepuhkust võimaldatakse klientidele, kelle maksevõime on langenud. Edasilükatud maksete summa jaotatakse ülejäänud laenuperioodile, vajadusel pikendatakse laenulepingu tähtaega. Laenulepingu muid tingimusi ei muudeta. Maksepuhkuse vormistamisel ei võeta üldjuhul teenustasu või rakendatakse tavapärasest väiksemat teenustasu. Erijuhtumite puhul võimaldatakse kliendipõhiseid erisusi. Tarbimis- ja väikelaenude ning liisingute puhul on maksepuhkuse pikkuseks üldjuhul 3-6 kuud.

**Millised on laenuleevendused väikeettevõtjatele, keskmistele ja suurettevõtjatele?**

Väikesed ettevõtted saavad maksepuhkust reeglina taotleda sarnaselt eraisikutele lihtsustatud korras. Keskmise suurusega ettevõtetele lähenetakse vastavalt ettevõtte olukorrale ning vajadustele.

**Millised on laenuleevendused suurettevõtjatele?**

Suuremate ettevõtetega tegeletakse juhtumipõhiselt ning lisaks sellele on oodatud ka KredExi meetmete avanemist. KredExiga koostöös on võimalik kasutada olemasolevatele laenudele proportsionaalset käendust (50% laenusummast) või fikseeritud käendust (35% laenusummast), maksimaalne käendussumma on 5 miljonit eurot või ettevõtja kahekordne 2019. aasta palgakulu koos sotsiaalmaksuga. KredExi meetmete esialgne maht on aga vaid 100 miljonit eurot. Ilmselt on vajalik selle mahu suurendamine.

**Majanduslanguses hakkavad ehitusettevõtete tellimused tõenäoliselt vähenema. Kas riik saaks praegu ise ehitusettevõtetele rohkem tööd anda?**

Valitsus esitas 2. aprillil [lisaeelarve](https://www.riigikogu.ee/istungi-ulevaated/riigikogus-labis-esimese-lugemise-lisaeelarve-eelnou/), mis sisaldab ka ehitusettevõtetele mõeldud abipaketti majanduslanguses vee peal püsimiseks. Ehitussektorile eraldatakse **145 miljonit eurot**, et aidata turul stabiilsust säilitada.

**Riigi kui tellija rolli suurendatakse juba sel aastal,** aga põhilised väljamaksed tehakse ettevõtetele järgmistel aastatel.

Kõige olulisem on võtta praegu **esmalt töösse need objektid, mis on juba ette valmistatud**, kuna suurte taristuobjektide rajamisel on väga keeruline protsessi kiirendada.

* Nii on ehitussektorisse suunatavast rahast **100 miljonit eurot** plaanitud selleks, et püstitada korter- ja väikeelamuid ning kaasrahastada rekonstrueerimist.
* Teedeehituseks antakse kohalikele omavalitsustele **30 miljonit** ja Maanteeametile **10 miljonit eurot**.
* [Mahajäetud majade lammutamiseks](https://kredex.ee/et/teenused/elamistingimuste-parandamiseks/lammutustoetus-kohalikele-omavalitsustele) eraldati **5 miljonit** eurot ja selle võrra suureneb KredExi juba praegu olemasoleva hoonefondi lammutustoetuse eelarve.

**Kuidas aidatakse põllumajandustootjaid eriolukorras?**

Maaelu Edendamise Sihtasutuse (MES) kaudu suunatakse 200 miljonit eurot põllumeeste majandusraskuste leevendamiseks:

* **laenukäendus** põllumajandus- ja toiduainesektorile ning maaettevõtjatele väljastatud laenudele (eelarve kokku 50 miljonit eurot);
* **käibelaen** maapiirkonnas tegutsevatele ettevõtetele koroonaviiruse puhangust tingitud likviidsusprobleemide ületamiseks (eelarve kokku 100 miljonit eurot);
* **maakapital** põllumaa omanikele *sale-and-leaseback* (müü ja rendi tagasi) tehinguteks koroonaviiruse puhangust tingitud likviidsusprobleemide ületamiseks (eelarve kokku 50 miljonit eurot).

Abinõud käivituvad tõenäoliselt aprilli teises pooles. Rohkem infot MESi meetmete kohta leiad [sihtasutuse kodulehelt](http://mes.ee/covid-19-kriisimeetmed).

Põllumajandustootja asendusteenuse toetuse eelarvet suurendatakse 0,5 miljoni euro võrra, et tagada tootjate asendamine viiruse leviku tingimustes töölt eemale jäämise tõttu lisaks loomakasvatajatele ka taimekasvatussektoris. Meede on ettevalmistamisel.

**Milliseid muudatusi on tehtud PRIA töökorralduses ja makstavates toetustes seoses koroonaviiruse puhanguga?**

* Et takistada viiruse levikut ja kaitsta inimeste tervist, on Põllumajanduse Registrite ja Informatsiooni Ameti (PRIA) **teenindusbürood** 16. märtsist kuni 1. maini 2020 klientidele **suletud**. Kogu suhtlus PRIA ja klientide ning koostööpartnerite vahel toimub kas telefoni, e-posti või kirja teel.
* **Peatatud** on **kohapealsete kontrollide tegemine**. Sellest tingituna **viibib kohapealsete kontrollidega seotud taotluste väljamaksete tegemine** kuni olukorra normaliseerumiseni. PRIA püüab võimaluste piires maksete tegemisega jätkata.
* **Menetlustähtajad** on lähtuvalt eriolukorrast **paindlikud**.
* Eriolukorra kehtestamisega on keelatud avalike ürituste korraldamine ja seetõttu **ei toimu** toetusesaajate poolt korraldatavad **infopäevad**.
* Küsimuste korral helista PRIA infotelefonidele 737 7679 (pindala- ja loomatoetused), 737 7678 (investeeringutoetused), 731 2311 (registrite osakond) või saada e-kiri info@pria.ee.

Rohkem infot saad [PRIA kodulehelt](https://www.pria.ee/koroonaviirus-ja-pria-toetused).

**Kas notari juures saab teha tehinguid, näiteks kinnisvara ostu- ja müügitehinguid, ka kaugteel, tehingupoolte füüsilise kohaletulekuta?**

Kaugteel on võimalik notariaalset toimingut teha ainult videosilla kaudu, kusjuures kõik tehingu osapooled peavad sellise mooduse kasutamisega nõus olema. Abielluda ja abielu lahutada videosilla kaudu ei saa, küll aga saab esitada abiellumise või lahutamise avalduse.

Kui soovid teha notariaalset toimingut kaugtõestuse teel, tuleb tähele panna järgmist:

* Notariga tuleb enne kokku leppida, mis on see tehing, mida kaugtõestuse kaudu tahetakse teha, ja millal on selle tegemiseks sobiv aeg. Seda kokkulepet saab notariga teha kas otse või notar.ee iseteeninduskeskkonna kaudu.
* Osapooltel peab kaugtõestusega toimingu tegemiseks olema arvuti, milles on veebikaamera ja mikrofon, ID-kaart koos kaardilugejaga või mobiil-ID digiallkirjastamiseks.
* Kaugtõestus töötab vaid Google Chrome’i veebibrauseriga ja kliendi internetiühenduse kiirus peab olema selline, mis võimaldab videokõnet.

Toimingu tegemiseks tuleb [notar.ee](https://notar.ee/) veebilehel logida iseteenindusse.

**Mida peavad loomapidajad teadma seoses koroonaviirusega?**

Pärast loomadega kokkupuutumist tuleb **käsi pesta vee ja seebiga**. Elementaarsete hügieeninõuete täitmine aitab kaitsta ka mitmesuguste tavaliste bakterite eest, nagu E. coli ja salmonella, mis võivad loomadelt inimestele üle kanduda.

Lihakäitlemise ettevõtte töötaja, turul loomi ja toitu kontrolliv veterinaararst, turu töötaja ja farmis elusloomadega töötav või loomseid saadusi käitlev töötaja peaks lisaks sagedasele kätepesule pärast looma või loomse saaduse käsitlemist tähelepanu pöörama ka järgnevale:

* Looma ja värske liha käsitlemisel tuleks **kasutada tööriietust ja kindaid**.
* Kasutatavaid töövahendeid ja töökohta tuleks regulaarselt **desinfitseerida** (vähemalt kord päevas).
* **Kaitseriietus** tuleks **eemaldada ja pesta pärast töö lõppu**. Soovitatav on tööriided/kaitseriided ning muud töövahendid hoida töökohas ning pesta neid kohapeal.

Lisainfot saab [Veterinaar- ja Toiduameti kodulehelt](https://vet.agri.ee/et/kodanikule/ennetustoo/covid-19/juhised-loomapidajatele-seoses-koroonaviirusega).

Eriolukorra lisameetmed viiruse leviku tõkestamiseks Saaremaal ja Muhumaal

**Saaremaal ja Muhumaal kehtivad alates 30. märtsist inimeste liikumisele lisapiirangud. Millistel põhjustel tohib seal nüüd kodust välja minna?**

Saaremaal ja Muhumaal **peavad kõik püsima kodus**.

Kodust väljas tohib käia ainult vältimatutel, **hädavajalikel juhtudel** elukoha lähedal

* toidupoes;
* apteegis;
* arsti juures;
* postkontoris ja pakiautomaadi juures;
* tööl, kui ei ole võimalik teha kodust kaugtööd;
* lapsi lasteaeda viimas ja neid sealt koju toomas;
* eakaid ja/või puudega inimesi ja teisi abivajajaid hooldamas (kasutades isikukaitsevahendeid);
* lemmikloomaga jalutamas, teda loomaarsti juurde viimas ja sealt tagasi toomas;
* sporti tegemas;
* perega või kahekesi õues liikumas (nt jalutamas);
* koduseid aia-, metsa- ja põllumajandustöid tegemas (sealhulgas võib sõita maakoju ja sealt tagasi);
* kalastamas.

**Väljas liikudes**

1. tuleb kanda kaasas isikut tõendavat dokumenti (ID-kaarti),
2. ei tohi olla koos rohkem kui kaks inimest (välja arvatud pered ja avalike ülesannete täitjad),
3. tuleb hoida teiste inimestega vähemalt 2 meetrit vahet.

Liikumispiirangu **erand kehtib** ka neile **hädavajalike tööde tegijatele**, kelle tööks vajalikud ohutusabinõud ja töö laad nõuavad rohkem kui kahe inimese samal ajal tegutsemist. Sellised töötajad on näiteks sidesüsteemide hooldajad.

**Millised poed ja teenindusettevõtted Saaremaal ja Muhumaal jäävad avatuks pühapäevast, 29. märtsist?**

**Lahti jäävad**

* toidupoed (kui nad müüvad ka mingeid muid kaupu, võib neid edasi müüa, näiteks riided, kosmeetika, köögitarbed, pesuvahendid);
* apteegid;
* sideettevõtete müügikohad;
* pangakontorid;
* pakiautomaadid;
* postkontorid;
* kauplused, kus müüakse või laenutatakse abivahendeid (ratastoolid, käimisraamid jms) ja meditsiinitarbeid;
* optikapoed-prillipoed;
* aianduspoed;
* ehituspoed luugimüügiks ja laomüügiks, et tagada koduste tehnosüsteemide esmane toimimine (vaja tarvikuid osta, kui toru lekib jts). Ehituspoe müügisaal peab olema suletud.

**Millised kauplused ja teenindusettevõtted peavad olema Saaremaal ja Muhumaal alates pühapäevast, 29. märtsist suletud?**

**Suletud peavad olema kõik kauplused, mis ei ole**

* toidupoed,
* prilli- ja optikapoed,
* aianduspoed,
* ehituspoed (eritingimusel),
* poed, kus müüakse või laenutatakse abivahendeid (ratastoolid jms) ja meditsiinitarbeid.

Toidupoed on poed, mis müüvad toitu, sõltumata müügipinna suurusest. Toidupoed on ka eripoed, näiteks juustupoed ja karnid. Alkoholipood on seaduse mõistes samuti toidupood.

**Ka turud tuleb sulgeda.**

Kaupluste ja teenindusettevõtete **töötajad ja omanikud võivad** oma töökohas käia ja seal tööd teha, et tagada e-kaubanduse toimimine. Samuti võivad kohapeal käia töötajad ja omanikud näiteks loomapoodides, et seal asuvaid loomi toita.

Teenindusasutused (nt tehnoülevaatuse punktid), kus ei ole lähikontakti kliendi ja teenindaja vahel, võivad jääda avatuks. Järgida tuleb hügieenireegleid.

**Milliseid teenuseid on Saaremaal ja Muhumaal alates 29. märtsist keelatud osutada ja mis on lubatud?**

Keelatud on osutada **kõiki lähikontakti eeldavaid teenuseid**, näiteks

* ilukirurgiateenuseid;
* ilu- ja isikuteenuseid (nt juuksuri-, maniküüri, pediküüri-, kosmeetiku-, tätoveerimis- ja solaariumiteenust);
* massaaži naudingu otstarbel (raviotstarbel on lubatud).

Teenindusasutused, **kus ei ole lähikontakti** kliendi ja teenindaja vahel, võivad jääda avatuks. Järgida tuleb hügieenireegleid ja kui vähegi võimalik, teha kaugtööd.

Endiselt on lubatud osutada ka sotsiaal- ja tervishoiuteenuseid, supiköögiteenust, toiduabi, hoolekandeteenuseid, puudega lastele ja täiskasvanutele mõeldud teenuseid ning ravi- ja rehabilitatsiooniteenuseid.

**Kas inimesed võivad Saaremaal ja Muhumaal eripiirangute tingimustes käia restoranides, kohvikutes ja muudes söögikohtades?**

Restoranides, kohvikutes ja muudes söögikohtades **kohapeal süüa ja juua pakkuda ei tohi**.

Toitu tohib müüa neis kohtades ööpäev läbi, aga üksnes siis, kui toit ostetakse kaasa või kuller viib selle koju kätte.

**Kas raamatukogud jäävad Saaremaal ja Muhumaal avatuks?**

Ei, kõik Saaremaa ja Muhumaa raamatukogud peavad külastajatele olema **suletud**.

Kui töötajatel ei ole võimalik teha kaugtööd, võivad nad kataloogida, kogusid korrastada jms raamatukogutööd teha kohapeal, järgides üldisi hügieeninõudeid.

**Kas inimesed tohivad tööl käia, kui nad ei ole haiged?**

Tööl tohib käia inimene,

* kes ei ole haige ja
* kellel ei ole kuidagi võimalik teha kaugtööd.

Kui vähegi võimalik, tuleb tööandjal anda ka tervetele töötajatele võimalus teha kaugtööd.

**Miks oli vaja kehtestada Saaremaal ja Muhumaal lisapiirangud?**

See oli vajalik eesmärgiga **päästa tervis ja elud ning peatada viiruse levik**.

Saaremaal on diagnoositud koroonajuhtumite arv (217) 28. märtsi hommiku seisuga peaaegu sama suur kui Tallinnas ja Harjumaal kokku (220). Nende kahe maakonna elanike arv aga erineb ligikaudu 20 korda. Seetõttu on vaja Saaremaad eraldi käsitleda.

Saaremaal on hooldekodus suur nakkuskolle. Nakatuma on hakanud ka elutähtsate teenuste osutajad, mis ohustab nende teenuste edasist pakkumist.

Seepärast otsustas valitsuskomisjon, et Saaremaal ja Muhumaal tuleb varem kehtestatud meetmed selgemini jõustada ja järelevalvet tugevamaks muuta.

**Kuidas kontrollitakse liikumispiirangust kinnipidamist?**

Liikumispiirangu järgimist kontrollib politsei.

Politsei patrullib tänavatel ja jälgib, et inimesed ei koguneks. Lisaks teavitavad politseinikud kõiki liikumispiirangust ja vajadusest püsida kodus nii palju kui võimalik.

Politsei kontrollib väljas liikujaid pisteliselt. Inimesed, kes rikuvad liikumispiirangu nõudeid, võetakse vastutusele.

Saaremaal hakkab peale seniste tööle veel 10 politseipatrulli.

Kui lisapiirangute kehtimise kahel esimesel päeval selgub, et politseil on vaja lisajõude, kaasatakse patrullimisse ka Kaitseliit ja Kaitsevägi.

**Kui suur on karistus liikumispiirangu rikkumise eest?**

Liikumispiirangu rikkumise eest on võimalik määrata sunniraha **2000 eurot**.

Kui vaja, kasutab politsei inimese suhtes vahetut sundi. See tähendab, et politseinikul on õigus kasutada füüsilist jõudu, erivahendit vms näiteks juhul, kui nakatunu liigub avalikus kohas ringi.

**Kuidas on võimalik karistada ettevõtjat, kes ei täida eriolukorra juhi kehtestatud piiranguid?**

Ettevõtjale on võimalik määrata sunniraha **kuni 9600 eurot**, kui eriolukorra juhi antud korralduses ei ole märgitud teisiti.

* Kõigepealt tehakse ettevõtjale ettekirjutus. Kui näiteks on avatud kauplus, mis ei tohiks olla avatud, kohustab politsei ettevõtjat kaupluse kindla aja jooksul sulgema.
* Kui ettevõtja ei täida ettekirjutusega pandud kohustust, määratakse talle sunniraha.

Sunniraha eesmärk on tagada, et eriolukorra juhi korraldust täidetakse.

**Millised on Kaitseliidu ja Kaitseväe õigused patrullimisel võrreldes politseiga?**

Politsei toetamiseks kaasatud kaitseliitlastel ja kaitseväelastel on patrullimisel samasugused õigused nagu politseil. See tähendab, et neil on õigus korrarikkumise lõpetamiseks kasutada füüsilist jõudu, erivahendid või relvi. Kaitseliitlased toetavad politseiametnikke avaliku korra kaitsel ja selleks luuakse politseiametnikust ja kaitseliitlasest koosnevad patrullekipaažid.

**Kas Saaremaal ja Muhumaal kehtestatud lisapiirangud toovad kaasa ka muutusi reeglites, mille järgi liigutakse Saaremaa ja mandri vahel?**

Ei, Saaremaa ja mandri vahel liikumise reeglid ei muutu.

**Kui kaua Saaremaale ja Muhumaale kehtestatud lisapiirangud kehtivad?**

Kõik piirangud Saaremaal ja Muhumaal kehtivad seni, kuni neid ei ole muudetud.

Seda, kas piiranguid on vaja muuta, hinnatakse iga kahe nädala järel.

**Kas valitsusel on kavas Saaremaad eraldi toetada, kuna piirangud on mõnevõrra tugevamad kui mujal Eestis?**

Jah. Valitsus võtab arvesse, et piirangud mõjutavad Saaremaa majandust ja inimeste heaolu märkimisväärselt, ning tagab maakonnale suurema abi.

**Kas Saaremaa ja Muhumaa nendes poodides, mida võib pidada nii ehitus- kui ka aianduspoeks, on lubatud aianduspool klientidele avatuks jätta?**

Jah, kui aianduspool on ehituspoest eraldatav, siis tohib **aianduskaupade** väljapanek klientidele avatuks jääda.

Kinni tuleb pidada nõudest hoida teistega vähemalt 2 meetrit vahet ja liikuda üksi või ainult kahekesi.

**Ehituskaupu** tohib sellises poes müüa ainult n-ö luugist, st kliendid ei tohi ostuks kaupluse ruumidesse siseneda.

**Kas on võimalik kehtestada mõne piirkonna kaitseks erimeetmeid, et inimesed mujalt sinna ei vooriks? Jutt on Peipsi-äärsest vanausuliste kogukonnast, kus on palju eakaid, kes kuuluvad riskirühma.**

Üldjuhul otsustab selliste piirangute kehtestamise **valitsus või eriolukorra juht**, et tagada eriolukorra lahendamisel kogu riigis ühtne lähenemine.

**Kohalikul omavalitsusel** on siiski võimalik ka ise erimeetmeid kehtestada. Näiteks Viimsi Vallavalitsus on piiranud liikumist oma valla territooriumil asuvatele väikesaartele.

**Eesti Põllumajandus-Kaubanduskoda ja Eestimaa Talupidajate Keskliit on tõstatanud küsimuse, kuidas lahendatakse välistööjõu probleem, sest hooajalisi põllutöid ei saa edasi lükata, kuid nende tegijaid ei ole kusagilt võtta.**

Eriolukorra ajal kehtivad välismaalastele (ühe erandiga) **samad lühiajalise töötamise reeglid nagu enne eriolukorda**.

Eriolukorra tõttu ei ole praegu võimalik välismaalastel lühiajaliseks töötamiseks Eestisse tulla.

**Eestis viibivad välismaalased**

Eestis seaduslikult juba viibiv välismaalane tohib siin töötada samadel tingimustel nagu enne eriolukorda.

Kui ta ei ole kasutanud ära maksimaalset lühiajalise töötamise aega, tohib ta jätkata Eestis töötamist juhul, kui seda soovib tema tööandja, kes registreerib Politsei- ja Piirivalveametis välismaalase lühiajalise töötamise.

Nii nagu ka enne eriolukorda ei saa tööandja välismaalase töötamist pärast maksimaalse tööaja täitumist pikendada.

Välismaalaste seaduse alusel tohib Eestis seaduslikult viibiv välismaalane siin töötada kuni 12 kuud 15 kuu jooksul, hooajatööde korral 9 kuud 12 kuu jooksul. Selle eeldus on, et tööandja soovib välismaalase tööle võtta ning registreerib tema lühiajalise töötamise Politsei- ja Piirivalveametis.

Eestisse sisenemise piirangute tõttu vaatab Politsei- ja Piirivalveamet eriolukorra ajal läbi ainult neid välismaalaste lühiajalise töötamise registreerimise taotlusi, mille tööandjad on esitanud praegu Eestis viibivate välismaalaste kohta. Seega praegu välismaal viibivate ja Eestisse tööle tulla soovivate välismaalaste lühiajalise töötamise taotlusi praegu ei menetleta.

**Tööjõu leidmise võimalused**

Eesti Töötukassa on valmis ettevõtete tööpakkumisi vahendama tööotsijatele Eestis: tööpakkumisi saab avaldada [www.tootukassa.ee](NULL) portaalis ja ajutise tööjõu leidmiseks sobib ka virtuaalmess [toomess.ee/ajutinetookoht](https://www.onlineexpo.com/ee/ajutised-tookohad/).

Nõu ja abi saamiseks võib pöörduda oma maakonna tööandjate konsultandi poole, kelle kontaktid leiab töötukassa kodulehelt.

**Miks ei ole riik varem rõhutanud, et tavainimene võiks teatud juhtumite puhul rahvarikkas kohas kanda maski?**

Riigi soovitused sõltuvad sellest, milline on parasjagu olukord ja millised meetmed on sel ajal kõige otstarbekamad.

Haiguspuhangu arengus oleme jõudnud järku, mil üksikjuhtumitest on saanud paljud ja kohalikest nakatumiskolletest on viirus leidnud tee kõikjale. See tähendab, et ringi võib liikuda inimesi, kes ise ei tea, et on nakatunud koroonaviirusesse.

Sellepärast on vaja nüüd võtta kasutusele **lisaks ka teisi kaitsemeetmeid**, sh katta avalikus ruumis teiste inimestega koos olles oma nina ja suu.

Paraku ei jätku Eestis veel kaitsevahendeid, sh maske. Seepärast on tähtis jätta meditsiinilised maskid ja respiraatorid tervishoiu- ja sotsiaaltöötajatele ning hooldajatele, kes puutuvad otse kokku koroonaviirusesse nakatunutega.

**Peamine on endiselt**

* jääda koju,
* pesta käsi ja täita muid hügieenireegleid,
* hoida väljas liikudes teiste inimestega vähemalt 2 meetrit vahet,
* liikuda väljas ainult üksi või kahekesi.

Pidagem meeles, et iga, **ka väike võimalus** oma käitumisega **vähendada viiruse võimalikku levikut** toob lähemale aja, mil meie kõigi elu saab taas käia tavaviisil.

Liikumine saarte ja mandri vahel

**Millised on liikumispiirangud Eesti mandriosa ja saarte vahel?**

Inimestel on keelatud liikuda Saaremaa, Hiiumaa, Vormsi, Ruhnu, Kihnu, Muhu ja Manija saare ning mandri vahel (mõlemas suunas), et tõkestada koroonaviiruse levikut.

Erandina on saare ja mandri vahel lubatud liikuda järgmistel juhtudel:

* inimese lahkumine saarelt on vajalik **arsti või kiirabibrigaadi liikme otsusel**,
* haigusnähtudeta inimene **veab saarele tooraineid ja kaupu**,
* haigusnähtudeta inimene **veab saarelt kaupu**, mis on seal toodetud,
* haigusnähtudeta inimene soovib minna **saarel asuvasse elukohta**,
* haigusnähtudeta inimesel on **politseiametniku otsusega** lubatud liikuda saarele või sealt ära,
* haigusnähtudeta inimene soovib sõita saarele, et osutada seal **tervishoiuteenuseid või elutähtsaid teenuseid**,
* haigusnähtudeta inimene **veab saarelt meditsiinilisi proove**,
* haigusnähtudeta inimene soovib osaleda **lähisugulase matustel**,
* haigusnähtudeta inimene on saarele sõitva või saarelt lahkuva **ühissõiduki juht**,
* inimesel, kelle **elukoht on saarel**, kuid töökoht on mujal, on võimalik minna tööle, kuid ta ei saa elukohta tagasi pöörduda enne liikumispiirangu lõppu,
* haigusnähtudeta inimesel, kelle **töökoht on saarel**, kuid kelle elukoht on mujal, on võimalik minna tööle, kuid ta ei saa elukohta tagasi pöörduda enne liikumispiirangu lõppu.

Lähikokkupuute vältimiseks peavad sõitjad jääma parvlaeva lahtisel autotekil autosse või bussi.

Sul on võimalik taotleda Politsei- ja Piirivalveametilt eriluba saarelt mandrile või mandrilt saarele liikumiseks. Erandi lubamine jääb politseiametniku otsustada. Palun esita vabas vormis põhjendatud taotlus e-posti aadressil ppa@politsei.ee. Kui taotlus rahuldatakse, tehakse andmebaasi selle kohta märge, mis on patrullile näha. Loa saamisest antakse teada ka Sulle endale.

Piirang kehtib kuni [eriolukorra juhi korralduse](https://www.riigiteataja.ee/akt/316032020004?leiaKehtiv) muutmiseni. Liikumispiirangu reeglite rikkumise eest võib määrata sunniraha kuni 2000 eurot.

**Kas tohin saarelt lahkuda, kui mu registreeritud elukoht on mandril?**

Jah, kui Sinu registreeritud elukoht on mandril, tohid saarelt lahkuda. Saarele on Sul võimalik tagasi minna siis, kui liikumispiirang on lõppenud.

**Kas tohin saarelt lahkuda, kui mu registreeritud elukoht on saarel, aga elan püsivalt mandril?**

Jah, pead tõendama, et Sul on mandril püsiv elukoht. Saarele on Sul võimalik tagasi minna siis, kui liikumispiirang on tühistatud.

**Kuidas tõendada, et elan saarel, kui ma ei ole seda elukohta kandnud rahvastikuregistrisse?**

Saartele liikujate elukohta kontrollivad politseinikud rahvastikuregistrist.

Kui Sul on mitu elukohta, kanna teise elukoha aadress rahvastikuregistrisse **lisa-aadressina**. Seda saad teha veebilehel [http://www.rahvastikuregister.ee](http://www.rahvastikuregister.ee/).

Siiski ei taga rahvastikuregistris olev lisa-aadress automaatselt pääsu saarele, pead taotlema Politsei- ja Piirivalveametilt **eriluba**. Palun esita taotlus e-posti aadressil ppa@politsei.ee. Kui taotlus rahuldatakse, tehakse andmebaasi selle kohta märge. Loa saamisest teavitatakse ka Sind ennast.

**Kas tohin saare ja mandri vahel edasi-tagasi liikuda, et tööl käia?**

Ei. Edasi-tagasi liikuda ei tohi. Lubatud on liikuda üks kord: kas mandrile või saarele.

Edasi-tagasi tohivad liikuda ainult elutähtsate teenuste osutajad.

**Kuidas taotleda eriluba saare ja mandri vahel liikumiseks?**

Selleks tuleb esitada **vabas vormis taotlus** Politsei- ja Piirivalveameti e-posti aadressil ppa@politsei.ee. Taotlusesse tuleb märkida isikuandmed, eriloa taotlemise põhjus ja sõidukiga liikumise korral ka selle registreerimisnumber.

Politseiametnik teeb otsuse konkreetset olukorda hinnates. Kui taotlus rahuldatakse, tehakse andmebaasi sellekohane märge. Loa saamisest teavitatakse ka taotlejat.

**Kas tohin minna saarelt mandrile arsti juurde?**

Sind lubatakse mandrile juhul, kui arst või kiirabibrigaadi liige otsustab, et see on vajalik.

**Kas tohin minna saarelt mandrile notari juurde?**

Ei.

**Kas tohin minna saarelt Tallinna retseptiravimi järele?**

Sul on võimalik taotleda Politsei- ja Piirivalveametilt eriluba saarelt mandrile ja tagasi liikumiseks. Erandi lubamine jääb politseiametniku otsustada.

Retseptiravimi järele ei pea aga tingimata ise minema. Võid paluda ravimi osta ja saarele saata mõnel tuttaval (ta vajab selleks Sinu isikukoodi). Samuti võid paluda ravimi saarele toimetamiseks nõu ja abi kohaliku omavalitsuse sotsiaaltöötajalt.

**Kui üks vanematest on lapsega saarel ja teine mandril, siis kuidas oleks kõige parem laps teise vanema juurde toimetada?**

Lapsel on võimalik sõita koju ehk teha üks sõit kas saarele või mandrile.

**Kas tohin minna saarelt Soome tööle, kui mu elukoht on Soomes?**

Jah, Sa tohid minna saarelt mandrile ja edasi Soome. Tagasi Eestisse saad samuti, kuid saarele lubatakse Sind liikumispiirangu tühistamise korral.

**Kas Saaremaa elanikust vanem tohib endaga saarele kaasa võtta erivajadusega täiskasvanud lapse, kelle registreeritud elukoht on Tallinnas?**

Inimene, kellel on mitu elukohta, peaks teise elukoha märkima rahvastikuregistrisse lisa-aadressina. Seda saab teha veebilehel [http://www.rahvastikuregister.ee](http://www.rahvastikuregister.ee/).

Vanem võib lapse saarele viimiseks taotleda Politsei- ja Piirivalveametilt eriluba. Taotlus tuleb esitada e-posti aadressil ppa@politsei.ee.

Politseiametnik teeb otsuse konkreetset olukorda hinnates. Kui taotlus rahuldatakse, tehakse andmebaasi sellekohane märge. Loa saamisest teavitatakse ka taotlejat.

**Kas pean 2 nädalat kodus püsima, kui lähen Saaremaalt mandrile või Hiiumaale?**

Ei pea, kui Sa ei ole koroonaviirusesse nakatunuga kokku puutunud.

Kui Sul on haigusnähud, püsi kodus ja ravi ennast. See kehtib nii siis, kui põed koroonaviirust, kui ka gripi, külmetuse või kõhuviiruse korral.

**Kas tohin liikuda saarelt mandrile, et kaupa vedada?**

Jah, kui tegemist on ametliku kaubaveoga. Sõidukis peaks olema võimalikult vähe inimesi.

**Kuidas pääsen saarel asuvasse koju, kui olen elukohana registreerinud oma teise, mandril asuva kodu? Elukoha muutmine rahvastikuregistris võtaks aega, sest see vajab kohaliku omavalitsuse kinnitust.**

Saartele liikujate elukohta kontrollivad politseinikud rahvastikuregistrist.

Kui Sul on mitu elukohta, kanna teise elukoha aadress rahvastikuregistrisse **lisa-aadressina**. Seda saad teha veebilehel [http://www.rahvastikuregister.ee](http://www.rahvastikuregister.ee/).

Siiski ei taga rahvastikuregistris olev lisa-aadress automaatselt pääsu saarele, pead taotlema Politsei- ja Piirivalveametilt **eriluba**. Palun esita taotlus e-posti aadressil ppa@politsei.ee. Kui taotlus rahuldatakse, tehakse andmebaasi selle kohta märge. Loa saamisest teavitatakse ka Sind ennast.

NB! Saarelt saad tagasi mandrile minna pärast liikumispiirangute lõppu, edasi-tagasi liikuda ei saa.

**Meie pere elab Tallinnas, üks pereliige on elukohana registreerinud saarel asuva kodu. Kas teistel pereliikmetel on lubatud temaga koos saarele minna?**

Saartele liikujate elukohta kontrollivad politseinikud rahvastikuregistrist. Seetõttu ei lubata saarele pere neid liikmeid, kelle andmetest ei selgu, et nad elavad saarel.

Kui sinu pereliikmetel on mitu elukohta, tuleb neil kanda oma teise elukoha aadress rahvastikuregistrisse **lisa-aadressina**. Seda saab teha veebilehel [https://www.rahvastikuregister.ee](https://www.rahvastikuregister.ee/).

Lisa-aadressi olemasolu rahvastikuregistris ei taga siiski automaatselt pääsu saarele – selleks on vaja ka **eriluba**. Eriloa saamiseks tuleb esitada **vabas vormis taotlus PPA meilile ppa@politsei.ee**. Kui PPA taotluse rahuldab, kantakse märge asjakohasesse registrisse, kust see on patrullile näha, ja loa saamisest teavitatakse ka loa taotlejat.

**Kas pean jääma 2 nädalaks koju, kui lähen praegu saarele? Kelle poole pean pöörduma, et saada abi näiteks toiduga varustamisel? Elan talus ja püsinaabreid ei ole.**

2 nädalat tuleb Sul kodus püsida ainult juhul, kui

* Sul on olnud kokkupuude inimesega, kes on nakatunud koroonaviirusega,
* Sul esineb haigusnähte,
* Sa oled tulnud välismaalt.

Kui vajad abi, pöördu palun kohaliku omavalitsuse sotsiaalosakonna poole.

**Kas liikumispiirangute puhul on kaitseväelastele ette nähtud erandeid? Minu elukoht on registreeritud saarele ja lähen mandrile väeossa. Kas pääsen pärast saarele tagasi?**

Ei, tohid saarelt lahkuda ja minna väeossa, kuid saarele tagasi Sind ei lubata.

**Kas Läti kodanik tohib eriloa alusel Eesti saarel tööl käia?**

Saartel tööl käimiseks eriluba ei anta. Saarte ja mandri vahel saavad edasi-tagasi liikuda eeskätt elutähtsate teenuste osutajad ja kaubavedajad.

Inimestel on lubatud naasta oma elukohta. Seega tohib Läti kodanik saarelt lahkuda, aga tagasi minna ei ole tal võimalik.

**Mis on elutähtsad teenused? Kas näiteks mobiilsidefirma töötajad lubatakse Saaremaale riket likvideerima?**

Praegu lubatakse saartele minna vaid erandjuhtudel, näiteks elutähtsa teenuse tagamiseks. Kuna mobiiltelefoniteenus on üks elutähtsatest teenustest, lubatakse saarele mobiilsidefirma töötajad, kellel ei esine haigusnähte.

Elutähtsad teenused on

* elektriga varustamine,
* maagaasiga varustamine,
* vedelkütusega varustamine,
* riigitee sõidetavuse tagamine,
* telefoniteenus,
* mobiiltelefoniteenus,
* andmesideteenus,
* elektrooniline isikutuvastamine ja digitaalne allkirjastamine,
* vältimatu arstiabi,
* makseteenus,
* sularaharinglus,
* kaugküttega varustamine,
* kohaliku tee sõidetavuse tagamine,
* veega varustamine ja kanalisatsioon.

**Kas ja kuidas kontrollitakse saartele sisenemist isiklike veesõidukitega ja väikesadamates?**

Eesti merealal jälgib veesõidukite liikumist Politsei- ja Piirivalveameti **merevalvekeskus**. Keskusel on õigus küsida **teavet veesõiduki liikumise ja selle eesmärgi kohta**.

Kui veesõidukil puudub raadiosaatja ja merevalvekeskus ei saa veesõidukiga ühendust, võib keskus suunata sellele **sihtsadamasse vastu politseipatrulli**. Politseinikud täpsustavad sel juhul veesõiduki liikumise asjaolusid.

Lääne-Eesti saarestiku ümbruses **patrullivad** ka **Politsei- ja Piirivalveameti laevad**, millel on õigus veesõidukeid peatada ja kontrollida reisi asjaolusid.

**Kalapüük ja muud tööd on merel lubatud**, näiteks kalur võib minna merele ja tulla samasse kohta tagasi.

Loodame, et inimesed suhtuvad piirangutesse mõistvalt.

**Miks ei kehti piirang kõikide Eesti saarte puhul?**

Piirangud on kehtestatud saartele, mille kohalik võim on seda ise soovinud.

**Kas ma saan minna saarele suvilasse, kui see on registreeritud ettevõtte nimele ega ole minu registreeritud elukoht?**

Kui suvila ei ole rahvastikuregistris registreeritud Sinu elukohana, aga kasutad seda elamiseks, kanna suvila aadress rahvastikuregistrisse **lisa-aadressina**. Seda saad teha veebilehel [https://www.rahvastikuregister.ee](https://www.rahvastikuregister.ee/).

Siiski ei taga rahvastikuregistris olev lisa-aadress automaatselt pääsu saarele, pead taotlema Politsei- ja Piirivalveametilt **eriluba**. Palun esita **vabas vormis põhjendatud taotlus** e-posti aadressil ppa@politsei.ee. Kui taotlus rahuldatakse, tehakse andmebaasi selle kohta märge, mis on patrullile näha. Loa saamisest antakse teada ka Sulle endale.

**Kas mandrilt tohib saarele toimetada ehitusmasinaid või -seadmeid?**

Masinate mandrilt saarele või saarelt mandrile viimiseks tuleb taotleda **eriluba**. Esita **vabas vormis taotlus** Politsei- ja Piirivalveameti e-posti aadressil ppa@politsei.ee. Taotlusesse tuleb märkida isikuandmed, eriloa taotlemise põhjus ja sõiduki registreerimisnumber.

Politseiametnik teeb otsuse konkreetset olukorda hinnates. Kui taotlus rahuldatakse, tehakse andmebaasi sellekohane märge. **Loa saamisest teavitatakse** ka taotlejat.

**Kuidas saan minna saarel asuvasse suvekoju, kui mu elukoht on mandril?**

Kui oled valmis saarele jääma liikumispiirangu lõpuni (edasi-tagasi sõita ei saa), toimi järgmiselt.

* Kanna suvekodu aadress rahvastikuregistrisse **lisa-aadressina**. Seda saad teha veebilehel [http://www.rahvastikuregister.ee](http://www.rahvastikuregister.ee/).
* Seejärel taotle Politsei- ja Piirivalveametilt **eriluba** saarele minekuks. Esita **vabas vormis taotlus** e-posti aadressil ppa@politsei.ee. Taotlusesse tuleb märkida isikuandmed, eriloa taotlemise põhjus ja sõidukiga liikumise korral ka selle registreerimisnumber. Kui taotlus rahuldatakse, tehakse andmebaasi selle kohta märge. **Loa saamisest teavitatakse** ka Sind ennast.

**Kas tohin sõita Hiiumaale paadiga nii, et saarelt tullakse mulle merd mööda poolele teele vastu?**

Selline lahendus **ei ole lubatud**. Koroonaviiruse leviku tõkestamiseks lubatakse saarele praegu eeskätt inimesed, kes

* **elavad** seal või
* lähevad **elutähtsat teenust** osutama.

Kui Sa ei kuulu nende hulka, pead ootama eriolukorra lõpuni või taotlema saarele minekuks **eriloa**. Selleks esita **vabas vormis taotlus** Politsei- ja Piirivalveameti e-posti aadressil ppa@politsei.ee. Märgi taotlusesse isikuandmed, eriloa taotlemise põhjus ja sõidukiga liikumise korral ka selle registreerimisnumber.

Politseiametnik teeb otsuse konkreetset olukorda hinnates. Kui taotlus rahuldatakse, tehakse andmebaasi sellekohane märge. **Loa saamisest teavitatakse** ka Sind ennast.

Reisimine Eestist välismaale

**Kas ma tohin piiri ületada?**

Praegu **ei ole soovitatav välismaale reisida**, aga see pole keelatud. Kaalu kindlasti reisi vajalikkust. **Turismireisile** minna ei ole mõistlik.

Kui **reis on hädavajalik**, arvesta järgmist.

* Enne välisriiki minekut **tutvu sihtriiki sisenemise tingimustega**: tee kindlaks, kas Sind lubatakse riiki. Kahtluste korral võta ühendust sihtriigi piirivalvega.
* Kui pead teel sihtkohta läbima veel mõne riigi, tutvu ka selle riigi **transiidireeglitega**.
* Eesti elanike koju toomiseks mõeldud **erilende välismaale reisimiseks kasutada ei saa**.
* Arvesta, et koroonaviiruse leviku piiramiseks võivad riigid ootamatult piirata riiki sisenemist või seal liikumist. Võid jääda välismaal karantiini ja **koju pääseda võib olla väga raske või isegi võimatu**.

**Kas bussis ja lennukis on ka nakkusohtu?**

Bussi ja lennukiga reisides oled sa mitu tundi võõraste inimestega ühes ruumis. Nii on piisknakkusel väga lihtne levida.

**Kui Eesti kodanik tuleb välismaalt töölt, peab ta praeguste juhiste järgi koju jääma. Kas PPA takistab teda, kui ta soovib 14 päeva jooksul riigist lahkuda? Mille alusel ta seda teeb?**

Kui inimene on tulnud välismaalt töölt, siis on ta kohustatud koju jääma:

* Valitsuskomisjoni korraldusel peavad Eestisse tulnud inimesed jääma 14 päevaks koju.
* Kui Eesti inimene läheb praegu välismaale ja tuleb kas või samal päeval tagasi, siis peab ka tema 14 päeva kodus olema.
* 14 päeva ei pea kodus püsima Eesti inimesed, kes Lätis töötavad ja vastupidi. Vaata täpsemalt: <https://www.politsei.ee/et/juhend/eriolukord>.
* Kodus püsimise kohustus tähendab, et inimene peab olema 14 päeva oma elukohas või välismaalase puhul näiteks hotellis ning võimalusel vältima sotsiaalseid kontakte.
* Kes kohustust ei täida, sellele on võimalik määrata sunniraha, aga me loodame, et inimesed mõistavad meid.
* Liikumispiirang on vajalik, sest siis ei levi nakkus nii hõlpsasti.

Eriolukorra juhi korraldus kojujäämise nõude kohta on siin: <https://www.riigiteataja.ee/akt/318032020006>.

**Kas ma võin bussiga välismaale sõita, kui vaja?**

Kui võimalik, siis ära tee seda. Kui välismaale minek on hädavajalik, siis arvesta, et viibid bussis mitu tundi koos võõraste inimestega, mis tähendab, et piisknakkusel on lihtne õhu kaudu levida. Alates 17. märtsist Eestisse tagasi tulles peavad aga kõik inimesed 14 päeva kodus püsima.

Neil, kel on soov või vajadus Eestisse tagasi tulla, soovitame seda teha kiiresti. Hiljem ei pruugi see enam võimalik olla, sest olukord muutub kiiresti.

Kui oled kindel, et saad kriisi ajal välismaal hakkama, siis järgi kohalike võimude juhiseid. Pane kindlasti tähele oma viisa või muu loa kehtivusaega.

Kui asukohariik on piirid sulgenud või kui transport ei toimi, võta ühendust välisministeeriumiga e-posti aadressil konsul@mfa.ee (lisa isikuandmed ja kirjelda probleemi) või Eesti saatkonnaga, et saaksime sind edasi juhendada.

**Kas laevaliiklus Eesti-Soome või Eesti-Rootsi vahel jätkub?**

Laevaliiklus jätkub osaliselt, aga kontrolli alati vedajalt üle, kas Sind huvitav laevaliin on käigus.

Alates 17. märtsist kehtib sadamas piirikontroll, nii et võta kindlasti reisidokument kaasa. Riiki sisenemisel kehtivad piirangud.

**Kas saan minna Eestist Venemaale pärast 18. märtsi ja mis muutus 30. märtsil?**

Alates 18. märtsist kell 00.00 on Venemaa piir teiste riikide kodanikele ja kodakondsuseta isikutele suletud. Piiri võivad ületada ainult järgmised **haigusnähtudeta** isikud:

* Venemaal resideeruvad diplomaatiliste esinduste töötajad ja nende pereliikmed;
* veokijuhid rahvusvahelistel vedudel;
* lennukite ja laevade meeskonnaliikmed;
* rongitöötajad rahvusvahelistel raudteevedudel;
* ametlike delegatsioonide liikmed;
* isikud, kellele on väljastatud diplomaatiline või teenistusviisa, või tavaviisa lähisugulase surma tõttu;
* isikud, kes elavad alaliselt Vene Föderatsioonis;

Matuse korral peavad olema täidetud järgmised tingimused:

* isikule on väljastatud Venemaa viisa;
* kaasas on surmatunnistus või surmatõend;
* kaasas on lähisugulust tõendavad dokumendid.

Alates 30. märtsist kehtima hakanud piirangute kohaselt:

* saavad välisriikide kodanikud (sh Eesti kodanikud ja elanikud) Venemaalt lahkuda;
* Eestis elamisloa alusel elavaid Venemaa kodanikke lubatakse Venemaale, kuid nad saavad sealt Eestisse tagasi pöörduda alles pärast seda, kui Venemaa on oma piirangud tühistanud;
* Venemaa kodanikel ja Venemaa elanikel, kelle alaline elukoht on Venemaal, võimaldatakse oma elukohta tagasi pöörduda;
* rahvusvahelistele kaubavedudele uusi muudatusi ei rakendatud.

Venemaa riigipiiri ületamise kohta saab lisateavet Venemaa välisministeeriumi infoliinidelt +7(495) 587 88 60, +7(499) 244 19 77, +7 (499) 244 19 88 ja +7(499) 244 28 47.

**Kuidas toimub reisimine Soome ja seal tööl käimine?**

Seoses piirikontrolliga alates 19. märtsist on muutunud Soome sisenemise tingimused, aga kõik need, kellel on Soomes elamisõigus, saavad jätkuvalt riiki siseneda.

**Transiit** läbi Soome on lubatud rahvusvahelistest lennujaamadest ja sadamatest. Näiteks Vantaa lennujaamast või Turu sadamast võib igaüks minna vabalt Helsingisse sadamasse, et jõuda Tallinna laevale. Mingeid lisadokumente, näiteks laevapiletit ei nõuta. Piiriületusel kontrollitakse andmeid infosüsteemidest (piirikontrolli infosüsteem ja rahvastikuregister), et vajalikke seoseid tuvastada.

**Läbi Soome koju**. Praeguste andmete järgi saavad kaugemalt tulevad Eesti kodanikud ja alalised elanikud tulla Soome kaudu koju tagasi ka pärast 22. märtsi. Lisadokumente Soomes ei nõuta, aga reisi alguskohas peaksid olema valmis näitama lennufirmale tõendit (näiteks laevapiletit) selle kohta, et reisi lõpp-punkt on Eesti. Soome kehtestab riiki sisenemise nõuded, piirangud ja erisused ise.

Piiriületuse kohta saad teavet Soome piirivalve veebilehelt: <https://www.raja.fi/ajankohtaista/ohjeet_rajanylitykseen>.

**Kas saan Eestist Soome minna?**

See sõltub sellest, kas kuulud nende inimeste hulka, kellele Soome seda praegu võimaldab.

Soome tohivad endiselt siseneda

1. **Soomes registreeritud elamisõigusega** Eesti kodanikud;
2. **vältimatut tööd tegevad inimesed** (püsiva töölepinguga), näiteks tervishoiu- ja päästetöötajad, eakate hooldajad ja kaubavedajad. Nad peavad näitama piiril ette oma püsiva töölepingu tõendamaks, et reisivad vältimatu töö tegemiseks.

Soome sisenemise vältimatu vajaduse otsustab Soome piirivalve. Vaata ka [erandite täisnimekirja](https://www.raja.fi/ajankohtaista/ohjeet_rajanylitykseen).

Soome saabujatele kehtib üldine 14-päevane eneseisolatsiooni nõue.

NB! **11. aprillist kuni 13. maini ei saa tavareisijad sõita Tallinnast Helsingisse laevaga.** See tuleneb Soome valitsuse otsusest pikendada piiriületuse piiranguid 13. maini. Laevafirmadel on soovitatud lõpetada selleks ajavahemikuks piletite müük tavareisijatele ning Tallink, Viking Line ja Eckerö Line on seda ka teinud.

Lennufirma **Finnair plaanib lennata Tallinna ja Helsingi vahel nõudluse alusel**. Täpsema teabe saamiseks soovitame pöörduda Finnairi poole.

**Kaubavedu** Eesti ja Soome vahel jätkub mõlemas suunas, samuti saavad reisijad sõita Helsingi-Tallinna suunal.

**Mida arvestada lemmikloomaga reisimisel?**

Esiteks arvesta, et reisimine ei ole praegu soovitatav. Paljud riigid on koroonaviiruse leviku tõkestamiseks seadnud piiriületusele piiranguid. Seetõttu uuri enne lemmikloomaga reisile asumist, millised tingimused kehtivad praegu **sihtriigis** ja **läbisõiduriigis** või -riikides.

**Reisimispiirangute** kohta saad teavet [Välisministeeriumi veebilehelt](https://vm.ee/et/koroonaviirus-2019-ncov).

**Lemmikloomaga reisimise** kohta saad lisateavet [Veterinaar- ja Toiduameti veebilehelt](https://vet.agri.ee/et/kodanikule/lemmikloomad/lemmikloomaga-reisimine).

Riigipiiri ületamine

**Keda lubatakse üle piiri Eestisse?**

Eestisse on lubatud tulla inimesel:

* kellel on Eesti kodakondsus, elamisluba või elamisõigus või
* kelle alaline elukoht rahvastikuregistri järgi on Eestis.

Euroopa Liidu kodaniku viibimisõiguse või viisaga inimene saab piiri ületada üksnes juhul, kui tal ei esine haigusnähte ja ta on:

* Eestis asuva välisriigi diplomaatilise esinduse või konsulaarasutuse töötaja või tema perekonnaliige,
* rahvusvahelise sõjalise koostöö raames Eestisse saabuv välismaalane,
* inimene, kes on vahetult seotud kauba ja tooraine transpordiga,
* inimene, kes osutab tervishoiuteenuseid või muid hädaolukorra lahendamiseks vajalikke teenuseid.

Erandina võib Politsei- ja Piirivalveamet lubada Eestisse siseneda välismaalasel:

* kellel ei esine haigusnähte ning kelle lapsel, vanemal või abikaasal on Eesti kodakondsus või Eesti elamisluba või elamisõigus. Arvesse ei lähe muud seotud inimesed, näiteks vanaema, tädi või elukaaslane,
* kellel ei esine haigusnähte ning kelle riiki lubamine on põhjendatud eritaotluse alusel, näiteks inimesed, kes teenindavad reisirühmi ja on vahetult seotud reisijateveo teenuse osutamisega,
* kes läbib Eestit, et jõuda koduriiki.

Vaata lähemalt Vabariigi Valitsuse 15. märtsi 2020 korraldusest nr 78: <https://www.riigiteataja.ee/akt/315032020001?leiaKehtiv>.

**Kellele kehtib pärast Eestisse tulekut 14-päevane liikumispiirang?**

Välismaalt Eestisse tulnud inimene **peab püsima 14 päeva kodus** või majutuskohas.

Erandina ei kehti liikumispiirang Eestisse sisenejale, kellel **ei ole haigusnähte** ja kes

* on Eestis asuva **välisriigi diplomaatilise esinduse** või **konsulaarasutuse** töötaja või tema perekonnaliige,
* on **rahvusvahelise sõjalise koostöö** raames Eestisse saabuv välismaalane,
* on vahetult seotud **kaubaveoga (sh tooraine)**,
* on vahetult seotud **reisijateveoga**, sh rahvusvahelisi sõite tegeva ühissõiduki meeskonnaliikmed,
* **teenindab reisirühmi** ja on vahetult seotud reisijateveo teenuse osutamisega,
* on **tervishoiutöötaja** või muu **elutähtsa teenuse** osutaja,
* **läbib Eestit**, et jõuda oma koduriiki,
* liigub **Eestist Lätti tööle ja koju** või vastupidi,
* on saanud Politsei- ja Piirivalveametilt **eriloa** Eestisse siseneda.

Vaata täpsemalt Vabariigi Valitsuse [korraldusest](https://www.riigiteataja.ee/akt/326032020004?leiaKehtiv).

**Mis on liikumispiirangu kinnitus?**

Liikumispiirangu kinnitus on dokument, mille välismaalt Eestisse tulija allkirjastab piiril. Ta kinnitab, et on

* teadlik liikumispiirangust ja
* kohustub viibima 14 kalendripäeva kodus või majutuskohas.

Inimene esitab isiku- ja kontaktandmed ning kodu või majutuskoha aadressi. Kui piiril antud aadress muutub kodus püsimise kohustuse ajal, tuleb Politsei- ja Piirivalveametit sellest teavitada e-posti aadressil ppa@politsei.ee.

**Andsin piiril allkirja liikumispiirangu kinnitusele, kuid kuulun erandite hulka, kellele liikumispiirang ei kehti. Kuidas kodus püsimise kohustusest pääseda?**

Palun saada aadressile ppa@politsei.ee kiri, milles nimetad

* enda ees- ja perekonnanime, isikukoodi, aadressi ja telefoninumbri ning
* põhjuse, miks Sinu puhul liikumispiirang ei kehti.

**Kas mind saadetakse piirilt tagasi, kui olen haige?**

Kui oled Eesti kodanik või elanik, siis ei saadeta Sind piirilt tagasi ka juhul, kui oled haige. Samuti saavad riiki välisriikide kodanikud ja need välismaalased, kelle pereliige elab Eestis.

Piiril

* kontrollitakse reisidokumente ja riiki sisenemise alust ning
* hinnatakse visuaalselt inimese tervislikku seisundit.

Kõik välismaalt tulijad peavad püsima 14 päeva kodus või majutuskohas.

**Kui kaua riiki sisenemise piirangud kehtivad?**

Riiki sisenemise piirangud jõustusid 17. märtsil ja nende vajalikkust hinnatakse iga kahe nädala tagant.

Vaata täpsemalt: <https://www.riigiteataja.ee/akt/326032020004?leiaKehtiv>.

**Mis saab siis, kui inimene pääseb riiki piirikontrolli läbimata ja tal esinevad haigusnähud?**

Piirikontrolli taastamine tähendab, et Eesti-Läti piiri ei tohi ületada väljaspool ajutisi piiripunkte.

Ebaseaduslikult piiri ületanud inimesele saab määrata karistuse, välismaalane saadetakse ka riigist välja.

Karistust ei mõjuta see, kas inimene on viirusekandja.

**Kuidas politsei liikumispiirangute järgimist kontrollib?**

Eeldame, et Eesti elanikud käituvad seaduskuulekalt ja vastutustundlikult ning täidavad valitsuse korraldusi. Politsei kontrollib piirangute järgimist pisteliselt.

**Kas kodus püsimise kohustus tähendab, et majast või korterist ei tohi üldse välja minna?**

Kui Sul on kohustus kodus püsida, võid teha ainult neid käike, mis on tõesti vältimatud. Näiteks võid kodust lahkuda, kui Sinu elu on ohus või vajad arstiabi, pead uuendama toiduvarusid või käima koeraga väljas.

Sul tuleb vältida kokkupuudet teiste inimestega. Seetõttu ei tohi Sa käia tööl või rahvarohkel metsarajal. Küll aga võid minna näiteks jooksma või rattaga sõitma, kui teed seda teistega kokku puutumata.

NB! Kui Sul tekivad haigusnähud, siis tuleb kodus püsida täieliku tervenemiseni.

**Miks on vaja kodus püsida?**

Kodus püsimise kohustus on ettevaatusabinõu, mille eesmärk on vältida nakkuse levitamist. Mida vähem inimesed ringi liiguvad ja üksteisega kokku puutuvad, seda väiksem on nakkusoht.

Kodus tuleb püsida 14 päeva, sest selle aja jooksul peaksid haigusnähud avalduma. Kui jääd haigeks, ravi end kodus täieliku tervenemiseni. Tervise halvenemise korral kutsu endale kiirabi.

Koroonaviiruse põhjustatud haigus möödub üldjuhul kergelt. See ohustab eriti vanemaealisi ja nõrgema immuunsüsteemiga inimesi, kellel võib kujuneda välja raske kopsupõletik. Kodus püsides hoiame viiruse neist inimestest eemal.

**Kas 14-päevast kodus püsimise kohustust täites tuleb vältida kokkupuudet ka pereliikmetega?**

Selle liikumispiirangu mõte on vältida võimaliku nakatunu kokkupuudet teiste inimestega, et tõkestada koroonaviiruse levikut. Nende 14 päeva jooksul võiks seetõttu eemale hoida ka pereliikmetest või korterikaaslastest.

**Kui kaua kestab Eestisse sisenejatele liikumispiirangu kehtestamine?**

14-päevane kodus püsimise nõue kehtestatakse Eestisse sisenejatele kuni [eriolukorra juhi korralduse](https://www.riigiteataja.ee/akt/326032020009?leiaKehtiv) muutmiseni. Piirangu määramise vajalikkust hinnatakse aeg-ajalt.

**Kas mul peab piiri ületamisel kaasas olema isikut tõendav dokument?**

Jah, võta kaasa:

* reisidokument, näiteks Eesti kodaniku pass, kui soovid minna Venemaale;
* isikut tõendav dokument, näiteks pass või isikutunnistus (ID-kaart), kui soovid minna Euroopa Liidu riiki.

**Kas piiriületust kontrollitakse?**

Jah. Eesti-Vene piiri ületajaid kontrollitakse sama moodi nagu varemgi. Eriolukorra tõttu on taastatud piirikontroll ka Eesti ja teiste Euroopa Liidu riikide vahelisel maismaa-, õhu- ja merepiiril.

Eestisse tulija kinnitab piiril, et püsib 14 päeva kodus või majutuskohas, ning annab Politsei- ja Piirivalveametile oma aadressi. Selle muutumisest liikumispiirangu kehtivuse ajal tuleb teavitada e-posti aadressil ppa@politsei.ee.

**Kas Eesti-Läti piiri tohib ületada igal pool?**

Ei tohi. Eriolukorra tõttu on piirikontroll taastatud ning Eesti ja Läti vahel tohib liikuda ainult ajutiste piiripunktide kaudu. Mujal, näiteks läbi metsa, on keelatud piiri ületada. Piiripunktide loetelu leiad veebilehelt <https://www.politsei.ee/et/juhend/eriolukord>.

**Milliseid andmeid Eestisse sisenejalt piiril küsitakse?**

Piiripunktis

* tuvastatakse piiriületaja isik,
* kontrollitakse tema reisidokumente,
* küsitakse haigusnähtude kohta.

Lisaks peab välismaalt tulija allkirjaga kinnitama, et on teadlik liikumispiirangust ja kohustub viibima 14 kalendripäeva kodus või majutuskohas. Liikumispiirangu kinnituse peab allkirjastama iga inimene, kes ei kuulu erandite hulka.

**Milleks pean olema valmis piiri ületades?**

Pead arvestama, et piirikontroll on ajutiselt taastatud ja [piiriületusele kehtivad piirangud](https://www.politsei.ee/et/juhend/eriolukord).

Kui sisened Eestisse:

* kontrollitakse piiripunktis Sinu **reisidokumente**,
* küsitakse **reisiteekonna** kohta,
* küsitakse Sinu **kontaktandmed** (e-post, telefon ja aadress),
* pead allkirjaga kinnitama, et oled teadlik viiruse tõkestamiseks kehtestatud tingimustest, sh kohustusest **püsida 14 päeva kodus**.

Kui elad Eestis ja töötad **Lätis** (või vastupidi), tohid [eriloa alusel piiri ületada](https://www.politsei.ee/et/juhend/eriolukord/eesti-ja-lati-vahel-tool-kaimise-eran) ilma, et Sul tekiks kohustus seejärel 14 päeva kodus püsida.

**Milleks pean olema valmis Eesti-Vene piiri ületades?**

Nii Eesti kui ka Venemaa on kehtestanud piiri ületamisele piirangud.

Lisateave inimeste

* Eestisse lubamise erandite kohta: <https://www.politsei.ee/et/juhend/eriolukord>
* Venemaale lubamise erandite kohta: <https://www.politsei.ee/et/juhend/eriolukord/piirangud-eesti-venemaa-piiril>

Piiri ületamiseks võib kuluda tavapärasest rohkem aega.

**Kas mõni Eesti-Vene piiripunkt võidakse ajutiselt sulgeda?**

Praegu ei ole sellist otsust langetatud, kuid vajaduse korral võidakse kas mõni piiripunkt sulgeda või piiriületust piirata. Sellisest otsusest teavitatakse kindlasti avalikkust.

Lisateavet leiad veebilehelt <https://www.politsei.ee/et/juhend/eriolukord>.

**Mis kellaaegadel saab Narvas piiri ületada?**

Narva kesklinnas (Peterburi mnt 1) asuv piiripunkt töötab ööpäev läbi.

Lisateave piiripunktide töökorralduse kohta: <https://www.politsei.ee/et/kordonid-ja-piiripunktid>.

**Ostsin naaberriigist kutsika. Kas on võimalik, et koera müüja toob kutsika naaberriigi piiripunkti ja mina lähen talle Eesti piirile vastu?**

Ei, nii ei ole võimalik looma kättesaamist korraldada, sest Politsei- ja Piirivalveameti ametnik ei tohi looma üle piiri tuua. Seega tuleb Sul leida muu lahendus või oodata liikumispiirangute lõppemist.

Kui **otsustad ise naaberriiki looma järele minna**, lubab Politsei- ja Piirivalveamet Sul Eestist lahkuda (v.a juhul, kui oled hiljuti Eestisse saabunud ja Sulle kehtib 14-päevane liikumispiirang). Teise riiki sisenemisele võivad aga kehtida piirangud. Vajaduse korral võta naaberriigi piirivalveasutusega ühendust ja taotle riiki sisenemiseks eriluba. Lisateavet riikidesse sisenemise tingimuste ja eriloa taotlemise kohta võid küsida ka välisriigi saatkonnast või välisesindusest.

Kui looma müüja soovib tulla Eestisse, peab ta taotlema Politsei- ja Piirivalveametilt Eestisse sisenemiseks eriloa. Lisateavet leiad veebilehelt <https://www.politsei.ee/et/juhend/eriolukord>.

**Kui kaua eriolukorra piirangud kestavad?**

Kui valitsus ei otsusta teisiti, kehtib eriolukord 1. maini 2020. Piirangute kestus sõltub olukorrast: kui viiruse levik saadakse kontrolli alla, võidakse piirangud lõpetada. Piirangute lõpetamisest teavitatakse.

**Kas Läti laeva meeskond tohib siseneda Eestisse, et minna laevale, mis on näiteks Paldiski sadamas?**

Jah, selle Läti laeva meeskonna liikmed tohivad Eestisse siseneda juhul, kui neil **puuduvad haigusnähud**.

Piiri ületades tuleb neil esitada pass, meremehetunnistus ja munsterroll.

Eestisse võivad siseneda haigusnähtudeta inimesed, kes on **vahetult seotud rahvusvahelise kauba- ja reisijateveoga**, näiteks rahvusvahelist transpordivahendit teenindav meeskonna- või laevapereliige ja transpordivahendil remondi-, garantii- või hooldustöid tegev inimene.

**Kui inimese elukoht on Lätis, kuid tal on Eestis suvila, siis kas ja millistel tingimustel ta saab Eestisse tulla?**

Eestisse lubatakse inimesed, kellel on Eesti kodakondsus, elamisluba või elamisõigus, sealhulgas välismaalase passi ehk halli passi omanikud.

Kui välismaalane on Euroopa Liidu kodanikuna registreerinud enda Eestis oleva elukoha Eesti rahvastikuregistris ja tal on Eesti ID-kaart, ei teki tal Eestisse tulemisega probleeme. Siiski on tal kohustus Eestis 14 päeva kodus püsida.

Inimene, kellel ei ole Eesti rahvastikuregistris elukohamärget, ei saa kahjuks Eestisse suvilasse tulla.

Inimesel, kelle elukoht on Eestis, kuid kellel on Lätis suvila, tuleb uurida Läti eriolukorra reeglite kohta. Seda teavet annab Läti riik.

**Kas piiril on võimalik kaupa üle anda nii, et piiri ei ületa kumbki asjaosaline?**

Ei, nii ei ole võimalik kaupa üle anda. Ühel teist – kauba üleandjal või vastuvõtjal – tuleb ikka **piiri ületada**.

Vii end kurssi [eriolukorras kehtivate piiriületusreeglitega](https://www.politsei.ee/et/juhend/eriolukord).

Reisimine Eestisse - Eesti kodanikud ja elanikud

**Olen reisil ja tahan koju tagasi tulla, aga ei ole veel võimalust leidnud. Mida ma tegema pean?**

Veel on üksikuid võimalusi regulaarlendudega Eestisse jõuda. Proovi kõigepealt kasutada olemasolevaid transpordivõimalusi. Arvesta ühtlasi, et riikide kehtestatud meetmed võivad ootamatult rangemaks muutuda ja liikumisvõimalused ammenduvad.

Eestisse naasmise võimaluste leidmiseks pöördu näiteks reisifirmade poole:

* Estravel: estravel@estravel.ee tel: +372 6 266 266
* Baltic Tours: klienditeenindus@baltictours.ee
* CWT Estonia: city-ee@mycwt.com
* Go Travel: ariklient@gotravel.ee
* Reisibüroo Atlas: tartu@atlas.ee
* WRIS: tellimus@wris.ee
* Reisiekspert: ebyroo@reisiekspert.ee

Kui Sa ka reisifirma abiga võimalust ei leia, võta palun ühendust välisministeeriumiga numbril +372 5301 9999.

**Olen reisil ja tahan koju tagasi tulla, aga ei ole veel võimalust leidnud. Kuulsin, et mõned hädasolijad on erilennukitega tagasi toodud. Tahaksin selliste võimaluste kohta rohkem teada saada?**

Erilende korraldatakse vaid erandjuhtudel ja väga piiratud sihtkohtadesse, kust naasmiseks enam muid võimalusi ei ole. Palun arvesta, et erilennud ei ole tasuta. Lennupileti hind sõltub lennu täituvusest. Kui erilend toimub ja eriti kui selle korraldaja on mõni teine riik, siis:

* erilennule pääsevad reeglina eelisjärjekorras korraldajariigi kodanikud;
* eelistatakse neid, kes vajavad abi teistest enam: näiteks lastega pered, eakad ja kroonilisi haigusi põdevad inimesed;
* kõige väiksem tõenäosus on lennule pääseda tudengitel, lennu lähteriigis töötavatel inimestel ja perele või tuttavatele külla läinud inimestel, see tähendab nendel, kes ei ole riigis turismi eesmärgil.

Erilendude kohta saab teavet välisministeeriumi Facebooki lehelt, samuti kohaliku või lähima Eesti saatkonna Facebooki lehelt.

**Sain lennupiletid tagasi Eestisse. Millega peaksin arvestama praegu Eestisse reisides? Kas peaksin midagi teisiti tegema kui tavaliselt?**

Soovitame varakult lennujaama minna ja ennast esimeste seas pardale registreerida. Kui tekib tõrkeid, helistage OTSEKOHE välisministeeriumisse numbril +372 5301 9999. Mida rohkem aega jääb lennu väljumiseni, seda kindlamini saame selle õigeaegselt lahendada.

**Transiit läbi Tai – millega arvestada?**

Kõigilt Taisse sisenejatelt, sealhulgas transiitreisijatelt võidakse küsida vähem kui 72 tundi tagasi väljastatud tervisetõendit, mis kinnitab, et reisija on terve (see ei pea sisaldama COVID-19 testi). Tõendi nimi on „Fit to fly medical certificate“, sellel peab olema arsti allkiri ja see peab olema kas inglise keeles või tõendi väljastanud riigi ametlikus keeles. Kui Sinu lähteriik sellist dokumenti ei väljasta, tuleks leida muu transiidivõimalus. Taist väljumisel tervisetõendit ei nõuta.

**Transiit läbi Leedu — millised on tingimused?**

Transiit läbi Leedu on lubatud kuni 13. aprillini. Transiidiks ei tohi kasutada enda transporti (eraauto või takso). Kuna transiidiks on vaja eelnevat kokkulepet Leedu ametivõimudega, siis anna palun kohe endast märku Eesti saatkonnale Vilniuses (nimi, kontakttelefon/e-post, reisidokumendi number): sekretar@estemb.lt. Eestist läbi Läti ei tohi Leetu sõita, st Eestist ei saa minna lennujaama vastu sugulasi/tuttavaid ära tooma.

**Olen USAs, minu viisa (ESTA) hakkab lõppema, aga ma ei leia tagasilende. Mida peaksin tegema?**

Kui viibid USAs viisavabadusprogrammi (ESTA) raames, siis ei tohi jääda USAsse kauemaks kui 90 päeva. Soovitame esimesel võimalusel Euroopasse tagasi tulla. Erakorralistel juhtudel (näiteks haiglasse sattudes või lennu tühistamisel ilmastikutingimuste tõttu) esita avaldus USA ametivõimudele (US Citizenship and Immigration Services), et nad annaksid Sulle eriloa ja lükkaksid lahkumise 30 päeva võrra edasi (grant of satisfactory departure). Lähima kodakondsus- ja immigratsiooniteenistuse kontaktid on siin: <https://www.uscis.gov/about-us/find-a-uscis-office>.

Kui oled USAs viisaga, pead täitma vormid I-539 ja I-912 (mõlemad veebisaidil <https://www.uscis.gov/i-539-addresse>) ja selgitama, miks Sa ei saanud õigel ajal lahkuda. Kui viisa kehtivusperiood on lähipäevil lõppemas, võta ühendust kodakondus- ja migratsiooniteenistusega <https://www.uscis.gov/about-us/find-a-uscis-office>.

**Millega peaksin arvestama tulles koju läbi Soome?**

Eesti kodanikud ja alalised elanikud saavad ikka Soome kaudu koju tulla. Rahvusvahelistest lennujaamadest ja sadamatest on transiit läbi Soome ja Helsinki lubatud.

Kui reisid läbi Soome, pead olema valmis näitama reisi alguspunktis lennufirmale tõendit (näiteks lennu- või aevapiletit) selle kohta, et reisi lõpp-punkt on Eesti. Kui Sul tekib ikkagi probleeme lennule saamisega, helista KOHE +372 5301 9999.

Finnair taastab lennud Tallinna ja Helsingi vahel ja hakkab lendama vajaduspõhiselt. Täpsem info Finnairi kodulehelt.

Kui otsustad Eestisse tulla laevaga, siis arvesta, et Helsingi lennuväljale jõudes võidakse Sul lubada lennujaamast väljuda vaid sadamasse minekuks. Kui saabumine Helsingisse on laeva väljumisajast palju varasem, pead arvestama pika ooteajaga lennujaamas. Teenuste kättesaadavus Helsingi lennuväljal on väga piiratud.

Transiidi eesmärgil on võimalik Uusimaa maakonda siseneda (näiteks Turu sadamast Helsingisse minekuks), aga võta kaasa tõendina laevapilet, mis kinnitab, et Eesti on lõppsihtpunkt.

Eestisse jõudes mine kohe koju või peatuspaika. Sul on kohustus püsida 14 päeva isolatsioonis.

**Olen välismaal ja plaanisin Eestisse tagasi tulla aprillis. Mul on ka olemas piletid, mida ei ole tühistatud. Kas võin olla kindel, et saan nendega tagasi lennata?**

Hetkel muutub olukord väga kiiresti ning riigid kehtestavad koroonaviiruse leviku tõkestamiseks piiranguid väga lühikese etteteatamisega. Soovitame arvestada, et hetkeseisuga kriis pigem süveneb kui leeveneb ning piiranguid tuleb pigem juurde. Mida pikem ning mida enamate vahemaandumistega on teie plaanitud reis, seda suurem on tõenäosus, et mõni planeeritud lennuühendus ei pruugi toimida. Kui soovite kindlasti Eestisse naasta tuleks seda teha võimalikult kiiresti st lähipäevil.

**Soovin tulla Eestisse läbi Läti – millised on nõuded?**

Läti kaudu Eestisse tulevad Eesti elanikud, sealhulgas kaubavedajad, peavad täitma vastava ankeedi ja vajadusel esitama selle Läti piirivalvele. Ankeet on Läti Transpordiministeeriumi lehel <http://www.sam.gov.lv/images/modules/items/PDF/item_8592_anketas_LTU_EST_parvadatajs_ANGLISKI.pdf>, neid jagab ka piirivalve. Sellega kinnitad, et lahkud Lätist võimalikult kiiresti ega külasta avalikke kohti.

**Millised liikumispiirangud kehtivad Soome sise- ja välispiiridel alates 19. märtsist?**

**Sisepiiridel on reisijate liikumine lubatud järgmiselt.**

Helsingi Vantaa, Maarianhamina ja Turu lennujaamad ning Helsingi, Maarianhamina, Turu ja Vaasa sadamad on avatud Soome kodanikele ja elanikele ning teistele Euroopa Liidu kodanikele koju pöördumiseks ja muuks hädavajalikuks reisimiseks. Teised lennujaamad ja sadamad on avatud ainult kaupade transpordiks;

Ahvenamaa, Haapasaari, Hanko ja Helsingi merepiiri kontrollpunktid, Nuijamaa sadam ja Santio, samuti Soome-Rootsi ja Soome-Norra maismaapiiripunktid on avatud Soome kodanikele ja elanikele ning teistele Euroopa Liidu kodanikele koju pöördumiseks ja muuks hädavajalikuks reisimiseks.

**Välispiiridel on reisijate liikumine lubatud järgmiselt.**

**Õhu- ja mereliiklus.** Õhuliiklus Helsingi Vantaa, Maarianhamina ja Turu lennujaamade kaudu, samuti mereliiklus Helsingi, Maarianhamina, Turu ja Vaasa sadamate kaudu on avatud Soome kodanikele ja elanikele ning teistele Euroopa Liidu kodanikele koju pöördumiseks ja muuks hädavajalikuks reisimiseks. Kaupade transport on lubatud. Kõik teised välispiiripunktid lennujaamades ja sadamates on avatud ainult kaupade transpordiks. Ahvenamaa, Hanko ja Helsingi välispiiri merepiiripunktid on suletud.

**Maismaa ja raudteetransport.** Soome-Vene piiril Imatra, Kuusamo, Niirala, Nuijamaa, Rajajooseppi, Salla, Vaalimaa ja Vartiuse piiripunktides on piiriületus lubatud ainult Soome ja Vene kodanikele ja Soome elanikele ning teistele Euroopa Liidu kodanikele koju pöördumiseks ja muuks hädavajalikuks reisimiseks. Piirid on avatud kaupade transpordiks. Inari, Parikkala ja Vainikkala on avatud ainult kaupade transpordiks.

**Kas saan ikka Soome ja Eesti vahet sõita?**

**Reisijatevedu** laevadel Tallinn-Helsingi suunal **peatati alates 11. aprillist kuni 13. maini.** See tuleneb Soome valitsuse otsusest pikendada kehtivaid piiriületuse piiranguid kuni 13. maini. **Laevafirmadel** soovitati lõpetada piletimüük tavareisijatele Tallinnast Helsingisse 11. aprillist kuni 13. maini ning Tallink, Viking Line ja Eckerö Line on sel suunal piletimüügi oma kodulehtedel peatanud. **Finnair** on teatanud, et lendab Tallinna ja Helsingi vahel **vastavalt nõudlusele** – täpsema info saamiseks soovitame pöörduda Finnairi poole.

**Transiit** Helsingi-Tallinn suunal **jätkub** ehk siis need, kes tulevad tagasi koju Eestisse kaugemalt läbi Soome, saavad seda jätkuvalt teha, kuid oluline on varustada end juba reisi algkohas dokumendiga (näiteks laevapilet), mis tõendab, et reisi lõppsihtkoht on Eesti.

Samuti **toimub kaubavedu** Soomega mõlemal suunal.

Soome saavad alates 22. märtsist siseneda ainult Soomes registreeritud elamisõigusega isikud, samuti vältimatut tööd tegevad inimesed, näiteks tervishoiutöötajad, päästetöötajad, eakate hooldajad ja kaubavedajad. Töö tõttu hädavajadusel reisival inimesel peab olema püsiv tööleping, mille näitamine piiril tõendab, et reis toimub vältimatu töö tegemiseks. Erandite täisnimekiri: <https://www.raja.fi/ajankohtaista/ohjeet_rajanylitykseen>. Tõendamiskohustus piiril lasub inimesel, lõpliku otsuse teeb Soome piirivalve. Kehtib üldine 14-päevane eneseisolatsiooni nõue.

**Olen Eesti kodanik ja tulen välisriigist, kas ma tohin piiri ületada?**

Eestisse lubatakse Eesti kodanikud ja need, kelle on Eestis elamisluba või elamisõigus, sealhulgas nn halli passi omanikud. Alates 17. märtsist peavad kõik Eestisse tulijad jääma 14 päevaks koju (v.a erandid).

**Kui inimene tuleb Soomest Eestisse lähedase matusele, kas ta peab jääma karantiini Eestis või võib jääda Soomes pärast sinna naasmist?**

Matustele tulles võiksid taotleda erakorralist piiriületusluba. Saada aadressil ppa@politsei.ee järgmine vorm: <https://www.politsei.ee/files/eriolukord/erandid-eritaotluse-vorm.docx?092a7c19fa>.

Sel juhul ei pea Sa 14 päevaks Eestisse jääma. Aga palun tutvu enne reisimist Soome tagasipöördumise reeglitega, sest alates 22. märtsist pääsevad riiki ainult need Eesti kodanikud, kellel on Soomes elamisõigus.

**Lapsevanema elukoht on Soomes. Ta tahab tulla Eestisse lapsele järele ja siis lapsega Soome tagasi minna. Reeglite kohaselt peaks ta jääma Eestis 14 päevaks koju. Kas ja kuidas võib teha erandi?**

Erandi tegemiseks tuleb taotleda erakorralist piiriületusluba. Saada aadressil ppa@politsei.ee järgmine vorm <https://www.politsei.ee/files/eriolukord/erandid-eritaotluse-vorm.docx?092a7c19fa>.

Sel juhul ei pea Sa 14 päevaks Eestis koju jääma. Aga palun tutvu enne reisimist Soome tagasipöördumise reeglitega, eriti 14-päevase isolatsiooni kohta.

**Mida Venemaa piiride sulgemine tähendab? Kas saan minna sugulastele külla? Elan Eestis, kuid praegu viibin Venemaal, kas saan tagasi koju tulla?**

Venemaa valitsuse otsus sulgeda piirid 30. märtsil puudutab kõiki sõidukite, raudtee ja jalakäijate piiripunkte, sealhulgas Narva-Ivangorodi piiripunkti jalgsi läbimist. Erandina saavad Venemaale siseneda Vene kodanikud ja nende pereliikmed, kuid erand kehtib vaid sisenemiseks, mitte väljumiseks. Kui olete Vene kodanik ja elate Eestis elamisloaga, siis saate siseneda Venemaale, kuid palun arvestage, et vastavalt Vene piirivalveasutustelt saadud infole Vene kodanikel Venemaalt väljuda enam ei lubata.

Eesti ja ELi kodanikke ning määratlemata kodakondsusega (st välismaalase passiga) inimesi lastakse endiselt Venemaalt välja. Olukord võib aga muutuda väga kiiresti ja meie soovitus on tulla Eestisse tagasi esimesel võimalusel.

Venemaa piiri on jätkuvalt võimalik ületada kaubaveoks ja lähisugulase matusele minekuks.

**Plaanin kriisi ajaks välismaale jääda. Millega pean arvestama?**

Kui oled kindel, et saad välismaal turvaliselt hakkama, siis Sa ei pea tagasi pöörduma. Arvesta otsuse tegemisel järgmiste asjaoludega.

* Ole valmis jääma praegusse asukohta **vähemalt mai keskpaigani**.
* Riik, kus Sa viibid, võib seada **lisapiiranguid**, näiteks sulgeda majutus- ja söögikohti, samuti võib kaduda hooajatöö tegemise võimalus.
* Kanna hoolt selle eest, et viibiksid **asukohariigis seaduslikult** (kontrolli, kas vajad viisat, viisapikendust või elamisluba, kas pead end immigratsiooniametis registreerima vms). Küsi asukohariigi nõuete kohta teavet riigi immigratsiooniametist või Eesti saatkonnast.
* **Eestisse tagasi pääsemise võimalusi** jääb üha vähemaks. Eesti piir jääb Eesti kodanikele ja elanikele küll avatuks, kuid praegugi tuleb Eestisse vaid üksikuid lende ja needki võivad lõppeda. Kui otsustad Eestisse **tagasi pöörduda**, tee seda võimalikult **kiiresti**.

**Olen välismaal ja plaanin Eestisse tagasi tulla aprillis. Mul on olemas piletid, mida ei ole tühistatud. Kas võin olla kindel, et saan nendega tagasi lennata?**

Hetkel muutub olukord väga kiiresti ning riigid kehtestavad koroonaviiruse leviku tõkestamiseks piiranguid väga lühikese etteteatamisega. Soovitame arvestada, et esialgu kriis pigem süveneb kui leeveneb ning piiranguid tuleb pigem juurde. Mida pikem ning mida enamate vahemaandumistega on teie plaanitud reis, seda suurem on tõenäosus, et mõni planeeritud lennuühendus ei pruugi toimida. Kui soovite kindlasti Eestisse naasta tuleks seda teha võimalikult kiiresti.

Reisimine Eestisse – välisriikide kodanikud

**Olen välisriigi kodanik. Kas pääsen Eestisse ja kas pean viibima isolatsioonis?**

Ei pääse. Eestisse lubatakse Eesti kodanikud ja elamisloa või elamisõigusega isikud, sealhulgas nn halli passi omanikud.

**Kas on piiriületajaid, kellele liikumispiirang ei laiene?**

Jah. 14-päevane liikumispiirang ei kehti järgmiste Eestisse lubatud ja haigustunnusteta isikute suhtes:

* Eestis asuvate diplomaatiliste esinduste töötajad ja nende pereliikmed või sõjalise koostöö raames Eestisse saabuvad välismaalased;
* kauba või tooraine transpordiga seotud isikud;
* rahvusvahelise kauba- ja reisijateveoga seotud isikud, sh ühistranspordivahendite teenindavad meeskonnad;
* reisigruppide teenindajad ja reisijaveo teenuse osutajad;
* tervishoiutöötajad või muid kriisi leevendamiseks vajalikke teenuseid osutavad isikud;
* inimesed, kes ületavad riigipiiri selleks, et oma elukohariiki jõuda;
* inimesed, kes lähevad tööle Valgast Valkasse ja vastupidi;
* inimesed, kellele Politsei- ja Piirivalveamet on andnud eritaotluse alusel loa Eestisse siseneda.

**Olen ettevõtja ja minu firmas töötab välisriikide kodanikke, kes ei viibi praegu Eestis. Kuidas nad tagasi saavad?**

Eestisse lubatakse Eesti kodanikud ja elamisloa või elamisõigusega isikud, sealhulgas nn halli passi omanikud. Samuti need välisriigi kodanikud ja välismaalased, kelle pereliige elab Eestis või kes tulevad siia rahvusvahelise sõjalise koostöö raames.

Politsei eriloal pääseb riiki välismaalane, kellel pole haigusnähte ning kelle lähisugulane on Eesti kodanik või elamisõigusega isik. Riiki pääsevad rahvusvahelised kaubaveokid ja lisaks elutähtsat teenust osutavad inimesed, näiteks kütusetarnijad.

Välismaalased, kellel ei ole COVID-19 haigusnähte, tohivad kasutada Eestit transiitkoridorina, et jõuda oma koduriiki.

Piiriületuse ajutine piirang kehtib kuni korralduse muutmiseni ja selle vajalikkust hinnatakse vähemalt iga kahe nädala järel.

**Kas Eesti kodaniku või elamisloaga isiku Soome kodanikust elukaaslane saab tulla Soomest Eestisse?**

Riiki pääsevad Euroopa Liidu kodanikud, kellele on Eestis antud elamisõigus.

Kui sellel Soome kodanikul on Eestis elamisõigus ehk kui ta on registreerinud enda siinse elukoha Eesti rahvastikuregistris ja tal on olemas Eesti ID-kaart, siis ei tohiks Eestisse tulek probleemiks olla. Siiski peab ta 14 päeva kodus püsima.

**Kas välismaalane saab tulla Eestisse elukaaslase juurde, kes on viimaseid kuid rase? Isikud ei ole abielus. Keda loetakse pereliikmeteks? Kas näiteks elukaaslane, sündimata laps, kasulapsed/-vanemad jne on pereliikmed?**

Kui sellel välismaalasel on Eestis elamisõigus ehk kui ta on registreerinud enda siinse elukoha Eesti rahvastikuregistris ja tal on olemas Eesti ID-kaart, siis ei tohiks Eestisse tulek probleemiks olla. Siiski peab ta 14 päeva kodus püsima.

Erandina võib Politsei- ja Piirivalveamet lubada Eestisse ilma haigusnähtudeta välismaalase, kelle:

* laps/lapselaps, vanem/vanavanem või abikaasa on Eesti kodanik, kellel on Eestis elamisluba;
* riiki lubamine on põhjendatud erandkorras, näiteks kui viisaga ema ja laps on eri riikides.

Erakorralise piiriületusloa taotlemiseks saada aadressil ppa@politsei.ee järgmine vorm <https://www.politsei.ee/files/eriolukord/erandid-eritaotluse-vorm.docx?092a7c19fa>.

**Kas ma pääsen Eestisse, kui olen Euroopa Liidu riigi kodanik ja mul on Eestis registreeritud ettevõtte, aga puudub Eestis elamise õigus?**

Ei. Pääsed Eestisse vaid juhul, kui Sul on Eestis püsiv elukoht ja seega elamisõigus.

**Kas pääsen Eestisse, kui olen Euroopa Liidu riigi kodanik ja minu elukaaslane on Eesti kodanik või elanik? Eestis elamise õigust mul ei ole.**

Ei pääse.

**Kas pääsen Eestisse, kui olen Euroopa Liidu riigi kodanik ja mul on Eesti kodaniku või elanikuga ühised lapsed (me ei ole abielus), aga mul pole Eestis elamise õigust?**

Jah, pääsete.

**Kas minu elamisluba muutub kehtetuks, kui ma nakatun koroonaviirusega?**

Ei muutu.

**Kas Soomes viibiv Eesti ülikooli välistudeng saab välisriigi kodanikuna Eestisse tagasi pöörduda?**

Eesti ülikooli välistudeng, kes omab Eestis elamisluba või elamisõigust, saab Eestisse tagasi pöörduda.

**Kas välismaalaste Eestisse saabumist on võimalik piirata?**

Jah, Vabariigi Valitsus võib rahva tervise kaitseks ajutiselt piirata riigipiiri ületamist või selle peatada.

Praeguseks on [**piirangud**](https://www.politsei.ee/et/juhend/eriolukord) ka kehtestatud.

**Kas kõigi Eesti ja Läti omavalitsuste elanikud võivad Eestist Lätti ja vastupidi tööl käia (pendelränne Eesti ja Läti vahel)?**

Jah, kui neil puuduvad haigustunnused. Eriolukorra juht muutis Eesti-Läti riigipiiri ületamise tingimusi 20. märtsil. Sellega tehakse erand Eestis ja Lätis vastastikku töölkäimise lubamiseks sõltumata piirkonnast.

**Kui olen Läti või Eesti kodanik, kes käib igapäevaselt Eestis või Lätis tööl, siis kas ma saan üle piiri liikuda (mitu korda päevas)?**

Politsei- ja Piirivalveamet (PPA) teeb igakülgset koostööd ettevõtetega, et inimeste piiriülene tööl käimine oleks võimalikult sujuv sõltumata sellest, kas tegemist on töösuhte, lepingu täitmise või ettevõtlusega. Palume siiski igal juhul inimestel läbi mõelda enda liikumisvajadus vastutustundlikult nii, et hoida enda ja teiste tervist.

Taotluste läbivaatamist lihtsustab, kui ettevõtjad teevad oma töötajatest, kellele eriluba laieneb, nimekirja ning edastavad selle PPA-le ülevaatuseks. Nimekirja tuleks lisada töötaja(te) ees- ja perekonnanimi, isikut tõendavate dokumentide numbrid ning ettevõtte andmed, kus ja millal nad tööle peaks asuma.

PPA kontrollib seejärel oma registritest esimesel võimalusel nimekirja üle ning kinnitab, kas ja kellele on erandkorras piiriületus lubatud. Samamoodi vaadatakse esimesel võimalusel üle kõik üksikisikutelt laekunud taotlused.

Lisateave ja taotluse vorm on leitav <https://www.politsei.ee/et/juhend/eriolukord>.

Taotluse esitamisel arvesta, et pead elama või töötama Eestis või Lätis. Lisaks tea, et sulle ei laiene 14-päevane liikumispiirang.

**Kas Eesti poolelt Lätis poes võib käia ja tagasi tulles peab 14 päeva karantiinis olema?**

Ei, niisama poodi minekuks piiri ületada ei saa. Eestist Lätisse ja vastupidi saavad liikuda vaid need, kes töötavad vastavalt ühel või teisel pool piiri. Selleks on vaja eriluba, mille ettevõtja taotleb Politsei- ja Piirivalveametilt enda töötajatele, kes käivad teisest riigist tööl.

**Kas eriloa alusel võib Läti kodanik tööl käia Eesti saartel?**

Eriõigus ei laiene saartel tööl käimise kohta, sest 14. märtsist kehtib vabariigi valitsuskomisjoni korraldus, mis keelab suursaarte ja mandri vahelise liikumise. Lubatud on elutähtsa teenuse tagamisega seotud inimeste ja kaubavedude liikumine, samuti elukohta naasmine ehk Läti kodanik saab saarelt ära, aga tagasi enam mitte.

**Olen ise lätlane, aga mu poeg elab emaga Eestis. Kas saan tema juurde sõita?**

Eestisse võib siseneda haigusnähtudeta välismaalane, kes tuleb siia oma vanema, vanavanema, lapse või lapselapse või abikaasa juurde, kui see, kelle juurde tullakse, on Eesti kodanik või elamisõiguse/elamisloaga välismaalane. Küll aga see inimene peab arvestama, et kui ta Eestisse tuleb, suunatakse ta koju või püsivasse viibimiskohta ning tal on keelatud sealt 14 päeva lahkuda.

**Kas Eestis töötav, kuid Venemaal elav Venemaa kodakondsusega inimene (sh Eesti ja Venemaa topeltkodakondsusega inimesed) saaks erandkorras tööl käimise eesmärgil Eesti-Vene piiri mõlemas suunas ületada?**

Eesti-Vene piiri ületamisel ei ole ette nähtud erisusi ja piiriületusel peavad isikud arvestama 14-päevase liikumispiiranguga nii Eestis kui ka Venemaal. Edasi-tagasi piiri ületades tööl käia ei ole võimalik.

**Kas Eesti kodanik/elanik, kel on töökoht Venemaa territooriumil, saaks erandkorras tööl käimise eesmärgil piiri ületada?**

Ei, Venemaa valitsuse korraldus sellist erisust ette ei näe.

**Kas Venemaal on määratletud ametkond, kelle poole saaksid ettevõtjad piiri ületamise erandite taotlustega pöörduda?**

Ei. Venemaa valitsuse korraldus ei näe ette erisusi riiki lubamisel ja sellest tulenevalt ei ole määratletud ametkondi, kelle poole pöörduda erandite taotlemiseks.

**Kuhu pannakse välismaalt tulev Eesti inimene isolatsiooni, kui ta ei saa oma koju minna, kuna samal pinnal elab ka riskirühma kuuluv vanavanem? Kas on kohti, mis on eraldatud sellistele inimestele isolatsioonis püsimiseks (nt selleks kohandatud hotell)?**

Kindlasti ei tohiks välismaalt tulev inimene minna riskirühma kuuluva vanavanema juurde. Ta peab leidma võimaluse enda majutamiseks mõnes majutusasutuses või Eestis elavate sõprade või sugulaste juures. Erasektori majutusasutustega, kes oleksid nõus võtma endale (mingi tasu eest või tasuta) majutamiseks isolatsioonis viibima sunnitud inimesi, ei ole praegu tehtud.

**Kas välismaalaste ajutisele viibimisele (viisaga või viisavabalt) kehtestatakse seoses eriolukorraga riigis mingid piirangud?**

Pärast 17. märtsi ei pääse Eestisse tagasi välismaalased, kes töötavad Eestis C- või D-viisa alusel või viisavabalt. Kui nad juba viibivad Eestis, on neil võimalik Eestis edasi olla või soovi korral riigist lahkuda.

Välismaalane, kes viibis Eestis 12. märtsi 2020 seisuga seaduslikul alusel ja kellel on takistatud oma elukohariiki tagasipöördumine, võib Eestis seaduslikul alusel ajutiselt edasi olla. Ta ei pea viibimisaja pikendamiseks Politsei- ja Piirivalveameti teenindusse pöörduma. Eestis võib viibida kuni 10 päeva pärast eriolukorra lõppemist. Selline alus anti Politsei- ja Piirivalveameti peadirektori üldkorraldusega.

Alates 13. märtsist 2020 Eestisse saabunud inimesed ei lähe selle üldkorralduse alla, kuna nad tulid Eestisse juba väljakuulutatud eriolukorra ajal ja pidid arvestama riskidega, mis sellega kaasnevad. Kui nende olemasolev viisa hakkab eriolukorra perioodil lõppema, siis tuleb esitada viisataotlus Politsei- ja Piirivalveameti teeninduses või lahkuda enne viisa lõppemist Schengeni alalt. Viisataotluse esitamine annab õiguse Eestis viibida, kuni on tehtud otsus viisa andmise või sellest keeldumise kohta. Viisataotlust ei saa esitada posti teel; inimene tuvastatakse teeninduses ja temalt võetakse sõrmejäljed. Fotoboksis antud sõrmejälgi ei saa viisamenetluses kasutada.

**Kuidas tõlgendada, et tagasipöördumine on takistatud?**

Mõeldud on nii transpordivõimaluse puudumist kui ka riigipiiride sulgemist transiidiks. Igapäevaselt lisandub riike, kes piire sulgevad, ning ka ümberistumistega lennud on piiratud.

**Kas Eesti riiki saab kasutada ka transiidina – näiteks kui Egiptusest tulevas lennukis on Läti kodanikud, kes soovivad Tallinna kaudu Lätti minna?**

Haigusnähtudega inimene peab saama abi sellest riigist, kus ta parasjagu viibib. Eesti riiki tohivad transiitkoridorina läbida välismaalased, et jõuda oma koduriiki, kui neil ei ole koroonaviiruse haigusnähte. Raskete haigusnähtude korral kutsutakse vajadusel kiirabi.

**Kas Läti kodanik saab Küproselt tulles Eesti kaudu Lätti?**

Jah. Eesti riiki tohivad transiitkoridorina läbida välismaalased, et jõuda oma koduriiki, kui neil ei ole COVID-19 haigusnähte. Nad on kohustatud tegema seda viivitamatult.

**Minu tuttavad Venemaalt plaanisid külastust Eestisse, viisa oli ka olemas. Siis tuli kriis. Mis nüüd saab?**

Kui tuttavale väljastati ühekordne viisa (st viisa oli juba trükitud ja passi kleebitud) vahetult enne eriolukorra kehtestamist, siis Eestisse ei saa ta sellega siseneda kuni eriolukorra lõppemiseni. Järgmine samaväärne taotlus võetakse menetlusse tasuta, tingimusel, et algset viisat ei ole kasutatud ei Eestisse ega mujale reisimiseks.

**Eestis elamisloa alusel elav Venemaa kodanik tuleb koju. Kas ta saab Venemaale vajadusel tagasi?**

Eestisse saabunud isikule kehtestatakse 14 päevaks liikumispiirang ja isikul on Eestisse saabumisest 14 päeva jooksul keelatud elukohast või püsivast viibimiskohast lahkuda. Kehtestatud 14-päevase liikumispiirangu ajal ei saa isik ka riigist lahkuda.

Tuleb meeles pidada, et edasi-tagasi liikuda ei saa.

**Lugesin, et Eesti on lõpetanud viisade väljastamise, aga meil on ees matus. Kas ja kuidas saavad meie lähiriigis asuvad sugulased Eestisse tulla?**

Humanitaarkaalutlustel (lähisugulase haigus, matus) on endiselt võimalik viisat taotleda. Palun pöördu vastavas riigis asuva Eesti saatkonna poole. Kui viisat ei ole võimalik taotleda saatkonnast, võib selle erandkorras (nt matustele tulekuks) väljastada ka piiripunktis.

**Kas liikumispiirangu nõue kehtib ka Eesti-Soome vahet sõitvatele laevameeskondadele? Kas Eestis maale tulles pannakse kogu meeskond karantiini?**

Eestisse lubatakse Eesti kodanikud ja elamisloa või elamisõigusega isikud, sealhulgas nn halli passi omanikud.

Politsei eriloal pääseb riiki välismaalane, kellel pole haigusnähte ning kelle lähisugulane on Eesti kodanik või elamisõigusega isik.

Välismaalased, kellel ei ole COVID-19 haigusnähte, tohivad kasutada Eestit transiitkoridorina, et jõuda oma koduriiki.

Kui meeskonnaliikmetel ei esine haigusnähte, on praeguse seisuga riiki sisenemine meeskonnaliikmetele lubatud ja liikumispiirang neile ei laiene.

**Kas välismaalane saab tulla Eesti sadamas talvekorteris olevale jahile järele meritsi ilma piirikontrolli läbimata?**

Ei saa, Eesti taastas alates 17. märtsist 2020 piirikontrolli ja selle peavad läbima ka need, kes saabuvad Eestisse merepiiripunkti (nt väikesadama) kaudu.

Piirangute tõttu peavad välismaalased taotlema piiriületuseks eriluba, et jahile järele tulla.

Kaubavedu Eestis ja rahvusvaheliselt

**Kas piirangute tõttu peatatakse ka kaubavedu?**

Püüame ka eriolukorra ajal tagada, et Eestis jätkuks kaupade vedu ja muu äritegevusega seotu. Täpsema info saamiseks soovitame pöörduda Maksu- ja Tolliametisse.

**Kas on ka oluline, millist kaupa (näiteks autovaruosi, riideid) eriolukorra ajal üle piiri transportida soovitakse? Kas kaubaga lubatakse piir ületada igal juhul?**

Kaubaveole ei ole praegu piiranguid kehtestatud juhul, kui see on ametialane tegevus.

**Kas tegevusloata kaubavedu on lubatud? Millised dokumendid peavad juhil kaasas olema ja kas kehtib liikumispiirang?**

Rahvusvahelised kaubaveod **on lubatud**, sealhulgas veoste vedu tegevusloata.

**Tasulise veoseveo** korral peab autos olema selle auto kohta

1. Euroopa Liidu või Euroopa Majanduspiirkonna liikmesriigi vedajale antud ühenduse **tegevusloa kinnitatud ärakiri** (erandid rahvusvahelistel vedudel on sätestatud autoveoseaduse § 6 lõikes 1, näiteks omal kulul korraldatud veod Euroopa Liidus);
2. veose **saatedokument** (CMR või nn *loading list*);
3. välislepingust tulenev **veoluba** või CEMT-veoluba juhul, kui kaupa veab Eestist kolmandasse riiki või kolmandast riigist Eestisse Austria, Bulgaaria, Hispaania, Horvaatia, Küprose, Luksemburgi, Norra, Poola, Rootsi, Saksamaa, Soome või Ungari vedaja.

Lisaks tuleb tühja autoga Eestisse sisenedes tõendada, mille alusel ja kuhu sõidetakse veosele järele (näiteks veotellimus).

**Omal kulul korraldatava veoseveo** korral peab autojuhil olema kaasas veose kohta dokument, millega tõendatakse, et see veos on omal kulul vedu korraldava ettevõtte omandis või on see ettevõte selle veose ostnud, müünud, remontinud, kaevandanud või töödelnud.

Omal kulul veoseveole kehtib ka teisi nõudeid, mis on kehtestatud Euroopa Liidu määruse (EÜ) nr 1072/2009 artikli 1 lõike 5 punktis d, aga eriolukorras koormaks nende kontrollimine liialt kontrolli teostajat.

Kaubaveoga vahetult seotud isikud on liikumispiirangust vabastatud.

**Kas rekajuht, kes tuleb Eestisse kaubalaadungiga, peab olema 14 päeva kodus isolatsioonis või tohib ta kohe uuesti välismaale sõita?**

Ta tohib kohe uuesti välismaale sõita, sest 14-päevane liikumispiirang ei kehti kauba või tooraine transportijatele ning rahvusvahelise kauba- ja reisijateveoga tegelejatele. Loomulikult ei tohi juhil olla haigusnähte. Kui juhil on haigusnähud, peab ta jääma 14 päevaks koju isolatsiooni ning võtma ühendust oma perearstiga. Lisateavet saad eriolukorra juhi korraldusest: <https://www.riigiteataja.ee/akt/316032020007>.

**On probleem kaubaveoga Soome ja Eesti vahel. Piiril öeldi, et juht peab jääma Eestisse karantiini. Miks pannakse ta karantiini, kui kaubavedu on lubatud?**

See juht ei pea jääma Eestis koju, sest 14-päevane liikumisvabaduse piirang ei laiene praeguse seisuga inimestele, kes on vahetult seotud kauba või tooraine transpordi või rahvusvahelise kaubaveoga.

Lisateave: <https://www.siseministeerium.ee/et/uudised/eestisse-sisenemisel-tuleb-inimesel-viibida-kaks-nadalat-isolatsioonis>

**Kas vastab tõele, et rahvusvaheliste vedude autojuhid peavad piiriületusel andma allkirja, et kohustuvad olema Eestis 14 päeva karantiinis? Ja kuhu määratakse karantiini teiste riikide kodanikest autojuhid?**

Ei vasta tõele. Kui rahvusvaheliste vedude autojuhidel haigusnähte ei ole, siis ta ei pea pärast piiri ületamist koju jääma.

Nimelt on eriolukorra juhi 16. märtsi 2020. a korralduses nr 32 kehtestatud liikumispiirang pärast riigipiiri ületamist. See liikumispiirang ei kehti inimestele, kes on vahetult seotud kauba või tooraine transpordiga ning rahvusvahelise kauba- ja reisijateveoga.

Lisateavet saate selle korralduse punktidest 2 ja 3: <https://www.riigiteataja.ee/akt/316032020007>.

**Kui kaubaauto juht saabub kaubaga Eestisse ja jääb siia, st ei tee edasi kaubavedu üle piiri, siis kas talle kehtib 14-päevane kojujäämisnõue?**

Ei kehti. Kui sellel autojuhil ei ole haigussümptomeid, siis ta ei pea jääma 14 päevaks koju.

**Kas kaubaveol on kaubale määratud mingid piirangud, näiteks selle kohta, millist kaupa tohib transportida ja mis on prioriteetne kaup? Mõtlen näiteks väikeettevõtjaid, kes toovad välismaalt mööblit või tahavad vedada Eestis saartele või saartelt kaupa.**

Ei ole. Kaubaveole piirangud ei kehti ja see ei sõltu sellest, millist kaupa veetakse.

Ka 14-päevane liikumisvabaduse piirang ei laiene praeguse seisuga neile, kes on vahetult seotud kauba või tooraine transpordiga või rahvusvahelise kaubaveoga. See tähendab, et nende sõidukite juhid ei pea jääma 14 päevaks koju.

**Kas sellise tooraine vedajatel, mis on ettevõtte toimimiseks ja loomade elus hoidmiseks oluline, on võimalik piir ületada kiiremini? Mõtlen näiteks sööda vedajaid.**

Ei, neile ei kehti erand. Tavalisest pikem ootejärjekord piiril on praegu paratamatu.

Me anname endast siiski parima, et kõik saaksid piiri ületada võimalikult sujuvalt ja kiiresti.

**Kas koduloomad on kaup, st kas neile laieneb kaubavedude erand?**

Oma isikliku koera või kassiga üle piiri tulek ei ole kaubavedu ja sellele kaubavedude erand ei laiene.

Kui autojuht korraldab omal kulul veosevedu, peab tal olema kaasas veose kohta dokument, millega tõendatakse, et see veos on omal kulul vedu korraldava ettevõtte/isiku omandis või on see ettevõte selle veose ostnud, müünud, remontinud, kaevandanud või töödelnud. Sellisele veoseveole kehtib ka teisi nõudeid (vt ELi määruse (EÜ) nr 1072/2009 artikli 1 lõike 5 punkti d), aga eriolukorras koormaks nende kontrollimine liialt kontrolli teostajat.

**Kas välismaalt, näiteks Hispaaniast, tohib toiduaineid importida? Kas nendega koos võib liikuda viirus?**

Kaubaveole ei ole sõltumata kaubast praegu piiranguid kehtestatud. Seega võib välismaalt toiduaineid Eestisse importida. Teadaolevalt viirus pindadel väga kaua ei püsi ja tõenäoliselt hävib teekonna jooksul. Sellegipoolest soovitame järgida kõiki hügieenireegleid ning puhastada pakendid ja käed pärast kauba käitlemist.

**Kas Leedu võib peatada Eestist piima tarnimise?**

Leedu põllumajandusminister on kinnitanud, et Leedu piimatööstused **jätkavad Eesti piima tarnimist**. Eesti piim on tippkvaliteediga ja endiselt sealsele turule oodatud.

Ühtlasi jätkab Leedu kõikide piimapartiide kontrolli.

**Kauba impordil tekkis probleem paberil originaalsertifikaadiga. Kas kriisiolukorras tohib kasutada selle koopiat?**

Jah, Euroopa Liitu **võib** ajutise kriisiolukorra abinõuna kaupa importida ka **sertifikaadi koopia alusel**.

Kuidas koopia saata, sõltub sellest, kas sellel Euroopa Liidu välisel riigil on **juurdepääs** [**ELi süsteemile TRACES**](https://webgate.ec.europa.eu/cas/login?loginRequestId=ECAS_LR-11456893-rNeNQwjzaWbflU8C7Qfba6tKzcYv704zYR0LzsgYOg4dNewvPv0EIwNNiFzzdgB4COovkhW6OLck6NdD08oVMQEG-jpJZscgsw0K6XyjCM9qinm-TzPm3QmCc5zQVVDR29TNMI9I5zcZI5PxK4eOIFbrIvfMldY7TU7KnXMQNLf7izR6rFQcBe5an2ePzzbRYel5sWyW).

* **Kui on juurdepääs**, siis tuleb koopia saata TRACESe kaudu.
* **Kui ei ole juurdepääsu**, siis tuleb koopia saata välisriigi pädeva asutuse meiliaadressilt otse piiripunkti meiliaadressile. Sobivate piiripunktide loetelud on Euroopa Komisjoni (DG Sante) kodulehel ja need on sisseveo liikide alusel järgmised:
  + [elusloomad ja loomset päritolu toit](https://ec.europa.eu/food/animals/vet-border-control/bip-contacts_en),
  + [mitteloomset päritolu toit ja sööt](https://ec.europa.eu/food/safety/official_controls/legislation/imports/non-animal_en),
  + [taimed ja taimsed tooted](https://ec.europa.eu/food/safety/officialcontrols/legislation/imports/plantsen).

Euroopa Komisjon teavitas sellest võimalusest **Euroopa Liidu väliseid kaubanduspartnereid ja saatkondi** ning on palunud sarnaseid abinõusid rakendada **ka liiduvälistel riikidel**, sest originaalsertifikaadi esitamisega on olnud probleeme ka Euroopa Liidu eksportijatel.

Meresõit

**Kas eriolukorraga seoses on piiranguid merele minemisel?**

Inimesed võivad Eesti vetes oma alusega teha lõbusõitu, kuid arvestama peab üldiste piirangutega, mis on kehtestatud seoses koroonaviiruse leviku tõkestamisega. Lõbusõidualusel on soovitatav viibida ainult ühe perekonna liikmetel või siis järgida 2+2 reeglit. Need, kellel on haiguse tunnused, peaks jätma merele minemata. Merele võib minna ka kala püüdma või tegema muud tööd. Kui kalamees läheb kala püüdma mandril asuvast sadamast ja ei sõida sisse sadamatesse, mis asuvada seal, kus on kehtestatud liikumispiirang, näiteks Saaremaal, ning tuleb pärast püüki tagasi mandril asuvasse sadamasse, siis tema liikumisele mingeid piiranguid pole. Lõbusõidualusega sõitmisel tuleb järgida eriolukorra juhi korraldust Saaremaa, Hiiumaa, Vormsi, Kihnu, Ruhnu ja Muhu valla ning Manija saare territooriumil [liikumisvabaduse piirangute kehtestamise kohta](https://www.riigiteataja.ee/akt/316032020004). Loe lisaks eriolukorra kohta kehtestatud reegleid [SIIT](https://www.riigiteataja.ee/viitedLeht.html?id=7). Enda või oma kaaslaste merele minekust ning sealt tagasitulekust saab veesõiduki juht teatada merevalvekeskusele telefonil 619 1224. Sisevete piiriveekogudele mineku registreerimise kohustus tuleneb riigipiiri seadusest ning selle saab registreerida ka veebilehel www.piiriveekogu.ee. Samuti tuleks merele minnes sisse lülitada VHF raadiojaamad ning olla valmis selleks, et näiteks tuleb selgitada merepatrullile, kust tulek ja kuhu minek.

**Millega tuleb arvestada sadamates tehtava piirikontrolli puhul?**

Kuna Euroopa Liidu sisepiiril on taastatud ajutiselt piirikontroll, kehtib ka väikelaevade kohta piirikontrolli kohustus, kui nad soovivad silduda mõnes liikmesriigi sadamas. Lõbusõidulaeva juht peab laeva saabumisest Eestisse (riigipiiri ületamisest) informeerima kõige lähema sadama politseiasutust (Tallinna kordon +372 619 1260) või sadama ametiasutust, kes informeerib kõige lähemat sadama politseiasutust, vähemalt üks tund enne laeva sadamasse saabumist või sealt väljumist. Politsei teeb piirikontrolli väljakutse alusel. Lõbusõidualus peab Eestisse saabumisel (üle riigipiiri) suunduma rahvusvaheliseks liikluseks avatud sadama piiripunkti, kuna ajutiselt on taastatud sisepiiril piirikontroll. Rahvusvaheliseks liikluseks avatud piiripunktid on leitavad [Riigi Teatajast](https://www.riigiteataja.ee/akt/101062018007). Politseil on õigus riigipiiri valvamisel kontrollida merel kõiki aluseid, et tagada piirirežiimist kinnipidamine ja eriolukorra nõuete täitmine. Kõik, kes ületavad territoriaalmere piiri (sõltumata suunast), kuuluvad piirirežiimi kontrolli alla. Välisriiki ei ole soovitatav minna. Enne sadamast väljumist tee selgeks, kas välisriik lubab Sinul oma riiki siseneda (üldjuhul ei luba praegu keegi riiki siseneda, see on võimalik vaid erandjuhul). Neid, kellele ei laiene liikumispiirangu erandid, Eestisse ei lubata (näiteks soomlast, kes soovib tulla hooldama oma väikealust).

**Kas ja kuidas kontrollitakse saartele sisenemise keeldu isiklike veesõidukite puhul ja väikesadamates, kus parvlaevaühendust ei toimu ning püsivat politseikontrolli ei ole?**

Eesti merealal jälgib veesõidukite liikumist Politsei- ja Piirivalveameti merevalvekeskus, kellel on õigus veesõidukilt saada teavet selle liikumise ja eesmärgi kohta. Kui veesõidukil puudub raadiosaatja ja merevalvekeskusel ei ole võimalust sellega ühendust saada, siis võib merevalvekeskus saata veesõiduki sihtsadamasse vastu politseipatrulli, kes täpsustab reisi asjaolusid. Lääne-Eesti saarestiku ümbruses patrullivad ka Politsei- ja Piirivalveameti laevad, kelle meeskonnal on samuti õigus veesõidukeid peatada ja täpsustada reisi asjaolusid. Kalapüük (ja muud tööd) on merel lubatud. Näiteks kui kalur läheb merele ja tuleb samasse punkti tagasi, siis on see lubatud. Loodame siinkohal ka inimeste mõistvale suhtumisele piirangutesse.

Ühistransport

**Millega liigelda? Kuidas vältida nakatumist ühissõidukis?**

Kui võimalik, püsi kodus. Vältimatuteks käikudeks **vali liikumisviis, kus puutud kokku võimalikult väheste inimestega**. Kõige parem on liikuda **jalgsi** või **jalgrattaga**.

Kui ühissõiduki kasutamine on vältimatu, siis toimi järgmiselt.

* Võimaluse korral **kanna maski**.
* Aevastades või köhides **kata suu taskuräti või varrukaga**.
* **Ära puuduta** palja käega **käsipuud** või muud pinda.
* **Ära puuduta** enda **nägu**.
* **Desinfitseeri käed** esimesel võimalusel pärast ühissõidukist väljumist.
* Kui võimalik, **hoia** teiste sõitjatega **2-meetrist vahemaad**.

**Kuidas peaksin ühissõidukis käituma?**

Ühissõidukis hoia nii enda kui ka teiste tervist. Viirust võid levitada ka siis, kui oled enda teada terve.

* Aevastades või köhides kata suu taskuräti või varrukaga.
* Ära puuduta palja käega käsipuud või muud pinda.
* Ära puuduta enda nägu.
* Desinfitseeri käed esimesel võimalusel pärast ühissõidukist väljumist.
* Kui võimalik, hoidu teistest sõitjatest eemale.

**Kas ka ühissõidukis kehtib 2 + 2 reegel?**

Kui võimalik, **hoidu ühissõidukis teistest sõitjatest eemale**. Kuigi 2 + 2 reegli eesmärk on kaitsta inimeste tervist, ei ole ühissõidukis alati võimalik seda mõistlikult rakendada.

Ilmad on juba ilusad, nii et kaalu ka võimalust liikuda **jalgsi** või **jalgrattaga**.

**Kas peaksin bussi asemel taksoga sõitma?**

Kui soovid, võid sõita taksoga, et vältida kokkupuudet teiste inimestega. Uuri juhilt enne taksosse istumist, kas ta on autot desinfitseerinud ja sõitude vahel tuulutanud. Tuleta taksojuhile meelde, et ta puhastaks ja tuulutaks autot, kui oled temaga sõidu lõpetanud.

**Mida teha, kui poodi saab minna ainult ühissõidukiga?**

Võimaluse korral väldi ühissõidukitega liikumist. Näiteks tee endale hädavajalikest asjadest nimekiri ja palu need poest tuua lähikondsel, kellel on auto.

Kui ühissõiduki kasutamine on möödapääsmatu, hoia seal nii enda kui ka teiste tervist. Viirust võid levitada ka siis, kui oled enda teada terve.

* Aevastades või köhides kata suu taskuräti või varrukaga.
* Ära puuduta palja käega käsipuud või muud pinda.
* Ära puuduta enda nägu.
* Desinfitseeri käed esimesel võimalusel pärast ühissõidukist väljumist.
* Kui võimalik, hoidu teistest sõitjatest eemale.

**Ühissõidukijuht köhis ja tundus haige. Kas peaksin muretsema?**

Köhimine ja haiglane välimus ei pruugi tähendada, et ühissõidukijuht on koroonaviirusega nakatunud. Ettevaatusabinõuna

* hoidu võimaluse korral juhi lähedale minemast,
* ära puuduta käsipuud ega muid pindu,
* ära puuduta enda nägu,
* pärast sõitu pese või desinfitseeri enda käed.

Kui tõesti arvad, et bussijuht võib olla tõbine, teavita sellest telefoni teel ühistranspordifirmat. Tervisekontrolli vajava juhi väljaselgitamiseks on firmal vaja teada ühissõidukiliini ja kellaaega.

**Kardan, et sõitjate vähesuse tõttu pannakse bussiliin kinni. Kuidas ma edaspidi liigelda saan?**

Kuna inimesed liiguvad praegu vähem, vähendatakse tõenäoliselt ka ühissõidukite liikumise sagedust. Näiteks võib ühistranspordifirma sõitjate vähesuse tõttu taotleda Maanteeametilt veomahu vähendamist. Kui Maanteeamet taotluse rahuldab ja sõiduplaan muutub, antakse sellest meedias teada.

Kindlasti ei jäeta aga inimesi hätta ja tagatakse mõistlikud liikumisvõimalused. Selleks on Maanteeametil õigus sõlmida ühistranspordifirmadega eriolukorra ajaks avaliku teenindamise otselepingud. Nende alusel hüvitatakse firmadele kaasnevad kulutused.

**Kas on kavas keelata taksoteenus?**

Ei, sellist plaani ei ole. Kuna taksoga sõitja puutub kokku palju vähemate inimestega kui ühissõidukiga liikuja, on taksoteenus viiruste levimise ajal vajalik alternatiiv.

Taksoteenuse osutajad on teadlikud viiruse levimise viisidest ning on küllap enda töötajate kaitseks vajalikud abinõud kasutusele võtnud. Ka taksojuhi enda huvides on autot korrapäraselt desinfitseerida ja tuulutada.

Taksoveo korraldamisele võib piiranguid seada ka kohalik omavalitsus. Praegu ei ole aga teada, et ükski kohalik omavalitsus peaks seda vajalikuks.

**Kuidas kaitstakse bussijuhi tervist maakonnaliinil?**

Bussijuhtide tervise kaitseks on vähendatud nende kokkupuudet sõitjatega:

* avaliku maakonnaliini bussi tuleb sõitjal siseneda kas **keskmisest** või **tagumisest uksest** (sellise ukse olemasolu korral);
* bussijuht **ei müü pileteid** ja **esiukse juures olevat validaatorit** ei ole lubatud kasutada. Seega ei ole sõitjal vaja piletit osta ka neis maakondades, kus seni oli maakonnasisene bussisõit tasuline.

**Kas rongid sõidavad tavapäraselt edasi?**

Majandus- ja Kommunikatsiooniministeerium otsustab olukorrast lähtudes, kas reisirongide sõiduplaane on vaja muuta. Sõiduplaanid ja teabe nende muudatuste kohta leiad Elroni veebilehelt [http://elron.ee](http://elron.ee/). Samuti saad ööpäev läbi küsida teavet tasuta infotelefonilt 616 0245.

**Kuidas välditakse viiruse levikut rongis?**

Kõik Elroni klienditeenindajad desinfitseerivad regulaarselt käsi, et vältida nakatumist ja viiruse edasikandmist.

Otsekontaktide vältimiseks soovitame osta pileti ette veebist. Elroni sõidukaarti kasutades on võimalik pilet soetada ka rongi piletimasinast.

**Kas rongid ja bussid Venemaale sõidavad?**

Tallinna–Peterburi–Moskva rong ajutiselt ei sõida. Kui soovid ostetud pileti tagastada, võta ühendust Go Raili klienditeenindusega:

* tel +372 631 0044,
* e-post reisid@gorail.ee,
* www.gorail.ee.

Majandus- ja Kommunikatsiooniministeeriumi andmetel ei sõida praegu Venemaale ka bussid.

**Kas inimesi tohib limusiiniga sõidutada?**

Limusiinis tuleb järgida **autos** (sh taksos) **kehtivaid põhimõtteid**.

* Kui sõitjad pole üksteise pereliikmed, tohib sõidukis viibida **kuni 2 inimest**.
* Üksteisega tuleb hoida **võimalikult suurt vahet**.

Haridus ja koduõppe korraldus

**Kui pikaks ajaks on haridusasutused suletud?**

Koduõppe saab lõpetada üksnes siis, kui olukord riigis on turvaline ja nakkusoht taandunud. Kui see tingimus on täidetud, lõpetatakse koduõpe **15. mail**.

Koduõppe lõpetamise eelduseks on:

* **turvalisus** - lapsi võib kooli saata vaid siis, kui see on täiesti ohutu,
* **ühistransport** toimib varasemas mahus või sõidavad koolibussid,
* **koolitoitlustus** on tagatud ka siis, kus õppetöö taastub osaliselt.

Pärast 15. maid tuleb õppetöös järgida kehtivaid liikumis- ja kogunemispiiranguid. Korraldada võib arenguvestlusi ja õppepäevi.

Soovitame õpetajatel kuni suvevaheaja alguseni jälgida õpilaste edasijõudmist ning vajadusel pakkuda juhendamist individuaalselt või väiksemates rühmades.

**Millised haridusasutused on suletud? Kas haridushooned võivad lahti olla?**

Õppetegevuseks on **suletud kõigi haridusasutuste hooned, välja arvatud lastehoiukohad**. Suletud on seega üldhariduskoolide, kutseõppeasutuste, kõrgkoolide, noortekeskuste ja huvikoolide hooned. Lasteaedade ja teiste lastehoiukohtade lahtioleku ja töökorralduse otsustab selle pidaja. Selleks on kohalik omavalitsus või eraomanik.

**Erivajadustega õppurite ja kinniste haridusasutuste** õppetööd käsitletakse eraldi. Õppekorralduse üle otsustavad kool, koolipidaja ja lapsevanemad koostöös.

**Mida tähendab koduõpe?**

Koduõpe on paindlik õppetöö korraldus, mis toimub **väljaspool kooliruume**.

Õpetaja juhendab õpilasi **elektroonilises keskkonnas või selle vahendusel**. Kasutada võib ka muid lahendusi (nt iseseisvad ülesanded, trükised).

Kuivõrd ootamatu muutus võib tekitada segadust, on oluline jagada selget infot.

* Kokku peab olema lepitud **infokanal,** kust leiab õppeülesanded ja info vanematele.
* Koos õppeülesandega võiks olla välja toodud, kuidas ja millal saab õpilane vajadusel õpetajalt **abi küsida**.
* Välja tuleks tuua õppeülesande **sooritamise aeg**, et vältida õpilase ala- või ülekoormust.
* Kokku tuleks leppida, mis vormis, kuidas ja millal toimub õppeülesande **tagasisidestamine ja hindamine**.
* Lapsevanemal võiks olla teada **kooli kontaktisik**, kellelt saab lisainfot.
* Kõigil õpilastel ei pruugi olla **ligipääsu vajalikule tarkvarale või digiseadmetele**. Koolis tuleb kokku leppida, millised on sellisel juhul võimalikud lahendused.

**Kas koduõppe korraldamiseks tulevad juhendid haridusasutustele ja lapsevanematele?**

Koolidele on edastatud **esmased juhendid** koduõppe korraldamiseks. Kool peab saatma õpilastele ja lastevanematele selged juhised, kuidas koduõpe konkreetse õppeasutuse puhul korraldatakse. Samuti tuleb välja tuua, kust ja kellelt saab lapsevanem lisainfot.

Koduõppe puhul on õpetaja pädevuses anda õpiülesanded ja suunised nende täitmiseks. Lapsevanema toetus lapsele on väga oluline.

**Millised on koduõppe võimalused e-vahendite abil?**

Õppetöö paindlikul korraldamisel on abiks digitaalsed õppematerjalid, mida saab valida vastavalt vajadusele ja võimalusele. Õppematerjalid võivad olla ka paberkandjal, kuid õppeülesande sooritamise ning tagasisidestamise koht võib olla mõnes digitaalses keskkonnas (nt Stuudium, e-Kool, padlet, Google Docs).

E-õpet aitab korraldada **HITSA veebileht**, kust leiab:

* [vastused korduma kippuvatele küsimustele](http://www.hitsa.ee/e-ope-korduma-kippuvad-kusimused),
* veebiseminari koduõppe korraldamisest tehnoloogia abil - see on järelvaadatav [siit](http://www.youtube.com/watch?v=gVO11rp0DNE&feature=youtu.be) ning seminari esitluse leiab [siit](http://docs.google.com/presentation/d/1KSqtb0U9N2j4zrQXLgqOqt8x3U43heG8yVa-0gSlHVw/edit),
* nõustajate ja haridustehnoloogide nõuanded lapsevanematele selle kohta, kuidas last koduõppes toetada, veebiseminar on järelvaadatav [siit](http://youtu.be/_EmMPzQlljg).

Abi saab ka **Facebooki gruppidest**:

* õpetajatele annavad haridustehnoloogid nõu grupis [„Koduõpe tehnoloogia abil“](http://www.facebook.com/groups/278900333094971),
* lapsevanemad saavad tuge grupist [„Kodune distantsõpe“](http://www.facebook.com/groups/519014048634211/).

Võimalikud **e-õppe keskkonnad**:

* E-koolikott <https://e-koolikott.ee/> on õppematerjalide varamu, kus õppevara on kättesaadav kõikidele õpilastele, õpetajatele ja lapsevanematele. Gümnaasiumi kohustuslike ja valikkursuste õppematerjal on tasuta kättesaadav sotsiaal-, kunstide, matemaatika ja loodusvaldkonnas. Lisaks leiab E-koolikotist põhikoolis kasutatavad digiõppevara komplektid loodusvaldkonnas, tehnoloogias, kirjanduses, võõrkeeltes, ajaloos, inimeseõpetuses jne. Lisainfo ja juhised: e-koolikott@hitsa.ee, 5370 3898
* Opiq <https://www.opiq.ee/> platvormil on tasuta kättesaadavad kõigi põhikooli ja gümnaasiumi ainete digiõpikud ja ülesannete kogud, põhikooliainete digiõpikud ja ülesannete kogud. Kontode loomist õpilastele, õpetajatele ja lapsevanematele korraldab kool. Lisainfo ja juhised: info@starcloud.ee, 5223 7793
* Foxcademy <https://www.foxcademy.com/> platvormil on tasuta kättesaadavad põhikooli ja gümnaasiumi õppematerjalid matemaatikas, keemias ja füüsikas. Kontode loomist õpilastele, õpetajatele ja lapsevanematele korraldab kool. Lisainfo ja juhised: info@foxcademy.com, 5647 8884

**Kas koduõppe detailid paneb paika iga kool ise?**

Jah, koolid korraldavad oma koduõppe ise. E-õppe kohta jagavad nõu haridustehnoloogid. Lisainfo leiab [siit](http://www.hitsa.ee/e-ope-korduma-kippuvad-kusimused).

**Millised on haridusministeeriumi soovitused lapsevanematele, et lapse õppimist toetada?**

* **Säilitage rahu** ja püüdke hoida enda stressitase võimalikult madal. Teie stress mõjutab ka last. Stress on tõhusa õppimise suurim vaenlane.
* Paluge lapsel püstitada **päeva õpieesmärgid**, vajadusel aidake teda. Mida ta planeerib ära teha, millist abi ja tuge ta selleks vajab? Kirja pandud eesmärgid aitavad järjel püsida.
* Arutage lapsega, miks on **plaanide ja reeglite kokkuleppimine** ning nende järgimine hetkel eriti oluline (olukord on uus, tõhus õppimine nõuab kindlaid tingimusi).
* Uurige, milline **õppimise viis** võiks last tema enda kogemuse põhjal kõige paremini toetada. Vajadusel pakkuge omalt poolt lisandusi (nt vaikne ruum, märkmete tegemine, kaaslase või vanemaga arutamine, endale valjult jutustamine). Vajadusel paluge õpetajalt abi.
* **Suhelge lapsega pigem rohkem** kui vähem. Küsige küsimusi selle kohta, kuidas õppimine läks, milliseid õppimise viise ta kasutas ja milliseid uusi avastas, mis teda kõige enam aitasid. Last saate selle juures aidata, paludes tal tehtut kirjeldada ja põhjendada, miks ta nii tegi ja kuidas ta oma tegevuse tulemust ise hindab.
* Suunake last **õpitu üle mõtlema** ja laske tal õpitut oma sõnadega endale jutustada. Võite ka paluda tal uus teadmine kirja panna. See on hea meetod õpitu kinnistamiseks ning ka tulevikus kasulik õpistrateegia iseseisvaks õppimiseks.
* Võimaldage alates 7. klassist lapsele **iseseisvust valikutes**, see aitab hoida motivatsiooni. Kui kooli töökorraldus võimaldab, laske tal ise valida aeg ja viisid, millal ja kuidas ta oma õppeülesandeid täidab.
* Lapsele võiks meenutada seda, et **pingutamine ja ülesande kallal pusimine on hädavajalik ja normaalne õppimise osa**. Õpitu omandamisel ei ole edukuse näitajaks see, kui kiiresti asjad tehtud saavad, vaid kas õpitust on aru saadud, kas see on meelde jäänud ja kas seda osatakse tulevikus kasutada.
* Õpihuvi säilitamiseks toetage last pigem **suunavaid küsimusi** küsides kui valmis vastuseid pakkudes. Innustage seejuures last ja ärge peletage uudishimu negatiivsete hinnangutega.
* **Tunnustage last** mitte niivõrd tulemuse, vaid pingutuse eest. Sel moel toetate tema eneseusku.
* Üks tõhusamaid õppimise viise on **teiste õpetamine**. Laske lapsel igal õhtul endale üks uus teadmine õpetada ja kiitke teda selle eest.

Lisalugemist leiate **Tartu Ülikooli haridusteaduste Instituudi** koostatud materjalist (leitav [siit](http://www.ht.ut.ee/et)).

**Millised on haridusministeeriumi soovitused koduõppe korraldamiseks õpetajatele ja koolijuhtidele?**

* Koguge lastelt ja nende vanematelt **süsteemselt tagasisidet** ja leidke võimalusi selle arvestamiseks. Millised lahendused töötavad kõige paremini? Millise ajalise sammuga ülesandeid anda? Millised on kõige paremini toimivad kanalid ja vahendid õppimise toetamiseks ja tõendamiseks? Keskenduge alguses pigem protsessi parandamisele kui laste õpitulemustele.
* **Kaardistage e-õppe keskkonnad ja e-vahendid**, mida oma koolis kasutate. Püüdke hoida erinevate vahendite ja keskkondade hulk võimalikult väike, et kasutada õppimise aega otstarbekalt. Vajadusel aidake lastel luua süsteem, kuidas orienteeruda erinevates keskkondades: kust ülesandeid leida ja mis tähtajaks esitada. Olgu selleks süsteemiks tabel arvutis, *post-it* tahvlid, *check-list* vms. Lisaks korrastatumale õppetegevusele saab laps süsteemi luues väärtusliku kogemuse ja harjutab eluks vajalikku planeerimisoskust.
* **Leppige vanematega kokku infovahetuse kanalid ja ajavahemik päevas** (nt kell 16-17), millal on võimalik õpetajaga ühendust võtta. Püüdke lapsevanemate võimalusi arvestades leida selleks parim ajavahemik, kuid ärge unustage, et teiegi vajate puhkust ja isiklikku aega. Õpetaja ei pea olema 24 tundi kättesaadav!
* **Säilitage rahu**, kui lapsed ja lapsevanemad ei suuda kohe kokkulepetest kinni pidada. Iseseisva töö harjumuse kujundamine võtabki aega, aga tasub end tulevikus (ka peale kriisi) kuhjaga ära.
* Andke õpiülesannete esitamisele **tähtajad**, mis on **pigem pikemad kui lühemad** (nt mitte päeval kell 14, vaid õhtul kell 20). Eriti oluline on see nooremate laste puhul, kes vajavad õppimisel vanemate abi. Nooremate klasside puhul võib kaaluda ka õppetöö korraldamist nädalase tsüklina, andes järgmise nädala ülesanded kätte eelmise lõpus, et lapsed saaksid koos vanematega õppetööks valmistuda.
* Püüdke anda ülesandeid nii, et vanemad saavad nendega enne õppimise algust ja tööle minekut tutvuda. See võimaldab neil vajadusel paremini oma last ka eemal olles toetada. Püüdke planeerida nädala õppetööd nii, et saaksite ülesanded edastada igal õhtul või paar korda nädalas võimalikult samal kellaajal. Mida **kindlama rutiini** suudate luua, seda ladusam on koostöö.
* Pakkuge lastele ülesannete eel ja järel **hindamiseta testide tegemise võimalust**. See võimaldab eelnevalt õpitut meelde tuletada, sügavamalt õppida ja ise õpitut kontrollida.
* Kindlasti on õpilased ja nende õpiharjumused, samuti iseseisva töö võimekus ja lapsevanemate võimalused laste toetamiseks erinevad. Kui võimalik, andke õpiülesandeid n-ö **keskmist õpilast silmas pidades**, kuid mõelge läbi ka võimalused, kuidas usinamad saaksid teha lisaülesandeid ning vähem võimekamad täita endale jõukohaseid ülesandeid ilma õpimotivatsiooni kaotamata. Varustage ülesanded **abimaterjalidega**, mida uurides on võimalik jõuda õigete lahendusteni.
* Tuletage lastele ja nende vanematele järjepidevalt meelde, et **õppimine eeldab pingutust** - õppimise edukust ei näita ülesannete tegemise kiirus, vaid õpitust arusaamine. Kui millegi õppimine tundub raske, ei tähenda see, et laps on vähe võimekas ja õpitav ei ole tema valdkond. **Tunnustage lapsi pingutuse, mitte tulemuse eest!**
* Suunake lapsi püstitama endale päevaks **õpieesmärke** (mida planeerid ära teha, millist abi või tuge selleks vajad), mis aitavad hoida õppimist järje peal. Julgustage neid tegema õhtul oma õppimisest kokkuvõtet ja andma oma pingutusele hinnangut. Kasutage ära võimalus suunata sel moel lapsi saama õppimises ja enesejuhtimises meisterlikumaks.
* Koduõpe ei tähenda üksnes digivahendite kasutamist ja e-õpet. Digivahendid on abiks info edastamisel, suhte hoidmisel, aeg-ajalt erinevate õppeülesannete läbiviimisel ja ühiste arutelude pidamisel. Oluline on leida **tasakaal ekraaniga ja ekraanita õppimise vahel**. Katsuge arvestada perekondade erinevaid võimalusi laste töö korraldamiseks arvutis ja nutiseadmetes.
* Tundke huvi, milliseid **õpistrateegiaid lapsed kasutavad** ja uues olukorras juurde avastavad. Suunake lapsi omavahel kogemusi vahetama. Kaaslased võivad olla uute õppimisviiside leidmisel suureks abiks.
* Õpimotivatsiooni aitavad hoida ennekõike **ülesannete tähenduslikkus** (miks te just need ülesanded olete valinud ja kuidas saadavaid teadmisi tulevikus kasutada), **usaldus** (ei löö käega ega hakka ähvardama märkuste, hinnete langetamise, suvetööde jms neid, kel enesejuhtimine kohe ei õnnestu) ja **siiras huvi** selle kohta, mis sai ülesande juures takistuseks ja mis võiks last edasi aidata.
* Koduõppe jätkudes suureneb iga päevaga laste omavahelise sotsiaalse suhtlemise puudujääk. Kui võimalik, looge - eriti nooremates klassides - **võimalus lastel omavahel virtuaalselt suhelda**. Samuti võiks võimalusel kaaluda näiteks kord nädalas kohtumist videokanalit kasutades: mitte õppimiseks, vaid selleks, et lapsed ja õpetaja saaksid üksteist näha ja omavahel suhelda.
* Nii õpetajate kui perede koormus on koduõppe puhul tavapärasest suurem. Püüdke olla **teineteist arvestavad ja sallivad**. Olukord on paratamatu ja kõigile uus.

**Soovitusi koolijuhile**:

* Toetage õpetajaid ja koordineerige tegevusi, et leida parim lahendus.
* Kaardistage e-õppe keskkonnad ja vahendid, mida teie koolis kasutatakse.
* Püüdke hoida erinevate keskkondade ja vahendite hulk võimalikult väike.

Koolijuhtidel ja õppealajuhatajatel on võimalus kokku leppida **haridustehnoloogi nõustamine** HITSA vahendusel: koduope@hitsa.ee, 608 0707.

**Milliseid tugiteenuseid pakutakse, kui üksikvanemal ei ole võimalik lapsega koju jääda?**

Soovitame uurida neid võimalusi kohaliku omavalitsuse sotsiaalosakonnast.

**Kas olukord mõjutab kevad- ja suvevaheaega?**

Kuna õppetöö toimub, siis ei mõjuta õppevormi muutus vaheaegade toimumist. Kui midagi muutub, antakse sellest teada.

**Kas õpetajad peavad töötama kodust?**

Eriolukorra ajal on eesmärk vältida inimeste kogunemisi. Kui see on vähegi võimalik, palume koolijuhil koostöös koolipidajaga **korraldada distantsõppe perioodil õppetöö nii, et õpetajad saavad töötada kodus**.

Kui see pole võimalik, võivad õpetajad **vajadusel töötada koolis oma ruumides**. Kindlasti peavad koju jääma need õpetajad, kes on haigustunnustega, viibinud välismaal või puutunud kokku võimaliku nakatanuga.

Kui eriolukorra ajal korraldatakse **koolitusi ja seminare**, tohib neist osa võtta vaid **kaugõppe vormis**.

**Mida teha, kui lapsel ei ole kodus internetti või kui kodus on mitu last, kes peavad õppetöös jagama ühte arvutit?**

Palun pidage õppetöö korraldamise asjus nõu oma lapse kooli ja klassiõpetajaga. Koolid peavad õppetöö planeerimisel jälgima, et **õppekoormus jaotuks ühtlaselt**. Samuti saab sel juhul kasutada **paindlikke tähtaegu**. Koolid ja kohalikud omavalitsused saavad olla abiks õppetööks **vajalike seadmete laenutamisel**.

Abi võivad pakkuda ka **kogukondlikud algatused**, mis abivajajaid ja abipakkujaid kokku viivad. Üks aktiivsematest on Facebooki grupp „[Igale koolilapsele arvuti!](http://www.facebook.com/groups/235540370826723/?ref=group_header)“.

Õppimiseks ei pea tingimata kasutama vaid arvutit. Õppeülesanded võib õpetaja küll esitada interneti vahendusel, kuid õppimine võib jätkuvalt toimuda õpikute, töövihikute, töölehtede, raamatute jms abil.

**Kas koolid peavad korraldama koduõppe ajal koolilõuna pakkumise?**

Õppetöö koolihoones ei toimu, seega koolilõunat seal ei pakuta.

Koolilõuna pakkumine kodus olevatele õpilastele ei ole üldjuhul võimalik (hügieeninõuded, keerukas logistika, haiguste võimalik levitamine jm). Kui koolile või kohalikule omavalitsusele on teada õpilased, kes siiski vajaksid koolilõunat, tagatakse see neile koostöös sotsiaalvaldkonnaga individuaalselt.

**Kui koolilõunat ei pakuta, kas siis õpilased saavad toiduraha endale?**

Koolilõuna raha ei kanta üle õpilastele või lapsevanematele, välja arvatud kutseõppeasutustes, kus jätkub senine toiduraha maksmise süsteem.

**Kuidas jõuab koolilõuna nendeni, kes seda vajavad?**

Koolidel, sõltumata omandivormist, on palutud välja selgitada, kas kooli nimekirjas on õpilasi, kes vajavad koolilõunat.

Sellisel juhul on kaks varianti.

* Kui õpilase registrijärgne elukoht on **kooliga ühes omavalitsuses**, siis tagab koolilõuna kool või leiab lahenduse koostöös kohaliku omavalitsusega.
* Kui õpilase registrijärgne elukoht on **väljaspool kooli asupaiga omavalitsust**, siis edastab kool õpilase andmed tema registrijärgsele kohalikule omavalitsusele, kes võimaluse piires korraldab toitlustamise.

Viimasel juhul võivad kohalikud omavalitsused esitada **teisele koolipidajale arveid**. Summa võib olla vähemalt riigieelarvest koolilõunaks antava toetuse määras või määras, mis vastab konkreetses koolis kehtivale koolilõuna maksumusele, juhul kui kohalik omavalitsus korraldab nende õpilaste toitlustamist.

Kohalik omavalitsus võib kasutada riigi poolt koolipidajale selleks õppeaastaks koolilõunaks ette nähtud vahendeid selliselt, et pärast koduõpppe lõppemist oleks võimalik jätkata tavapärase koolilõuna pakkumist. Konkreetsed lahendused sõltuvad toitlustajaga sõlmitud lepingu tingimustest ja poolte heast tahtest tekkinud eriolukorras.

**Vajadusel võib koolide sööklaid kasutada koolilõuna korraldamiseks**, kui järgitakse järgmisi piiranguid.

* Mistahes haigusnähtudega inimest ei lubata hoonesse.
* Hoones ei korraldata toidu söömist, valmissöök antakse üle transpordiks.
* Hoones viibivad isikud puutuvad omavahel kokku võimalikult vähe.
* Võimalusel kasutatakse üht sissepääsu sisenemiseks ja teist väljumiseks, välditakse käiguteede ristumist.
* Hoones korraldatakse kõigi hoones viibijate haigusnähtude seire ja võetakse kasutusele ennetusmeetmed (käte pesemine, desovahendid jms).

Töö ümberkorraldamisel arvestatakse **Terviseameti soovitustega kõrgendatud riskiga töötajatele** (vanus, kroonilised immuunsust langetavad haigused jmt).

**Tuvastades koolihoones haigusnähtudega inimese**, eraldatakse ta viivitamatult teistest. Olukord tuleb lahendada nakkuse levikut takistavalt ning Terviseameti suunistele vastavalt.

**Kas hindamiskriteeriumid jäävad kontrolltööde, perioodi- ja aastahinnete arvestamisel samaks?**

Ka koduõppes toimub hindamine vastavalt kooli hindamisjuhendile. Kui on kehtestatud erisused, peab kool sellest teada andma. Õpetaja peab selgitama õpilasele, milliseid ülesandeid on hinde saamiseks vaja täita ja kuidas tehtule tagasisidet antakse.

**Kas koduõppel olles saab kaitsta gümnaasiumi uurimistööd?**

Uurimistööga seotud korra kehtestab kool.

**Kas koduõppe ajal tohib kool korraldada ekskursioone ja välisreise?**

Ei, ekskursioone, välisreise ja muid kogunemisi koduõppe ajal korraldada ei tohi.

**Kas kontaktõppe piirangud kehtivad ka eraõppele, individuaalsele õppele? Ka siis, kui need on korraldatud õpilase või õpetaja kodus?**

Kui see on vähegi võimalik, soovitame füüsilist kontakti õppetöös vältida ning korraldada õppetöö distantsilt.

**Kuidas tagatakse, et koduõpe annab sama tulemuse mis õpe koolis? Kas eksamitulemusi hinnatakse kergemalt või rangemalt?**

Koole ja õpetajaid tuleb usaldada. Nad teevad kõik endast oleneva, et õpe toimuks ka koduõppe ajal kõige kõrgemal tasemel. Samuti on õpitulemuste saavutamine õpilase ja lapsevanema vastutus.

Hindamine toimub vastavalt õpetaja antud juhistele. Õpilasele peab olema selgelt mõistetav, mis on hinde saamiseks vajalik teha ja mil viisil õpetaja õpitule tagasisidet annab.

Eksam mõõdab õpitulemusi, mis on omandatud kogu põhikooli jooksul. Kevadeti on reeglina jõutud sinnani, et toimub kordamine. Kui on veel uusi teemasid läbida, tuleb seda teha koduõppel. Neid vajadusi ning võimalusi oskab kõige paremini hinnata kool ja õpetaja.

**Eksameid hinnatakse ikka tavapäraselt** ja vastavalt eksami hindamisjuhendile.

**Kuidas motiveerida koduõppel olevaid lapsi õppimise lainel püsima, kui kõrval on palju muid ahvatlusi?**

Ennekõike aitab motivatsiooni hoida **ülesannete tähenduslikkus** (miks on vaja teha just neid ülesandeid, miks õpetaja need valis) ja **usaldus** (ei löö käega ega hakka ähvardama karistustega, kui enesejuhtimine kohe hoobilt ei õnnestu).

Kui tekib probleeme, siis **tundke siiralt huvi**, mis sai õppimisel takistuseks ja mis võiks aidata.

Looge kodus õppimisele **selge struktuur**: kus, millal ja kuidas õpitakse. Pakkuge lastele vajadusel abi.

**Kuidas õpilasi ja nende enesejuhtimist koduõppe ajal toetada?**

Olukord ja selles toimetulek on kõigi jaoks uus. Oluline on esimesel distantsõppe nädalal mitte keskenduda niivõrd õpitulemustele, vaid võtta aega katsetamiseks - ilma läbikukkumise hirmuta.

**Õpetajad**, võtke esimesel nädalal endale julgelt aega, et mõelda ja laste tagasiside põhjal proovida:

* millised lahendused töötavad kõige paremini,
* millise ajalise sammuga ülesandeid anda,
* millised on kõige paremini toimivad kanalid ja vahendid õppimise tõendamiseks.

**Õpilased ja lapsevanemad**, harjuge olukorraga ja leidke enda pere jaoks kõige paremini toimivad lahendused.

Kui tekib probleeme õpiülesannete täitmisel, ärge nähke neid takistusena, vaid proovige aru saada, kus takistused tekivad ja mis võiks aidata neist üle saada. Andke tekkinud probleemidest teada ka õpetajatele - see aitab ka neil vajalikke kohandusi teha.

Keskenduge eeskätt sellele, kuidas nüüd kodus õppida, mitte ainult ja tingimata sellele, mida, kui palju, ja mis tulemusega õppida.

**Kust saab lisainfot või abi haridusteemade kohta?**

Kui sul on küsimus haridus- ja teadusministeeriumile, kirjuta aadressil info@hm.ee või helista numbril 56 900 340 või 56 900 353.

Kui sul on küsimusi õpikeskkondade E-koolikott, Opiq või Foxcademy kasutamise kohta, küsi neilt:

* e-koolikott@hitsa.ee, 53 703 898;
* Opiq: info@starcloud.ee, 53 237 793;
* Foxcademy: info@foxcademy.com, 56 478 884.

**Kas pärast koduõppe lõppu võivad toimuda kooliekskursioonid, lõpuaktused ja muud tavapärased kogunemised?**

Ei, neid **üritusi ei tohi korraldada**.

Sel õppeaastal **jäävad ära** kõik suuremad üritused, näiteks lõpuekskursioonid, suuremad õppekäigud ja lõpuaktused.

Koolidel tuleb leida **paindlikud lahendused** vajalike kogunemiste korraldamiseks. Kogunemiste **mõttekuse** hindamisel tuleb lähtuda sel ajal kehtivatest reeglitest.

Lasteaedade töö

**Kuidas mõjutab lasteaedade tööd kehtiv liikumispiirang ja 2-meetrise vahe hoidmise nõue?**

Lasteaiad jätkavad tööd nagu seni, järgides hoolikalt hügieenireegleid ja muid ettevaatusabinõusid.

**Kuidas on korraldatud lasteaedade töö? Kas eralasteaed võib ajutiselt uksed sulgeda?**

Lasteaia ja muu lastehoiukoha lahtioleku ja töökorralduse üle otsustab selle pidaja. Munitsipaallastehoiu koha puhul on selleks kohalik omavalitsus. Otsust tehes tuleb lähtuda konkreetse piirkonna olukorrast. Eesmärgiks on tagada nii kaua kui võimalik normaalne elurütm. Siiski soovitame kõigil lapsevanematel, kellel see on vähegi võimalik, jätta lapsed koju. Haigeid, haigustunnustega ja hiljuti välismaalt tulnud lapsi ei tohi lasteaeda viia.

**Kui lasteaed on suletud, siis kas tuleb tasuda kohatasu?**

**Munitsipaallasteaia** puhul otsustab selle **kohalik omavalitsus**. **Erahoiu** puhul sõltub kohatasu maksmine **kokkuleppest**, milleni erahoiu pidaja, lapsevanem ja kohalik omavalitsus jõuavad.

**Kas lasteaialapsed tohivad käia õues?**

Jah. Küll aga pole soovitav rühmi omavahel kokku lasta.

**Miks lasteaedu ei suleta, kui koolid on suletud?**

Lasteaedade täielik sulgemine **halvaks elutähtsad teenused**, mille pakkumisega on seotud paljud lapsevanemad. Lasteaialapsi ei saa üksi koju jätta.

Kui see on aga vähegi võimalik, kutsume lapsevanemaid üles jääma lapsega koju. Kindlasti tuleb jälgida pereliikmete tervist ning mitte saata lasteaeda haigeid, haigustunnustega või hiljuti välismaal käinud lapsi. Lasteaial on õigus selline laps koju saata.

Munitsipaallasteaia ja -hoiu lahtioleku ning töökorralduse üle otsustab kohalik omavalitsus, eraasutuse puhul selle pidaja.

**Kas lasteaia töötaja peaks kandma kaitsevahendeid?**

Selle otsustab iga lasteaed ise. Kindlasti tuleb igas lastehoiu kohas **järgida väga põhjalikult hügieenireegleid**. Piirata tuleb hoonesse sisenevate inimeste hulka ning haigusnähtudega inimesi majja mitte lubada. Ka rühmad ei tohiks omavahel kokku puutuda.

**Mida teha, kui lasteaed on kinni pandud ja lapsi pole kuhugi jätta, perearst haiguslehte ei väljasta, et lastega kodus olla, ning tööandja keeldub puhkust andmast?**

Lastehoiu peab tagama kohalik omavalitsus.

**Kas lasteaial on õigus keelduda vastu võtmast last, kes on 14 päeva pärast välisreisilt naasmist kodus olnud ja kellel ei ole ühtki haigusnähtu? Mida lapsevanem peaks tegema, kui lasteaia juht keeldub last vastu võtmast?**

Lasteaia lahtioleku ja töökorralduse otsustab

* **munitsipaallasteaia ja -hoiu** puhul kohalik omavalitsus,
* **eraasutuse** puhul selle pidaja.

Kohalikul omavalitsusel on kohustus tagada vajaduse korral lasteaiakoht kõigile lastele, kelle vähemalt üks vanem on omavalitsusse sisse kirjutatud. See tähendab, et juhul, kui lasteaia juht keeldub last vastu võtmast, tuleb **pöörduda kohaliku omavalitsuse** poole.

Lapse **lasteaeda mittelubamine** peab olema põhjendatud. See võib olla põhjendatud näiteks juhul, kui on teada, et on rikutud kodus püsimise nõuet, laps elab koos või on kokku puutunud perekonnaliikmega või muu inimesega, kes on koroonahaige või selle haiguse kahtlusega. Vanemal on kohustus esitada tõesed andmed võimaliku nakkusohu kohta. Kui sellised asjaolud puuduvad, siis peab lasteaia pidaja otsima sobiva lahenduse.

Kutsume lapsevanemaid siiski üles **jätma lapsed koju, kui see on vähegi võimalik**.

Kindlasti jälgi enda ja oma pereliikmete terviseseisundit ja ära vii lasteaeda haigusnähtudega last. Lasteaial on õigus haiged lapsed koju saata.

**Milliseid reegleid peab järgima lasteaedades, et minimeerida nakatumisohtu nii töötajate kui ka laste hulgas?**

Haridus- ja Teadusministeerium on saatnud lasteadadele **järgmised juhised**.

* Mistahes haigusnähtudega inimest hoonesse ei lubata.
* Lapsevanemad ja võõrad hoonesse ei sisene. Laps antakse üle väljaspool hoonet.
* Lasteaias ei osutata huvihariduse teenust.
* Hoones olevate inimeste kontaktide hulk hoitakse võimalikult väike.
* Rühmade vahel ei liiguta ja sealsete inimestega ei suhelda. Lasteaias asuvad spordiruumid, saalid, ujulad jms ei ole ühiskasutuses.
* Jälgitakse kõigi lasteaias viibijate tervist, et ennetada ja märgata haigusnähte. Haigestumise vältimiseks rakendatakse meetmeid (näiteks kätepesu, desovahendite kasutamine).
* Lasteaia tööd ümber korraldades arvestatakse Terviseameti soovitusi suure riskiga töötajate (kõrge vanus, kroonilised immuunsust vähendavad haigused jmt) kohta.
* Kui lasteaias tuvastatakse haigusnähtudega inimene, isoleeritakse ta viivitamatult. Olukord lahendatakse nii, et nakkuse levik on takistatud ja Terviseameti suuniseid on arvestatud.

Lasteaia direktoril on õigus koostöös kohaliku omavalitsusega oma tööd ümber korraldades leida optimaalne lahendus, sealhulgas **kaugõpe** vanematele vanuserühmadele. Eriolukorra ajaks on lasteaia direktoril õigus täpsustada, **kas lapsevanem vajab lasteaiateenust**.

Trennid, huviringid ja noortekeskused

**Kas trennid ja muu huvitegevus võivad toimuda?**

Koduõppe ajal ei tohi ka huviringid ja trennid toimuda tavapärases vormis. Kui leitakse muu viis nende läbiviimiseks, siis see on igati tervitatav. Näiteks võib juhendaja anda õpilastele iseseisvaid ülesandeid. See aitab õpilaste aega sisustada ja võimaldab mingilgi moel huvitegevusega jätkata.

**Kas erahuvikool tohib korraldada õppetööd, kui õpilasi on väga vähe?**

Ka sellisel juhul tuleb õppetöö korraldada koduõppena. Mistahes kontaktõpe pole lubatud.

**Kas treener võib lastega õues trenni teha?**

Ühistreeninguid ei või läbi viia ei siseruumides ega ka õues. Õpilastel on võimalik iseseisvalt treenida, kui treener neid kaugõppe kaudu juhendada saab.

**Olen ettevõtja, pakun huviharidust. Kas keegi kompenseerib mulle saamata jääva tulu?**

Võimalusel jätkake huvihariduse pakkumist, kasutades selleks **koduõppe võimalusi**.

Võite ka suhelda vanematega ja otsida **mõistlikku kompromissi** osalustasu jätkuvaks maksmiseks kas või mingis ulatuses. Kui jätkate tegevust, andke sellest teada kohalikule omavalitsusele, seda eriti juhul, kui saate neilt toetust.

Täpsema info **ettevõtjatele suunatud tööturumeetmetest** leiab [Töötukassa](http://www.tootukassa.ee/) veebilehelt.

**Kas huvikoolil on õigus lapsevanemalt eriolukorras tasu küsida?**

Kui tasu küsitakse teenuse eest, mida on võimalik pakkuda koduõppe vormis, siis võib tasu küsida. Kui koduõpet läbi viia ei saa ja teenuse osutamine peatatakse, siis ei saa vanemalt selle eest ka tasu nõuda. Julgustame huvikoole leidma koostöös vanematega hea lahendus, et eriolukorra lõppemisel oleks võimalik huvikoolis jätkata tavapärase õppega.

**Millise toetussüsteemiga saab huvikooli pidaja arvestada seoses oma töötajatele tasu maksmisega?**

Riik korraldab eriolukorraga tekkinud kahjude hüvitamiseks toetuse maksmist **Eesti Töötukassa** kaudu. Toetuse täpsemad tingimused on üleval nende [veebilehel](http://www.tootukassa.ee/).

**Kas me saame arvestada toetussüsteemiga oma personalile, kui me ei saa teenust pakkuda või kui lapsevanemad keelduvad teenuse eest tasumast?**

Juhul, kui eriolukord ei võimalda tööd teha, korraldab riik vähenenud töötasu hüvitamise Eesti Töötukassa kaudu. Toetuse täpsemad tingimused leiab Eesti Töötukassa [veebilehelt](http://www.tootukassa.ee/).

Kui lapsevanemad keelduvad teenuse eest tasumast, võiks kaaluda lepingute ülevaatamist ning kompromissi leidmist. Iseenesest ei muutnud eriolukorra puhul vastu võetud valitsuse korraldus nr 77 õppetasu lepinguid, ent teisalt ei ole põhjust maksta teenuse eest, mida ei osutata.

**Kui individuaalõppe õpilane soovib tunniga jätkata enda ruumides ning ka õpetaja on sellega nõus, siis kas nii tohib tundi anda?**

Kui tegemist on näiteks pilliõppega muusikakoolis, peaks õppetegevuse korraldama distantsõppe vormis, mitte huvikooli ruumides.

**Kas erahuvikoolide õpetajad, kes on tööl töölepinguga (ja enamik võlaõigusliku lepinguga), saavad sulgemise tõttu kasutada haiguslehte? Kuidas tagada, et inimesel oleks sissetulek, kui huviringid koolides ja lasteaedades suletakse?**

Huvikoolide ruumid on eriolukorras küll suletud, aga soovitame leida sobivaid lahendusi distantsõppeks – see tagab töö jätkumise ning sissetuleku.

Riik korraldab eriolukorraga tekkinud kahjude hüvitamiseks toetuse maksmist Eesti Töötukassa kaudu. Täpsemalt on võimalik esialgsete meetmete kohta saada infot Vabariigi Valitsuse [veebilehelt](https://www.valitsus.ee/et/uudised/valitsus-toetab-eriolukorras-eesti-tooinimesi-ja-majandust-vahemalt-2-miljardi-euroga). Toetuse täpsemad tingimused avaldatakse [http://www.tootukassa.ee](http://www.tootukassa.ee/) veebilehel.

Kui esinevad põhjused haiguslehe võtmiseks, on see perearstiga kokkuleppel võimalik. Ravikindlustatud on Eestis töölepingu alusel töötavad inimesed, võlaõigusliku lepingu alusel töö- või teenustasude saajad, juriidilise isiku juhtimis- ja kontrollorgani liikmed.

**Meie õpilaste lapsevanemad soovivad jätkata õppetegevust kooliruumides. Mida teha?**

Huvikoolide ruumides õppetegevust läbi viia ei tohi. Kui võimalik, saab huviharidust anda koduõppe vormis.

**Kuidas toimub avatud noortekeskuste tegevus eriolukorra ajal?**

Avatud noortekeskuste ruumid on suletud, aga noorsootöö jätkub – tegevused toimuvad erinevaid virtuaalseid võimalusi kasutades.

**Avatud noortekeskuse noorsootöötaja tahab jätkata tegevusi vabas õhus. Kuidas käituda?**

Noorsootöö tegevused toimuvad eriolukorras distantsilt. Tegevus vabas õhus on lubatud üksnes individuaalõppena.

**Töötan noorsootöötajana avatud noortekeskuses – kui ruumid on kinni, kas ma saan endiselt palka?**

Avatud noortekeskuste ruumid on küll suletud, aga noorsootöö tegevused peavad jätkuma. Selleks soovitame veebilahenduste kasutamist. Häid soovitusi leiab Eesti Noorsootöö Keskuse [kodulehelt](https://entk.ee/noortevaldkonnale-eriolukorras/). Teavitage ka omanikku tegevuse jätkumisest uues formaadis. Seega töö jätkub ja palgamaksmine samuti. Kui palgaga tekib probleeme, uurige, kuidas on võimalik kasutada eriolukorras loodud [töötasu hüvitist](https://www.tootukassa.ee/content/tootasu-huvitis).

Kutseharidus, täiskasvanuharidus ja täiendkoolitus

**Kas tohib jätkata töökohapõhist õpet või praktikat?**

Iga juhtumit tuleb hinnata eraldi, kuid üldised põhimõtted on järgmised.

* Õpilaste praktika või töökohapõhine õpe võib jätkuda või alata, kui **tööandja**, **õpilane** ja alaealise puhul ka **vanem** sellega nõus on.
* **Ühiselamus** elavad õpilased tuleks saata koju. Kui õpilane osaleb ettevõttes praktikal, on erivajadustega või välismaalane ega saa mõjuval põhjusel koju minna, siis võib kool otsustada ka teisiti.
* Tegevustes tuleb juhinduda [eriolukorra juhi korraldustest](https://www.valitsus.ee/et/eriolukord-eestis).

**Kas kutsekool tohib saata õpilasi välismaale praktikale?**

Välisreise kool korraldada ei tohi, sest olukord sihtriigis võib muutuda. Riskid ei ole seotud mitte ainult viiruse leviku, vaid ka liikumis- ja reisimispiirangutega. Kui õpilane on läinud välismaale juba enne eriolukorda, siis pärast tagasitulekut peaks ta püsima kodus.

**Mida peavad tegema õpilased, kes elavad õpilaskodus?**

Seda otsustab kool. Üldjuhul tuleks õpilased koju saata. Need õpilased, kes ei saa kodus õppida, võivad jääda õpilaskodusse, kuid nad peavad vältima kokkupuudet teiste õpilastega. Kui õppija on erivajadustega või välismaalane ega saa mõjuval põhjusel koju minna, siis otsib kool olukorrale lahenduse.

**Mis saab kutsekooli lõpetajatest, kellel on vaja teha lõputöö?**

Koolis lõputööd teha ei saa, kool peab leidma lahenduse koostöös õpilasega. Kutseeksamid lükatakse edasi.

**Mis saab täienduskoolitustest?**

Soovitame tungivalt täienduskoolitused edasi lükata või kasutada nende korraldamisel e-õppe võimalusi.

Tegevustes tuleb juhinduda [eriolukorra juhi korraldustest](https://www.valitsus.ee/et/eriolukord-eestis).

**Kas keeltekoolis võib õpe jätkuda?**

Kuna eesmärk on inimeste kokkupuutumist vältida, siis tuleks statsionaarne õpe pigem ära jätta. Tegevustes tuleb juhinduda [eriolukorra juhi korraldustest](https://www.valitsus.ee/et/eriolukord-eestis).

Keeleõppeks saab kasutada mitmesuguseid e-õppe võimalusi. Soovitame ajutise lahendusena leida sobiv rakendus.

Eesti keelt saab tasuta õppida näiteks järgmistel e-kursustel:

* [“Keeleklikk”](https://www.keeleklikk.ee/coursemap) (0–A2-tase ehk algajad),
* [“Keeletee”](https://www.keeletee.ee/coursemap) (B1-tase ehk edasijõudnud).

Nendel kursustel saab iga soovija oma keeleoskust iseseisvalt arendada. Mõlemad e-kursused on loodud nii vene kui ka inglise keele kõnelejatele.

**Kui individuaalõppes õppija soovib õpet jätkata kodus ja õpetaja on nõus tundi andma, kas seda tohib teha?**

Kui õppija on täiskasvanu, peaks ta lahenduse õpetajaga kokku leppima. Kindlasti ei tohiks osaleda ega koolitada need, kes on haigusnähtudega, käinud välismaal või puutunud kokku võimaliku nakatanuga.

Eksamid koolides

**Mis saab lõpueksamitest?**

**9. klassi** lõpueksameid ei toimu. Põhikool lõpetatakse aastahinnete alusel.

Juhul kui 15. maiks on olukord riigis piisavalt normaliseerunud, et õpilased saavad hakata kooli naasma, toimuvad **gümnaasiumilõpetajate** riigieksamid mai lõpus ja juuni alguses, järgides sel ajal riigis kehtivaid reegleid.

Tänavu peavad gümnaasiumilõpetajad tegema eesti keele (või eesti keele teise keelena) ja matemaatika eksami. Eksamitele eelnevad konsultatsioonid ja ettevalmistus. Riigieksamite tulemused selguvad 30. juunil.

**Kas tasemetööd toimuvad?**

Tasemetöid sel õppeaastal ei toimu.

**Mis saab siis, kui eriolukord kestab suvevaheajani? Kas eksamid toimuvad suvel või ei ole võimalik kooli lõpetada?**

Praegu pole veel kindlalt otsustatud, mis saab kooli lõpetamisest siis, kui eriolukord kestab suvevaheaja alguseni. Haridus- ja Teadusministeerium peab otstarbekaks, et õpilastel lastaks sel juhul lõpetada jooksvate hinnete alusel.

**Kuidas saab astuda gümnaasiumi või ülikooli, kui eksamid jäävad ära?**

Kui olukord riigis paraneb piisavalt, võib gümnaasiumikatseid korraldada pärast 15. maid. Selleks on kaks võimalust.

1. Õpilased teevad katsed kodus.
2. Katsed tehakse koolimajas nii, et ühte ruumi ei kogune korraga üle 10 inimese ning õpilased on hajutatud eri ruumidesse.

Gümnaasiumi, kutseõppeasutusse ja kõrgkooli vastuvõtmise tingimused määrab iga haridusasutus ise. Juba praegu on nii ülikoolid kui ka paljud gümnaasiumid Haridus- ja Teadusministeeriumile kinnitanud, et nad otsivad sobilikke lahendusi ja on valmis paindlikult tegutsema.

**Millal toimuvad kutseeksamid?**

Kutseeksamid lükatakse edasi kuni olukorra paranemiseni.

**Mis saab kutsekooli lõpetamisest, kui kutseeksamid edasi lükatakse?**

Kutseõppe lõpetamise tingimused pole muutunud. Lõpetamiseks tuleb sooritada kutseeksam või kui see pole võimalik või ebaõnnestub, siis kooli lõpueksam. Eriolukorra ajal ei ole võimalik sooritada ei kutse- ega lõpueksamit, need lükkuvad edasi kuni olukorra muutumiseni. Seega on võimalik, et ka kutseõppe lõpetamine lükkub edasi.

**Kas riigieksamid võivad lükkuda suvesse, näiteks juulisse või augustisse?**

**Põhikooli lõpueksameid** tänavu ei toimu.

Juhul kui olukord riigis on piisavalt normaliseerunud, naastakse pärast 15. maid järk-järgult kooli. **Gümnaasiumi riigieksamid** toimuvad sel juhul mai lõpus ning juuni alguses. Tänavu peavad gümnaasiumilõpetajad tegema eesti keele (või eesti keele teise keelena) ja matemaatika eksami. Riigieksamite tulemused selguvad 30. juunil.

Kui eriolukorra kestust pikendatakse, võib tekkida vajadus eksamid sel õppeaastal ära jätta. Haridus- ja Teadusministeerium valmistub ka selleks võimaluseks.

Hoiame avalikkust kõikide muudatustega kursis.

Õpe hariduslike erivajadustega laste (HEV) koolides

**Kuidas on korraldatud õpe hariduslike erivajadustega (HEV) õpilaste koolides?**

Koolides, kus pole võimalik täielikult koduõppele üle minna, tuleb õppetöö korraldada nii, et arvestataks iga õpilase eripära.

Kõik lapsevanemad, kellel see on vähegi võimalik, peaksid lapsed siiski koju jätma. Haigeid ja haigustunnustega lapsi ei tohi kooli lubada.

Haridus- ja Teadusministeerium on saatnud HEV-koolidele lisajuhiseid ning hoiab nendega ühendust. Lapsevanemad saavad infot koolist.

**Kuidas tagada, et HEV õpilased ei jää õppekavast maha? Kuidas nende edasijõudmist kontrollida ja hinnata? Kuidas arvestada puudumisi?**

Nii nagu tavakoolid, lähevad ka hariduslike erivajadustega laste koolid üle koduõppele. Õppetöö täpsemad tingimused (sh õppetöös edenemise ja selle hindamise) otsustab kool. Puudumisi tavapärasel viisil ei märgita. Hästi korraldatud koduõppe puhul ei jää õpilased õppekavast maha.

[Rajaleidja keskused](http://rajaleidja.innove.ee/) on valmis toetama kõiki koole ja õpetajaid erivajadustega laste [koduõppe korraldamisel.](https://www.innove.ee/blogi/innove-rajaleidja-kuidas-saavad-vanemad-oma-last-kaugoppe-ajal-toetada/)

Õpe välismaal

**Õpin hetkel välismaal ja minu ülikool pandi kinni. Kas pean tasuma õppemaksu, üüri, lennupiletite eest Eestisse?**

Õppemaksu tasumine toimub vastavalt ülikooliga sõlmitud lepingule. Eriolukorras sõltub tasumine ülikooli otsustest või eraldi kokkulepetest. Sama kehtib elamiskulude kohta. Kui seoses eriolukorraga peate vajalikuks naasta Eestisse, on kulud teie enda katta. Kindlasti tutvuge enne [piirangutega](https://reisitargalt.vm.ee/koroonaviirus/), mis on seotud välismaalt Eestisse tagasipöördumisega.

**Kas Eesti riik saab mind toetada kuidagi õpingute katkestamisega kaasnevate kuludega välismaal?**

Kahjuks ei, sest välismaale õppima suundumine ja sealsete õpingute katkestamine on isiklik otsus.

**Mida teha, kui tahan jätta õppimise välismaal pooleli ja tulla Eestisse?**

Õpingute katkestamine välismaal sõltub ülikooli reeglitest ja/või ülikooliga sõlmitud õppelepingust. Eestis on võimalik kõrgkoolidesse sisse astuda vastavalt koolide poolt seatud tingimustele ja ajaraamile. Seni omandatud kogemusi ja õppeaineid võib olla võimalik üle kanda varasemate õpingute ja töökogemuse arvestamise protsessi [VÕTA](https://www.hm.ee/et/tegevused/taiskasvanuharidus/varasemate-opingute-ja-tookogemuse-arvestamine) raames.

**Minu õpiränne/projekt algab peagi ning eeldab välismaale minekut. Kas võin minna?**

Ei, Eestist väljasõit tuleb edasi lükata eriolukorra lõpuni.

**Minu Erasmuse projekti raames saabuvad Eestisse peagi välismaalased. Kas tohin neid vastu võtta?**

Ei, välisgruppide vastuvõtmine tuleb ära jätta eriolukorra lõpuni.

**Olen hetkel õpirände/projekti raames välismaal. Kas võin tulla tagasi, kes katab kulud?**

Praegu välismaal projektis või õpirändes osalejad saavad soovi korral tulla tagasi ning nende kulud kuuluvad toetuslepingus *force majeure*’i klausli alla. SA Archimedes aktepteerib toetuslepingu raames kulusid juhul, kui kindlustusleping kulutusi ei kata (aluseks kindlustusandja otsus) ning toetusandja on kasutanud kõiki võimalusi tehtud kulutuste tagasi saamiseks. Välismaa ülikoolis õppimise jätkamiseks tasub uurida, milliseid õppimisega seotud lahendusi välismaa ülikool pakub. Paljudel juhtudel saab distantsõppes jätkata. Õpirännet puudutavatest muudatustest tuleb informeerida kindlasti oma koduülikooli.

**Olen teinud käimasoleva/planeeritava õpirände/projekti jaoks juba kulutusi. Kas võin projektiga edasi minna?**

Juhul kui projekt/õpiränne võimaldab tegevusi, mis ei eelda mobiilsust ja on partneritega kooskõlastatud, siis võib projektiga edasi minna. Kõik reisid ja rahvusvahelised üritused, mis on kavas enne 1. maid 2020, tuleb edasi lükata ja kulutusi palume mitte teha. Sõltuvalt projekti tegevustest võib olla otstarbekas lükata projekti tähtaega edasi. Uue tähtaja täpsustamiseks suhelge palun oma koduülikooli või projekti koordinaatori ja projekti partneritega.

**Olen teinud käimasoleva/planeeritava õpirände/projekti jaoks juba kulutusi, kuid ma/partnerid ei soovi hetkel projektiga jätkata. Mida teha?**

Õpirände/projekti tegevused saab eriolukorra tõttu vajadusel edasi lükata, tühistada, katkestada või võimalusel jätkata projektiga distantsilt. Suhelge palun partneriga edasiste tegevuste üle otsustamiseks ja informeerige otsustest oma teisi partnereid ja saatvat organisatsiooni/ülikooli, kes omakorda teavitab nendest SA Archimedest.

Juhul kui projekt katkeb, aktsepteerib SA Archimedes toetuslepingu raames kulusid juhul, kui kindlustusleping kulutusi ei kata (aluseks kindlustusandja otsus) ning toetuse saaja on kasutanud kõiki võimalusi tehtud kulutuste tagasi saamiseks.

**Minu õpirände/projekti alguseni on veel piisavalt aega (algab pärast 1. maid 2020). Mida arvestada planeerimisel?**

Praegu on õpirände/projektidega seotud reisimine ja rahvusvahelised üritused edasi lükatud kuni 1. maini 2020. Tuleb arvestada, et sõltuvalt kriisiolukorrast võib olla vajalik reisimist veelgi edasi lükata. Seetõttu on mõistlik pigem oodata ja jälgida õpirände/projektidega seotud informatsiooni SA Archimedes kodulehel. Soovitame hoida õpirände/projekti partneriga kontakti, arutada edasisi koostöövõimalusi uues olukorras jne. Näiteks saab otsida lahendusi projekti/õpirändega alustamiseks distantsilt.

Vaata ka SA Archimedese veebist: <http://archimedes.ee/sihtasutuse-archimedes-teadaanne-seoses-opirande-ja-rahvusvaheliste-koostooprojektidega-covid-19-eriolukorras/>.

Jälgige välisministeeriumi jooksvalt uuendatavat reisiinfot riikide kaupa: <https://reisitargalt.vm.ee/>.

**Osalen Euroopa Solidaarsuskorpuse programmis ja minu projekt algab peagi ning eeldab välismaale minekut. Kas võin minna?**

Ei, Eestist väljasõit tuleb ära jätta eriolukorra lõpuni.

**Olen hetkel solidaarsuskorpuse projekti raames välismaal. Kas võin tulla tagasi, kes katab kulud?**

Praegu välismaal projektis osalejad saavad soovi korral tulla tagasi ning nende kulud kuuluvad toetuslepingus *force majeure*’i klausli alla. SA Archimedes aktsepteerib toetuslepingu raames kulusid juhul, kui kindlustusleping kulutusi ei kata (aluseks kindlustusandja otsus) ning toetuse saaja on kasutanud kõiki võimalusi tehtud kulutuste tagasi saamiseks.

**Olen teinud käimasoleva/planeeritava solidaarsuskorpuse projekti jaoks juba kulutusi. Kas võin projektiga edasi minna?**

Juhul kui projekt võimaldab tegevusi, mis ei eelda mobiilsust ja on partneritega kooskõlastatud, siis võib projektiga edasi minna. Kõik reisid ja rahvusvahelised üritused, mis on plaanitud aega enne 1. maid 2020, tuleb edasi lükata ja kulutusi palume selleks ajaks mitte teha. Sõltuvalt projekti tegevustest võib olla otstarbekas lükata projekti tähtaega edasi. Uue tähtaja täpsustamiseks suhelge palun oma projekti koordinaatori ja/või projekti partneritega.

**Olen teinud käimasoleva/planeeritava solidaarsuskorpuse projekti jaoks juba kulutusi, kuid ma/partnerid ei soovi hetkel projektiga jätkata. Mida teha?**

Projekti tegevused saab eriolukorra tõttu vajadusel edasi lükata, tühistada, katkestada või võimalusel jätkata neid distantsilt. Suhelge palun partneriga edasiste tegevuste üle otsustamiseks ja informeerige otsustest oma teisi partnereid ja saatvat organisatsiooni, kes omakorda teavitab nendest SA Archimedest.

Kui projekt otsustatakse katkestada, aktsepteerib SA Archimedes toetuslepingu raames kulusid juhul, kui kindlustusleping kulutusi ei kata (aluseks kindlustusandja otsus) ning toetuse saaja on kasutanud kõiki võimalusi tehtud kulutuste tagasi saamiseks.

**Minu solidaarsuskorpuse projekt algab tulevikus (pärast 1. maid 2020). Kuidas tegutseda?**

Praegu on projektidega seotud reisid ja rahvusvahelised üritused edasi lükatud kuni 1. maini 2020. Tuleb arvestada, et sõltuvalt kriisiolukorra kulgemisest võib olla vajalik reisimist veelgi edasi lükata. Seetõttu on mõistlik pigem oodata ja jälgida vastavat informatsiooni SA Archimedes kodulehel. Soovitame hoida projekti partneriga kontakti, arutada edasisi koostöövõimalusi uues olukorras.

Vaata ka SA Archimedese veebist: <http://archimedes.ee/sihtasutuse-archimedes-teadaanne-seoses-opirande-ja-rahvusvaheliste-koostooprojektidega-covid-19-eriolukorras/>.

Jälgi välisministeeriumi jooksvalt uuendatavat reisiinfot riikide kaupa: <https://reisitargalt.vm.ee/>.

**Kas Horisont 2020 teadusprogrammi projektid lähevad edasi?**

Projektid jätkuvad, kuni pole teada antud teisiti. Eesti Teadusagentuur pikendas uurimistoetuste 2020. aasta taotlusvooru lõpptähtaega nädala võrra – 31. märtsilt 7. aprillini (kell 17). Kõik taotlejad, kellel ei ole võimalik ligi pääseda vajalikele allikatele (nt raamatukogu kojulaenutusteenuse peatamise tõttu) või kes eriolukorrast tulenevate vääramatute takistuste tõttu ei saa taotlust tähtajaks esitada, võtke palun viivitamatult ühendust Eesti Teadusagentuuri valdkondliku koordinaatori või uurimistoetuste osakonna juhatajaga.

Kui käimasolevate uurimisprojektide täitmisel ilmneb eriolukorrast tulenevaid takistusi (nt personaalse uurimistoetusega järeldoktoritel välismaal viibimisega või välismaale suundumisega; kavandatud patsiendiuuringute või välitööde läbiviimisega jne), võtke palun kiiresti ühendust Eesti Teadusagentuuri valdkondliku koordinaatori või uurimistoetuste osakonna juhatajaga, et arutada läbi vajalikud muudatused, sh projekti peatamise vajalikkus.

Täpsemat infot leiab Eesti Teadusagentuuri kodulehelt.

Info edasi lükkuvate või tühistatud ürituste ja taotlusvoorude kohta on Eesti Teadusagentuuri H2020 lehel.

**Kas Horisont 2020 projektidele force majeure kohaldub?**

*Force majeure*’i klausli kasutamine on sätestatud H2020 mudellepingu artiklis 51. Kulud kaetakse, kui need vastavad H2020 mudellepingu artiklis 6 sätestatud üldistele toetuskõlblikkuse tingimustele. Näiteks kui kohtumine/üritus jääb erakorraliste ja ettenägematute asjaolude (*force majeure*) tõttu ära, saab reisi- ja majutuskulud siiski katta H2020 meetmest, kui toetuskõlblikkuse tingimused on täidetud, seda isegi juhul, kui toetusesaaja ei reisinud ega osalenud kohtumisel/üritusel. Kui ettenägematute asjaolude tõttu tuleb tegevuse läbiviimiseks kanda täiendavaid kulusid, on need kulud toetuskõlblikud juhul, kui need on tegevuse läbiviimiseks vajalikud (nt tühistatud konverents korraldatakse hiljem).

Projekti toetussummat siiski suurendada ei saa.

Erakorralise või ettenägematu olukorra tekkimisel peavad toetusesaajad viivitamata võtma ühendust rahastamisasutusega, kes uurib juhtumispõhiselt *force majeure*’i eeskirjade võimalikku rakendamist. Lisaks peavad toetusesaajad tegema kõik võimaliku, et piirata ettenägematutest asjaoludest tekkivat kahju (nt püüdma tühistada lennupiletid, taotlema tühistatud lennu eest hüvitist kindlustuselt jne).

Küberturvalisus kaugtöö ja distantsõppe tingimustes

**Kas kaugtöö on ikka turvaline valik?**

Õigesti ja teadlikult tehes on kaugtöö kindlasti turvaline. Kuigi täna kehtiv eriolukord, kus paljud inimesed töötavad kodust, suurendab ohtu, et ettevõtted ja nende töötajad satuvad küberrünnaku või -pettuse ohvriks, saab need riskid elementaarseid küberhügieeninõudeid järgides miinimumini viia. Turvaliselt kaugtööle jäädes maandad omakorda koroonaviirusega nakatumise riski nii enda kui teiste jaoks.

**Millised on hetkel levinuimad ohud?**

Et koroonaviirusega seotud info on praegu arusaadavalt inimeste huvi fookuses, kasutavad seda ära ka pahavara levitajad – nii saadetakse üle maailma laiali kirju, kus on manuses mõni dokument või juures link, mis justkui annaks kirja saajale uut informatsiooni viiruse leviku kohta. Samuti teame, et peibutisena kasutatakse ära viiruse leviku kaarti. Need kirjad nakatavad Sinu arvuti pahavaraga, mis võib varastada Sinu paroole ja muid andmeid.

Samamoodi kasutatakse ära kaugtöö kasvavat populaarsust. Kodus töötades tuleb tihtipeale liituda erinevate kesksete teenuste, failijaotusplatvormide ja suhtlusvõrkudega. Kui saad kirja, mis kutsub Sind klikkima järjekordsel lingil, mille kaudu liituda tööalase grupiga, tee kindlaks, et see on ikkagi tööandja kokku lepitud grupp või teenus.

Töömeilide puhul tuleb kahtlemata meeles pidada, et küberkuritegevuses on üsna levinud arvepettused ja tegevjuhi petuskeemid. Kui ülemus (kellest oled hetkel tõenäoliselt eraldatud) palub sul teha ettevõtte arvelt ülekanne täiesti ootamatule pangakontole, küsi mõne teise kokkulepitud suhtluskanali kaudu üle, kas ta on selles kindel. Kui äripartner võõras riigis palub teenuste eest makse saata uuele pangakontole, siis kinnita ka see temaga telefonitsi või mõnd muud suhtluskanalit kasutades üle.

Viimasel ajal on taas aktiivselt levima hakanud palgakonto pettused, kus näiliselt töötaja palub personalijuhil kanda järgmisest kuust oma palga uuele pangakontole. Tegelikult saadavad mainitud palve aga küberkurjategijad, kes ka raha endale saavad. Palgakonto petuskeemis saadavad küberkurjategijad töötaja nime alt lühikese, kuid suhteliselt veenvas eesti keeles kirjutatud e-kirja personalijuhile ning paluvad järgmisest kuust kanda palga uuele pangakontole. Selleks kasutatakse visuaalset pettust, näiteks asendatakse nimes mõni täht või muudetakse vaevumärgatavalt domeeni (ettevõte.ee vs ettveõte.ee). Samuti võidakse kasutada meilikonto puudulikku turvalisust ning teeseldakse ettevõtte töötaja aadressi, mida tavainimesel on keeruline märgata.

Kriisi alguses levisid Eestis ingliskeelsed telefonikõned, milles küsiti ligipääsu vastaja arvutile. Kõned tulid välismaistelt numbritelt ja helistaja tutvustas end rahvusvaheliselt tuntud ettevõtte esindajana. Viidates praegusele olukorrale, kus paljud töötavad kodukontoris, ja vajadusele hoida kaugtööks kasutatavad seadmed turvalisena, küsisid helistajad ligipääsu arvutile. Põhjenduseks tõid nad soovi kontrollida, kas seade on ikka piisavalt turvaline. Keeldumise korral ei lõpetanud helistajad kõnet, vaid jätkasid visalt ligipääsu küsimist. Petturite eesmärk võis olla varastada paroole ja pangakaartide andmeid. Selliste kõnedega võidakse müüa ka hirmuvara (*scareware*) tooteid, mis justkui leiavad ohvri arvutist pahavara. Petturitele makstes saab kahjuks päriselt lahti rahast ja vaid näiliselt nn pahavarast, mida arvutis tegelikult polnudki.

**Millist tarkvara peaks video- või telekonverentsi jaoks kasutama?**

Eelkõige on oluline leppida kolleegide ja lähedastega kokku, milliste suhtluskanalite kaudu eriolukorra-aegne kaugsuhtlus toimub. Samamoodi on näiteks ka Sinu lapsed kokku leppinud oma õpetajate ja sõpradega, millistes kanalites nemad suhtlevad. Alati on hea nende suhtluskanalite kohta lisainfot uurida, et teha kindlaks, millised on lisaks kasutusmugavusele ka sõnumisaladuse mõistes kõige turvalisemad – juhuks kui pead näiteks äripartneritega ärisaladustest rääkima. Loe läbi kasutustingimused! Samas hoia silm peal ka sellel, millised suhtluskanalid on Sinu lapse jaoks tema tervise ja heaolu mõistes kõige turvalisemad.

Kuna kaugtöö vajadus kestab nii Eestis kui ka mujal maailmas veel mõnda aega, on tõenäoliselt oodata kampaaniaid, kus kurjategijad püüavad erinevaid kaugtöörakendusi matkides levitada pahavara või varastada andmeid. On olnud näha, et pahavara levitamiseks kasutatakse ära mõne videokonverentsitarkvara populaarsust: ohvrile jäetakse mulje, et lingi on talle saatnud mõni selline programm või jagatakse näiliselt mõne sellise programmiga seotud lehekülgi, mille kaudu korjatakse kokku kasutajaandmeid.

Ministeeriumides või nende allasutustes töötavatele inimestele rõhutab Riigi Infosüsteemi Amet, et asutusesiseseks kasutamiseks (AK) mõeldud teabe edastamiseks on lubatud kasutada ainult sellist videokonverentsisüsteemi, mis on teabevaldaja kontrolli all (majutatakse teabevaldaja info- ja kommunikatsioonitehnoloogia taristul). Kui sellist süsteemi ei ole võimalik kasutada, ei tohi AK-teavet videokoosoleku kaudu edastada.

**Millised on soovitused paroolide kohta?**

Kaugtöö ja -õppe puhul tuleb pidevalt kuskile sisse logida ja paroole sisestada. See võib tekitada kiusatuse kasutada ühtainust (ja võimalikult lihtsat) parooli igal pool. Sellega sisenetaks nii tööle, kooli, poodi, sotsiaalmeediasse, jututubadesse kui ka mängukoobastesse. Kui aga see üks parool peaks lekkima (ja paroolid aeg-ajalt lekivad!), siis katsetavad häkkerid juba lekkinud paroolide ja kasutajanimedega, kas nendega saab sisse ka teistesse kohtadesse.

Üks võimalus kasutada erinevates kohtades eri paroole nii, et sa ei pea ise pikki paroole meeles pidama, on uurida paroolihaldurite võimalusi. Neid on mitu, neid saab kasutada tasuta (nt LastPass, Keepass, 1Password) ja nii on sul vaja meeles pidada vaid ühte pikka parooli oma paroolihalduri jaoks.

Kuna aga kodune töö, meiliaadressid ja kõiksugu kontod on praegu töö, õppimise ja suhtlemise jaoks üliolulised, siis on üks väga oluline abimees oma kontode kindlustamiseks mitmetasemeline autentimine. See tähendab, et isegi kui keegi saab kätte sinu parooli (õngitsuse, pahavara või varem lekkinud paroolide kaudu), ei saa ta sinu meilikontole sisse ilma sinu telefonis oleva koodita. Ei, Sul ei tule iga kord oma koodi sisestada, kui Sa Gmaili tahad sisse saada. Aga kui keegi soovib geograafiliselt kaugest kohast või uuest seadmest Sinu meilikontole ligi saada, siis see tal ei õnnestu.

**Kas kaugtööks või -õppeks kasutatavaid seadmeid tuleb kuidagi ette valmistada?**

Tee kindlaks, et nii Sinu kui ka Su lapse arvutil või seadmel on kasutusel võimalikult viimane tarkvara. See on ülioluline! Näiteks võib aegunud tarkvara tõttu nakatuda Sinu arvuti ainuüksi mõnd kahtlast netilehekülge külastades. Kui oskad otsida üles ka oma nutika teleri, oma ruuteri ja oma internetti ühendatud veebikaamera seaded, siis ka nende tarkvara tuleks regulaarselt uuendada. Kõike seda selleks, et sinu kodus asuvate seadmete kaudu ei saaks kedagi teist rünnata. Samamoodi ei taha sa ju olla viiruse edasikandja.

Lisaks on oluline üle vaadata, kas Su seadmete viirusetõrjetarkvara on saanud end regulaarselt uuendada. Viirusetõrje ei kaitse kunagi kõigi ohtude eest – pahavara loojad on alati sammu võrra viirusetõrjeprogrammidest ees. Kuid kui pahavara on juba mitu tiiru maailmale peale teinud, siis tunnevad ka viirusetõrjeprogrammid need ära ja takistavad neid enne, kui need jõuavad Sinu või Su lähedaste arvuti nakatada.

Kindlasti uuri, kas ka Su lähedastel on arvutites operatsioonisüsteemide ja viirusetõrjetarkvara viimased versioonid. Windowsi operatsioonisüsteemil tähendab see näiteks Windows Defenderi definitsioonide uuendamist.

**Kuidas kindlustada andmete säilimine?**

Praegusel ebatavalisel ajal on veel üks hea viis, kuidas vähendada ärevust oma töö ja õppimise suhtes: varundamine. Keegi ei taha ju tehtud tööd uuesti teha. Kuid me teame, et seadmed ütlevad aeg-ajalt üles või veelgi hullem – nakatuvad pahavaraga, mis ei lase enam andmetele ligi. Koolilastel võib olla esialgu tore öelda, et nad ei saanud kodutööd esitada, kui arvuti ei töötanud, kuid lõpuks peavad ka nemad selle töö ikkagi uuesti tegema. Oma tehtud töö kaotamine lunavara või ootamatult üles öelnud seadme tõttu on veelgi suurem mure.

Varundamiseks on olemas hulk kommerts-pilvelahendusi (Google Drive, Microsoft Onedrive, Amazon Drive, Dropbox), mis automaatselt interneti kaudu Su dokumente varundavad. Sinu ülesanne on salvestada oma failid vaid õigele kettale ja kui seadmega midagi juhtub, otsida teisest seadmest oma dokumendid uuesti üles.

Soovitame kasutada ka välist kõvaketast või mälupulka, et enda kõige olulisemad andmed varundada. Suuremahuliste andmete puhul võib aidata see ühelt poolt kiiremini oma andmeid taastada, teisalt on suurte andmemahtude hoidmine pilvelahendustes võrreldes väliste andmekandjatega ka kallim. Uuri ka oma tööandjalt, milliste varunduslahendustega ta üldse nõus on – kas näiteks töödokumente üldse tohib pilves hoida või on ettevõtte reeglid teistsugused.

**Mu laps istub päevad läbi internetis – e-kool, suhtlus sõpradega, niisama ajaviide. Mida pean silmas pidama?**

Tunne regulaarset huvi, mida laps arvutis teeb. Mugavam on seda teha, kui lapse arvuti ekraan paikneb nõnda, et sellel toimuvat on võimalik möödudes kergesti tuvastada. Samuti tunne huvi, suhtle, küsi. Proovi selleks aega leida ka kaugtööd tehes.

**Olen ettevõtte juht. Millele peaksin erilist tähelepanu pöörama?**

Riigi Infosüsteemi Amet tegi 8. aprillil eesti keeles kättesaadavaks rahvusvaheliselt tunnustatud küberturvalisuse meetmete kogumi „CIS 20 Controls“. See on tunnustatud küberturbeekspertide koostöös valminud tööriist, mida saavad kasutada IT-juhid ja kõik teised, kes vastutavad oma ettevõtte IT-valdkonna eest, et tagada oma asutuses küberturvalisus. CIS 20 meetmete viimane versioon eristab ka meetmeid, mis on mõeldud rakendamiseks nii suurtele kui ka väikestele ja keskmise suurusega ettevõtetele. Eestikeelne meetmekogum ning vastavad lühijuhendid ning õpivideod eesti ja vene keeles on leitavad <https://www.ria.ee/et/kuberturvalisus/ennetus-ja-nouanded/nouanded.html>.

Kuigi sul ei pruugi olla võimalik neid meetmeid enne praeguse eriolukorra lõppu rakendada, tasub seda järjekindlalt teha keskmist ja pikemat perspektiivi silmas pidades. Nõnda elad turvaliselt üle nii võimalikud tulevased ühekordsed küberrünnakud kui ka järgmised eriolukorrad. Vt ka: <https://www.itl.ee/uudised/itl-soovitab-ettevotetel-kaugtoo-korraldus-labi-moelda/>.

**Kas eriolukorras kehtivad erireeglid isikuandmete töötlemise kohta?**

Selle kohta on põhjalikud seisukohad avaldanud Andmekaitse Inspektsioon:

a) Töötajate isikuandmete töötlemisest koroonaviiruse kontekstis (<https://www.aki.ee/et/uudised/tootajate-isikuandmete-tootlemisest-koroonaviiruse-kontekstis>).

b) Euroopa Andmekaitsenõukogu avaldus seoses COVID19-ga (<https://www.aki.ee/et/uudised/euroopa-andmekaitsenoukogu-avaldus-seoses-covid19-ga>).

c) Kas töötajat saab kohustada rääkima kõike oma tervislikust seisundist? (<https://www.aki.ee/et/uudised/kas-tootajat-saab-kohustada-raakima-koike-oma-tervislikust-seisundist>).

**Mida peaks kriisijärgselt silmas pidama?**

Kriisi möödudes tuleks kõigil järjepidevalt jätkata küberhügieeni nõuete järgmist. Nii asutustel kui ka ettevõtetel tuleks meeles pidada tõsiasja, et IT-valdkond pole enam ammu väike ja toetava rolliga killuke organisatsioonist, vaid vahel just kõige kriitilisem osa, sest kogu töö käib arvutites ning ettevõtte või asutuse toimimiseks vajalik info talletatakse serveritesse või kõvaketastele.

**Mis on viis kõige olulisemat soovitust turvaliseks veebis käitumiseks?**

* Ära ava tundmatutelt saatjatelt saadud manuseid ega linke.
* Ära usu ähvardavaid ja kiiret tegutsemist nõudvaid kirju tundmatutelt saatjatelt.
* Ära anna tundmatule helistajale ligipääsu oma arvutile.
* Veendu, et kasutad tarkvara värskeimat versiooni ning turvauuendused on paigaldatud.
* Tee nii arvutis kui ka telefonis olevatest failidest regulaarselt tagavarakoopiaid.
* Vt ka <https://blog.ria.ee/> värskemaid sissekandeid.

**Kas eriolukorra ajal esineb varasemast rohkem küberpettuseid?**

Ei, pigem on Riigi Infosüsteemi Ameti registreeritud küberintsidentide hulk jäänud kriisieelsega võrreldes samasugusele tasemele. Kuid kokkuvõttes on, arvestades praegust mastaapset kaugtöö tegemist, riskid siiski suurenenud. Riigi Infosüsteemi Amet on näinud, et küberkelmid nii Eestis kui mujal maailmas proovivad koroonaviirust uuel moel ära kasutada – näiteks on pahavara sisaldav e-kiri olnud maskeeritud Terviseameti saadetud viirusealaseks infoks. Täpsemalt vaata <https://www.err.ee/1068027/tonu-tammer-kuberkurjamid-rakendasid-koroonaviiruse-oma-vankri-ette> ja <https://www.ria.ee/et/kuberturvalisus/olukord-kuberruumis.html>.

Kultuur, sport ja üritused

**Kuidas korvab riik kahju, mis eriolukorra tõttu langeb kultuuri- ja spordiürituste korraldajatele, asutustele, vabakutselistele jt?**

Kultuurivaldkonda eriolukorra tõttu tabanud kriisi leevendamisega praegu tegeletakse, uut infot lisandub pidevalt.

* Kultuuri- ja spordivaldkonna kriisipaketi suurus on ühtekokku 25 miljonit eurot, millega Kultuuriministeerium soovib tagada kultuuriorganisatsioonide jätkusuutlikkust. Lisaeelarvega püütakse katta nende möödapääsmatuid kulusid ning toetada vabakutselisi loovisikuid, treenereid ja rahvakultuurikollektiivide juhte. Pakett jaguneb kaheks: kultuuri- ja spordivaldkonnas tegutsevate füüsiliste isikute toimetuleku toetamine (kogumaht 5,2 mln eurot) ning kultuuri- ja spordivaldkonnas ära jäänud sündmuste ning organisatsioonide tegevuse katkemisega kaasnenud juba tehtud kulude ja eesolevate möödapääsmatute püsikulude osaline kompenseerimine (kogumaht 19,8 mln eurot). Toetust saavad riiklik ning munitsipaal- ning erasektor. Abimeetmeid välja töötades peetakse silmas vajadust luua lihtne ja kiire taotlemise ja menetlemise protsess. Maksimaalselt suurele ringile taotlejatele on kavas luua võimalikult sarnased kriteeriumid ja nõuded. Ühtviisi püütakse silmas pidada nii tegevustoetusi saavate kultuuriorganisatsioonide kui ka ministeeriumi taotlusvoorudest raha saavate organisatsioonide vajadusi. Ka kutsub Kultuuriministeerium asutusi üles võimalusel kasutama Töötukassa palgatoetuse abimeedet, loomeettevõtetel ka Ettevõtluse Arendamise Sihtasutuse (EAS) taotlusvooru. Raha jaotamise üksikasjad on välja töötamisel ning Kultuuriministeerium soovib taotlusi vastu võtma hakata aprilli lõpus.

Lähem info on [Kultuuriministeeriumi kodulehel](http://www.kul.ee/et/uudised/korduma-kippuvad-kusimused-koroonaviiruse-levik-ja-kultuurivaldkond). Raha jaotamise üksikasjalikud põhimõtted on väljatöötamisel.

* **Kultuurkapital** kehtestas eriolukorra ajaks meetme, millega on sihtkapitalidel ja maakondlikel eksperdirühmadel õigus eraldada ka toetuste jagamise vahelisel ajal **eristipendiume**, et säilitada loominguline või sportlik tegevus. Lisainfot leiad [siit](https://kulka.ee/uudised/eesti-kultuurkapitali-noukogu-poordumine-ja-erimeetmed-kriisi-leevendamiseks).
* Vabariigi Valitsuses vastuvõetud abipaketi kohaselt [**jääb ära füüsilisest isikust ettevõtja sotsiaalmaksu avansiline makse**](https://www.emta.ee/et/uudised/riik-toetab-fie-sid-sotsiaalmaksu-tasumisega), st FIE esimese kvartali ettemakse tühistatakse.
* Maksu- ja Tolliamet peatas 1. märtsist 2020 kuni eriolukorra lõpuni intresside võtmise maksuvõlgadelt. Pärast eriolukorra lõppu langeb intress maksuvõlgnevuselt poole võrra (0,06%-lt 0,03%-le).
* [Vähenenud töötasu hüvitist hakkab pakkuma Eesti Töötukassa](http://https/www.tootukassa.ee/content/tootasu-huvitis) summas 250 miljonit eurot.
* Majandus- ja Kommunikatsiooniministeerium on **ettevõtjatele** avanud e-posti aadressi **covid19@mkm.ee**.
* Vabakutselistele loovinimestele võib olla toeks [loovisikute ja loomeliitude seadusest](https://www.riigiteataja.ee/akt/113032019018) tulenev **vabakutseliste loovisikute loometoetus**. Kultuuriministeerium soovib, et loometoetuste eelarve suureneks, kuna kriisi mõju võib vabakutselisi loojaid tabada iseäranis teravalt. Loometoetusi võib lisaeelarve toel olla võimalik välja maksta umbes 1200 vabakutselisele loovinimesele. Siia alla arvatakse mistahes vormis tegutsevaid loovisikuid, kes ei pea olema ühegi loomeliidu liikmed.

**Millised kultuuriasutused on suletud?**

Valitsuse kriisikomisjoni otsuse kohaselt on kõik kultuuriasutused kinni 1. maini, kui valitsus ei otsusta teisiti. Uksed peavad sulgema muuseumid, galeriid, kinod ja muud kultuuriasutused, ära jäävad kõik teatrietendused, aga ka konverentsid, seminarid ja kõik rahvakogunemised. Kinni on sportimispaigad, erand kehtib ligikaudu 115 Eesti sportlase, treeneri ja nende abilise suhtes, kes osalevad olümpiaettevalmistuses. Piirangud laienevad kõigile, ka kultuuriüritusteks ruume rentivatele asutustele. Vähesed erisused võivad puudutada raamatukogusid (vt allpool).

**Kas sulgemine tähendab, et tööl ei viibi ka asutuste personal?**

Otsuse, kas või mil moel jätkub asutustes igapäevatöö, langetavad juhid ise. Kuna asutuste töö on erinev, ei saa kehtestada kõigile ühtset reeglit. Võimalusel tohivad jätkuda näiteks lavastuste proovid, näituste ettevalmistustöö, kontoritöö - asutused saavad kasutada e-kanaleid. Asutused on kindlasti suletud rahvale. Kultuuriministeeriumis on ühel ajal kontoris viibivate töötajate arv viidud miinimumini. Ka ministeeriumis on keelatud üritused ja kogunemised.

**Kui kauaks piirangud kehtima jäävad?**

Piirangud kehtivad praeguse teadmise juures 1. maini, kui valitsus ei otsusta teisiti. Otsused tehakse olukorra muutumist hinnates ning valitsus koos ministeeriumide ja ametitega hoiab avalikkust ja asutusi nendega kursis.

**Kas uksed sulgevad ka kõik lõbustusasutused, restoranid, laevade meelelahutusasutused, ööklubid?**

Valitsuse kehtestatud piirangute mõte on vältida inimeste kogunemisi. Alates reedest, 27. märtsist tuleb kell 22 sulgeda söögikohad, baarid ja teised lõbustusasutused. Toidu kaasamüük ja kojuvedu on lubatud. Ka on 27. märtsist suletud meelelahutuskohad. Kinni on ööklubid ja muud rahva kogunemispaigad (näiteks keegel ja bowling, piljardisaalid, vesipiibukohvikud, täiskasvanute klubid, põgenemistoad jne).

Tallink Grupp peatas inimeste tervise ja ohutuse tagamiseks alates 15. märtsist ajutiselt laevaliikluse Tallinna-Stockholmi liinil. Huvikoolid ei tööta, suletud on spordisaalid, spordiklubid, jõusaalid, spaad, ujulad, basseinid, veekeskused, päevakeskused ja laste mängutoad. Jõusaalid, ujulad, saunad ja spad tuleb sulgeda ka hotellidel ja kõigil teistel majutusteenuste pakkujatel.

**Kas sündmused, näiteks teatrietendused ja kontserdid, jäävad kindlasti ära või on ka võimalus, et sündmusi lükatakse edasi?**

Seda otsustab iga korraldaja vastavalt oma äranägemisele ja võimalustele. Muutustest mängukavades või programmides annavad asutused ise operatiivselt teada. Seda on juba ka tehtud ning publikut muutustest teavitatud. Tuleb jälgida korraldajate teadaandeid.

**Mis saab eelmüügist soetatud piletitest?**

Ürituse korraldaja saab lisaks raha tagasimaksmisele pakkuda muid ürituse toimumisaegu või kinkekaarte. Juhul kui tarbijale need valikud ei sobi, on tal õigus saada raha tagasi. Kuna ära jäävate ürituste hulk on väga suur, tuleb varuda kannatust asjaajamisel. Paari kuu jooksul ärajäävatele või edasi lükatud sündmustele on ette müüdud üle 100 000 pääsme.

**Kui suur on koroonaviiruse tekitatud rahaline kahju kultuurivaldkonnas?**

Kultuuriministeeriumiga seotud riigiasutuste ja sihtasutuste omatulu, mis jääb kriisi tõttu kuni 1. maini saamata, on umbes 5,4 miljonit eurot. Paari kuu jooksul ärajäävatele või edasi lükatud sündmustele on ette müüdud üle 100 000 pääsme.

**Kas ka eraõiguslikud kultuurikorraldajad võivad arvestada riigi toega, kui sündmus jääb ära või piletid tuuakse tagasi?**

Kui korraldaja otsusel ärajääv või edasilükatav sündmus on saanud toetust riigieelarvest, palume korraldajal sellest ministeeriumi kohe teavitada. Küsimused, mis seonduvad toimumata jäänud või edasilükatud sündmuse ja riigilt saadud toetusega, lahendatakse iga juhtumi asjaolusid arvestades. Toetusi lausaliselt tagasi küsima ei hakata.

**Kas jätkuvad keeleõppe kursused eesti keele majades?**

Eesti keele majade ruumides Tallinnas ja Narvas on kursused peatatud. Õpe jätkub e-kanalite vahendusel. Eesti keelt praktiseerida soovivatele inimestele pakub Integratsiooni Sihtasutus (INSA) vabatahtlike mentorite abi. Soovitusi iseseisvaks keeleõppeks saab jooksvalt eesti keele maja Facebooki lehelt. Täpsem info ja kontaktid: [www.integratsioon.ee](https://www.integratsioon.ee/).

**Kuidas eriolukord mõjutab Kultuuriministeeriumi saabuvaid ja käimasolevaid taotlusvoore?**

Sündmustele keskenduvad taotlusvoorud on ajutiselt peatatud või taotluste esitamise tähtpäeva edasi lükatud. Palun lugege üldist informatsiooni [ministeeriumi kodulehelt](https://www.kul.ee/et)! Jätkuvad aga taotlusvoorud 2020. aasta teise poolaasta muusikafestivalide ja suursündmuste, taluarhitektuuri arendamise ja partnerorganisatsioonide toetamiseks. Täpsem info on väljas iga vooru juures eraldi samuti ministeeriumi kodulehel.

**Mida tähendab see, et raamatukogud on avatud piirangutega?**

Raamatukogude teenused on väga erinevad, mistõttu on võimalus, et osa raamatukogusid saavad vähemalt mingis ulatuses oma teenuseid edasi pakkuda. Infot olukorra kohta annavad kohalikud omavalitsused ja raamatukogud ise. Kultuuriministeeriumi üldine soovitus on, et avatuks võivad jääda teenused, kus pole otsest pidevat inimestevahelist kokkupuudet. Vajadusel ja võimalusel saab raamatukogu teenustest jätkuda e-teenindus ja e-laenutus, päringutele e-posti ja telefoni teel vastamine, uute raamatute ja perioodika hankimine ning arvelevõtmine, inventuurid jne. Kuna vanemal elanikkonnal pole soovitav raamatukokku minna, tuleks äärmisel vajadusel ja ajutiselt laiendada pigem kontaktita koduteeninduse võimaluste pakkumist.

Külastajate teenindamisel, ka piiratud ulatuses, tuleb kindlasti järgida Terviseameti juhendmaterjale. Tagastatud väljaannete puhastamisel tuleb järgida [Terviseameti juhiseid](https://www.terviseamet.ee/sites/default/files/Nakkushaigused/Juhendid/COVID-19/soovitused_tohusaks_puhastamiseks_ja_desinfitseerimiseks_taiendatud_18.03.2020_0_0.pdf). Ohtlikuks tuleb pidada pigem inimkontakti kui käest kätte käivaid raamatud. Andmeid nakatumistest raamatute kaudu Terviseametil ei ole.

Terviseameti soovitus on, et raamatut tasub pärast tagastamist hoida 72 tundi puutumatult. Seejärel pole ka eraldi desinfitseerimine enam vajalik.

**Millised tegevused on vabas õhus ja välisrajatistel lubatud?**

Juurdepääs vabas õhus asuvatele spordirajatistele (nt golfiväljakud, tenniseväljakud, motoringrajad) võib olla piiratud. Avalikus kohas tohib koos viibida kuni 2 inimest (see piirang ei kehti peredele) ja teiste inimestega tuleb hoida vähemalt 2 meetrit vahet. Need nõuded puudutavad ka spordirajatisi. Kui need nõuded on täidetud, on rajatise kasutamine eraviisiliselt lubatud. Rajatise omanikud peavad tegema kõik selleks, et oleks võimalik järgida kõiki kehtestatud nõudeid ega mindaks vastuollu piirangutega.

Juhul kui vabas õhus asuva spordirajatise kasutamine on tasuline, tuleb tasumine lahendada viisil, mis ei lähe kehtivate piirangutega vastuollu (siseruumid jäävad suletuks, täiendavaid teenuseid ei pakuta jne).

Samuti tuleb arvestada, et keelatud on nii avalikud kogunemised kui ka spordivõistlused. See tähendab, et ka vabas õhus asuvates spordirajatistes (või mujal vabas õhus) ei ole lubatud korraldada selliseid treeninguid või muid ühistegevusi, mida nt spordiklubi, treener või juhendaja keskselt koordineerib.

**Kas treeneritoetuse maksmine eriolukorras jätkub?**

Treeneritoetuse taotlemine ja eraldamine ning töötasu maksmine jätkub senises korras. Spordikoolituse ja -Teabe Sihtasutus ei korralda olukorra normaliseerumiseni paikvaatlusi.

**Kas eriolukorra kehtimise perioodil on üldse võimalik kultuuri ja sporti nautida?**

Kultuuriministeerium kogub oma [kodulehele](http://www.kul.ee/et/kultuurist-saab-osa-ka-koduseinte-vahel) võimalusi kultuurist osasaamiseks koduseinte vahel, tutvuge! Õpilased saavad iseseisvalt treenida kaugjuhendamisel või veebipõhiste materjalide toel. Kutsume üles lugema raamatuid, vaatama filme, lugema lastele ette.

Värskes õhus viibides on koroonaviiruse levik küll vähem tõenäoline, kui siingi peab täitma reegleid. Mõisate ümbrused, pargid, loodusrajad, muud kultuuriloolised paigad – neid saab samuti külastada, kui peetakse kinni piirangutest.

**Kas võiks planeerida treeninglaagrit või võistlust Eestis või välismaal eelolevaks suveks või sügiseks? Kas tuleks arvestada osalejate arvu piiranguga?**

Eriolukord kehtib 1. maini, kui valitsus ei otsusta teisiti. Piirangute lõppemise või vähenemise kohta on praegu võimatu selgeid lubadusi anda, sest kõik sõltub pandeemia raugemise kiirusest ja viiruse leviku pidurdumisest. Ilmselt ei ole mõistlik suuremaid kogunemisi planeerida suve esimesse poolde.

**Kas spordisaalis on lubatud läbi viia individuaaltreeninguid, s.t treener ja treenitav kahekesi? Aga vabas õhus?**

Treeningud siseruumides on keelatud. Spordiklubid on suletud. Vabas õhus võib läbi viia individuaaltreeninguid, kui on täidetud 2 + 2 reegel ning muud eriolukorrast tulenevad nõudmised. Vabas õhus asuvatel spordirajatistel (või mujal vabas õhus) ei ole lubatud korraldada selliseid treeninguid või muid ühistegevusi, mida koordineerib keskselt näiteks spordiklubi, treener või juhendaja.

**Kas spordiklubi töötajad ise tohivad spordisaalis treenida, näiteks üle veebi trenne läbi viia?**

Spordiklubid on suletud ning rahvakogunemisi ei tohi olla. Nii nagu kultuuriasutustes, on ka spordivaldkonnas asutuste sisemise töökorralduse küsimus, kes asutuses viibivad ning mida seal tehakse. Küll aga tuleb taas silmas pidada eriolukorras kehtivaid erinõudeid, sealhulgas tungivat nõuet püsida kodus. Igasuguseid kontakte tuleb viiruse leviku peatamiseks praegusel ajal minimeerida.

**Miks sõpradega ei või värskes õhus jalgpalli või korvpalli mängida?**

Eriolukorras on rahvakogunemised keelatud. Kui seda reeglit mitte täita, võib viirus kiiremini levima hakata ning ohustada inimeste elu ja tervist. Soovitame leida selliseid võimalusi liikumiseks, mida saab teha 2 + 2 reeglist kinni pidades.

**Kas autokino korraldamine on lubatud, kui autos istujate arv on kuni kaks inimest autos?**

Eriolukorra juhi korraldusega on kinoseansid keelatud. Tegemist oleks avaliku sündmusega, milleks luba ei anta. Autokino ei piirduks vaid igas autos eraldi viibivate inimestega, sest avaliku sündmuse puhul oleks nõutav tagada ühised tualetid, turvateenistus, tehniline teenindamine jne, mis tooks kokku lubamatu hulga rahvast ja tekitaks inimeste vahel prognoosimatu arvu kontakte.

**Kas tenniseklubides võib ka eriolukorras jätkata väliväljakutel trenne? Näiteks kui pere rendib väljakuaja või on trennis vaid treener ning üks õpilane?**

Spordiklubid on eriolukorra ajal suletud, seega ei ole võimalik väljakuid rentida ega treeneril huvilistele teenust pakkuda. Kui eriolukorrast tulenevad nõuded on vabas õhus asuval spordirajatisel täidetud, siis on rajatise kasutamine eraviisiliselt lubatud (ehkki sageli on rajatistele ligipääs praeguses eriolukorras kõigile piiratud).

Perekond võib koos vabas õhus sportida, kuid silmas peetaksegi perekonda, mitte suvalist hulka sugulasi, ning koos sportimine ei tohi olla keskselt (näiteks spordiklubi poolt) korraldatud.

**Kuidas saab lahendada nende inimeste probleeme, kellel ei ole kodus internetti ega arvutit ning on vaid nuppudega telefon? Seni on nad käinud raamatukogu arvutites lugemas e-kirju ning sedakaudu saabuvad neile ka arved.**

Kultuuriministeerium on teadlik, et nii tavaolukorras kui eriolukorra ajal on raamatukogu internetipunkti kasutamise võimalus osale inimestest väga vajalik.

Kultuuriministeerium edastab maakonnaraamatukogude kaudu omavalitsustele palve kaaluda omavalitsustes või vähemalt ühes maakonna omavalitsuse raamatukogus internetipunkti avamist riigi e-teenuste kasutamiseks. Samuti palub ministeerium teha info riigi e-teenuste kasutamise võimaluste kohta kättesaadavaks nii omavalitsuste kui ka raamatukogude kodulehtedel.

Tarbija ja ettevõtja õigused – reisimine, üritused, kinkekaardid, piletid, laen, liising, kaubandus

**Mu lend tühistati, millised on mu õigused?**

Kui lennuettevõtja lennu **tühistab**, on Sul **õigus lennupileti raha tagasi saada** (kui reis sai alguse EList või kolmandast riigist, aga lendu teostas EL-i vedaja).

Lisaks on Sul **õigus lennuettevõtja abile ja hoolitsusele**, näiteks saada toitlustust või majutust, kui Sa ootad esimesel võimalusel tehtavat asenduslendu. Kuid palun arvesta, et asendusteekonna pakkumine esimesel võimalusel ei pruugi lennuvedajal olla praegu objektiivselt võimalik.

Kui **Sa valid**

* piletiraha tagastamise või
* lepid kokku asenduslennu mõnel hilisemal kuupäeval,

**ei ole lennuvedajal enam kohustust Sinu eest hoolitseda**.

Lennuettevõtjad paluvad Sul arvestada, et neil võib päringutele või nõuetele vastamine praegu veidi enam aega võtta. Nad loodavad Sinu mõistvale suhtumisele ja kannatlikkusele.

Lisateavet, missugused on lennureisija õigused praeguses olukorras, saad soovi korral lugeda [Euroopa Komisjoni avaldatud ülevaatest](https://ec.europa.eu/transport/sites/transport/files/legislation/c20201830.pdf).

**Minu lend ja majutus on eraldi broneeritud, kuid ma ei soovi reisile minna. Mida teha?**

Oleks hea, kui Sa võtaksid ühendust **vahendajaga**, kes Sulle piletid ja majutuse müüs.

Teine võimalus on ühendust võtta otse **lennufirma** ja **majutusasutusega**.

Soovitame Sul uurida, kas on võimalik teenusest loobuda ja raha tagasi saada.

Palun ent arvesta, et eriolukorra tõttu võib ettevõtjate võib viibida, seepärast on kõigilt palutud mõistvat suhtumist ja kannatlikkust.

**Kas reisikindlustus hüvitab koroonaviirusest tekitatud kulud?**

See, millised reisikindlustuse tingimused sulle kehtivad, sõltub konkreetsest sõlmitud lepingust, nt millisesse piirkonda reisid, kui kaua reis kestab ja kas oled sõlminud reisitõrkekindlustuse. Kui oled sõlminud reisikindlustuse, uuri kindlustusandjalt täpselt järele kindlustuskaitse ulatus ja selle tingimused.

**Kas reisikindlustus üldse kehtib olukorras, kus Maailma Terviseorganisatsioon on välja kuulutanud ülemaailmse koroonapandeemia?**

Reisikindlustus on **vabatahtlik kindlustus**, kus kindlustuslepingu sõlmimisel lepivad kindlustusandja ja kindlusvõtja kokku, missuguse sündmuse (kindlustusjuhtumi) korral peab kindlustusandja oma kohustuse täitma.

Hüvitatakse üksnes see kahju, mille hüvitamise **on pooled varem kokku leppinud**.

Kindlustusandja **tingimustes** on kirjas, mida kindlustusandja loeb kindlustusjuhtumiteks ja mida mitte.

Enamasti on kindlustusandjate tingimustes loetletud ka **välistused**, mille korral ta hüvitist ei maksa.

Eesti Kindlustusseltside Liit on välja töötanud [**reisikindlustuse hea tava**](http://www.eksl.ee/et/kindlustamise-tavad/reisikindlustuse-hea-tava), mille kohaselt ei hüvita kindlustusandjad üldjuhul kahju, mis on tekkinud pandeemia, epideemia või ametivõimude tegevuse tõttu. Siinjuures ei ole oluline, kas reisikindlustus on sõlmitud enne või pärast pandeemia väljakuulutamist.

Seda, kas Sinu kindlustusandja hüvitab eriolukorra tõttu tekkinud kahju, **sõltub konkreetsest kindlustusandjast**. Osa kindlustusandjad on praeguseks teada andnud, et hüvitavad näiteks ravikulud, karantiiniga seotud lisakulud majutusele ja transpordile jms.

**Kas olukorras, kus viibin veel välismaal reisil ja mul on kehtiv reisikindlustus, hüvitab kindlustusandja seoses koroonaviirusega tekkinud kulud?**

See sõltub konkreetsest kindlustusandjast ja kindlustuslepingu tingimustest. Loe oma kindlustuslepingu tingimused veel kord läbi. Üldjuhul aga kindlustusandjad ei hüvita kahju olukorras, kus inimene on juba reisil piirkonnas, kus kehtestatakse karantiin, ning inimene ei pääse kehtestatud karantiini tõttu õigel ajal reisilt koju ja seepärast tekib reisijale lisakulu.

**Mida peaksin tegema olukorras, kus viiruse leviku tõttu jäetakse plaanitud lend ära või reisi sihtkoht suletakse karantiiniks?**

Pakettreisi puhul tuleks esmalt pöörduda reisikorraldaja poole. Kui reisikorraldaja reisi tühistab, on reisijal õigus saada tagasi kogu reisitasu. Kahjuhüvitist reisijad täiendavalt nõuda ei saa.

Poolte kokkuleppel võib ettemaksu tagastamise asendada ka reisi muutmisega hilisemale kuupäevale või asendada pakettreisi kinkekaartidega (pakettreisi kinkekaart peab olema reisikorraldaja tagatisega tagatud), mida reisija saab oma äranägemise järgi hiljem kasutada.

Kui tegemist ei ole pakettreisiga, siis tuleb pöörduda otse lennuettevõtja või majutusasutuse poole.

Kui lennuettevõte lennu tühistab, siis on reisijal õigus lennupiletite raha tagasi saada, seda eeldusel, et reis sai alguse Euroopa Liidust või kolmandast riigist, aga lendu teostas Euroopa Liidu vedaja. Reisijal on võimalus raha tagastamise asemel valida hilisem sobilik reisikuupäev.

Majutusasutuse puhul sõltub kõik sellest, milles pooled lepingus kokku leppisid, sest tegemist on väljaspool Eestit osutatava teenusega ja ka ettevõtja pole reeglina Eestis asutatud. Kui lepingu järgi ei saa broneeringut tühistada, siis tuleb paraku leppida sellega, et ettevõtja ettemaksu ei tagasta.

Kui reisijal on sõlmitud reisikindlustus ja teenuseosutaja raha ei tagasta, tasub uurida, kas kindlustustingimused võimaldavad hüvitist saada kindlustuseandjalt.

**Kust leian infot ärajäänud lendude kohta?**

Kõige värskema info leiate Tallinna Lennujaama kodulehelt aadressil <https://www.tallinn-airport.ee/uudised/kkk-korduma-kippuvad-kusimused-koroonaviiruse-mojudest-lennureisidele/>. Seal saate lugeda vastuseid korduma kippuvatele küsimustele, mis puudutavad koroonaviiruse mõju lennuliiklusele.

**Haigestusin reisil olles, kas kindlustus katab ravikulud?**

Selleks, et kindlustusandja hüvitaks ootamatu haigestumisega seotud kulud, peab enne reisi olema sõlmitud **tervisekindlustus**, mis üldjuhul on reisikindlustuslepingu sõlmimise kohustuslik eeldus, st kui inimene ei soovi tervisekindlustust sõlmida, ei sõlmita temaga ka reisikindlustust.

Kindlustused katavad tervisekindlustuse alusel **mistahes viirushaigestumisega** seotud ravikulud, kuivõrd taoline haigestumine on alati ootamatu. Seega loetakse kindlustusjuhtumiks ka koroonaviirusesse haigestumine. Tervisekindlustuse alusel on koroonaviirusesse haigestumisega seotud kulud kaetud üksnes hetkeni, mil piirkonnas, kuhu reisiti, kuulutati välja epideemia.

Kui inimene siiski otsustab reisida epideemia piirkonda ja haigestub seal koroonaviirusesse, ei ole tema ravikulud enam tervisekindlustuse alusel kaetud, sest inimene on end teadlikult ohtu asetanud.

**Olen pakettreisil ja tahan enne selle lõppu Eestisse naasta. Mida edasi teha?**

Pakettreisilepingu puhul on raskustesse sattunud reisijal õigus **pöörduda reisikorraldaja poole**, kes peab talle viivitamata võimaldama asjakohast abi. Muu hulgas peab reisikorraldaja aitama reisijal leida alternatiivseid reisivõimalusi ehk varasema tagasilennu. Kuna reisikorraldaja kohustus on aidata leida üksnes tagasilend, ei pea reisikorraldaja tagasilennu pileteid hüvitama. Reisikorraldaja võib sellise abi eest nõuda reisijalt mõistlike kulude hüvitamist, kui olukorra on põhjustanud reisija kas tahtlikult või hooletuse tõttu. Juhul, kui reisija soovib varasemat tagasilendu erakorralise asjaolu tõttu, ei saa reisikorraldaja eespool nimetatud hüvitist reisijalt nõuda.

**Mis saab pakettreisi osast, mis jääb reisijal saamata, kui ta otsustab ise reisilt naasta varem?**

Kui reisija soovib Eestis väljakuulutatud eriolukorra tõttu naasta Eestisse enne reisi lõppu, ei ole tal õigust reisikorraldajalt nõuda osutamata jäänud teenuste eest raha tagasi. See reegel kehtib juhul, kui reisikorraldaja oleks valmis ja võimeline pakettreisi osaks olevaid teenuseid osutama nii, nagu pakettreisilepingus sai reisijaga kokku lepitud.

**Mis saab, kui ma jään pakettreisile lõpuni ja riik vahepeal piiri kinni paneb?**

Reisikorraldajal ei pruugi sel juhul olla võimalus oma lepingukohustust täita ja teid Eestisse tuua.

Kui teie tagasireisi ei ole vältimatute ja erakorraliste asjaolude tõttu võimalik korraldada, kannab reisikorraldaja teie kolme öö majutuskulud. Pärast seda tasute edasised majutuskulud ise. Kui võimalik majutatakse teid kohas, mis vastab lepingus kokkulepitud majutuskategooriale. Palun ent arvestage, et kuna praegu on tegemist olukorraga, kus esinevad vältimatud ja erakorralised asjaolud, ei pruugi reisikorraldaja suuta samaväärset majutust alati tagada.

Kolme öö majutuskulude piirang ei kehti:

* kui pakettreisi osaks on tagasilend lähtekohta;
* kui reisija tagasireisiks asjakohase transpordivahendi suhtes kohaldatavate reisijate õigusi käsitlevate Euroopa Liidu õigusaktide kohaselt peab reisikorraldaja kandma reisija majutuskulusid pikema aja vältel
* liikumispuudega isikute ja neid saatvate isikute suhtes, rasedate naiste ja saatjata alaealiste suhtes ning isikute suhtes, kes vajavad eriarstiabi, tingimusel, et reisikorraldajat on nende konkreetsetest vajadustest teavitatud vähemalt 48 tundi enne pakettreisi algust.

Loetletud juhtudel peab reisikorraldaja vajaduse korral maksma reisija pikema majutamise kulud.

**Mis on minu õigused, kui reisikorraldaja otsustab reisijad reisilt erakorraliste asjaolude tõttu varem tagasi tuua?**

Kuna pakettreis lõpeb varem reisikorraldajast tulenevalt, peab reisikorraldaja ilma lisatasuta pakkuma reisijale uut (varasemat) tagasilendu. Võimaluse korral peaks tagasilend olema lepingus kokku lepitud tagasilennuga samaväärse või sellest parema kvaliteediga. Kui vähemalt samaväärse kvaliteediga tagasilendu ei ole võimalik pakkuda, võib reisijal olla õigus tagasilennu hinda alandada.

Et hüvitada pakettreisi varasemast lõppemisest saamata jäänud osa, võivad pooled kokku leppida näiteks pakettreisi kinkekaardi andmises või järgmise reisi hinnast soodustuse tegemises. Kui need võimalused ei sobi, võib reisija pakettreisi hinda alandada võrdselt pakettreisi saamata jäänud osaga. Kui hind on alandatud, ei ole reisijal enam reisikorraldaja suhtes nõuet kahju hüvitada, kuna lepingu rikkumine tuleneb vältimatutest ja erakorralistest asjaoludest.

Praegu võivad reisiettevõtjad päringutele ja nõuetele vastata viivitusega. Palun mõistke olukorda ja olge kannatlik!

**Reisikorraldaja ei tühista pakettreisi, kuid ma ei taha reisida. Mida teha?**

Paljud reisikorraldajad on lähiajal toimuma pidanud pakettreisid tühistanud juba praegu. Kuna olukord muutub kiiresti võivad reisid, mis on plaanitud toimuma mõne kuu või poole aasta pärast, toimuda nii, nagu on kavandatud. Seepärast ei maksa kaugemas tulevikus toimuvate reiside tühistamisega kiirustada. Tasub võtta mõtlemisaega ja rahulikult hinnata, kas reisi tühistamine on vältimatu.

Kui reisikorraldaja ei ole lähitulevikus toimuvat reisi tühistanud, on ka reisijal õigus lõpetada pakettreisileping lõpetamistasu maksmata enne pakettreisi algust, kui sihtkohas või selle vahetus läheduses esinevad vältimatud ja erakorralised asjaolud, mis mõjutavad olulisel määral pakettreisi teenuste osutamist või reisijate vedu sihtkohta.

Vältimatud ja erakorralised asjaolud võivad tähendada näiteks sõjategevust, muid tõsiseid julgeolekuprobleeme (nt terrorism), märkimisväärseid ohte inimese tervisele (nt raske haiguspuhang reisisihtkohas), või loodusõnnetusi (üleujutus, maavärin või ilmastikutingimused, mis muudavad võimatuks reisida sihtkohta turvaliselt pakettreisilepingus ette nähtud viisil).

Taganemisavaldus tuleb reisikorraldajale esitada enne pakettreisi algust.

Ärgitame reisijaid reisikorraldajatega kokku leppima paindlikke lahendusi. Näiteks, ettemaksu tagastamise asemel võib reisikuupäevad muuta hilisemaks või pakkuda kinkekaarte, mida reisija saab oma äranägemisel kasutada talle sobival ajal hiljem.

**Mul on juba ostetud reis ja lennupiletid välismaale. Ettevõte neid hüvitada ei taha, kust saan edasist abi küsimuse lahendamiseks?**

Oma küsimusega peate pöörduma tarbijakaitse ja tehnilise järelevalve ametisse. Amet on koroonaviiruse kohta avaldanud ametliku info oma [kodulehel](http://www.ttja.ee/et). Lisainfot saab ka tarbijakaitse ja tehnilise järelevalve ameti infoliinilt +6201707.

**Üritus jäetakse ära koroonaviiruse leviku pärast. Mis saab piletirahast?**

Ürituse korraldajal on võimalik peale raha tagastamise pakkuda teile muid ürituse aegu või anda kinkekaart. Kui teile need valikud ei sobi, on teil õigus saada raha tagasi. Kuna ärajäävate ürituste hulk on väga suur, palun varuge kannatust asjaajamisel.

**Soovin mängutoa broneeringu tühistada koroonaviiruse leviku pärast. Mis saab ettemaksust?**

Teil on õigus broneeringu eest ettemakstud raha tagasi saada. Kuid poolte kokkuleppel võib broneeringu kuupäeva muuta ka hilisemaks.

**Kui mul on spordiklubiga tähtajaline leping, millised tingimused mulle seoses eriolukorraga kehtivad?**

Tähtajaliste lepingute puhul soovitame pöörduda teenusepakkuja poole ja uurida erinevaid võimalusi olukorra lahendamiseks, nt lepingu peatamist, kinkekaarti, hinna alandamist või muud kokkulepet. Samas on teil õigus vääramatu jõu tõttu lepingu lõpetada, kuid soovitame seda võimalust kasutada viimase abinõuna.

**Mu laps ei saa käia huviringis, kuid olen selle eest maksnud. Kas mul on õigus vähem maksta?**

Oleneb konkreetse lepingu tingimustest. Näiteks, kui olete kokku leppinud nii, et lepingu kestel tuleb teenuse osutajal korraldada kindel hulk trenne/tunde, ent täpsed kuupäevad lepite kokku hiljem, võib olla lahendus see, et teenuse osutaja annab trennid/tunnid pärast olukorra normaliseerumist. Kui aga kokkulepe on selline, et igas kuus tuleb anda kindel arv trenne/tunde, võib märtsi-aprilli-mai trennid/tunnid lükata edasi, või vähendada teenustasu nende trennide/tundide võrra, mis osutamata jäävad.

Kui tasu küsitakse teenuse eest, mida on võimalik pakkuda koduõppe vormis, siis võib tasu küsida.

**Mida teha, kui kinkekaart või pilet aegub ajal, mil seda ei ole võimalik riikliku eriolukorra tõttu kasutada?**

Teil kui tarbijal on õigus lepingust taganeda ja saada tagasi kinkekaardi või pileti eest tasutud raha. Palun pöörduge kaupleja poole, kes teile kinkekaardi või pileti väljastas. Tasub uurida infot kaupleja kodulehel infot, sest praeguses olukorras on paljud kauplejad ise kõik vajaliku info üles pannud.

**Kas kaupleja võib keelduda tagasi maksmast kinkekaardi eest tasutud summat, kui ta on kinkekaardi kasutamiseks pakkunud kliendile muud võimalust?**

**Kui kaupleja pakub kinkekaardi kasutamiseks alternatiivi, ei ole tarbijal õigust lepingust taganeda** ja saada tagasi kinkekaardi ostuks kulutatud raha.

Näiteks, kui inimene ei saa kinkekaarti kasutada kinos, ent saab seda teha kaupleja e-poes, ei ole tal õigust lepingust taganeda (loe: nõuda raha väljamaksmist).

**Kas teenuseid saab ka hiljem tarbida, kasutades sama kinkekaarti (mis sest et hilisemaks ajaks on see kaart aegunud)?**

See on kokkuleppe küsimus kinkekaardi väljastajaga, paljud kauplejad pakuvad seda võimalust ise. Palun võtke ühendust kinkekaardi väljastanud kauplejaga. Vaidluse korral saab tarbija tugineda õiguskaitsevahenditele (nõuda kohustuste täitmist, nõuda kahju hüvitamist jts). Kindlasti tuleb sellised kokkulepped sõlmida **kirjalikult**.

**Kuidas käituda, kui olen tellinud teenuse, nt ürituse korraldamine, millest soovin nüüd taganeda?**

Esmalt palun pöördu **teenusepakkuja** poole. 1) kui **oled** teenusepakkujale **teinud ettemaksu** ja soovid teenusest loobuda, on teenusepakkujal õigus ettemaksust maha arvata kulud, mis ta on juba teinud, ja ülejäänu peab ta sulle tagastama; 2) kui sa aga **ei ole teinud ettemaksu** ja soovid teenusest loobuda, on teenusepakkujal õigus sinult nõuda mõistlikku hüvitist kulude eest, mis ta on juba teinud. See, kas ja millised kulud on teenusepakkuja teinud, on tema enda tõendada.

**Kas ma pean maksma laenu ja/või liisingu kuumakseid, kui olen palgata sundpuhkusel?**

Jah, peab küll. Tarbijakrediidilepingutes ei ole vääramatu jõud takistav asjaolu rahaliste kohustuste täitmisel. Kui on näha, et sissetulek väheneb, palun võtke esimesel võimalusel kindlasti ühendust teenusepakkujaga. Näiteks, osa pankasid pakub maksepuhkust.

**Kelle poole pean pöörduma edasise kohta nõu saamiseks?**

Pöörduge teenusepakkuja poole. Kuna pangad maksepuhkuse saamist ei garanteeri, on üldine soovitus raskuste puhul aegsasti kontakteeruda kodupangaga, et leida juba varakult koos sobiv lahendus.

**Mida teha, kui ma olen tellinud kauba, aga kaupleja teatab, et tal ei ole võimalik riikliku eriolukorra tõttu kaupa mulle tarnida?**

Kui kaupleja teatab, et tal ei ole võimalik kaupa tarnida (loe: tarbijaga sõlmitud lepingut täita), siis, arvestades eriolukorda, oleks mõistlik sõlmida kokkulepe, mis sobib mõlemale poolele. Kui kokkulepet saavutada ei õnnestu, võib tarbija lepingust taganeda. Selleks peab tarbija esitama kauplejale kirjaliku lepingust taganemise avalduse. Lepingust taganemise korral saab kumbki lepingupool nõuda, et tema poolt lepingu alusel üleantu tagastataks. See tähendab, et tarbija saab nõuda, et tagastataks tema tasutud summad. Arvestades praegust eriolukorda, palun varuge kannatust. Tavaolukorras peaks kaupleja tagastama teie tasutud summad 1–2 tööpäeva jooksul.

**Soovitus kauplejale.** Juhul kui kauplejal ei ole võimalik oma lepingukohustusi täita ning ta ei ole võimeline tarbijatele kaupu tarnima, peab kaupleja esimesel võimalusel kaupade aktiivse müügi lõpetama ja teavitama tekkinud tarneraskustest tarbijaid.

**Mida teha, kui soovin 14 päeva jooksul sidevahendi abil sõlmitud lepingust taganeda, kuid riikliku eriolukorra tõttu on ettevõtte tegevus peatatud? Kas 14-päevane taganemisõigus peatub?**

Ei peatu. Tarbijal on igal juhul õigus sidevahendi abil sõlmitud lepingust taganeda 14 päeva jooksul arvates asja enda valdusesse saamisest, tehes selleks kauplejale ühemõttelise avalduse.

**Olen sidevahendi abil sõlmitud lepingust taganenud ja ootan, et ettevõte kannaks raha tagasi. Kas riikliku eriolukorra tõttu saab ettevõte lükata rahaliste kohustuste täitmist edasi?**

Kui olete kauplejale esitanud lepingust taganemise avalduse, peate teie tagastama kauplejalt saadud kauba, ja kauplejal on kohustus tagastada teie tasutud summad, sh kauba kättetoimetamise kulu. Teie tasutud summad peab kaupleja tagastama viivitamata, kuid mitte hiljem kui 14 päeva möödumisel. Kaupleja võib keelduda tagasimaksete tegemisest seni, kuni te pole talle tagastanud lepingu esemeks olnud kaupa, või esitanud tõendit kauba tagastamise kohta. Kuid arvestades eriolukorda palun olge kaupleja suhtes mõistev ja varuge kannatust, sest ta ei pruugi jõuda teile vastata kohe.

**Pretensiooni esitamise aeg hakkab kätte jõudma. Mida teha?**

Arvestades eriolukorda ja liikumispiiranguid soovitame kauplejale esitada kaebuse **e-kirja teel**. Kaebusesse kirjutage oma ees- ja perekonnanimi, millal on kaup ostetud, mis puudused on kaubal ilmnenud ja kirjutage selge sõnaga oma nõue (soovite vahetada, tagastada vm). Palun märkige selles taotluses, et kauba toimetate kaupleja juurde esimesel võimalusel pärast eriolukorra äralangemist, st **veenduge, et teie ja kaupleja vahel on olemas kokkulepe**.

**Mida teha, kui soovin esitada kauplejale pretensiooni riikliku eriolukorra ajal? Kas kauplejal on õigus jätta mu pretensioonile vastamata?**

Riikliku eriolukorra kehtestamine ei anna kauplejale õigust jätta tarbija pretensioonid lahendamata. Juhul, kui tarbijal on kaupleja tegevuse või ostetud kauba suhtes pretensioon, on tal õigus see kirjalikult kauplejale esitada ning kaupleja on kohustatud 15 päeva jooksul pretensioonile vastama, teatades nõude rahuldamisest või kaebuse võimalikust lahendusest.

**Tahan osta poest tagavaraks suurema koguse toiduaineid. Kas kauplejal on õigus minu ostetava kauba kogust piirata?**

Üheski seaduses praegu sellekohaseid sätteid ei ole. Kaupleja peab oma tegevuses juhinduma kaubandustegevuse headest kommetest ja tavadest. Juhul kui kaupleja siiski soovib piirata mõne toidukauba või esmatarbekauba ühekordseid müügikoguseid, tuleb selle kohta esitada teave **müügikohas nähtaval kohal**. Selle otsuse saab teha üksnes kaupleja ise ja peab olema suuteline seda ka **põhjendama**.

**Kas kaupluses peab kauba eest olema võimalik tasuda tavakassas või võib kaupleja teha eriolukorra ajal nii, et tasutakse üksnes nutikassas?**

Tarbijal peab olema võimalus tasuda ka sularahas. Üldiselt viibib nutikassade alal ka kaupluse teenindaja, kes abistab ostjat ja vajaduse korral õpetab, kuidas iseteeninduskassas kaupa osta.

**Kust leian infot, missugused on tarbija õigused eriolukorra tingimustes?**

Tarbijakaitse ja Tehnilise Järelevalve Amet on väljastanud koroonaviirusega seoses ametliku info oma [kodulehel](http://www.ttja.ee/et). Lisainfot saate ka Tarbijakaitse ja Tehnilise Järelevalve Ameti infoliinilt 620 1707, vastatakse E–R kella 9–18.

**Olen pensionär ja olen ostnud endale pesumasina, kuid see läks katki. Pesumasina müünud firma keeldus remondimeest saatmast viiruseohu tõttu. Kas firma saab keelduda teenuse pakkumisest viirusehirmu tõttu?**

Jah, erakorralistel asjaoludel on õigus keelduda. Kuna on eriolukord ja seoses sellega kehtivad piirangud teiste inimestega kontaktis olemisele, on kaupleja keeldumine mõistetav.

Kui tarbijal läheb 2 aasta jooksul arvates ostust pesumasin katki, vastutab müüja, kui asi ei vasta lepingutingimustele, ja tarbijal on sel ajavahemikul õigus nõuda parandamist.

Tavatingimustes loetakse, et müüja on müügilepingut oluliselt rikkunud muu hulgas ka siis, kui müüja õigustamatult keeldub asja parandamast või asendamast, või ei tee seda mõistliku aja jooksul hetkest, mil talle on teatatud, et asi ei vasta lepingutingimustele. Samuti, kui asja parandamise või asendamisega on ostjale tekitatud põhjendamatuid ebamugavusi.

Kui ettevõtja õigustamatult keeldub pesumasinat parandamast või ta põhjustab asja parandamise või mitteparandamisega tarbijale põhjendamatuid ebamugavusi, on ta müügilepingut oluliselt rikkunud, mis on alus tarbijal lepingust taganeda. See tähendab, et tarbija võib toote tagastada ja raha tagasi küsida.

Samas, müüja vastutab kohustuse rikkumise eest, välja arvatud siis, kui rikkumine on vabandatav. Kohustuse rikkumine on vabandatav siis, kui ettevõtja rikkus kohustust **vääramatu jõu tõttu**. Vääramatu jõud on asjaolu, mida ettevõtja ei saanud mõjutada, ja mõistlikkuse põhimõttest lähtudes ei saanud temalt oodata, et ta lepingu sõlmimise või lepinguvälise kohustuse tekkimise ajal selle asjaoluga arvestaks või seda väldiks või takistava asjaolu või selle tagajärje ületaks.

Praegu, mil kehtib eriolukord, on valitsus palunud kõigil kodus püsida ja avalikus kohas teiste inimestega kontakte vältida, võib seda piirangut laiendada ka võõra isiku kodus käimisele. Ettevõtja aga ei saanud eriolukorra ja piirangute kehtestamist mõjutada ja mõistlikkuse põhimõttest lähtudes ei saanud ettevõttelt oodata, et ta kokkuleppe sõlmimise ajal oleks osanud arvestada eriolukorra piirangutega.

Seepärast on ettevõtja tegevus – keelduda tarbija kodus tema pesumasina parandamist eriolukorra ja sellest tulenevate piirangute tõttu, sh eesmärgida kaitsta enda ja oma töötajate tervist –, vabandatav vääramatu jõu tõttu. Seega jah, ettevõte saab eriolukorra tõttu keelduda teenuse pakkumisest ka siis, kui kehtib garantii või õigus esitada pretensioon, ja ka muul põhjusel, näiteks viirusehirmu tõttu. Loodetavasti on tarbijal võimalik jõuda ettevõtjaga kokkuleppele, et kui eriolukord on möödas, leiavad nad mõlemat poolt rahuldava lahenduse.

**Kas suletud kaubanduskeskus võib esitada aprilli kolmandal nädalal aprillikuu eest rendiarve keskuses poepinda rentivale ettevõtjale, kes sulges oma poe?**

Jah, kaubanduskeskus üldjuhul **võib esitada** sellele ettevõtjale rendiarve.

Poe sulgenud ettevõtjal **ei teki üldjuhul õigust keelduda oma rahaliste kohustuste** täitmisest (näiteks üüri maksmisest) ka siis, kui avalik võim on tema tegevuse (näiteks poe või spordiklubi pidamine) eriolukorra meetmetega peatanud.

**Soovitame ettevõtjal**

1. tutvuda Justiitsministeeriumi [selgitustega](http://https/www.just.ee/et/eesmargid-tegevused/praktilisi-nouandeid/lepinguoiguslikud-reeglid-ja-vaaramatu-joud) lepinguõiguse reeglite kohta ja
2. rääkida rendileandjaga läbi.

**Võlaõigusseadus kehtib** nimelt ka eriolukorra ajal. Selle § 103 lõikes 1 sätestatud üldreegli alusel vastutab võlgnik kohustuse rikkumise eest, välja arvatud juhul, kui rikkumine on vabandatav vääramatule jõule tuginedes. Avaliku võimu kehtestatud piirangut saab pidada vääramatu jõu olukorraks ja sel juhul

* ei ole rendileandjal õigus esitada kahju hüvitamise nõuet või
* nõuda leppetrahvi või viivist.

NB! **Raha maksmise kohustust üldjuhul vääramatu jõuga vabandada ei saa.** Erand on olukord, kus on takistatud raha maksmine kui tegevus ise (näiteks internetipank ei tööta).

Kui küsida, kas on mõni juhis või seadus, mis aitaks käsitleda rendisuhet praeguses eriolukorras õiglaselt, siis saab öelda, et poe sulgenud ettevõtjal **võib siiski tekkida õigus üürileping üles öelda**.

**Vastutuse küsimus** võib olla korraldatud kaubanduskeskusega sõlmitud lepingus.

Samas kohaldub rendisuhtele ka **hea usu ja mõistlikkuse põhimõte**.

**Kuidas mõjutab eriolukord lepingukohustuste täitmist eraõiguslikes suhetes?**

Üldiselt **on lepinguosalistel kohustus lepingust kinni pidada**. Lepinguõiguse reeglid, sh lepingu täitmisega seotud kohustused, **kehtivad ka eriolukorras.**

[Hädaolukorra seadus](https://www.riigiteataja.ee/akt/122052018006) ei võimalda riigil sekkuda eraõiguslikesse lepingutesse (nt pikendada maksetähtaegu vms). Samas on lepinguõiguses kindlaks määratud **erireeglid** sellisteks olukordadeks, kus lepingu

* täitmine on takistatud vääramatu jõu tõttu või
* sõlmimise aluseks olnud asjaolud ja lepinguosaliste kohustuste vahekord on märkimisväärselt muutunud.

Loe täpsemat infot Justiitsministeeriumi [kodulehelt.](http://www.just.ee/et/eesmargid-tegevused/praktilisi-nouandeid/lepinguoiguslikud-reeglid-ja-vaaramatu-joud)

**Kas eriolukorra tõttu suletud ettevõtted võivad riigilt nõuda kahju hüvitamist?**

Üldine põhimõte on, et riik hüvitab õigusvastase kahju, õiguspärase kahju erandina vaid siis, kui ebaõiglus konkreetse ettevõtte puhul on ilmselge. Eriolukorras vastutavad solidaarselt nii avalik kui ka erasektor. See tähendab, et erasektor talub ühiskonna hüvanguks ning suure osa elanike elu ja tervise kaitseks tema suhtes rakendatud õiguspäraseid piiranguid. Millised eeldused peavad kahju hüvitamise nõudmiseks täidetud olema ning mis aja jooksul peaks ettevõtja tegutsema, loe lisaks Justiitsministeeriumi [kodulehelt.](http://www.just.ee/et/kkk-sulgemistega-seotud-rahalised-nouded-riigivastutus-oigusparase-kahju-eest)

Politsei, avalik kord ja päästekorraldus

**Kas politseijaoskonnad on avatud?**

Kõik politseijaoskonnad on avatud vastavalt oma lahtiolekuaegadele, mida saab vaadata PPA kodulehelt: <https://www.politsei.ee/et/asukohad/politseijaoskonnad>.

**Kas politsei tuleb mulle appi, kui mina või mu lähedane on haigestunud?**

Jah, politsei tuleb appi, kui ohus on teie elu, tervis või vara.

**Eriolukorraga seoses liigub palju igasuguseid kõlakaid, valeinfot jne. Kas valeinfo levitamine on Eestis karistatav?**

Jah, on karistatav. Karistusseadustiku (KarS § 262 lg 1) ja korrakaitseseaduse (KorS § 55 lg 1 p 2) koosmõjul võib teadliku valeinfo levitamise eest karistada kas rahatrahvi või arestiga. Karistusseadustik keelab rikkuda avalikku korda. Avaliku korra rikkumisena käsitletakse muu hulgas hirmutamist ja ähvardamist. Teadlik valeinfo levitamine on üks hirmutamise ja ähvardamise viise ning selletõttu karistatav avaliku korra rikkumisena. Loe lähemalt ka õigusteadlase Jaan Ginteri [artiklit ajalehes Postimees.](https://arvamus.postimees.ee/6933045/jaan-ginter-kas-valeinfo-levitamine-on-karistatav)

**Kas õhtuti ikka tohib väljas käia või on see keelatud ja politsei võib mind kinni pidada?**

Kellaajalisi liikumispiiranguid ei ole kehtestatud. Avalikes kohtades ja siseruumides (välja arvatud kodus) tuleb hoida teiste inimestega vähemalt 2 meetrit vahet. Avalikud kohad on mängu- ja spordiväljakud, rannad, promenaadid, tervise- ja matkarajad jms. Avalikus kohas tohib koos viibida kuni 2 inimest. Piirang ei kehti peredele ja avalike ülesannete täitjatele.

Tervislik jalutuskäik tuleb alati kasuks, kui järgida mõistlikku vahemaad teiste inimestega ja pidada kinni hügieeninõuetest.

**Kas politseinik või Terviseameti töötaja võib mind ka tänaval või sõiduteel peatada ja mu tervist kontrollida?**

Terviseamet koos politseiga keskendub avalikkuses eestkätt inimeste teavitamisele. Samas võib tekkida olukordi, kus on vaja haigusnähtudega inimest aidata ja sealhulgas talle kiirabi kutsuda.

**Kui keegi rikub eriolukorra tingimusi (nt suur rahvakogunemine), siis kas peaksin 112 helistama?**

Kui on tõesti tegemist suurema rahvakogunemisega, siis võib sellest teada anda häirekeskuse telefonil 112.

**Kui mul on info, et keegi rikub kodus viibimise kohustust, siis kuhu ma pöördun?**

Kui politsei peaks kohale tulema, siis helista numbrile 112. Kui rikkumine toimus juba varem või toimub tulevikus ehk soovid edasi anda info, mis ei vaja kohest reageerimist, siis võta ühendust selle piirkonna politseinikuga, kus sündmus toimus või toimub. Kontaktid on leitavad [politsei veebilehel](https://www.politsei.ee/et/piirkondlik-politseitoeoe).

**Minult üritatakse koroonaviiruse ettekäändel raha välja petta. Kuidas ma reageerin?**

Soovitame olla valvsad ja kahtlaste pakkumistega mitte kaasa minna. Kui kelmust pole veel toime pandud, saatke teavitus asjaolude kohta aadressil info@politsei.ee. Kui kelmus on juba toimunud, tuleb politseile teha avaldus <https://www2.politsei.ee/et/teenused/politseile-avalduse-esitamine.dot>.

**Kui palju võib politsei trahvi teha, kui näiteks ööklubi, spaa või jõusaal on siiski avatud?**

Ettevõttele on võimalik määrata sunniraha kuni 9600 eurot, kui eriolukorra korralduses ei ole märgitud teisiti. Sunniraha tähendab seda, et ettevõtjale tehakse ettekirjutus. Näiteks kui ööklubi on avatud, kohustab politsei ettevõtjat ööklubi teatud aja jooksul sulgema. Kui ettevõtja seda korraldust ei täida, siis on võimalik ettevõttele määrata sunniraha. Sunniraha eesmärk on tagada, et korraldus täidetakse.

**Kuidas hoida oma lapsi kodus, et nad hulkuma ei läheks? Mis abi politsei pakub?**

Lapsevanem või hooldaja peaks lapsele selgitama, miks on praegusel ajal tähtis kodus püsida isegi siis, kui keegi pereliikmetest ei ole haige. Kõige parem on oma lapsega rääkida läbi ja leppida kokku kodus olemine plaan – kuidas õpitakse, kuidas vanem selles aitab, millised reeglid erinevateks tegevusteks, sh sõpradega suhtlemiseks kehtivad.

Kui laps on terve, siis tohib ta koeraga jalutama või metsa alla jooksma ikka minna, kuid vanaema külastada või sõpradega koguneda (kehtib 2 + 2 reegel) pole lubatud. Me ei soovi, et haigus laialt levima hakkaks. Saame seda ära hoida ainult siis, kui me kõik vastutustundlikult käitume. Politseiga hirmutamine ei ole lahendus. Praegu on tarvis selgitada, et enda ja teiste tervise pärast on vaja püsida kodus.

Käitumisjuhiseid ja stressiga toimetuleku nõuandeid leiad [Terviseameti veebilehelt](http://www.terviseamet.ee/et/COVID-19-trukised). Kui lapsega on midagi juhtunud või ta on kadunud, tuleb mõistagi teavitada politseid.

**Kas lastel on üldse õigus õues käia? Kas noortekampade liikumine on lubatud?**

Lastel on õigus õues käia, kui tervis on korras. Avalikes kohtades ja siseruumides (välja arvatud kodus) tuleb hoida teiste inimestega vähemalt 2 meetrit vahet, välja arvatud juhul, kui seda pole võimalik tagada. Avalikud kohad on mängu- ja spordiväljakud, rannad, promenaadid, tervise- ja matkarajad jms. Avalikus kohas võib koos viibida kuni 2 inimest. Piirang ei kehti peredele ja avalike ülesannete täitjatele.

Kui politsei märkab koosviibimisi või kampades olemist, võib ta need laste ohutuse huvides laiali ajada ja lapsed koju suunata.

**Mis on turvatöötajate volitused eriolukorras?**

Turvatöötajatel on samad õigused, mis kogu aeg – valvata ja kaitsta talle määratud objektil (olgu see kaubamaja, suletud territoorium või eramaja) vara ja inimesi. Selleks võib ta korrarikkujaid korrale kutsuda, kinni pidada ja politseile üle anda.

**Kas saan vabatahtlikuna kaasa lüüa? Astuda abipolitseinikuks?**

Parim abi korrakaitseasutustele ja kõigile teistele on see, kui väldite asjatut liikumist rahvarohketes kohtades, järgite hügieeninõudeid ning jagate ka oma lähedastele asjakohast infot. Kui siiski on soov vabatahtlikuna panustada korrakaitsesse ning teie ja lähedaste terviseseisund seda lubab (keegi ei ole nakatunud ega viimase kahe nädala jooksul välisriike külastanud), siis on abipolitseinikuks astumise kohta täpsem info veebilehel [https://www.abipolitseinik.ee](https://www.abipolitseinik.ee/).

Kes ei soovi abipolitseinikuks hakata, aga soovivad teistlaadi abi pakkuda, registreeritakse prefektuuride koordinaatorite poolt. Kui PPA-l tekib vajadus neid kaasata, siis võetakse abipakkujaga ühendust. Selleks pannakse üles teadaanne Vabatahtlike Värava veebilehele [https://www.vabatahtlikud.ee](https://www.vabatahtlikud.ee/).

**Mis juhtub, kui kõik Eesti politseinikud haigeks jäävad või pooled neist? Kas siis politsei enam ei tööta?**

Politseinikud on saanud selged juhised, kuidas kaitsta oma tervist tööl ja väljaspool töökohta lähedastega olles. Lisaks on neile eraldatud vahendid, mille abil nad saavad hoida oma tervist. Nad on saanud rohkelt juhiseid, oskavad end ja teisi kaitsta ja ohuolukorda vältida ning on kõik ettevaatusabinõud tarvitusele võtnud. Samuti on kaasatud abipolitseinikud ja kaitseliitlased ning vajadusel saab kaasata veel vabatahtlikke. Keegi abita ei jää.

**Kas minule appi tulnud / sündmusele reageeriv politseiametnik võib olla nakatunud?**

Haigestunud või haiguskahtlusega politseiametnikud jäävad kohe töölt kõrvale.

**Kas minu suhtes võidakse kasutada sundi või meetmeid, kui ma rikun ürituste keeldu?**

Kui te järgite kõiki ametlikke korraldusi, siis ei pea te muretsema. Samas on politseil ja teistel korrakaitsjatel õigus korralduste täitmata jätmisel inimesi korrale kutsuda.

**Kuidas ära tunda, et mingi libainspektor Terviseametist ei taha mu koju tulla?**

Terviseametil ei ole praegu kavas kodukülastusi. Samuti peab iga ametiisik nõudmisel näitama oma töötõendit. Kahtluse korral soovitame helistada häirekeskusesse numbril 112 või häirekeskuse infotelefonil 1247.

**Kas sündmusele reageerival politseiametnikul on vajalikud kaitsevahendid, et vältida nakatumist?**

Politseinikele on tagatud vajalikud isikukaitsevahendid: kummikindad ja kaitsemaskid, samuti desinfitseerimisvahendid. Kui politseinik puutub kokku haigusnähtudega inimesega, antakse sellele inimesele kaitsemask, et vältida nakkuse levikut.

**Millised õigused on politseil seoses erikorraga?**

Eriolukorras on politseil õigus sõltuvalt vajadusest ja olukorrast näiteks rakendada täiendavaid viibimis- ja liikumispiiranguid, piirata avalike ürituste ja koosolekute korraldamist, kasutada ohu ennetamiseks ja tõrjumiseks vajadusel ka näiteks sundi ning muid tavapärasest rangemaid meetmeid.

**Kas politseiametnik saab teha mulle ettekirjutuse koju minna ja kodus püsida, kui ma liigun tänaval haigusnähtudega?**

Eriolukorras võib politsei (ka Vabariigi Valitsus, eriolukorra juht, eriolukorra tööde juht ja eriolukorra juhi määratud ametiisik) kohustada inimesi teatud piirkonnast lahkuma, keelata seal viibimise või ka nõuda kodus püsimist, kui see on vajalik eriolukorra väljakuulutamise põhjustanud hädaolukorra lahendamiseks. Võimaluse korral säilitatakse inimesele juurdepääs tema elu- või tööruumile.

**Kas ma peaksin teavitama politseid või Häirekeskust, kui ma näen tänaval liikumas haiget inimest?**

Igal inimesel, kes on kokku puutunud nakatunuga või külastanud viimastel nädalatel välisriike, tuleb jälgida eeskätt ISE oma tervist ning konsulteerida haigusnähtude ilmnedes viivitamata oma perearstiga. Kõrvalistel inimestel on keerukas või lausa võimatu seda linnapildis hinnata. Seetõttu tasub hoiduda ennatlikest hinnangutest teiste terviseseisundile. Kui märkate tänaval abivajajat, kelle tervis või elu on ohus ja kes vajab kohe meedikute abi, teatage sellest häirekeskusele numbril 112.

**Kas politsei kavatseb hakata laiali ajama inimesi, kes kogunevad jätkuvalt jalgpalliväljakutele, mänguväljakutele ja muudesse avalikesse kohtadesse? Kui mitte, siis miks?**

Avalikes kohtades ja siseruumides (välja arvatud kodus) tuleb hoida teiste inimestega vähemalt 2 meetrit vahet. Avalikud kohad on mängu- ja spordiväljakud, rannad, promenaadid, tervise- ja matkarajad jms. Avalikus kohas võib koos viibida kuni 2 inimest. Piirang ei kehti peredele ja avalike ülesannete täitjatele.

Kohaliku omavalitsuse kehtestatud liikumispiirangute üle peaks järelevalvet tegema omavalitsus ise, kes vajadusel võib kaasata politsei. Seega saaks politsei kaasata, kui omavalitsuse kehtestatud piiranguid rikutakse. Konkreetsed tegevused sõltuvad juhtumist ja tekkinud olukorrast, mille suhtes meetmeid rakendama asutakse.

Kogunemiste korral on esmaseks meetmeks kogunenud isikutele suulise ettekirjutuse tegemine lahkumiseks (hoiatus). Sel juhul ei määrata sunniraha, vaid see on korraldus lahkumiseks.

Kuni 1. maini 2020. a on keelatud kõik avalikud kogunemised, kinoseansid, ööklubid, etendused, kontserdid ja konverentsid ning spordi- ja liikumisüritused, samuti muuseumide ja muude näitusasutuste külastamine. Need keelud on sätestatud Vabariigi Valitsuse 13. märtsi 2020. a korraldusega nr 77, tuginedes hädaolukorra seaduse § 32 lõikele 1 ja § 31 lõikele 1.

Eriolukorra meetme nõuetekohaselt täitmata jätmisel rakendatakse haldussunnivahendeid (sunniraha, vahetu sund), mis on nimetatud korrakaitseseaduse § 28 lõikes 2 või 3. Konkreetse haldussunnivahendi valik sõltub konkreetsest juhtumist.

**Kas politsei puhumiskontrolli käigus on võimalik viirusesse nakatuda?**

Ei, sest lähtuvalt Terviseameti soovitustest desinfitseerib politseinik pärast iga joobekontrolli oma käed ja indikaatorvahendi.

**Kas politsei ikka endiselt tegeleb kiirusemõõtmistega ka?**

Politsei jätkab praegu kõiki oma töid turvalisuse tagamisel, sealhulgas liiklusjärelevalvet.

**Missugusest inimeste arvust algab avalik kogunemine?**

Avaliku koosoleku või üritusena käsitletakse inimeste koosviibimisi avalikus kohas sõltumata inimeste arvust. Avalik koosolek on inimeste koos olemine avalikus kohas ühise eesmärgiga kujundada või väljendada oma meelsust. Avalik üritus on avalikus kohas toimuv ja avalikkusele avatud lõbustusüritus, võistlus, etendus, kaubandusüritus või muu sellesarnane inimeste koos olemine, mis ei ole koosolek.

Seoses eriolukorraga otsustas valitsus keelata avalikud kogunemised kuni 1. maini 2020.

**Kas koeraga tohib edaspidigi jalutamas käia või on ka see keelatud?**

Jalutamas, ka koeraga, tohib käia. Soovitame vältida rahvarohkemaid kohti ja lähtuda Terviseameti soovitatud hügieeninõuetest.

**Kas politseitöös toimub muudatusi? Kas on karta, et politsei ei pruugi jõuda enam nii kiiresti appi?**

Politseitöö väljakutsete teenindamisel jätkub täna tavapäraselt. Hindame pidevalt olukorda, oma ressursse ja võimekust ning kui olukord peaks muutuma, anname sellest kohe teada. Väljakutsete teenindamine jätkub nüüdki põhimõttel, et esmajärjekorras reageeritakse kiiretele väljakutsetele, kus vahetus ohus võib olla inimeste elu, tervis ja vara.

**Kas politsei menetlustähtaegades võib eriolukorrast tulenevalt muudatusi tulla? Kas tähtaeg võib lükkuda, kui üks osapool ei saa õigel ajal mingit toimingut teha?**

**Kas menetlustähtaegade nihkumise, mõne tähtaja ületamise, vaidlustamistähtaegade jne suhtes on ka mingeid sisulisi otsuseid langetatud, õigusaktide eelnõusid koostatud, sest kõik tähtajad ei ole määratletud vaid sisemiste kordadega, vaid osa neist eri tasandi õigusaktidega, sh seadustega?**

Menetlustähtajad võivad pikeneda menetlusosalisest mitteolenevatel põhjustel ning tulenevalt eriolukorrast ja sellega kaasnevatest tegevustest PPAs.

Esitatud avalduste, teabenõuete ja kaebuste lahendamise tähtaegasid järgib politsei praegu tavaolukorra tööpõhimõtete alusel. Täidame seadusest tulenevaid kohustusi/tähtaegu, kuni seaduseid ei ole muudetud. Siiski võib nimetatud tähtaegadest kinnipidamine osutuda keeruliseks tulenevalt eriolukorraga kaasnevatest tegevustest ja sellega seotud töömahtude suurenemisest PPAs.

Süütegude menetlemise ajad võivad pikeneda tulenevalt eriolukorraga kaasnevatest tegevustest ja sellega seotud töömahtude suurenemisest PPAs. Samuti on oht, et keegi osalistest haigestub ning seetõttu jäävad mingid toimingud menetlustes tegemata.

Eriolukorra/kriisi võimalikud tagajärjed (võimalik tähtaegadest mittekinnipidamine ning menetluse aeglustumine) on läbi räägitud ja kooskõlastatud ka riigiprokuratuuriga kui uurimise juhiga.

Meile teadaolevalt ei ole praegu menetluses seaduseelnõusid, milles on tehtud ettepanek süüteomenetlusega (sh avalduste lahendamine vms) seotud tähtaegade muutmiseks. Kindlaima vastuse saab selle kohta justiitsministeeriumilt ja siseministeeriumilt. Õigusloome on ministeeriumide pädevuses.

**Kas relvaeksamid toimuvad?**

Relvaeksamite (nii teooria kui ka laskmine) läbiviimine on peatatud alates 25. märtsist 2020 kuni eriolukorra lõppemiseni. Kõigi relvaeksamile registreerunud inimestega võetakse ühendust ja teavitatakse relvaeksami edasilükkamisest.

**Kas eriolukorraga seoses keelatakse Eestis alkoholimüük täielikult?**

Ei, alkoholimüüki täielikult ära ei keelata. Valitsus vaid ühtlustas 17.märtsil alkoholi müügitingimusi sarnaseks toidupoodidega, mis tähendab, et näiteks restoranides, kõrtsides, baarides ja teistes toitlustus- ning majutusasutustes ei ole võimalik öösel ja hommikul ehk alates kella 22-st kuni kella 10-ni alkoholi osta. Muudatus kehtib eriolukorra lõpuni, mitte kauem.

**Mis saab siis, kui alkoholi ikkagi kuskil keelatud ajal müüakse?**

Alkohoolse joogi jaemüügil kehtivate piirangute või keeldude rikkumise eest karistatakse rahatrahviga kuni 300 trahviühikut. Sama teo eest, kui selle on toime pannud juriidiline isik, karistatakse rahatrahviga kuni 5000 eurot.

**Miks alkoholimüügitingimusi piiratakse?**

Piirang aitab ära hoida võimalikke alkoholi tarbimisega liialdamise juhtusid nagu näiteks tervisekahjude põhjustamist, erinevate süütegude toimepanemist, teistele või riigi varale kahju tekitamist ja joobes juhtimisega seonduvate liiklusõnnetuste toimepanemist. Loodame, et alkoholist tingitud väljakutsete arv politseile ja kiirabile antud piiranguga langeb või vähemalt püsib stabiilsena. Siis saab rohkem ressurssi suunata koroonaviirusest tingitud olukordade lahendamisele.

**Kas alkoholimüügipiirang kehtib ka lennujaamades ja sadamates või vee ja õhusõiduki pardal?**

Ei, piirangut ei kohaldata rahvusvahelisel reisijateveol kasutatavate vee- või õhusõidukite pardal ning rahvusvahelise lennujaama ja sadama julgestuspiirangu alal asuvale müügikohale.

**Millal kaotatakse alkoholimüügipiirang?**

Alkoholimüügipiirang kehtib kuni eriolukorra lõppemiseni või kuni valitsuse otsuseni piirang varem lõpetada.

**Kas päästeamet tuleb mulle õnnetuse korral appi, kui mina või mu lähedane on haigestunud?**

Kui olete väga raskelt haigestunud, andke häirekeskusele telefonil 112 kindlasti sellest teada. Lisaks päästjatele saadetakse teile appi ka kiirabi. Abi tagame kindlasti kõikidele abivajajatele.

**Kas saan vabatahtliku päästjana kaasa lüüa?**

Praegu on parim abi päästjatele see, kui väldite asjatut liikumist rahvarohketes kohtades, järgite hügieeninõudeid ja koduseid tuleohutusnõudeid ning jagate ka oma lähedastele asjakohast infot. Vabatahtliku päästega liitumise kohta saab lugeda rohkem Päästeameti kodulehelt [https://www.rescue.ee](https://www.rescue.ee/).

**Kas minule appi tulnud / sündmusele reageeriv päästja võib olla nakatunud?**

Kui päästja on haigestunud või nakkusohuga, jääb ta kohe koju. Samuti jäävad koju päästjad, kes võivad olla kokku puutunud nakatunuga.

**Mis juhtub, kui kõik päästjad haigeks jäävad või pooled neist? Mis juhtub, kui päästjad haigestuvad? Kas päästjad enam ei tööta?**

Päästeametis on väga palju päästjaid – ühtsesse päästevõrgustikku kuulub ligi 4000 inimest. Päästjad töötavad vahetustega, nii et alati on olemas vaba päästereserv. Päästeametil on olemas plaan juhuks, kui töötajad haigestuvad. Päästjad tulevad ka kõige mustema stsenaariumi korral alati appi, kui ohus on elu ja tervis.

**Kas sündmusele reageerival päästeametnikul on vajalikud kaitsevahendid, et vältida nakatumist?**

Igas päästeautos on kaitsemaskid, kummikindad ja desinfitseerimisvahendid. Ühtlasi puhastatakse sõidukeid ja päästevarustust igapäevaselt. Kõikidele päästjatele on antud ka juhised, kuidas nakkusohtu vältida, kuidas sündmuskohal käituda ning milliseid vahendeid kasutada.

**Millised õigused on päästetöötajal seoses eriolukorraga?**

Eraldi õigusi eriolukord päästetöötajaile kaasa ei too.

**Kas päästetöös toimub muudatusi? Kas on karta, et päästjad ei pruugi jõuda enam nii kiiresti appi?**

Päästeamet ei ole teinud päästetöös muudatusi ning päästetööd jätkuvad. Alati reageeritakse väljakutsetele, kui vahetus ohus võib olla inimeste elu, tervis ja vara. Viiruse leviku piiramiseks peatas Päästeamet ajutiselt kodunõustamised ja ohutusjärelevalve inspektorite vastuvõtud.

**Kuidas ma tean, et kodunõustamist teostav päästeametnik ei ole viirusekandja?**

Hetkel on päästeamet kodunõustamised peatanud. Kui kodunõustamistega taas jätkatakse, on inimesel õigus kodunõustamisest keelduda.

**Mida ja mis koguses soovitab päästeamet selleks kriisiks varuda?**

Kodus võiks olla toitu ja muid vahendeid nii, et pere saab vähemalt nädala ilma poodi külastamata hakkama. See võiks olla tavapärane toit, mida pereliikmed iga päev söövad, lisaks kauasäilivad toiduained (konservid, küpsised jne).

Soovitused kaubanduskeskuste külastamiseks:

* Külasta kauplusi nii harva kui võimalik, planeeri vajalike toodete ostmist pikema perioodi peale.
* Planeeri külastus väljaspool tippaega.
* Käi poes üksinda ja hoia teiste külastajatega 2-meetrist distantsi.
* Osteldes ära puuduta kaupa ilma põhjuseta.
* Pakendamata kujul ostetud puu- ja köögiviljad vajavad kodus korralikku pesemist, soovitame üle pesta ka pakendid.
* Väldi ostude eest tasumisel sularaha kasutamist.
* Kasuta nii palju kui võimalik kaupade koju tellimise võimalusi.
* Pärast kaupluse külastamist pese kindlasti käed korralikult puhtaks.

**Mida Päästeamet eriolukorra ajal minu heaks teeb?**

Päästeameti ülesanne on igakülgselt kaasa aidata, et kriis saaks lahendatud ja viirus ei leviks. Kui te ei saa ise liikuda, lähedased-naabrid ei saa aidata ja teil hakkavad kodus lõppema toiduvarud või muu eluks hädavajalik, andke sellest kohalikule omavalitsusele teada.

**Kas päästjad jätavad mõned väljasõidud tegemata?**

Päästjad reageerivad alati väljakutsele, kui ohus on kellegi elu või tervis. Kui mõni komando jääb nakatumise tõttu eemale, siis kaetakse väljakutsed lähima(te) komando(de) abiga. Abivajaja jaoks ei muutu midagi.

**Kas eriolukorras jõuavad päästjad abivajajani sama kiiresti kui tavaolukorras?**

Päästjad jõuavad ka eriolukorras inimesteni sama kiiresti kui tavaolukorras. Oluline on see, kui tõsiseid väljakutseid on väga palju, näiteks tormiga. Siis tekib väljakutsetest järjekord ja kõige kiiremini reageeritakse sinna, kus ohus on kellegi elu või tervis. Eriolukord reageerimiskiiruses rolli ei mängi.

**Kas päästjaid on päästekomandodes piisavalt? Mis saab siis kui päästjad haigestuvad ja jäävad haiguslehele, kes siis väljakutsetele reageerivad?**

Päästeametis on väga palju päästjaid – ühtsesse päästevõrgustikku kuulub ligi 4000 inimest. Päästjad töötavad vahetustega, nii et alati on olemas vaba päästereserv. Päästeametil on olemas plaan juhuks, kui töötajad haigestuvad. Pääste tuleb ka kõige mustema stsenaariumi korral alati appi, kui ohus on elu ja tervis.

**Kas vabatahtlikud päästjad omavad sama väljaõpet ja varustust kui kutselised päästjad?**

Vabatahtlike päästjate väljaõpe ja varustus erineb kutseliste päästjate väljaõppest ja varustusest. Väljakutse puhul saadetakse päästesündmusele just selle sündmuse lahendamiseks vajalike oskuste ja varustusega päästjad, olgu nad siis kutselised, vabatahtlikud või hoopis kutselistest ja vabatahtlikest koosnev päästemeeskond.

**Kas Päästeamet vajab appi uusi vabatahtlikke päästjaid? Millised on käitumisjuhised aktiivsetele elanikele, kes sooviksid riiki aidata?**

Vabatahtlikud päästjad on alati oodatud. Selleks tuleb läbida koolitus ja sooritada päästekeskuse korraldatud eksam. Viirusest tingitud eriolukorra tõttu on koolitused ja eksamid hetkel edasi lükatud, kuid vabatahtliku päästja e-õppe saab iga soovija juba praegu läbida. Info ja vajalikud taotlusvormid vabatahtlikuks päästjaks kandideerimise kohta leiab Päästeameti kodulehelt [https://www.rescue.ee](https://www.rescue.ee/). Praegu on parim abi päästele see, kui väldite asjatut liikumist rahvarohketes kohtades, järgite hügieeninõudeid ja koduseid tuleohutusnõudeid ning jagate ka oma lähedastele asjakohast infot.

**Kas Läti päästjad võivad sõita appi ka üle piiri Eesti territooriumile?**

Lõunanaabrite päästjad võivad meile endiselt vajadusel appi sõita, eeldusel, et neil endil piisavalt vaba ressurssi on. Piiriülene päästetöö käib hoolimata sellest, et Läti oma piirid sulges, samamoodi nagu varem.

**Kas valitsus on valmis kaasama üle Eesti liikumispiirangust kinnipidamise tagamiseks lisaks politseijõududele ka sõjaväe ja Kaitseliidu, püstitama kontroll-läbilaskepunktid jms, kui kevadel ei püsi inimesed enam kodus, vaid liiguvad massiliselt ringi?**

Kaitseväe ja Kaitseliidu kaasamise otsustab valitsus, küsides vajadusel presidendi nõusolekt. Kui valitsus otsustab kaitseväele täiendavaid ülesandeid määrata, on kaitsevägi valmis neid täitma.

Kaitsevägi toetab kogu oma meditsiiniressursiga riigi tervishoiusüsteemi ja -asutusi. Kaitseväe meditsiiniteenistusel on igapäevane ja tihe kontakt Terviseametiga ning ülevaade, kuidas saaks kaitsevägi hetkel kõige paremini riiki toetada. Näiteks saadab kaitsevägi Saaremaale välihaigla koos kuni 20 teenistujaga ning on eraldanud oma reservidest ka vajalikke isikukaitsevahendeid (*ca* 700 000 kaitsemaski).

**Kas politsei kasutab praegu isikukaitsevahendeid? Millised vahendid on olemas, mida ei ole, kui palju oleks vaja ja kui palju on puudu? Kas politseinikel on olemas desinfitseerimisvahendid?**

Politsei- ja Piirivalveameti eesliinitöötajad kasutavad maske, kindaid ja desinfitseerimisvahendeid. Kõiki loetletud vahendeid jagub neile piisavalt.

**Inimesed on eriolukorra tõttu valgunud linnadest maale, ollakse suvilates ja maamajades, kus tavaliselt praegu ei olda. Sellega võidakse levitada viirust piirkondadesse, kuhu seda muidu niipea ei tuleks. Kas inimesed ei peaks olema karantiinis oma kodus?**

Sellist liikumispiirangut eriolukorra juht kehtestanud ei ole. Avalikus ruumis liikudes tuleb kinni pidada 2 + 2 reeglist. Haigena või välismaalt tulnuna on kohustus püsida koduseinte vahel. Ka suvilad ja maamajad on inimeste kodud ja kui nad on valinud kodus püsimiseks oma maakodu, on neil selleks õigus ka eriolukorra ajal.

**Kuidas erineb sunniraha rahatrahvist?**

**Rahatrahv** on karistus inimese poolt toime pandud väärteo eest. Väärtegude (ja ka kuritegude) eest on ette nähtud karistused selleks, et mõjutada süüdlast edaspidi hoiduma süütegude toimepanemisest ja kaitsta õiguskorda ka üldiselt – selles nähakse seega ühiskondliku hukkamõistu väljendust. Väärteo ja selle eest määratava rahatrahvi suuruse sätestab seadus. Kui näiteks juht on kiirust ületanud, võib teda karistada toime pandud väärteo eest rahatrahviga. See on ette nähtud liiklusseaduses.

**Sunniraha** aga ei loeta karistuseks, vaid selle eesmärk on **mõjutada inimest talle pandud kohustust täitma**. Riikliku järelevalve puhul on tavapärane, et inimesele pannakse ettekirjutusega peale kohustus viia oma tegevus õigusaktidest tulenevate nõuetega kooskõlla (näiteks nõutakse vales kohas ladustatud vanade rehvide minema viimist). Ettekirjutuses nähakse ette ka tähtaeg ning tihti lisatakse ka hoiatus – kui määratud tähtajaks ettekirjutust ei täideta, siis on ametiasutusel õigus kohaldada sunniraha. Sunniraha täpne suurus tuleb selles ettekirjutuses kindlaks määrata. Inimesel (või ettevõtjal) on seega võimalus etteantud tähtaja jooksul kohustus täita – sel juhul sunniraha sisse ei nõuta. Selles väljendubki sunniraha mittekaristuslik iseloom.

Enne sunniraha sissenõudmist tuleb **läbi viia järelkontroll**, mille käigus kontrollitakse, kas ettekirjutus on täidetud. Kui ei ole, siis peavad ametnikud välja selgitama, mis asjaoludel ettekirjutust ei ole (kas üldse või osaliselt) täidetud. Inimeselt küsitakse üldjuhul tema seisukohti ja põhjendusi. Neid arvesse võttes on ametnikel õigus ettekirjutuses sisalduvat sunniraha määra ka vähendada ja sisse nõuda esialgsest sunnirahast väiksem summa. Summat suurendada ei tohi.

Näiteks on **praeguses eriolukorras** nähtud ette sunniraha 2000 eurot selle eest, kui inimene, kellele on kehtestatud liikumispiirang, eirab koduspüsimise kohustust. Ettevõtjale on võimalik määrata sunniraha kuni 9600 eurot, kui ta ei täida eriolukorra juhi seatud reegleid. Mõlema näite puhul antakse kõigepealt hoiatus või väljastatakse ettekirjutus ning teatud aeg reeglite täitmiseks. Sunniraha nõutakse sisse vaid siis, kui inimene või ettevõte oma kohustust jätkuvalt ei täida.

Isikut tõendavad dokumendid

**Kas Politsei- ja Piirivalveameti teenindused on avatud?**

Politsei- ja Piirivalveameti teenindused on edasilükkamatute toimingute jaoks **avatud**, vaid Kuressaare teenindus on Saaremaal kehtestatud liikumispiirangute tõttu suletud.

Alates 3. aprillist on **Pärnu**, **Paide**, **Rapla**, **Haapsalu**, **Kärdla**, **Jõhvi**, **Narva** ja **Rakvere** teenindus avatud E–R kell 9–15.

**Tammsaare**, **Pinna**, **Tartu**, **Jõgeva**, **Põlva**, **Võru**, **Valga** ja **Viljandi** teenindus on avatud E–R kell 9–17.

Võimaluse korral kasuta iseteenindust <http://iseteenindus.politsei.ee/>. Vaata ka Politsei- ja Piirivalveameti kodulehte, kust leiad vajalikku teavet dokumentide kohta.

Kui Sul on siiski vaja teenindussaali tulla, järgi alates 25. märtsist kehtivaid erinõudeid. Avalikus kohas ja siseruumis hoia teiste inimestega vähemalt 2 meetrit vahet. Piirang ei kehti peredele ega avalike ülesannete täitjatele.

**Mis meetmeid on Politsei- ja Piirivalveameti teenindussaalides võetud, et tõkestada viiruse levikut?**

Kõigis Politsei- ja Piirivalveameti teenindussaalides saavad kliendid kasutada desinfitseerimisvahendeid. Klienditeenindajad kannavad maske ja kindaid ning puhastavad regulaarselt töölauda, letti ja muid sageli kasutatavaid pindu ja töövahendeid.

**Kui mul on ainult kerge nohu ja köha, kas siis võin tulla edasilükkamatu toimingu jaoks teenindusse?**

Palun ära tule. Võimaluse korral taotle dokumenti iseteeninduses ja tule dokumendile järele siis, kui haigusnähte enam pole. Dokumente hoitakse teeninduses kuus kuud.

**Kui pean edasilükkamatu toimingu jaoks tulema teenindusse, siis kas saan kohapealt maski?**

Politsei- ja Piirivalveameti teeninduses saad maski juhul, kui Sul on haigusnähud. Siiski palume, et jätaksid haigusnähtude korral teenindussaali tulemata, et hoida nii enda kui ka teiste tervist.

**Kas saan volitada kedagi enda eest dokumendile järele tulema?**

Saad küll, kuid volitust **ei saa teha tagantjärele**. Volituse saad teha üksnes sel ajal, kui taotled dokumente Politsei- ja Piirivalveameti teeninduses või välisesinduses.

Dokumendile järele tulles peab **volitatud isikul** kaasas olema:

* tema enda kehtiv isikut tõendav dokument, mis on väljastatud Eestis;
* teie vana dokument, kui see veel kehtib.

**Kuidas saan taotleda ID-kaarti?**

Kui Sulle on varem ID-kaart välja antud, pole mingit vajadust teenindussaali tulla. Taotle uus ID-kaart endale ja alaealisele lapsele **politsei iseteeninduses** aadressil [http://iseteenindus.politsei.ee](http://iseteenindus.politsei.ee/).

Vajaduse korral võtab Politsei- ja Piirivalveamet taotlusi vastu ka **posti teel** aadressil Pärnu mnt 139, 15060 Tallinn. Ankeedi saad alla laadida [Politsei- ja Piirivalveameti veebilehelt](https://www.politsei.ee/files/Dokumentide%20taotlemise%20ankeedid/isikut-t-endavate-dokumentide-taotlusankeet-est-2019-01-14.pdf?c39fc91996). Kui inimesel endal pole võimalik ID-kaardile järele tulla (nt viibitakse haiglas), siis isiku avalduse alusel saab ID-kaardile järele minna kohaliku omavalitsuse sotsiaaltöötaja.

Taotlusi saab esitada ka **teeninduses kohapeal**, kui see on vältimatult vajalik.

**Mida teha, kui taotlen ID-kaarti esimest korda?**

ID-kaardi esmakordsel taotlemisel tuleb minna Politsei- ja Piirivalveameti teenindusse ning esitada [Eesti kodakondsust tõendav dokument](https://www2.politsei.ee/et/teenused/lingid/kodakondsust-toendavad-dokumendid/).

**Kuidas saan taotleda passi?**

Korduvat passi täiskasvanule ja passi alaealisele lapsele saad taotleda **politsei iseteeninduses** aadressil [http://iseteenindus.politsei.ee](http://iseteenindus.politsei.ee/). Passi taotlemiseks on Sul vaja fotot, sõrmejälgi ja allkirjanäidist.

* Kasuta viimase 60 päeva jooksul teeninduse fotoboksis tehtud fotot, sõrmejälgi ja allkirjanäidist, mis on Sinu isikukoodiga iseteeninduse süsteemis seotud.
* Laadi viimase 6 kuu jooksul tehtud nõuetekohane foto ja allkirjanäidise fotokoopia iseteenindusse üles või saada need e-postiga aadressil ppa@politsei.ee. Sõrmejäljed, mis on antud viimase 5 aasta jooksul, on süsteemis juba olemas.

Vajaduse korral saad taotluse esitada **posti teel** aadressil Pärnu mnt 139, 15060 Tallinn. Taotlusankeedi leiad [Politsei- ja Piirivalveameti veebilehelt](https://www.politsei.ee/files/Dokumentide%20taotlemise%20ankeedid/isikut-t-endavate-dokumentide-taotlusankeet-est-2019-01-14.pdf?c39fc91996), kuid dokumendifoto tuleb saata digitaalselt e-posti aadressil ppa@politsei.ee. Foto peab olema tehtud viimase 6 kuu jooksul ja süsteemis olevate sõrmejälgede andmisest ei tohi olla möödas üle 5 aasta.

Taotluse saad esitada ka **teeninduses kohapeal**, kui see on vältimatult vajalik.

**Mida teha, kui taotlen passi esimest korda?**

Passi esmakordsel taotlemisel tuleb minna Politsei- ja Piirivalveameti teenindusse ning esitada [Eesti kodakondsust tõendav dokument](https://www2.politsei.ee/et/teenused/lingid/kodakondsust-toendavad-dokumendid/).

**Kas pean dokumendifoto tegemiseks tulema teenindussaali?**

Ei pea. Dokumendifoto saad teha ise kodus või fotograafi juures. Täpsemad nõuded ja juhised leiad aadressilt <https://www.politsei.ee/et/dokumendifoto-nouded-ja-juhised>.

**Kuidas saan muuta dokumendi väljastamise kohta?**

Et muuta dokumendi väljastamise kohta, esita Politsei- ja Piirivalveametile vabas vormis taotlus e-posti aadressil ppa@politsei.ee ning tasu internetipangas riigilõiv 10 eurot. Dokumendi tellimisel välisesindusse lisandub 20 eurot. Juhised leiad aadressilt <https://www.politsei.ee/et/juhend/riigiloivud/internetipangas>.

**Kas saan taotleda uusi kiirdokumente?**

Kahjuks ei saa. Eriolukorra tõttu on kiirdokumentide taotlemine praegu peatatud.

**Kas mulle saadetakse pass koju, kui ma ei saa sellele ise järele tulla?**

Ei, Politsei- ja Piirivalveamet ei saada Eestis dokumente posti teel.

**Kui kaua hoitakse minu dokumenti teeninduses?**

Dokumente hoitakse teeninduses kuus kuud.

**Kas Eesti Vabariigi välisesindused on avatud?**

Jah, Eesti Vabariigi välisesindused (saatkonnad) on avatud, kuid nad võivad vajaduse korral muuta või piirata lahtiolekuaegu. Konsulaarvastuvõtuaegu tasub kontrollida Välisministeeriumi kodulehelt <https://vm.ee/et/riigid/eesti-saatkonnad>.

Välisministeeriumi konsulaarosakonna telefoninumber on +372 637 7440 ja e-posti aadress konsul@mfa.ee.

Passi kättesaamine välismaal eriolukorra ajal

**Kuidas saan välismaal olles kätte uue Eesti passi?**

Kui oled passi taotluse esitanud, küsib Välisministeerium Sinult nõusolekut **passi väljastamiseks posti teel**. Seejärel edastatakse Sulle juhised, kuidas pass kätte saada.

Välismaal elavale Eesti kodanikue väljastatakse pass **turvalise postiteenuse vahendusel**. Kulleriteenust pakub Välisministeeriumi lepingupartner.

Lisateavet Eesti passi taotlemiseks välismaal saad [Politsei- ja Piirivalveameti veebilehelt](https://www.politsei.ee/et/juhend/eesti-passi-taotlemine-taeiskasvanule/taotlemine-valismaal).

**Kui ma saan passi kätte, kas võin hakata seda kohe kasutama?**

Pass on saatmise ajal mitteaktiivne ja seega ei saa seda kohe kasutada. **Passi aktiveerimiseks anna Välisministeeriumile teada, et oled passi kätte saanud.**

**Teavitustähtaeg** on individuaalne, sõltudes kohaletoimetamiskohast, nt Austraaliasse läheb pass DHL-iga kauem kui Soome.

Kui Sa ei teavita Välisministeeriumit ettenähtud tähtaja jooksul, siis käsitletakse passi kaotatud või varastatud dokumendina ning Politsei- ja Piirivalveamet tunnistab selle kehtetuks.

Lisateavet Eesti passi taotlemiseks välismaal saad [Politsei- ja Piirivalveameti veebilehelt](https://www.politsei.ee/et/juhend/eesti-passi-taotlemine-taeiskasvanule/taotlemine-valismaa/).

**Kuidas ma saan kindel olla, et passi saatmine posti teel on turvaline? Kas passiga võib minuni jõuda viirus?**

Passi saatmine posti teel **on turvaline**. Kuna pass on saatmise ajal mitteaktiivne, ei saa seda kasutada enne, kui oled selle kättesaamisest Välisministeeriumit teavitanud.

Kui Sa ei teavita Välisministeeriumit kokkulepitud aja jooksul, siis tunnistab Politsei- ja Piirivalveamet passi kehtetuks.

Passi saatmine posti teel **ei ole viirusohtlik**. Meie lepingupartner kasutab isikukaitsevahendeid ja tagab hügieeninõuete täitmise. Eriolukorra ajal katab passi saatekulud Välisministeerium.

**Kas pean taotlejana passi eest ise tasuma?**

Jah, passi taotlemise eest tasub inimene ise. Eriolukorra ajal katab saatekulud Välisministeerium.

Elamisload, viisad, relvaload

**Kuidas saan taotleda viisat ja elamisluba?**

**Viisa- ja elamisloataotlusi** võetakse küll vastu, kuid otsuseid nende kohta ei tehta. Seetõttu soovitab Politsei- ja Piirivalveamet taotluste esitamisega oodata eriolukorra lõpuni.

Eesti saatkonnad viisataotlusi praegu vastu ei võta, v.a erandjuhtudel (nt kui on vaja sõita matustele).

Vajaduse korral saab viisa- ja elamisloataotlusi esitada Politsei- ja Piirivalveameti teeninduses, kus võetakse spetsiaalse seadmega sõrmejäljed. Fotoboksis antavaid sõrmejälgi ei saa viisamenetluses kasutada.

**Korduva elamisloataotluse** saab saata posti teel aadressil Pärnu mnt 139, 15060 Tallinn või e-posti teel aadressil ppa@politsei.ee. **Lühiajalise töötamise taotlusi** saab esitada politsei iseteeninduses [http://iseteenindus.politsei.ee](http://iseteenindus.politsei.ee/).

**Olen nn halli passiga ehk määratlemata kodakondsusega inimene ja viibin välismaal. Minu dokumendid aeguvad või juba kaotasid kehtivuse välismaal olles ja uued on Eestis valmis. Kuidas saan Eestisse tagasi?**

Võta ühendust asukohariigi saatkonnaga, et saada **tagasipöördumisluba**.

Välisesindused ei väljasta välismaalase passi ega määratlemata kodakondsusega inimeste elamisloakaarte. Ka ei saada Politsei- ja Piirivalveamet neid dokumente välisesindustesse.

Tähelepanu! **Reisidokument on pass.** Ainult elamisloakaardist piiri ületamiseks ei piisa. Kui elamisloakaart kehtib, aga pass kaotab kehtivuse, siis tuleb samuti välisesindusse pöörduda.

**Kust saan teada, mis seisus on minu elamisloa, elamisõiguse või lühiajalise töötamise registreerimise taotlus?**

Alates 16. märtsist 2020 on viisade, viibimisaja pikendamise, elamislubade, elamisõiguste ja lühiajalise töötamise registreerimise **taotluste menetlus peatatud**. Hiljemalt kümnendal päeval pärast eriolukorra lõppu jätkub varasem menetluskord.

Vajaduse korral võib ka praegu Politsei- ja Piirivalveametile taotlusi esitada. Samas **soovitame taotlustega oodata eriolukorra lõpuni**, sest vahepeal neid nagunii ei menetleta.

**Erand:** Politsei- ja Piirivalveamet menetleb tavapärasel viisil neid lühiajalise töötamise registreerimise taotlusi, mille esitanud välismaalane viibib praegu seaduslikult Eestis. Seejuures küsitakse tööandjalt kinnitust välismaalase asukoha kohta. Uue taotluse esitamisel tuleb see info juurde lisada.

**Kust saan infot välismaalaste Eestis viibimise, töötamise ja elamise kohta?**

Keerulisemate küsimuste korral pöördu **Politsei- ja Piirivalveameti migratsiooninõustajate** poole e-posti aadressil migrationadvice@politsei.ee või telefoninumbril +372 612 3500 (E–R kl 9–15).

**Mida teha, kui relvaluba kaotab kehtivuse, kuid uut tervisetõendit praegu ei väljastata?**

Politsei- ja Piirivalveamet pikendab automaatselt ajavahemikus **16. märtsist 31. maini aeguvate relvalubade** kehtivust. Otsus on seotud tervisetõendite väljastamise ajutise peatamisega.

* Kui loa kehtivus lõpeb ajavahemikus 16.–30. märtsini, pikendatakse seda **90 kalendripäevani** arvates kuupäevast, mil loa kehtivusaeg lõppeb.
* Kui loa kehtivus lõpeb ajavahemikus 1. aprillist 31. maini, pikendatakse seda **60 kalendripäevani** arvates kuupäevast, mil loa kehtivusaeg lõppeb.

Otsus kehtib **relvaloa, relvakandmisloa, paralleelrelvaloa ja kollektsioneerimisloa** kohta.

Seega ei too loa kehtivusaja pikendamine loa omanikule kaasa mingeid lisakohustusi. Samuti pole kohe pärast kehtivusaja lõppu vaja anda relvi politseile üle.

Relvaloa vahetamise taotlus tuleb esitada peale eriolukorra lõppemist [relvaseaduse](https://www.riigiteataja.ee/akt/112022020008) § 41 lõikes 6 nimetatud tähtaja jooksul.

**Olen kolmanda riigi kodanik. Sain Eesti elamisloa, kuid elamisloakaart ootab Eestis väljastamist. Minu abikaasa on Eesti kodanik. Kas ma saan Eestisse tulla?**

Kuna oled Euroopa Liidu kodaniku pereliige, saad Eestisse tulla **viisa** alusel.

Teine võimalus on esitada Politsei- ja Piirivalveametile taotlus, et elamisloakaart väljastataks välisesinduses, ja tasuda riigilõiv. Eestisse saad tulla **väljastatud elamisloakaardiga**.

Liiklus ja sõidukid

**Kas autokoolide tegevus on lubatud? Autos istub ju üksnes kaks inimest – õpetaja ja sõiduõppija.**

Sõiduõpe autokoolides on Vabariigi Valitsuse korraldusega peatatud, välja arvatud juhul, kui see on võimalik kaugõppel, simulaatoril või distantsi hoidmist võimaldavate vahendite kasutamise abil. See tähendab, et tavapärased sõidutunnid, kus sõidukis istuvad koos juhendaja ja õpilane, ei ole lubatud. Lubatud on näiteks A-kategooria sõidutunnid, kus õpilane on üksi mootorrattal või platsisõidud, kus juhendamine käib raadio teel eemalt.

Tavapärast sõiduõpet on lubatud korraldada ainult kaitseväelaste, politseinike, päästeteenistujate, abipolitseinike ja vabatahtlike päästjate koolitamisel.

**Kas Maanteeameti teenindusbürood on avatud? Kas sõidu- ja teooriaeksamid toimuvad?**

Koroona leviku tõkestamiseks kehtestatud eriolukorra tõttu on Maanteeameti teenindusbürood kuni 12. aprillini suletud. Vastu ei võeta ka teooria- ja sõidueksameid. Maanteeamet vaatab pärast seda meetmed üle ning teavitab edasistest tegevustest.

Palun jälgi värsket infot meie kodulehelt: <https://www.mnt.ee/et/uudised/kkk-teenindusburoode-eksamite-ja-dokumentide-kohta-kehtestatud-eriolukorras>.

**Kuidas ma saan Maanteeametist kätte vajalikud dokumendid?**

Kuigi teenindusbürood on suletud, töötavad Maanteeameti e-teenindus ning kliendiinfo telefonid tavapäraselt. Palun kasuta toimingute tegemiseks e-teenindust ja telli dokumendid endale postiga koju. Registreerimismärgid palun telli pakiautomaati.

Kui mingil põhjusel oled dokumendid siiski tellinud Maanteeameti teenindusbüroodesse, saadab Maanteamet need Sulle posti teel. Palun saada e-posti aadressile info@mnt.ee avaldus ja märgi sinna aadress, kuhu Sinu dokument tuleb saata.

Erandiks on digimeeriku kaardid, mis edastatakse tellijale ning mille täpsem üleandmine lepitakse iga kord eraldi kokku.

**Kas sõidukite tehnoülevaatuspunktid on avatud?**

Jah, tehnoülevaatuspunktid on avatud. Paljud neist rakendavad klientidega suhtlemisel ohutus- ja piiravaid meetmeid. Loodame Sinu mõistvale suhtumisele!

**Kas sõidukeid on võimalik arvele võtta?**

Sõidukeid on võimalik arvele võtta. Vajalikud toimingud tehakse Maanteeameti e-teeninduse kaudu või muul viisil elektrooniliselt ning dokumendid ja registreerimismärgid väljastatakse üldjuhul ilma otsese kontaktita kokkuleppel Maanteeameti teenindusbürooga.

Juhendi, kuidas seda teha, leiad [siit.](http://www.mnt.ee/sites/default/files/registreerimiseelne_kontroll.pdf)

**Mis juhtub, kui mul aegub liikumispiirangu ajal sõiduki ülevaatus? Kas on võimalik, et politseinikud ei trahvi selle eest teatud aja jooksul pärast piirangu lõppemist?**

Kui olid 14 päeva kodus liikumispiirangu tingimustes või haige, on Sul õigus selle aja lõppedes sõita lähimasse tehnoülevaatuspunkti ka mittekehtiva ülevaatusega autoga. See oli nii ka enne eriolukorra väljakuulutamist. See peakski siis lihtsalt olema esimene sõit autoga pärast liikumispiirangu lõppu.

Kui eriolukorras on ülevaatuspunkt mingil põhjusel kinni ja ülevaatust teha ei saa, siis praegustel andmetel on ülevaatuspunkte üle kogu Eesti avatud siiski mitmeid. See tähendab, et kui ülevaatuspunkt, mida oled harjunud külastama, on kinni, siis broneeri aeg mõnes teises kohas. Mõistagi sõida ülevaatust tegema üksnes siis, kui ise ikka terve oled.

**Peaksin lähiajal läbima lõppastme koolituse, et vahetada välja oma esmane juhiluba. Mida ma pean tegema?**

Hetkel otsime lahendust, kuidas esmaseid juhilubasid kuni eriolukorra lõpuni pikendada.

Sõiduõpe autokoolides on Vabariigi Valitsuse korraldusega peatatud, välja arvatud juhul, kui see on võimalik kaugõppel, simulaatoril või distantsi hoidmist võimaldavate vahendite kasutamise abil. Tavapärast sõiduõpet on lubatud korraldada ainult kaitseväelaste, politseinike, päästeteenistujate, abipolitseinike ja vabatahtlike päästjate koolitamisel.

Valitsuse kehtestatud meetmete eesmärk on vähendada kontaktide hulka ja takistada sel moel koroona levikut riigis.

**Minu numbrimärk on büroos hoiul ja selle tähtaeg lõpeb sel kuul. Soovin numbri kasutusele võtta, kas see on võimalik?**

Registreerimismärgi vahetust ei ole Maanteeameti teenindusbüroos praegu võimalik ette võtta. Kõigi hoiul olevate registreerimismärkide hoiustamisaega, mille säilitustähtaja lõpp on järgneva kolme kuu jooksul, on pikendatud kolme kuu võrra. Näiteks, kui säilitustähtaeg oleks lõppenud 27. märtsil 2020, pikenes tähtaeg automaatselt 27. juunini 2020.

**Mis saab, kui minu juhiloaga seotud tervisetõend aegub?**

Politsei ei karista Sind, kui Su tervisetõend on kaotanud kehtivuse erikorra ajal. Riigikogu menetluses on liiklusseaduse muudatused, mille järgi juhtimisõigus ei peatu, kui tervisetõend on aegunud kriisiperioodil. Samuti annab muudatus võimaluse, et juhiloa asendamiseks või vahetamiseks ei pea eriolukorra ajal ja 90 päeva pärast eriolukorra lõppemist esitama kehtivat tervisetõendit, kuid juht peab füüsiliselt ja psüühiliselt olema võimeline mootorsõidukit või trammi juhtima ning tal ei tohi olla haigusi või tervisehäireid, mis takistavad mootorsõiduki või trammi ohutult juhtimist. Pärast eriolukorra lõppu hiljemalt 90 päeva jooksul aga tuleb ikkagi arsti juurde minna, et teha tervisekontroll ja saada tervisetõend.

Vt lisaks infot [Maanteeameti kodulehel](https://www.mnt.ee/et/uudised/kkk-teenindusburoode-eksamite-ja-dokumentide-kohta-kehtestatud-eriolukorras#tab-3).

**Kas politsei trahvib autoga sõitmise eest välisriigi juhiloaga Eesti kodanikku, kes on praegu Eestis, kuid kelle uuendatud juhiload pole eriolukorra tõttu postiga kohale jõudnud? Samas on olemas välisriigi kinnitus, et juhiload on postiga välja saadetud.**

Välisriikide välja antud juhiload peavad sõidukijuhil olema füüsiliselt kaasas. PPA läheneb juhtumipõhiselt, kuid tuleb silmas pidada, et eriolukord ei ole muutnud kehtetuks liiklusseadusest tulenevaid nõudeid. Kui inimesel ei ole esitada ühtegi tõendit, mis annaks alust arvata, et ta omab õigust juhtida Eestis mootorsõidukit, tuleb arvestada, et politsei käsitleb seda juhtimisõiguseta sõitmisena. Inimesel on võimalus paluda rikkumist menetleda üldmenetlusena. Sel juhul on võimalik 15 päeva jooksul esitada täiendavaid tõendeid, et toime ei pandud õigusrikkumist, ning välistada nii karistuse määramine.

**Pean kohe algaval hooajal kasutama põllumajandustehnikat (traktor, haagis vms), kuid see ei ole registris. Mida peaksin tegema?**

Praeguses olukorras on võimalik kutsuda Maanteeameti spetsialist masinat kontrollima nii:

* Traktor, liikurmasin, nende haagise (edaspidi masin) dokumentide koopiad saata elektrooniliselt ette koos väljakutse avaldusega ja riigilõivu tasumise tõendiga. Avalduse leiad siit: "Avaldus spetsialisti väljakutseks (PDF)".
* Avaldus tuleb saata e-postiga info@mnt.ee, märkides e-kirja teemaks masinale lähim büroo (nt Tartu) ja kirje „Avaldus spetsialisti väljakutseks“.
* Teenindusbüroo informeerib klienti täpsest ajast, millal teenust osutatakse.
* Kui spetsialist saabub, pea meeles:
* Masin peab olema õues ligipääsetavas kohas.
* Masina tehasetähis (kerel või raamil) tuleb eelnevalt puhastada ja see peab olema loetav.
* Masina uksed tuleb 1 tund enne kontrollija tulekut avada tuulutamiseks.
* Originaaldokumendid tuleb masinas asetada kontrollijale kättesaadavasse kohta.
* Kontrollija ja masina läheduses isikuid ei tohi olla. Distants peab olema vähemalt 5 meetrit.
* Vajadusel suheldakse telefoni teel.  
  Masina registreerimistunnistusele ja registreerimismärkidele kättesaamise aja lepib kontrollija kokku taotlejaga.

**Eestis elav välisriigi kodanik sõidab Eestis ringi välisriigis registreeritud sõiduautoga. Kindlustus lõpeb eriolukorra ajal, uus on ostetud, kuid originaali pole võimalik välismaalt kätte saada. Kas sobib ka koopia?**

Oluline on, et inimene saab kontrollijale tõendada, et tal on kindlustuspoliis olemas ja sõiduk on kindlustatud, seega võib vastava dokumendi välja printida ja kaasas kanda. Kui inimene viibib pikemalt Eestis, siis võib tähitud kirjaga lasta saata poliisi/rohelise kaardi või muu kindlustust tõendava dokumendi Eestisse.

**Kas invatranspordi teenust osutav inimene võib oma teenust edasi osutada alates 25. märtsist?**

Jah. Sotsiaaltransporditeenuse osutamine jätkub. Vajadus võib olla tavaliselt väiksem, kuid kindlasti on vajalik teenuse jätkumine nt dialüüsi- või vähihaigetele. Jälgida tuleb hügieeninõudeid – pesta või desinfitseerida käsi, vajadusel ja võimalusel (isikukaitsevahendid ei ole hetkel kättesaadavad) kasutada endal või paluda kliendil kasutada maski. Samuti tuleb regulaarselt puhastada ja tuulutada sõidukit. Teenusepakkujaid on erinevaid – on nii erapakkujad kui ka KOV enda autojuhid või nt sotsiaaltöötajad. Samuti suunab inimese teenusele KOV sotsiaaltöötaja.

**Ühissõiduki asemel soovitatakse praegu liikuda jalgrattaga. Kuidas suhtuda jalg- ja tõukerattalaenutustesse?**

Rattasõit on tõesti mõistlik valik. Näiteks Vilniuse linn palus Boltil elektritõukerataste laenutamist koguni kavandatust varem alustada, sest ühissõidukitega sõitjate arv on vähenenud.

Viiruse levikut aitavad vältida ettevaatusabinõud:

* nii jalg- kui ka tõukerattalaenutuse pakkujad peavad rattaid **regulaarselt desinfitseerima**,
* sõitja peab pärast laenutatud jalg- või tõukerattasõitu **korralikult käsi pesema**.

**Kas eriolukorra ajal on antud ka juhis, mitu inimest võib autos olla?**

Nagu mujal, tuleb ka autoga sõites lähtuda samamoodi üldistest juhistest, mille kohaselt ei viibi koos rohkem kui 2 inimest ja hoitakse piisavalt vahet. Mõistagi kehtib ka siin erand perekondadele.

**Kui mul tühistati eriolukorra tõttu lõppastmekoolitus (ainult teooria jäi läbimata), siis kas võin jätkata esmaste juhilubadega sõitmist kuni lahendus on leitud või saan trahvi?**

Praeguse regulatsiooni järgi on esmase juhiloa vahetamiseks juhiloa vastu kindlasti vajalik läbida lõppastme koolitus. Maanteeamet ei ole saa teha seadusest tulenevatest nõuetest erandeid ehk kui lõppastme koolitus on läbimata ja esmane juhiluba on aegunud, on juhtimisõigus peatunud. Siiski on ministeeriumide koostöös väljatöötamisel ettepanekud, mis võimaldaksid kriisiperioodil kehtetuks muutunud/muutuvaid dokumente (luba, tõend jne) pikendada/lugeda kehtivaks kriisi lõpuni, et säiliks mootorsõiduki juhtimisõigus vaatamata sellele, et seadusest tulenevad nõuded ei ole täidetud. Maanteeamet on samuti lahenduse ootel. Muudatuste jõustumisest informeeritakse esimesel võimalusel, selleks on soovitav jälgida Maanteeameti kodulehte www.mnt.ee ja ka meediat.

**Seoses eriolukorraga on tühistatud minu juhikoolituse lõppaste. Kas tohin esmaste juhilubadega praegu sõitmist jätkata või saan trahvi?**

**Ei tohi**! **Sinu juhtimisõigus esmaste juhilubade puhul on hetkel ajutiselt peatunud.**

Riigikogus on praegu Vabariigi Valitsuse kobareelnõuna lugemisel seadusemuudatus, mille kohaselt juhtimisõigus ei peatu, kui Sinu tervisetõend aegus eriolukorra ajal või 90 päeva jooksul alates eriolukorra lõpust; ning et juhiluba oleks võimalik vahetada välja ilma erikorra ajal kehtivat tervisetõendit omamata ja kuni 90 päeva pärast eriolukorra lõppu. See seadus peaks jõustuma aprillikuu lõpus.

Palun varuge kannatust! Muudatuste jõustumisest antakse teada esimesel võimalusel. Palun jälgi jooksvalt meie kodulehte ja meediat!

Lisainfo: <https://www.mnt.ee/et/uudised/kkk-teenindusburoode-eksamite-ja-dokumentide-kohta-kehtestatud-eriolukorras#tab-3>

Ajateenistus, Kaitsevägi, Kaitseliit

**Kui kauaks ajateenijad väeosadesse jäävad?**

Kaitseväe juhataja korraldusel on koroonahaiguse kaitseväe üksustesse jõudmise riski vähendamiseks ajateenijatele väljalubade andmine tühistatud **kuni 1. maini 2020.**

**Kas mitte ükski ajateenija ei pääse praegu oma väeosast välja?**

Väljaloale lubatakse praegu vaid erandjuhul, kui see on põhjendatud.

**Kas lähedased tohivad ajateenijaid praegu väeosades külastada?**

**Kõik väeosade külastuspäevad on hetkeseisuga kahjuks tühistatud.** Olukorda ja külastuspäevade võimalikku lubamist hinnatakse vastavalt olukorra muutumisele.

**Miks võivad kaadrikaitseväelased linnakust välja liikuda, ajateenijad seda aga ei tohi?**

Erinevalt ajateenijatest on tegevväelastel igapäevaseid kohustusi ka väljaspool kaitseväge – oma perekonna ja lähedaste ees. Seetõttu ei peeta sellist piirangut neile hetkel otstarbekaks. Küll aga on ettevaatusabinõuna vähendatud ajateenijatega väljaõppel kokku puutuvate kaadrikaitseväelaste hulka. Samuti on piiratud ajateenijate väljaõppega seotud tegevväelaste liikumist – nemad jäävad võimalusel linnakutesse ööbima.

Kõigil tegevväelastel on kohustus rakendada enesedistsipliini, vältides kontakte väljaspool väeosa ja teenistust.

**Kas üksuste väljaõpe nüüd peatub?**

Väljaõpet korraldatakse praegu väiksemates üksustes ja ennekõike välitingimustes, nn metsalaagrites, kus asustatud punktidest kõrvale hoidutakse. Selline õppevorm on väljaõppetsükli praeguses järgus üsna tavapärane, keskendutakse peamiselt kompanii taseme tegevustele. Üksuste koostöö võib hetkeseisuga välitingimustes jätkuda, kuid kompaniide välised kontaktid viiakse miinimumini. Suheldakse peamiselt sidevahenditega ning siseruumidesse kavandatud õppused on tühistatud.

**Mis juhtub kaitseväe mitmesuguste lähiajal toimuma pidanud õppustega ja õppusega Kevadtorm?**

Väljaõppetegevus jätkub, kuid piirangutega, mis on vajalikud koroona leviku tõkestamiseks. 17. märtsil otsustas kaitseväe juhataja vähendada tunduvalt õppuse Kevadtorm 2020 mahtu ning muuta õppuse toimumise asukohta.

Kaitseväe juhataja korraldusel on kõik õppekogunemised kuni 31. maini tühistatud. Õppustele (sh Kevadtorm 2020) kutse saanud reservväelased ei pea kohale ilmuma, osalemine toimub vaid vabatahtlikkuse alusel. Vabatahtlikust osalemissoovist tuleb oma üksusele teada anda, kirjutades ja saates sellekohase avalduse.

Tänavune Kevadtorm ei toimu varasemalt planeeritud asukohtades Kesk-Eestis, vaid peamiselt kaitseväe keskpolügoonil. Selle otsuse eesmärk on saavutada hoolimata keerulisest olukorrast väljaõppe eesmärgid, kuid samas vähendada kokkupuutumist tsiviilühiskonnaga. Õppusel osalevad Scoutspataljoni võitlejad ning Eestis paiknev liitlaste lahingugrupp. Ülejäänud liitlassõdurid suure tõenäosusega õppusel ei osale.

**Millised tegevusi on kaitsevägi veel ette võtnud, et takistada koroonaviiruse levimist kaitseväkke?**

Kaitsevägi on piiranud tegevväelaste liikumist välismaale ja on vaadanud väga kriitiliselt üle välislähetuste vajadused ja eesmärgid. Kaitseväelastel on keelatud minna lähetustesse välismaale. Kõik välismaalt saabujad jäävad kontrollperioodiks võimalusel kodusele tööle. Samuti suunatakse võimalusel ennetava meetmena kodutööle kaitseväelased, kes on välismaal kokku puutunud inimestega, kes võivad olla potentsiaalsed viirusekandjad.

Struktuuriüksuste ülemad on kohustatud tegema iga Eesti-sisese ürituse asjus otsuse ürituse toimumise või ärajätmise kohta. Kui üritusele on kutsutud osalejaid väljastpoolt kaitseväge, on üksuse ülemal õigus need tühistada või kasutada kaugtöö vahendeid. Need üritused, mis muutuvad avalikeks üritusteks, kooskõlastatakse kohaliku omavalitsusega.

Samuti on piiratud ajateenijate väljaõppega seotud liikumist tegevväelastel, kes jäävad võimalusel linnakutesse ööbima. Haigusnähtudega teenistujatel tuleb jääda kaugtööle.

**Kuidas kaitsevägi juba haigestunud või koroonakahtlusega inimesed teistest eraldab?**

Ettevaatusabinõuna rakendatakse kaitseväes karantiini ja isolatsiooni. Karantiini paigutatakse haigestunud teenistujad, kes pannakse teistest eraldatud ruumidesse. Isolatsiooni rakendatakse teenistujatele, kel ei ole haigusnähte, kuid kelle puhul on kahtlus, et nad on võinud viirusekandjaga kokku puutuda.

**Kuidas ma saan ühendust väljaõppelt eraldatud sõduriga? Kui kauaks sellised sõdurid väljaõppe tegevustest eemale jäävad?**

Ajateenijad ja tegevväelased, kes on potentsiaalselt koroonahaigega kokku puutunud, **jäävad aktiivsest väljaõppe tegevusest kõrvale kaheks nädalaks.** Sel ajal tuuakse sõdurile termosega väeosa sööklast toitu ja jäetakse talle ukse taha. Tühjad termosed desinfitseeritakse. Nii väljaõppelt eraldatud kui ka väeosades väljaloata sõduritega saad Sa ühendust, kui helistad talle mobiilile. Ka on Sul võimalik talle linnakusse pakk saata, kas posti teel või jättes oma paki väeosa pääslasse.

**Kuidas ajateenijale väeossa pakki saata?**

Nii 1. kui ka 2. Jalaväebrigaadi väeosadesse saad paki saata Omnivaga. Ära mine isiklikult pakki kohale toimetama! Kirjuta paki peale ajateenija nimi ja allüksus (pataljon). **Ära pane pakki kiiresti riknevaid tooteid, sest pakkide kättetoimetamine võib aega võtta.**

**Aadressid, kuhu pakid saata:**

1. Kuperjanovi jalaväepataljon: Kose tee 3a, Võru, 65603
2. Tapa sõjaväelinnak: Loode 35, 45106 Tapa, Lääne-Viru maakond
3. Paldiski sõjaväelinnak: Rae põik 1, 76806 Paldiski, Harju maakond
4. Jõhvi sõjaväelinnak: Pargi 55, 41537 Jõhvi, Ida-Viru maakond

**Mis saab välisoperatsioonidel teenivatest Eesti üksustest? Kas nad tuuakse tagasi koju? Kas uute üksuste operatsioonidele saatmine peatub?**

Seoses kujunenud julgeolekuolukorra ja koroona levikuga on Iraagi valitsus teinud ettepaneku senine väljaõpetegevus Iraagi üksustele määramata ajaks edasi lükata. Sellest tulenevalt otsustati Eesti väljaõppemeeskond, mis teenis Iraagis Taani kontingendi koosseisus, Eestisse tagasi tuua. USA juhitaval operatsioonil Inherent Resolve teeniva 6-liikmelise väljaõppemeeskonna lennutranspordi koju tagab Taani.

Kokku osaleb kaitsevägi praegu üheksal erineval rahvusvahelisel sõjalisel operatsioonil veidi rohkem kui 100 tegevväelasega. Praeguse plaani kohaselt jätkab kaitsevägi rahvusvahelistel sõjalistel operatsioonidel osalemist seni kehtivatel põhimõtetel. Muudatusi tehakse vastavalt muutuvale olukorrale, et tagada oma üksuste tervis ja turvalisus.

Koroonapandeemia ja sellega kaasnenud liikumispiirangute tõttu võivad pikeneda üksuste operatsioonipiirkonnas viibimise ajavahemikud. Muudatusi tehakse vastavalt vajadusele ja muutuvale olukorrale.

**Kui palju Eesti sõdureid on üldse välisoperatsioonidel teenimas?**

Kaitsevägi osaleb tänase seisuga üheksal rahvusvahelisel sõjalisel operatsioonil **kokku veidi rohkem kui 100 tegevväelasega.**

**Kas mõni välisoperatsioonil teeniv kaitseväelane juba põeb koroonat?**

Hetkel ei ole rahvusvahelistel sõjalistel operatsioonidel osalevate Eesti kaitseväelaste hulgas teadaolevalt ühtegi kooroonasse nakatunut.

**Kuidas mõjutab koroona välisoperatsioonidel viibivate Eesti kaitseväelaste tegevust ja ülesandeid? Kas sõdurid tuuakse tagasi koju?**

Praeguse plaani kohaselt jätkab kaitsevägi rahvusvahelistel sõjalistel operatsioonidel osalemist seni kehtivatel põhimõtetel. Muudatusi tehakse vastavalt, kuidas olukord muutub, et tagada oma üksuste tervis ja turvalisus. Seoses koroona levikuga on enamik maailma riike kehtestanud oma territooriumil eriolukorra ja seadnud sisse riiki sisenemise keelu või piirangud. **Kuna lennujaamade sulgemise tõttu tühistavad tsiviillennufirmad lende, välja- ega sisselende ei toimu, pikeneb välisoperatsioonidel viibivate kaitseväelaste teenistusaeg kuni kaks kuud või kuni taastub lennuliiklus.**

**Kuidas on tagatud välisoperatsioonidel teenivate sõdurite turvalisus ja kaitse koroona eest?**

Sõjaliste operatsioonide juhtstaabid on juba rakendanud ja rakendavad vajadusel veel mitmesuguseid muid piiranguid seoses üksuste tegevuste ja ülesannetega operatsioonil, et isikkoosseisu turvalisus oleks tagatud ja koroonasse nakatumine välistatud. Lisaks üldtuntud hügieeninõutele piiratakse vajadusel täiendavalt inimeste liikumist, samuti kokkupuuteid tsiviilelanikega. Operatsioonipiirkonda liikujatele ning sealt naasjatele rakendadakse lisaks erinevate riikide kehtestatud karantiini- ja isolatsiooninõudeid.

**Kas koroonahaiguse levik mõjutab kuidagi nende sõdurite kojujõudmist, kelle teenistusaeg praegu lõppeb?**

Pandeemia ning sellega kaasnenud liikumispiirangute tõttu võib üksuste operatsioonipiirkonnas viibimise ajavahemik tõesti pikeneda. Muudatusi tehakse vastavalt vajadusele ja kuidas olukord muutub.

Hetkeseisuga on tühistatud või edasi lükatud kõik planeeritud isikkoosseisu puhkused, maastikuluured ning visiidid. Seda tingib ennekõike soov vältida koroonasse nakatumist, samuti sõltub see riikide kehtestatud piirangutest rahvusvahelistele reisidele.

**Miks kaitseväelased ei saa tulla ettenähtud ajal välisoperatsioonilt Eestisse puhkusele?**

Enamik maailma riike on kehtestanud praegu riikidesse sisenemise keelu või piirangud. Samuti rakendatakse riiki saabumisel kohustuslikke karantiiniperioode. Lennujaamade sulgemise tõttu tühistavad tsiviillennufirmad oma lende. Praeguses olukorras on igasugune rahvusvaheline liikumine ning riigipiiride ületamine kahjuks raskendatud.

Piirangud ja keelud on kehtestanud enamik riike, kus Eesti kaitseväelased sõjalistel operatsioonidel osalevad või läbi mille kaitseväelasi operatsioonipiirkonda ja koju transporditakse. Seetõttu on inimeste operatsioonipiirkonda ja sealt tagasi toimetamine raskendatud. Kui me mõtleme veel lisaks välisoperatsioonidel teenivate sõdurite viirusesse nakatumise riski maandamisele, siis on mõistlik sõdurite rahvusvahelist liikumist vältida, kuni liikumine on ohutum.

**Kas ning kuidas tohivad välisoperatsioonidel teenivad kaitseväelased kodustega suhelda?**

Selles osas muutusi ega piiranguid ei ole. Kodustega sidepidamine ja suhtlemine on korraldatud samadel põhimõtetel nagu ennegi.

**Kas välisoperatsioonidel teenivatel sõduritel võib transpordi tõttu tekkida probleeme varustuse ja vajalike esmatarbekaupadega?**

Kaitsevägi tagab koostöös liitlastega kõigile rahvusvahelistel operatsioonidel osalevatele üksustele igakülgselt vajaliku logistilise toetuse ning varustatuse.

**Mis juhtub, kui välisoperatsioonil teeniv kaitseväelane haigestub koroonasse?**

Kõigile sõjalisel operatsioonil haigestunutele on tagatud igakülgne arstiabi vastavalt seni toiminud korraldusele. Kaitseväel on olemas võimekus kõik haigestunud või meditsiiniabi vajavad kaitseväelased erakorraliselt koju transportida.

**Kas üldine õppeasutuste sulgemine puudutab ka kaitsevaldkonna õppeasutusi?**

Jah, Kaitseväe Akadeemia ja Balti kaitsekolledž on samuti distantsõppel. Palun küsi täpsemat infot õppeasutusest!

**Millised on kaitseväe ning Kaitseliidu ülesanded väljakuulutatud eriolukorras?**

Kaitseväe ja Kaitseliidu kaasamise otsustab Vabariigi Valitsus. Hädaolukorra seadus sätestab täpsema korra, millal ja kuidas kaitseväge ja Kaitseliitu on võimalik kaasata. Kui Vabariigi Valitsus otsustab kaitseväele täiendavaid ülesandeid määrata, on kaitsevägi valmis neid täitma.

**Mida toob eriolukord kaasa Kaitseliidu tegevuses?**

Kaitseliidu ja Naiskodukaitse abi Terviseametile ning Politsei- ja Piirivalveametile jätkub.

Kuni 1. maini jäetakse ära kõik ruumides toimuvad väljaõppeüritused. Võimalusel asendatakse need distantsõppe või muude formaatidega, kus vahetut kokkupuutevõimalust inimeste vahel ei ole.

Laskmiste ja väliharjutuste läbiviimine jääb malevapealike otsustada kohapealseid olusid ja võimalikke kaasnevaid riske arvestades. Kaitseliidu-ülesed võistlused lükatakse edasi kuni 1. maini.

**Kui kaua ja kus täpsemalt naiskodukaitsjad-kaitseliitlased ametiabi osutavad?**

Valitsuse korraldusega on kuni 40 kaitseliitlast ööpäevas toetamas politseid Saaremaal seoses täiendavate liikumispiirangute kehtestamisega alates 30. märtsist. Kuigi korraga ei tohi teenistuskohustusi täita rohkem kui 40 kaitseliitlast, võib puhkeaja ja inimeste vahetumisega vajadusega seoses olla seotud kaitseliitlaste arv suurem. Kaitseliidu koosseis on vabatahtlik.

Kaitseliidu kaasamisega moodustatakse Saaremaal politseinikust ja kaitseliitlasest patrullekipaažid. Lisaks ulatuslikumale patrullimisele, hakatakse ühiselt kontrollima potentsiaalseid kogunemiskohti, pisteliselt ka koduse karantiini nõude täitmist, 2+2 reegli täitmist. Kaitseliidu tegevliikmed kannavad ülesande täitmisel kaitseväe vormiriietust koos ohutusvestiga, millel on hästi nähtav tähistus „KORRAKAITSE”. Ülesannete täitmiseks kasutatav Kaitseliidu sõiduk peab olema tähistatud sildi või kleebisega „KORRAKAITSE”.

Korraldus kehtib kuni Kaitseliidu kaasamise vajaduse äralangemiseni, kuid mitte kauem kui eriolukorra lõpuni.

Valitsuse korraldusega alates 17. märtsist on kuni 150 kaitseliitlast päevas toetamas politseid piirikontrolli tegemisel kuu aja jooksul.

Naiskodukaitse liikmed on abiks Terviseameti kõnekeskuses ja Häirekeskuse eriolukorra infotelefonide juures ning terviseinfo jagamisel transpordisõlmedes.

**Kuidas kaasatakse naiskodukaitsjaid ja kaitseliitlasi?**

**Vabatahtlike kaasamine ametiabi andmisele on teenistuskohustuste täitmine Kaitseliidu seaduse § 33 mõistes.** Teenistuskohustus vormistatakse enne ülesande sooritamist kirjalikku taasesitamist võimaldavas vormis – st struktuuriüksuste juhid väljastavad liikmetele kirjaliku kutse ja väljastavad vastava käskkirja.

Kaitseliitlastel on õigus vajadusel kasutada tasustamata puhkust. Struktuuriüksused väljastavad vajadusel vastava teatise ka tööandjale.

Hüvitamisel rakendatakse Kaitseliidu seaduse § 57 lg 4 ja 5 tingimusi – hüvitise arvutamise aluseks võetakse viimane Statistikaameti avaldatud keskmine brutokuupalk. Teenistuskohustuse täitmisel peetakse tunniarvestust, hüvitist arvestatakse ja makstakse tunnitasuna. Lisaks tagatakse liikmetele teenistuskohustuse täitmisel toitlustus ja hüvitatakse sõidukulud.

Teenistuskohustuse täitmisele kutsutakse terved, ilma krooniliste haigusteta liikmed. Lisaks tegevliikmetele võib kaasata ka toetaja- ja auliikmeid. **Noorliikmeid teenistuskohustuse täitmisele ei kaasata. Kaitseliitlane täidab teenistuskohustust vormis (KV välivorm).** Kel vormi ei ole (nt Naiskodukaitse liikmed, toetajaliikmed), saab selle oma malevast. **Kaitseliitlastel tuleb kindlasti kasutada PPA või Terviseameti väljastatud enesekaitse vahendeid** (respiraator, kummikindad, kaitseprillid või visiir), järgida tuleb hügieeninõudeid.

**Miks kutsutakse kaitseliitlasi juurde piirikontrolli ülesannete täitmiseks ja kas osalemine on kaitseliitlastele kohustuslik? Kas on võimalik ka keelduda?**

Jah, võib keelduda küll. Kaitseliit (sh Naiskodukaitse) kutsub teenistusse inimesi vabatahtlikult, st kes saab, see tuleb. Kaitseliidu ülesanne on endiselt toetada politseid piirikontrolli läbiviimisel ja sisekorra tagamisel Saaremaal, mida tehakse vastavalt PPA ametiabi taotlusele ja valitsuse otsusele. Kuna ei ole mõeldav, et ülesandeid täidavad pika perioodi jooksul ühed ja samad inimesed, on teenistuskutse saadetud enamatele liikmetele, et oleks võimalik teha vahetusi.

**Mis juhtub, kui kaasatud vabatahtlik haigestub koroonasse?**

Haigestumisega kaasnevaid ravikulusid või näiteks karantiinist tingitud sissetuleku vähenemist Kaitseliit ei hüvita.

Samas on kehtiv Haigekassa tervisekindlustus rangelt soovitatav, et nakatumise korral oleks tagatud ravivõimalused.

Kui osalejal peaks tekkima hiljem tõendatud koroonahaigusest põhjustatud püsiv tervisekahjustus või surm, siis neid juhtumeid käsitletakse eraldi – hüvitise määramise või mittemääramise otsustab kaitseminister.

**Kas ja kuidas toimuvad kutsealuste arstlikud komisjonid?**

Kaitseressursside Amet peatab 17. aprillini arstlike komisjonide töö, siis vaadatakse asjaolud uuesti üle. Edasiste komisjonide kohta antakse teavet jooksvalt. Kõiki, keda muudatused puudutavad, informeerib Kaitseressursside amet e-posti teel.

Lisainfot saab Kaitseressursside Ameti tavapäraste infokanalite kaudu: [https://www.kaitsevaeteenistus.ee](https://www.kaitsevaeteenistus.ee/), info@kra.ee, tel 800 2525 ja 717 0700.

**Millal jõuab kaitseväe välihaigla Saaremaale?**

Kaitsevägi plaanib välihaigla saada Saaremaal esimeste patsientide vastuvõtmiseks töösse 2. aprilliks.

**Mitu ravikohta on kaitseväe välihaiglas?**

Välihaigla on konfigureeritud nii, et seal saaks vastu võtta maksimaalselt erakorralist ja intensiivravi vajavaid patsiente. Välihaigla käivitamisel tekib kuni 20 intensiivravi voodikohta ning üldpalati võimekus telkides täiendavalt kuni 40 voodikohaga.

Kohtute, prokuratuuri ja vanglate töö

**Kas kohtuistungid toimuvad?**

Õigusemõistmine Eestis toimub ka eriolukorras, küll aga vaatab kohus kõiki üksikjuhtumeid eraldi, kindlasti kasutatakse menetluste läbiviimisel senisest rohkem digilahendusi, samuti otsustatakse, kas minnakse üle kirjalikule menetlusele, istung tühistatakse või vajadusel korraldatakse see ikkagi saalis.

**Kas kohtuistung toimub, kui ma olen haige?**

Kohtusse kutsutud inimesed, kel on haigusnähud või kes on olnud lähikontaktis viirusekandjaga, peavad andma sellest kohtule teada ja neid ei lubata kohtumajja. Kohtutes võidakse inimestelt küsida nende tervisliku seisundi ja äsjase reisimise kohta. Kui kohtusse kutsutu hinnangul võib istungile ilmumine tema tervist ohustada, peab ta sellest varakult kohut teavitama ning pärast seda otsustab kohus edasise menetluse võimalikkuse.

**Kuidas saab kohtu poole pöörduda?**

Kõigi Eesti kohtumajade kantseleid on avatud tööpäevadel ajavahemikus kella 9-st 13-ni. Kohtu infotelefonid töötavad tavaajal. Kohtumajade infotelefonid on leitavad [kohus.ee](https://www.kohus.ee/) avalehelt.

Kohtud paluvad, et inimesed saadaksid dokumendid elektroonselt (e-posti teel) või jätaksid need kohtumaja postkasti, seega väldiksid kantseleisse kohaletulekut. Kohus vaatab esitatud dokumendid läbi ja võtab vajadusel inimesega ise ühendust. Samuti saab paluda dokumendi väljastamist elektroonselt või posti teel.

**Millised muudatused on prokuratuuri töös?**

Prokuratuur on peatanud kodanike vastuvõtu. Prokuratuuri poole on võimalik pöörduda telefoni või e-kirja teel, kontaktandmed leiad kodulehelt <https://www.prokuratuur.ee/>.

**Kust saada teavet ümberkorralduste kohta vanglate töös?**

Vanglaid ja kriminaalhoolduse töökorraldust puudutavatele küsimustele saab vastused infotelefonilt 620 8292. Samuti tasub vaadata vanglate veebilehte [https://www.vangla.ee](https://www.vangla.ee/).

**Millised piirangud kehtivad eriolukorra ajal vanglates?**

Alates 14. märtsist ei toimu vanglates kokkusaamisi. 16. märtsist on vanglates täiendavad liikumispiirangud.

Praegu ei võta vanglad vastu isiklikult kohale toodud pakke. Posti teel saadetud pakid võetakse vastu. Isiklikke telefonikõnesid on vangidel viiruse leviku ajal võimalik teha vähemalt üks kord nädalas.

Vangla jälgib pidevalt nii viirusohu olukorda kui ka teeb piirangute muutmise osas otsuseid.

Pulmad, matused, kirikud ja jumalateenistused

**Kas abielluda saab? Millised eritingimused kehtivad?**

Perekonnaseisuasutuses kokku lepitud abielu registreerimise teemal palume võtta eelnevalt asutusega ühendust ja uurida kehtestatud piiranguid. Tõenäoliselt pääsevad turvalisuse huvides kohaliku omavalitsuse ruumidesse vaid abiellujad. Pulmapeod tuleb edasi lükata. Kõik kogunemised, sh kodused peod, kus osaleb rohkem inimesi, kui igapäevaselt kooselav pere, tuleb praegu edasi lükata. Koroonaviirus levib väga kergelt, paljudel haigestunutel ei ole sümptomeid ja nad kannavad viirust enese teadmata edasi.

Abielu avaldust eriolukorras ajutiselt sisse viia ei saa.

Avalikes kohtades ja siseruumides (välja arvatud kodus) tuleb hoida teiste inimestega vähemalt 2 meetrit vahet. Avalikud kohad on mängu- ja spordiväljakud, rannad, promenaadid, tervise- ja matkarajad jms. Avalikus kohas võib koos viibida kuni 2 inimest. Piirang ei kehti peredele ja avalike ülesannete täitjatele.

**Kas matuseid tohib endisel moel korraldada? Millised eritingimused kehtivad?**

Matuseid tohib korraldada, kuid oluline on:

* hoida pere- ja sõpradering nii väike kui võimalik,
* lähtuda mõistlikkusest.

Ärasaatmisele võiksid tulla ainult kõige lähedasemad inimesed. 30 inimest ei ole kindlasti mõistlik. Näiteks - kui vanaema on surnud, siis matustele võiksid minna vanaisa ja nende ühised lapsed, aga mitte lapselapsed või onupojad-tädid ja sõbrad.

Lisaks soovitame vältida siseruume ja pidada matusetseremoonia otse kalmistul.

Peielauad ei ole lubatud.

Välismaalastel on matustele tulekuks võimalik erandkorras Eesti viisat taotleda:

* Eesti välisesindustest,
* piiripunktis (põhjendatud juhul, kui polnud viisat võimalik saatkonnast taotleda).

**Kas soovitatav on surnukeha tuhastada või võib korraldada ka kirstumatuse?**

Surnu matmisel on matmise korraldajate otsustada, kas tuhastamine ja urnimatus või mittetuhastamine ja kirstumatus.

**Kas peielauda võib pidada ja mis on soovituslik maksimaalne inimeste arv ärasaatmisel?**

Peielauad ei ole lubatud, sest eriolukorras on inimeste kogunemised keelatud. Koroonaviirus levib väga kergesti, mistõttu tuleb füüsilisi kontakte vältida.

**Kas tavapärased jumalateenistused toimuvad?**

Ei toimu. Kõik usulis-kiriklikud avalikud korraldatud üritused, sealhulgas avalikud jumalateenistused, kirikukontserdid ja muud inimeste kogunemised on tühistatud või edasi lükatud. Usuliste talituste läbiviimine on lubatud vältimatutel ja üksikjuhtudel ning eraviisiliselt, kui on tagatud meetmed, et hoida ära inimeste võimalik nakatumine.

Avalikes kohtades tuleb hoida teiste inimestega vähemalt 2 meetrit vahet. Avalikus kohas võib koos viibida kuni 2 inimest. Piirang ei kehti peredele ja avalike ülesannete täitjatele.

**Kust saab teavet koguduste veebiteenistuste kohta eriolukorra ajal?**

Eriolukorra ajal on võimalik pühapäeviti vaadata ETV2 kanalil kell 11.00 eestikeelseid ja ETV+ kanalil kell 07.30 venekeelseid palvepooltunde.

Lisaks on võimalik veebis näha erinevate koguduste veebiteenistusi. Täpsemalt vaata **veebiteenistuste** infot kirikute lõikes siit:

[Eesti Evangeelne Luterlik Kirik](https://www.siseministeerium.ee/sites/default/files/eesti_evangeelne_luterlik_kirik.xlsx) (19.05 KB, XLSX)

[Eesti Metodisti Kirik](https://www.siseministeerium.ee/sites/default/files/eesti_metodisti_kirik.docx) (13.33 KB, DOCX)

[Moskva Patriarhaadi Õigeusu Kirik](https://www.siseministeerium.ee/sites/default/files/moskva_patriarhaadi_eesti_oigeusu_kirik.docx) (12.41 KB, DOCX)

[Rooma-Katoliku Kirik](https://www.siseministeerium.ee/sites/default/files/rooma-katoliku_kirik.docx) (11.73 KB, DOCX)

[Seitsmenda Päeva Adventistid](https://www.siseministeerium.ee/sites/default/files/seitsmenda_paeva_adventistid.docx) (11.74 KB, DOCX)

[Eesti Evangeeliumi Kristlaste ja Baptistide Koguduste Liit](https://www.siseministeerium.ee/sites/default/files/eesti_evangeeliumi_kristlaste_ja_baptistide_koguduste_liit.docx) (12.04 KB, DOCX)

**Kas kirikud on lahti?**

Selleks, et inimesed saaksid täita isiklikke usulisi vajadusi, võivad usuliste ühenduste kasutuses olevad kirikud ja muud palve- ja pühakojad jääda isiklikeks külastusteks avatuks. Täpsemat teavet oskab anda konkreetse pühakoja esindaja.

**Kas pihil saab käia?**

Usuliste talituste läbiviimine on lubatud vältimatutel ja üksikjuhtudel ning eraviisiliselt, kui on tagatud meetmed, et hoida ära võimalik nakatumine. Teiste inimestega tuleb hoida vähemalt 2 meetrit vahet. Avalikus kohas võib koos viibida kuni 2 inimest.

**Kas armulaud toimub?**

Usuliste talituste läbiviimine on lubatud vältimatutel ja üksikjuhtudel ning eraviisiliselt, kui on tagatud meetmed, et hoida ära võimalik nakatumine. Teiste inimestega tuleb hoida vähemalt 2 meetrit vahet. Avalikus kohas võib koos viibida kuni 2 inimest.

**Kas hingehoiu vestlused toimuvad?**

Usuliste talituste läbiviimine on lubatud vältimatutel ja üksikjuhtudel ning eraviisiliselt, kui on tagatud meetmed, et hoida ära võimalik nakatumine. Teiste inimestega tuleb hoida vähemalt 2 meetrit vahet. Avalikus kohas võib koos viibida kuni 2 inimest.

**Kas kirikus käimiseks on erinõuded?**

Kirikus tuleb lähtuda samadest hügieeni- ja nakkusohu vältimise nõuetest nagu mujal ühiskondlikes ruumides. Teiste inimestega tuleb hoida vähemalt 2 meetrit vahet, välja arvatud juhtudel, kus seda pole mõistlikult võimalik tagada. Avalikus kohas võib koos viibida kuni 2 inimest.

**Kas saan teenistusest muud moodi osa võtta?**

Tungivalt soovitame jumalateenistusest osavõtmiseks kasutada elektroonilisi kanaleid.

Prügi, jäätmekäitlus

**Kui mul on diagnoositud koroonaviirus või mul on kahtlus, et olen sellega nakatunud, siis kuhu ma viskan n-ö koroonavarustuse (maskid, kindad, pabertaskurätid jms)?**

Olles haige või kahtlustades haigust, tuleb enda tekitatud jäätmed panna kilekotti, sõlmida see tugevasti kokku ja visata segaolmejäätmete sekka. Kuna enamasti on jäätmed inimesega otseses kokkupuutes, tuleb neist mõelda kui nakkusohtlikest. Seega on oluline, et võimaliku nakkusega jäätmeid liigiti ei sordita.

**Desinfitseerimisvahendi pudelikesed on pakendid - kuhu need panna?**

Pakendeid, paberi- ja papijäätmeid ja muid jäätmeid tuleks endiselt koguda liigiti, kuid võimalusel oota nende üleandmisega, kuni oled tervenenud. Kui jäätmete üleandmisega ei ole võimalik oodata, siis ära viska võimaliku nakkusohuga jäätmeid liigiti kogutavate jäätmete hulka, vaid pane need suletud kilekotis segaolmejäätmete konteinerisse. Kui Sa pole kindel, kas jäätmetel võib olla nakkusohtu, suhtu neisse pigem kui nakkusohtlikesse.

**Kuidas ma saan karantiinis olles prügi välja viia?**

Eramajades on lihtne – järgida eriolukorra sortimisnõudeid ja viia jäätmed konteinerisse. Kortermajades on asi keerulisem ning kõige õigem oleks karantiini ajal välja mitte minna. Kui aga tundub, et kogutud jäätmed tekitavad juba nähtavat ja ka tuntavat probleemi, siis tuleks need kellegi kaasabil konteinerisse saata. See eeldab, et nakkusohtlikud jäätmed on suletud kilekotti ja kott tõstetud ühekordsete kinnastega näiteks ukse taha, kust keegi selle siis (samuti kaitsevahendeid kandes) ära viib.

**Kui olen terve, nakkusohtu pole ja istun kodus nagu kõik, siis kuidas on jäätmete sortimisega?**

Sellisel juhul läheb kõik tavapäraselt ning võid jätkata jäätmete liigiti kogumist. Tuletame meelde, et salvrätid ei kuulu vanapaberikonteinerisse. Tavaoludes on salvrätid, sh ühekordselt kasutatavad taskurätid ja majapidamispaber, soovitatav visata biojäätmete hulka.

* Tühjad desinfitseerimisvahendite anumad on pakendid ning tuleb visata pakendikonteinerisse.
* Ühekordselt kasutatavad kummikindad, mida kasutad näiteks kauplustes käimiseks vms, tuleb visata segaolmejäätmete hulka, eelistatult suletud kilekotis.
* Äärmiselt oluline on pesta käsi sooja vee ja seebiga või desinfitseerida vastava vahendiga. Lisaks rõhutame, et samamoodi tuleb käituda pärast prügikasti katsumist.

**Kuidas käib jäätmete kogumine haiglates ja teistes tervishoiuasutustes?**

* Haiglatele ei ole nakkusohtlikud jäätmed uus asi ja eriolukorra ajal käideldakse neid nii nagu tavalisel ajal. Terviseamet on avaldanud nakkusohutuse juhendeid ja soovitusi. Neid saab lugeda aadressil <https://www.terviseamet.ee/sites/default/files/Nakkushaigused/Juhendid>.
* Ka Eesti Jäätmekäitlejate Liit ja EJKL Kompetentsikeskus avaldasid 2019. aastal [juhendi](http://www.ejkl.ee/wp-content/uploads/2019/01/JUHENDMATERJAL.-Tervishoiul-tekkivate-jtmete-kitlus..pdf), mismoodi tuleb käidelda tervishoiujäätmeid, sh nakkusohtlikke.

**Kas ja kuhu saab eriolukorra ajal jäätmeid ära viia?**

* Esmalt palun veendu, kas jäätmekogumiskoht on üldse avatud, sest praeguseks on enamik ajutiselt suletud. Lisaks kehtib soovitus püsida kodus ja mitte puutuda kokku teiste inimestega.
* Kui aga jäätmekogumiskoht on lahti ja Sul on suur vajadus jäätmeid ära anda, tuleb sealgi hoida 2 m vahemaad, ja veenduda, et isikutuvastus toimuks kontaktivabalt.
* ID-kaardiga tohib isiku tuvastada vaid juhul, kui on võimalik vältida kokkupuudet ID-kaardi üleandmisel (näiteks saab klient ise ID-kaardi lugejasse sisestada). Muul juhul saab isiku tuvastada nii, et küsitakse tema aadressi.
* Jäätmejaamas tuleks viiruse leviku ajal vältida sularahamakseid ja võimaldada maksta vaid pangakaardiga.
* Kuna elanikel võib kodus olles tekkida soov majapidamist korrastada, peaks kohalik omavalitsus (KOV) andma elanikele teavet, kas ja millal on võimalik jäätmejaama tulla. Kui KOV-i territooriumil asuv jäätmejaam on suletud, tuleb KOV-il sedagi inimestele teada anda.

**Kuidas peaks toimuma töö jäätmejaamades eriolukorras?**

* Jäätmejaamas tuleks viiruse leviku ajal vältida maksmist sularahas ja võimaldada vaid kaardimakseid.
* ID-kaardiga tohib isiku tuvastada vaid juhul, kui ID-kaardi üleandmisel on võimalik vältida kokkupuudet teise inimesega (näiteks saab klient ID-kaardi lugejasse sisestada ise). Isiku saab tuvastada ka näiteks nii, et küsitakse tema aadressi.
* Jäätmejaama töötajatele tuleb selgeks teha võimalikud riskid ja oluliselt karmistada hügieeninõudeid.
* Jäätmejaamas ärge katsuge vastuvõetud jäätmeid, mis võivad olla nakkusohtlikud. Oodake nende töötlemisega võimaluse korral vähemalt 72 tundi, et veenduda nakkusohu möödumises.
* Jäätmejaamas peab olema töökorraldus ja ruumilahendus selline, et inimeste vahel oleks vahemaa (jälgida, et ei puututaks kokku näiteks järjekordades seistes jms).
* Jäätmejaamas tuleb desinfitseerimisvahenditega pidevalt puhastada ID-kaardi lugeja, kaardimakseterminal ja muud sageli kasutatavad pinnad (uksenupud ja -lingid jm).
* Kui kohaliku omavalitsuse (KOV) üksuse territooriumil asuv jäätmejaam on suletud, peab KOV inimestele sellest teada andma. Inimestel võib kodus olles tekkida soov majapidamist korrastada ning KOV peab neid teavitama, kas ja millal on võimalik jäätmejaama tulla. Ka avatud jäätmejaamade kasutamisest tuleks elanikel soovitada võimaluse korral hoiduda, kuni viiruse levik on kontrolli alla saadud – nii on ohutum nii jäätmejaama töötajatel kui ka elanikel endil.
* Jäätmejaamas või jäätmete kogumispunktis töötamise ajal on ülioluline pesta käsi võimalikult tihti sooja vee ja seebiga või kasutada desinfitseerimisvahendit.

**Millised nõuded on jäätmete käitlejatel eriolukorras?**

* Tööandja peab tagama, et tema töötajad teaksid võimalikke ohtusid ja eriolukorras käitumise juhiseid.
* Töötajatele tuleb luua tingimused pesta käsi võimalikult sageli sooja vee ja seebiga või kasutada desinfitseerimisvahendeid.
* Jäätmete käitlemisel kehtivad ka eriolukorras kõik tavapärased õigusaktidest ja keskkonnaloast tulenevad nõuded, sh ohutusnõuded.
* Segaolmejäätmeid, mille hulgas võib olla nakatunud inimeste tekitatud jäätmeid, ei tohi enne põletamist või ladestamist käsitsi töödelda. Töötlemine peaks toimuma vaid automatiseeritult ja inimesed ei tohi jäätmetega kokku puutuda.
* Sageli kasutatavaid pindasid, nagu näiteks uksenuppe ja -linke, seadmeid jts, tuleb korrapäraselt desinfitseerida.

**Kui kasutan poes käies ühekordseid kindaid ja maski, kuhu ma need pärast poeskäiku viskan?**

* Kui oled olnud avalikus ruumis, näiteks käinud toidupoes, pane kasutatud mask, kindad, taskurätt jt võimaliku nakkusohuga esemed eraldi kilekotti ja sõlmi see pealt kinni, et need ei ohustaks teisi. Osades poodides on selliste jäätmete jaoks eraldi prügikastid. Kui neid aga pole, viska kasutatud isikukaitsevahendid kilekotti suletult olmeprügi hulka.
* Kindlasti ei tohi kasutatud isikukaitsevahendeid panna prügikasti nii, et neile pääseks lihtsasti ligi inimesed, kes prügikastist midagi otsivad ja võivad seeläbi võimaliku nakkusega kokku puutuda. Samuti ei tohi kasutatud isikukaitsevahendeid ega muid jäätmeid visata poe juurde ega loodusesse.

**Kui kasutan isetehtud maski, siis kuhu too visata?**

* Ühekordse maski valmistamiseks on Tarbijakaitse ja Tehnilise Järelevalve Amet avaldanud juhendi, mille leiad [SIIT](https://www.ttja.ee/et/uudised/ttja-koostas-juhendi-kuidas-valmistada-nii-meditsiinilisi-kui-isetehtud-maske).
* Kui mask kannatab korduvat kasutamist, siis juhendi järgi tuleb seda pesta pesumasinas vähemalt 60 kraadi juures.
* Kui soovid maski kohe pärast kasutamist ära visata, pane see kilekotti, sulge kott kindlalt ja viska segaolmejäätmete hulka.
* Kui soovid maskist vabaneda pärast eriolukorda ehk ajal, mil nakkusoht on möödas, viska mask tekstiilijäätmete hulka.

**Kuhu panen remondist tekkivad ehitus- ja lammutusjäätmed?**

* Ehitus- ja lammutusjäätmed tuleb viia jäätmejaama või tellida nende äraveoks jäätmevedajalt konteiner. Ehitus- ja lammutusjäätmeid ei tohi viia segaolmejäätmete või pakendikonteineritesse ega nende kõrvale ka eriolukorras.

**Kas tohin jäätmed igasuguse nakkusohu vältimiseks lõkkes ära põletada?**

* Ei. Jäätmete põletamine lõkkes ja koduses küttekoldes on keelatud, kuna selle käigus eraldub tervisele kahjulikke mürgiseid ühendeid.

**Vahetasin eriolukorra tõttu elukohta ja kolisin suvilasse; kuidas siinne jäätmevedu korraldada?**

* Kui oled seoses eriolukorraga suundunud elama maakoju või suvilasse, siis ole hea ja sõlmi sellele aadressile ka jäätmeveo leping, et kõik Sinu jäätmed jõuaksid käitlemiseks selleks ette nähtud kohta.
* Mitte ühelgi juhul ei tohi viia muid jäätmeid peale pakendijäätmete avalikesse pakendikonteineritesse ega kodumajapidamises tekkinud jäätmeid kaupluste/bussipeatuste prügikastidesse.
* Jäätmeveo lepingu saad mugavalt sõlmida veebis, minnes selleks oma piirkonna jäätmevedaja veebilehele, näiteks Ragn-Sells [http://www.ragnsells.ee](http://www.ragnsells.ee/) või Eesti Keskkonnateenused [http://www.keskkonnateenused.ee](http://www.keskkonnateenused.ee/).
* Kui Sa ei tea, kes on Sinu piirkonna jäätmevedaja, saad selle kohta teavet kohaliku omavalitsuse veebilehelt või keskkonnaametnikult.

Vabatahtlike töö

**Kuidas saan vabatahtlikuna kriisi lahendamisse kaasa aidata?**

* **Enne vabatahtlikku tegevust veendu, et oled terve ja oskad nii ennast kui ka teisi viiruse eest kaitsta.** Ära pane end teisi aidates ohtu ning ära levita ise viiruseid edasi. Järgi Terviseameti juhiseid veebilehelt <https://www.terviseamet.ee/et/uuskoroonaviirus>. Kui kuulud riskigruppi – oled vanuses 60+ või põed mõnd kroonilist haigust – on mõistlik püsida kodus. Teisti inimesi saaksid aidata näiteks toetavate telefonivestlustega.
* **Kui oled terve ja soovid vabatahtlikuna panustada, alusta enda lähedalt**: kodumajast, tänavast, külast, asumist, seltsist. Nii saad aidata kaasa sellele, et keegi ei jääks tähelepanuta. Abi pakkumisel hoidu füüsilistest kontaktidest, et vähendada ja vältida viiruse edasist levikut ning suurema kahju tekitamist.
* **Veendu, et vabatahtlikule tegevusele üleskutsuja, tegevuse eesmärk ja vahendaja on usaldusväärsed**. Nii kaitsed end kelmuste eest.
* **Jälgi ametlikke vabatahtliku tegevuse üleskutseid, mis on tehtud usaldusväärsetes kanalites**.
* Praegu on kasutusel kolm ametlikku kanalit: Kogukondaitab, Vabatahtlike Värav ja eesti.ee portaal.
* **Abivajajaid ja vabatahtlikke** viib kokku veebileht [https://www.kogukondaitab.ee](https://www.kogukondaitab.ee/) . Sellele veebilehele saad kirja panna nii abivajaduse kui ka abipakkumise. Tegemist on häkatoni „Hack the Crisis“ raames valminud veebilehega.
* **Organisatsioonidele** saad vabatahtlikuna oma abi pakkuda Vabatahtlike Väravas veebilehel [https://www.vabatahtlikud.ee](https://www.vabatahtlikud.ee/). Samas leiad tuge vabatahtlikuna tegutsedes. Vabatahtlike Väravast leiad juhised vabatahtlikele ja vabaühendustele praeguses olukorras tegutsemiseks. Portaali haldab MTÜ Eesti Külaliikumine Kodukant.
* **Ettevõtja või eriväljaõppega spetsialistina** saad riigile abi pakkuda eesti.ee portaali <https://www.eesti.ee/pakunabi> vahendusel. Portaali on loonud Majandus- ja Kommunikatsiooniministeerium koostöös Riigi Infosüsteemi Ametiga.

Kõigi nimetatud veebilehtede sisu koondub lähiajal veebilehele: [https://www.vabatahtlikud.ee](https://www.vabatahtlikud.ee/). Veebilehte haldab Siseministeerium.

Eriolukord

**Miks on Eestis eriolukord ja mida see tähendab?**

1. märtsil 2020 kuulutas valitsus esimest korda taasiseseisvunud Eestis välja **eriolukorra** ning moodustas komisjoni, et tõkestada koroonaviiruse levikut ja lahendada rahvatervise ning majanduse probleeme.

Eriolukord kuulutatakse välja juhul, kui:

* tegemist on nakkushaiguse levikust tuleneva hädaolukorraga,
* vaja on rakendada eriolukorra juhtimiskorraldust ja meetmeid.

Valitsuse eesmärk:

* tõkestada COVID-19 edasist levikut Eestisse,
* tõkestada COVID-19 levikut Eestis,
* tagada tervishoiusüsteemi toimetulek COVID-19 tõrje ja raviga,
* vältida paanika teket ühiskonnas ja tõsta inimeste teadlikkust COVID-19 leviku tõkestamisel ja ravil,
* tagada inimeste toimetulek COVID-19 tulenevate kaudsete mõjudega,
* tagada Eesti majanduse võimalikult normaalne toimimine.

**Millised meetmeid eriolukorras kasutatakse?**

Eriolukord võimaldab kasutada järgmisi meetmeid:

* kehtestada **viibimise keeld** ja muud liikumispiirangud. Inimesi saab kohustada eriolukorra piirkonnast lahkuma;
* **avalike koosolekute ja avalike ürituste pidamise piirangud** eriolukorra piirkonnas;
* kui riigieelarve muutmise või lisaeelarve algatamise põhjus on eriolukord, siis **ei kehti riigieelarve seaduses toodud ajalised piirangud** riigieelarve seaduse muutmise ja lisaeelarve eelnõu algatamise kohta;
* kulude katmiseks saab kasutada **stabiliseerimisreservi** vahendeid.

Selleks, et tõkestada viiruse levikut, on oluline järgida valitsuse ja teiste ametkondade korraldusi.

Valitsus otsustas **keelata avalikud kogunemised** ja viia **koolid kaugõppele**, kehtestas **sanitaarkontrolli piiridel** ning **sulges kultuuri- ja spordiasutused 1. maini 2020.**

Alates 25. märtsist tuleb avalikes kohtades ja siseruumides (välja arvatud kodus) **hoida teiste inimestega vähemalt 2 meetrit vahet**. Avalikud kohad on mängu- ja spordiväljakud, rannad, promenaadid, tervise- ja matkarajad jms.

Avalikus kohas võib **koos viibida kuni 2 inimest**. Piirang ei kehti peredele ja avalike ülesannete täitjatele.

Alates 27. märtsist on eriolukorra juhi korraldusel **suletud kaubanduskeskused**. **Avatuks jäävad** seal toidupoed, apteegid, telekommunikatsiooni ettevõtete müügikohad, pangakontorid, pakiautomaadid ning kauplused, kus müüakse või laenutatakse abivahendeid ja meditsiiniseadmeid vastava kaardi alusel.

**Kaubanduskeskuste söögikohtades** on lubatud vaid **toidu kaasamüük**.

Teistes poodides tuleb liikuda kas üksi või kahekesi ning hoida vähemalt 2 meetrit vahet. Sisse- ja väljapääsude juurde tuleb panna desinfitseerimisvahendid. Poed peavad seda tagama.

**Söögikohad ja baarid** tuleb õhtul **kell 22 sulgeda**, toidu kaasamüük ja kojuvedu võib pärast kl 22 jätkuda.

**Suletud** on ka **meelelahutuskohad** (näiteks keegel, piljard, vesipiibukohvikud, bowling, täiskasvanute klubid).

**Kust ma leian teavet eriolukorraga kaasnevate muudatuste kohta?**

Põhiteavet leiad siit **korduma kippuvate küsimuste lehelt**, mida luuakse eri ametite koostöös ja mis uueneb iga päev.

Siin lehel suhtleb Sinuga ka **vestlusrobot Suve**, kellelt saad eriolukorraga seotud küsimusi küsida. Suve räägib praegu eesti ja inglise keeles. Peagi hakkab ta ka vene keeles suhtlema. Suve põhineb tehisintellektil ja teda on õpetatud korduma kippuvate küsimuste põhjal.

Vestlusroboti idee sai teoks tänu Eesti iduettevõtluskogukonna, Garage48 ja Accelerate Estonia häkatonile "Hack the Crisis".

Häirekeskuse infotelefon **1247** (välismaalt helistades +372 600 1247) jagab teavet koroonaviiruse leviku ja eriolukorra kohta.

Telefon töötab **ööpäev läbi** kolmes keeles (eesti, vene, inglise) ja on helistajatele **tasuta**. Sellelt numbrilt **ei saa meditsiinialast konsultatsiooni**.

Tervisenõu küsige numbrilt **1220**, kus kõnele vastavad meditsiiniväljaõppega inimesed.

**Miks on vaja viirust tõkestada?**

Viiruse levik on keeruline nähtus, mis mõjutab tugevalt Eesti elu. Sellega tegelemine nõuab suurt tähelepanu.

Meil tuleb hoida inimeste tervist ja leevendada majandusraskusi.

Peame käituma vastutustundlikult ja kaitsma iseend ja oma lähedasi. Eriti peame kaitsma eakaid, nõrgema tervise ja krooniliste haigustega inimesi, kellele viirus võib olla kõige ohtlikum.

Valitsus tänab kõiki inimesi, asutusi ja organisatsioone, kes juhiseid täidavad ning riigile ja oma lähedastele abi pakuvad.

Valitsus töötab välja lahendusi, et kaugtöö ja asutuste ajutise sulgemise mõju majandusele oleks võimalikult väike.

**Millega tegeleb 12. märtsil loodud valitsuskomisjon?**

1. märtsil moodustas valitsus komisjoni koroonaviiruse leviku tõkestamiseks ning rahvatervise ja majandusprobleemide lahendamiseks.

Komisjoni eesmärk:

* tagada viiruse levikuga seotud olukordade lahendamine,
* korraldada riigi- ja kohalike omavalitsusasutuste koostööd,
* koordineerida ressursside kasutamist.

Komisjonil on õigus anda täidesaatva riigivõimu asutustele ülesandeid ning saada neilt teavet ülesannete täitmise kohta.

**Kes kuuluvad valitsuskomisjoni?**

Komisjoni tegevust juhib peaminister.

Komisjoni liikmed on: justiitsminister, majandus- ja taristuminister, rahandusminister, siseminister, sotsiaalminister, välisminister, haridus- ja teadusminister, kaitseminister ning riigisekretär. Vajaduse korral kaasab komisjon oma töösse lisaliikmeid.

Senine töörühm, mida juhtis sotsiaalminister, andis töö üle valitsuskomisjoni abistavale meeskonnale, kuhu kuuluvad ministeeriumite ja ametite esindajad.

**Millal ja kui sageli valitsuskomisjon koos käib?**

Valitsuskomisjon kohtub kolm korda nädalas: esmaspäeval, kolmapäeval ja neljapäeval.

Neljapäeviti pärast valitsuse istungit toimub komisjoni laiendatud koosolek ning sellest võtavad osa kõik valitsuse liikmed.

**Miks valitsus ei avalikusta eriolukorrast tingitud hangete detailset sisu?**

Avalikkuse huvi on loomulikult mõistetav, sest tegu on meie kõigi ühise maksuraha kasutamisega. Rahandusministeerium ja Riigi Tugiteenuste Keskus on jõudnud maailmas valitsevat erilist turuolukorda analüüsides järeldusele, et praegu ei ole siiski mõistlik avaldada hangetesse puutuvat detailset infot, sest kriisiajal käib tarnijate nimel võitlus ja riik ei soovi riskida sellega, et meie tarnijad n-ö kaaperdatakse. Seda lähenemist toetab ka avaliku teabe seadus, mis ütleb, et riigi- või kohaliku omavalitsuse asutuse või avalik-õigusliku juriidilise isiku juht võib tunnistada asutusesiseseks kasutamiseks mõeldud teabeks info, mis käib riigikaitseülesannete täitmiseks ja hädaolukorra tagajärgede leevendamiseks vajaliku varu moodustamise ning selleks vahendite muretsemise kohta. Seda siis, kui selle info avalikuks tulek võib mõjutada varu moodustamist, nagu see näiteks praegusel juhul isikukaitsevahendite muretsemisega on. Neid tarneid ootavad pikisilmi eesliinil võitlevad arstid-õed, aga ka politseinikud, päästjad jne, aga ka kogu riigi elanikud. Et oht tarnete n-ö vahelt ärahiivamiseks ja tarnijate nimel käivas võitluses ülepakkumiste tegemiseks on suur, ongi praegune avaldatav info napp. Kui eriolukord laheneb ja tarnitavad vahendid on käes, saab ka tulevikus loomulikult rohkem infot anda.

**Mida teeb valitsuskomisjoni juurde moodustatud teadusnõukoda?**

Eriolukorra valitsuskomisjon kutsus 20. märtsil kokku **teadusnõukoja**, mis kogub ja analüüsib valitsuskomisjoni jaoks eksperdiinfot.

Teadusnõukoda hindab muu hulgas seda, kuidas kehtivad piirangud viiruse levikut tõkestavad ja tõrjuvad.

COVID-19 tõrje teadusnõukoja juht on Tartu Ülikooli bio- ja siirdemeditsiini instituudi professor **Irja Lutsar**.

Nõukoja liikmed on:

* Tervise Arengu Instituudi teadussekretär Kristi Rüütel,
* Põhja-Eesti Regionaalhaigla ülemarst ja Tartu Ülikooli kirurgiliste haiguste professor Peep Talving,
* Tartu Ülikooli Kliinikumi infektsioonhaiguste arst Pilleriin Soodla,
* Tartu Ülikooli rakendusviroloogia uurija-professor Andres Merits.

**Kas rahandusministri majandustöörühm jätkab tööd? Millised meetmed kasutusele võetakse?**

Rahandusminister Martin Helme **majandustöörühm** jätkab tööd.

Töörühma kuuluvad peale rahandusministri ka majandus- ja taristuminister Taavi Aas, väliskaubandus- ja infotehnoloogiaminister Kaimar Karu ning Eesti Panga asepresident Ülo Kaasik. Töörühmas osalevad eksperdid majandus- ja kommunikatsiooni- ning rahandusministeeriumist, Riigikantseleist ja Eesti Pangast.

Tööhõive teemal võtab töörühmast osa sotsiaalminister Tanel Kiik.

Riik valmistab ette majandusmeetmeid, millega toetada raskustes ettevõtteid. Lühiajalise meetmete paketi kohta saad lugeda rubriigist „Majandus, ettevõtlus“.

**Kust saab kohaliku omavalitsuse esindaja värsket infot valitsuse otsuste rakendamise kohta?**

Kohalikud omavalitsused saavad infot vabariigi **valitsuse otsuste** ja nende **rakendamise kohta** regionaalsetelt kriisikomisjonidelt.

Infot kohaliku omavalitsuse teemade kohta leiad ka **rahandusministeeriumi** veebilehelt: <https://www.rahandusministeerium.ee/et/koroonaviiruse-korduma-kippuvad-kusimused>.

**Kuidas tuleb pidada eriolukorras linna- ja vallavolikogu ning linna- ja vallavalitsuse istungeid?**

Inimeste tervise kaitseks on valitsus **keelanud eriolukorras** korraldada avalikke kogunemisi, koosolekuid ja üritusi.

Seetõttu soovitame ka linnavolikogu ja -valitsuse istungite, volikogu komisjonide istungite või muude kohalike omavalitsuste töövormide puhul **vältida eriolukorra ajal vahetuid kohtumisi.**

Soovitame kohalikel omavalitsustel rakendada istungite pidamisel **elektroonilisi töövorme**, samuti kaaluda kaugtöö võimalust.

Kohalik omavalitsus võib oma töö korraldamiseks teha otsuse

* pidada volikogu ja valitsuse istungeid elektrooniliselt,
* kuulutada volikogu istung kinniseks,
* jätta volikogu istungid ära, kui see on võimalik.

Samas tuleb tagada, et valla- või linnaeelarve **võetaks eelarveaasta kolme esimese kuu jooksul vastu** ja et **volikogu jääb tegutsemisvõimeliseks**.

Kohaliku omavalitsuse korralduse seaduses (KOKS) **ei piirata volikogu istungite pidamist elektrooniliselt**, kas infosüsteemi VOLIS, Skype’i või mõne muu rakenduse kaudu.

KOKSi järgi peavad volikogu istungid olema avalikud. Elektroonilise istungi pidamisel saab avalikustamise nõude täita ka sellega, kui osalised on pildi ja häälega tuvastatavad (nt Skype’is) ning istungit kantakse reaalajas üle.

Volikogul on õigus kuulutada istungi arutelu kinniseks, kui selle poolt hääletab vähemalt kaks korda enam volikogu liikmeid kui vastu, või kui küsimusega seotud andmete avalikustamine on seadusega keelatud või piiratud. Sel juhul avalikku ülekannet istungist tegema ei pea.

Volikogu istungite täpsem kord nähakse ette iga volikogu töökorraga. Erandkorras saab volikogu istungit **elektrooniliselt pidada ka ilma volikogu töökorrast tuleneva volituseta**.

Lisainfot leiad omavalitsuste portaalist: [omavalitsus.fin.ee/korduma-kippuvad-kusimused-kovide-tookorraldus-eriolukorras/].

Küsi täpsemat infot KOKSi rakendamise kohta eriolukorras meiliaadressil repo@fin.ee.

**Kuidas menetleda eriolukorras kohalike omavalitsuste planeeringuid?**

Eriolukorras planeeringute menetlemise kohta leiab teavet portaalist [planeerimine.ee](https://planeerimine.ee/).

**Kus saab tutvuda eriolukorda puudutavate õigusaktidega? Kas need on saadaval ka vene ja inglise keeles?**

Eriolukorda käsitlevad õigusaktid avaldatakse [Riigi Teataja avalehel](https://www.riigiteataja.ee/), kust leiab kõik õigusaktid otselinkidena.

**Vabariigi Valitsuse aktid ja eriolukorra juhi korraldused** avaldatakse kohe, kui need on riigikantseleist esitatud, muudatuste korral ajakohases ja kehtivas sõnastuses.

Uuemate aktide juures on märge „Uus“. Igast uuest eriolukorda käsitlevast õigusaktist antakse teada ka [Riigi Teataja Facebooki](https://www.facebook.com/Riigi-Teataja-446473188771945/) lehel.

Kõik õigusaktid tõlgitakse vene ja inglise keelde. Venekeelseid õigusakte saab lugeda lehelt [Чрезвычайное положение](https://www.riigiteataja.ee/viitedLeht.html?id=8) ja ingliskeelseid lehelt [Emergency Situation](https://www.riigiteataja.ee/viitedLeht.html?id=8).

Nii eestikeelseid akte kui ka tõlkeid uuendatakse pidevalt. Muudatused avaldatakse terviktekstina uues sõnastuses.

Lisainfot saab küsida e-posti aadressil ert@riigiteataja.ee.

**Kas valitsus valmistub piirama inimõigusi ja sõnavabadust?**

**Valitsus ei valmistu piirama inimõigusi ja sõnavabadust.**

Eesti kaitseb ka eriolukorras inimeste põhiõigusi ja tagab [Euroopa inimõiguste ja põhivabaduste kaitse konventsioonis](https://www.riigiteataja.ee/akt/13320295) ette nähtud õigused.

Ühtlasi täidab valitsus korrektselt oma teavitamiskohustusi.

Vabariigi valitsus kuulutas 12. märtsil seoses koroonaviiruse pandeemilise levikuga maailmas ja viiruse leviku laienemisega Eestis välja **eriolukorra**, mis kehtib **1. maini 2020**.

Sellega seoses on Eestis **piiratud liikumist riigis ja üle riigipiiri**, muudetud **hariduse andmise korda** ja **kohtukorraldust**, seatud **suhtluspiiranguid** jne.

Tegemist on olukorraga, mis vastab Euroopa inimõiguste ja põhivabaduste kaitse konventsiooni artiklis 15 nimetatud hädaolukorrale, mistõttu Eesti teavitas 20. märtsil **Euroopa Nõukogu** astutud sammudest. Samuti teavitati sellest, et **Eesti jätkab rahvusvaheliste inimõiguste**, sealhulgas Euroopa inimõiguste ja põhivabaduste kaitse konventsiooni **täitmist**.

Teavituse eesmärk on tagada, et võimalike kohtuvaidluste puhul hiljem on Euroopa Inimõiguste Kohus teadlik Eestis kehtestatud eritingimustest (näiteks kogunemisvabaduse piiramistest) ning lähtub Eesti kohtutega samadest alustest.

Eriolukorra meetmete rakendamine ja Euroopa Nõukogu teavitamine ei vabasta Eestit põhiõiguste järgimisest. Me oleme **demokraatlik riik** ja **seda eriolukord ei muuda**. Ka kõik eriolukorras võetud meetmed peavad olema põhjendatud ja olukorrast lähtuvad.

Eesti riik **järgib** ka eriolukorras kehtivaid **seadusi** ning **tagab** inimeste **põhiõiguste kaitse**.

Vaata [Eesti suursaadiku teavitust](https://vm.ee/et/uudised/eesti-suursaadik-teavitas-euroopa-noukogu-eestis-rakendatud-eriolukorra-meetmetest).

**Kas eriolukord mõjutab elatiste maksmist?**

Eriolukord ei pruugi tähendada, et lapsega seotud kulud oleks vähenenud. Pigem võib see olla vastupidi – lapsed on rohkem kodus ja võrreldes senisega **võivad toidukulud olla suuremad**. Tuleb arvestada sellega, et kriisi ajal **võib olla vähenenud** ka last **peamiselt kasvatava vanema sissetulek**.

Probleemide või sissetuleku vähenemise korral peaksid vanemad proovima omavahel **kokku leppida**. Kui see ei ole võimalik, tuleb käituda vastavalt sellele, kuidas on **elatis välja mõistetud**.

Loe lähemalt Justiitsministeeriumi [kodulehelt.](https://www.just.ee/et/eesmargid-tegevused/praktilisi-nouandeid)

**Kas eriolukord muudab vanemate ja laste vahelise suhtlemise korda?**

**Suhtluskorra kokkulepped** ja seda puudutavad **kohtumäärused** kehtivad ka eriolukorras.

Nende täitmisel tuleb lähtuda eriolukorra piirangute eesmärgist. Kui teine vanem või mõni tema pereliige on haige või haiguskahtlusega, siis tuleks vältida nendega kokku puutumist.

Ka vanem, kelle juures lapsed on, peaks lastega kokkupuudet võimaluse korral vältima.

Igal juhul tuleb järgida eriolukorra reegleid ehk haiged ja haiguskahtlusega inimesed peavad olema **eraldatud kaks nädalat** või kuni tervenemiseni ning **vältima kokkupuudet** teiste **inimestega**, **sh oma lastega**.

Loe lisaks Justiitsministeeriumi [kodulehelt](http://www.just.ee/et/eesmargid-tegevused/praktilisi-nouandeid).

**Kas on kokku lepitud, kui palju peab haigus taanduma, et piiranguid hakataks vähendama? Mille alusel seda otsustatakse -- kas haigestumise kasvutempo languse, nakatunute tervenemise vm põhjal?**

**See otsus tehakse erinevate hinnangute ja mudelite põhjal.**

Kõige olulisem on hoida tervishoid toimivana. Selle nimel pingutame me iga päev.

Riigikantseleis moodustati 27. märtsil planeerimisrühm, mille üks ülesanne on koostada **eriolukorrast väljumise strateegia**.

Strateegia koostamisega on algust tehtud ja esimest versiooni tutvustatakse valitsuskomisjonile 14. aprillil.

Valitsus on kokku kutsunud ka **koroonaviiruse tõrje teadusnõukoja,** mille ülesanne on anda valitsuskomisjonile otsuste langetamiseks eksperdiinfot ja teha tulevikuprognoose.

**Mis saab siis, kui valitsuse liikmetest suur hulk nakatub? Kas on olemas inimesed, kes võtavad valitsusliikmete töö üle?**

Valitsuse **tööks vajalik tugi on igakülgselt tagatud**, kuid täpseid plaane me avaldada ei saa.

Valitsus saab **otsuseid vastu võtta ka elektrooniliselt** ning riigikantselei tagab valitsusele kogu vajaliku toe ja pildi olukorrast.

Kontoris on kohapeal ainult need inimesed, kelle puhul see on vältimatu.

Kaugtööks on olemas kõik vajalikud vahendid ja vajaduse korral töötatakse vahetustega.